REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Druga posebna sednica **(neredigovane i neautorizovane)**

Narodne skupštine Republike Srbije

U Trinaestom sazivu

(Drugi dan rada)

01 Broj 06-2/151-22

26. oktobar 2022. godine

Beograd

(Sednica je počela u 10.15 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, nastavljamo rad Druge posebne sednice Narodne skupštine Republike Srbije u Trinaestom sazivu.

Na osnovu službene evidencije o prisutnosti narodnih poslanika, konstatujem da sednici prisustvuje 120 narodnih poslanika.

Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice.

Zahvaljujem.

Konstatujem da je, primenom elektronskog sistema za glasanje, utvrđeno da je u sali prisutno 160 narodnih poslanika, odnosno prisutna su najmanje 84 narodna poslanika i postoje uslovi za rad Narodne skupštine.

Nastavljamo pretres o Prvoj tački dnevnog reda, a pre toga, pošto su se stekli uslovi, predlažem da konstatujemo potvrđivanje mandata narodnim poslanicima u Narodnoj skupštini za upražnjena poslanička mesta, kako bismo omogućili njihovo učešće u radu Narodne skupštine.

Uručeno vam je Rešenje Republičke izborne komisije o dodeli mandata narodnim poslanicima radi popune upražnjenih poslaničkih mesta u Narodnoj skupštini.

Takođe, uručen vam je Izveštaj Odbora za administrativno-budžetska i mandatna-imunitetska pitanja Narodne skupštine, koji je utvrdio da su se stekli uslovi za potvrđivanje mandata narodnim poslanicima, sa predlogom da Narodna skupština, shodno članu 134. Zakona o izboru narodnih poslanika, konstatuje potvrđivanje mandata narodnim poslanicima Mariji Todorović, Nenadu Mitroviću, Ivani Popović, Milanu Glušcu i Borisavu Kovačeviću, izabrani sa Izborne liste ALEKSANDAR VUČIĆ – ZAJEDNO MOŽEMO SVE, Sanji Miladinović, izabrana je sa Izborne liste Marinika Tepić – Ujedinjeni za pobedu Srbije, Vesni Ivković, Radovanu Arežini, Dragovanu Milinkoviću i Antoneli Jelić, izabrani sa Izborne liste – IVICA DAČIĆ – PREMIJER SRBIJE, Branku Vukajloviću, izabranom sa Izborne liste DOKTOR MILOŠ JOVANOVIĆ – NADA ZA SRBIJU i Mirku Ostrogoncu, izabranom sa Izborne liste – ZAJEDNO ZA VOJVODINU - VOJVOĐANI.

Na osnovu rešenja Republičke izborne komisije i Izveštaja i predloga Odbora za administrativno-budžetska i mandatno-imunitetska pitanja Narodne skupštine, a shodno članu 134. Zakona o izboru narodnih poslanika, konstatujem potvrđivanje mandata narodnim poslanicima Mariji Todorović, Nenadu Mitroviću, Ivani Popović, Milanu Glušcu, Borisavu Kovačeviću, Sanji Miladinović, Vesni Ivković, Radovanu Arežini, Dragovanu Milinkoviću, Antoneli Jelić, Branku Vukajloviću i Mirku Ostrogoncu.

Čestitam narodnim poslanicima na izboru i molim da se pripreme za polaganje zakletve.

Poštovani narodni poslanici, molim vas da, saglasno članu 17. Zakona o Narodnoj skupštini pristupite polaganju zakletve.

(Predsednik čita tekst zakletve, a narodni poslanici ponavljaju.)

"ZAKLINjEM SE DA ĆU DUŽNOST NARODNOG POSLANIKA OBAVLjATI PREDANO, POŠTENO, SAVESNO I VERNO USTAVU, BRANITI LjUDSKA I MANjINSKA PRAVA I GRAĐANSKE SLOBODE I PO NAJBOLjEM ZNANjU I UMEĆU SLUŽITI GRAĐANIMA SRBIJE, ISTINI I PRAVDI."

Molim narodne poslanike da potpišu tekst zakletve.

Dozvolite da u ime Narodne skupštine i u svoje ime čestitam na Izboru za narodne poslanike i poželim uspešan zajednički rad u tekućem mandatnom periodu.

Molim sve da zauzmu svoja mesta.

Nastavljamo sa radom.

Reč ima Snežana Paunović.

SNEŽANA PAUNOVIĆ: Hvala predsedniče.

Poštovana mandatarko Brnabić, uvaženi budući ministri i ministarke, poštovane kolege, građanke i građani Srbije, ja ću najpre iskoristiti priliku da čestitam polaganje zakletve novim kolegama. Dobro nam došli. Želim vam svima uspeh u radu.

Razgovaramo od juče o ekspozeu mandatarke, ja slobodno mogu da kažem ono što, čini mi se svi znaju, a to je da je pred nama kabinet koji će dobiti poverenje zato što je dobio najpre poverenje građana i kao posledicu toga ima većinu u parlamentu Srbije. Različitih je kritika bilo na temu ekspozea, možda najmanje, negde ste kritikovani iz ovog i iz onog ugla neretko iz ličnog.

Ono što moram da kažem jeste da u par navrata su vas prozvali sa pitanjem da li ćete priznati nezavisnost Kosova i Metohije. Čini mi se u dobroj meri, nesvesni da sve i da hoćete, a vrlo su jasne bile vaše poruke kao kandidata za premijera, nekako Vlada Republike Srbije i nema mandat da bez ovog doma donese jednu takvu odluku, a ovaj dom opet nema mandat da se time bavi bez jasne odluke naroda Republike Srbije. Tako da osim što je pitko o tome govoriti na način na koji možete unapred kritikovani tako paušalno, sve drugo čini mi se nema baš nikakvog osnova.

Ja sam gotovo sigurna posle važne sednice koja se dogodila u parlamentu Srbije i to je prva koja se desila u ovom mandatu bila je sednica o Izveštaju o Kosovu i Metohiji da o bilo kakvom priznanju te kvazi tvorevine nema ni razgovora. To se čulo od nekoga ko ima punu ustavnu odgovornost, a to je predsednik Republike Srbije.

Međutim, ako govorimo o Kosovu i Metohiji, očekivala sam ono što se upravo nije desilo, a to je da neko pred vas možda postavi neki zadatak, pa da kao odgovorni poslanici kažemo – znate, možda bi mogli da ovo unapredimo bez da vas optužujemo i samo to bude platforma da pričamo neku priču.

Potpuno svesno krećem od teme Kosova i Metohije, nekako čini mi se čak i očekivano za sve i za vas i za one koji nas gledaju, ja sam ubeđena i čvrsto verujem. Bilo je ovde predloga da se Kancelarija za Kosovo pretvori u ministarstvo i o tome smo razgovarali kada je tema bila Zakon o ministarstvima i tada sam rekla da ne mislim da je to dobro, ali mislim da treba uraditi sve da se unapredi rad Kancelarije za Kosovo. Kada ovo kažem onda zaista mislim da treba posebno obratiti pažnju i uopšte ne razmišljam o tome kakva će biti vaša odluka kada je u pitanju kadrovsko rešenje za Kancelariju za Kosovo i Metohiju, ali mislim da osim svih onih važnih stvari koje Kancelarija za Kosovo i Metohiju uradila za naše stanovnike u južnoj srpskoj pokrajini, sada treba možda studioznije obratiti pažnju i na one ljudi koji su raseljeni pre svega u smislu da imamo možda izazov pred nama.

Neko ih je nekada 2008. godine doveo do faze da oni primaju neku novčanu naknadu koja im je dragocena. Znam da ovo nije godina koja ima malo izazova i znam koliko je važno da održimo pre svega energetsku stabilnost. Nemojte mi zameriti što ovo stavljam na sto, ali stavljam na sto kao temu za razmišljanje, jer sam sigurna da za to ima rešenja. Ta pogrešna procena koja je napravljena davno, vreme je da je ispravimo kao odgovorni ljudi i neka pustimo da prođe ova zima, ali neka o tome imamo svest da sednemo, da razgovaramo i nađemo najbolji model. Sve ostalo na temu Kosova i Metohije mogle bi da budu politikantske poruke, ja se time danas baviti neću u ime SPS. Tim pre što u vašem budućem kabinetu sedi predsednik SPS, čovek koji će se siguran sam, pitanjem Kosova i Metohije baviti vrlo studiozno i onako kako smo od njega navikli, a to je da svako malo dobijemo novo povlačenje priznanja te kvazi tvorevine, jer smo tako postigli onu većinu koja sada već ne priznaje Kosova i Metohije.

Da li treba razgovarati, da moramo da razgovaramo. Da li imamo sa kim, ne nemamo. Preko puta su ljudi koji sve rade, samo ne razgovaraju. Ali čak i to je izazov na koji moramo da odgovorimo.

Pobrojali ste u svom ekspozeu sve ono što su važne teme i važni izazovi koji su pred vašim kabinetom, a i pred svima nama, jer ćete sa svim predlozima zakona doći upravo ovde, pa možemo da vas kritikujemo i pojedinačno kako smo juče probali, ali vam ostavljamo i mogućnost onda da eventualno odgovorite. Znam da je mašta svojstvena čoveku, ali vam moram priznati da nijednog treba nisam probala da o vašem kabinetu maštam na način na koji sam to juče čula. Ali, ne maštam, nego imam očekivanja.

Kada vidim gospođu Maju Gojković, koja je i u prošlom mandatu bila ministar kulture, a u periodu kada je bila predsednik Skupštine, zajedno smo bile u Odboru za kulturu, znam koliko je bilo teško doći do povećanja nivoa sredstava iz budžeta RS, tako da očekujem da će jedan odgovoran ministar kakav jeste gospođa Gojković, pomoći da dođemo i do onih 1,5%, to nam je sada novi izazov, ukupnog budžeta Srbije kada budemo razgovarali o budžetu za 2023. godinu.

Energetska kriza, čini mi se da smo je sačekali spremnije nego svi u našem okruženju, potpuno svesni šta nas čeka. Da li će biti dodatnih izazova, pretpostavljam da hoće, jer nismo jedini koji možemo nažalost u ovoj našoj maloj lepoj zemlji organizovati sve kako treba, bez da ima uticaja spolja zbog globalnih pomeranja.

Neću mnogo govoriti ni o tome šta očekujemo kada je u pitanju zdravstvo, a reći ću vam zašto. Zato što će posle mene govoriti moje uvažene kolege, mr Dejan Radenković koji će svakako pre svega sa pozicije predsednika Odbora za privredu imati širi osvrt na taj sektor, prof. dr Vladimir Đukić, bilo bi greh da kažem bilo šta dok sedi u sali i moj uvaženi mladi kolega i novi zamenik šefa poslaničke grupe Uglješa Marković, koji će sigurna sam, pokazati mladima Srbije koliko je važno imati taj entuzijazam, boriti se i na bazi toga steći poverenje.

U vašoj Vladi po drugi put je na mestu ministra prosvete gospodin Branko Ružić. Ukazali ste mu poverenje, sigurna sam, zadovoljni svim onim što je uradio u proteklom mandatu. Gospodin Novica Tončev, koji je dobio ne tako mali zadatak u prošlom mandatu da se bavi nerazvijenim opštinama, nismo čuli da li će to nastaviti da radi, a pretpostavljam da hoće, pa ćemo onda probati da vidimo kako tim opštinama pomoći u ovoj teškoj situaciji, možda i sa malo više sredstava.

Dva potpuno nova imena koja su možda bila najveće iznenađenje ispred koalicije Ivica Dačić premijer Srbije, gospodin Rade Basta i gospodin Đorđe Milićević. Đoleta Milićevića zna cela Srbija. Njegov učinak je bio veliki za nemali broj godina koliko je bio u parlamentu Srbije, pre svega sa pozicije poslanika, ali i dugogodišnjeg šefa poslaničke grupe SPS i potpredsednika Skupštine Srbije. Tako da šta god budete kao izazov i zadatak stavili pred njega, sigurna sam da ćete imati odgovornog ministra koji će uraditi više od mogućeg. Da ispuni očekivanja građana Srbije na temu koju je dobio kao zadatak.

Nekako je govorio o tome juče moj uvaženi kolega Dragan Marković Palma, ministar privrede Rade Basta, kritikovan sa različitih pozicija, ali ni to nije novo. Malo je bolje prošao od gospodina Gorana Vesića, njega bar nisu zamišljali u nekim različitim stvarima, ali neka probaju da zamisle odgovornog ministra privrede. Imaćete odgovornog ministra privrede i pre svega jednog čoveka koji poznaje probleme običnog građanina, a čini mi se da je za ministre u Vladi najvažnije da dele sudbinu svojih komšija i običnih ljudi. Ako o tome nemamo svest, onda je potpuno nevažno kako ćemo se zvati i na kojim ćemo pozicijama biti.

U tom smislu, koalicija „Ivica Dačić – premijer Srbije“, SPS u čije ime govorim danas kao ovlašćeni predstavnik, dali su, po našoj proceni, najbolje u odnosu na ono što ste od nas tražili, na resore, ali i na rešavanje tih potencijalnih problema zbog kojih su takođe kritikovali ovu Vladu, koji je broj ministara, da li je to mnogo ili je malo, da li je trebalo deliti određena ministarstva ili ne, zašto odvojeno prosveta i nauka. Zato što je za nas važno, kao građane Srbije, kao Srbiju, da poseban akcenat stavimo na nauku, gotovo sam sigurna.

Ne zato što gospodin Ružić možda nije imao pun kapacitet, nego zato što je to toliko važna oblast da zaista mora da ima svoj resor i zaista moramo da se posvetimo pre svega tim mladim ljudima, koje nekako nismo ni čuli ni videli. Tim mladim ljudima koji su jako uspešni još od svojih srednjoškolskih dana, ali ostaju u senci nekih atraktivnih događanja koja gledamo na televizijama komercijalnim. Manje su interesantni od svega onoga što nije svojstveno Srbiji.

Obaveza je naša, kao odgovornih ljudi, da sačuvamo pre svega porodicu kao takvu, da sačuvamo dostojanstvo u tom smislu da ne uspeju da nam naruše ono što je najsvetije. Ako nastavimo da nam atraktivne budu neke trenutne stvari koje su možda pitke oku ili, još gore, simpatični samo zato što imamo neke voajerske potrebe da virimo u tuđe dvorište i u tuđe živote, onda nećemo imati mnogo uspeha u tom radu.

Neko je juče rekao – neka nam je Bog u pomoći sa ovakvom Vladom. Ja nešto razmišljam – neka nam je Bog u pomoći zbog svega što nas čeka, ali smo prilično blagosloveni sa ovakvom opozicijom i to treba reći naglas. A zašto to kažem? Da se ne bi vređale moje kolege, jer mi namera nije da ih uvredim, nego da opomenem da smo mandate dobili da zaista unapredimo kvalitet života građanki i građana Srbije.

U tom smislu, kritikovati vas kao mandatarku i kabinet, koji neizostavno i nesporno ima većinu u ovom parlamentu, nije politika. Politika bi bila da je neko ustao i kazao šta je ono što do sada nije dobro urađeno i šta je ono što treba dodatno uraditi, jer sam sigurna da možemo više. I sigurna sam da kada smo pred građane Srbije izašli i bili u kampanji, a svi smo u dobroj meri obišli Srbiju skoro do svakog sela, onda su nam ti ljudi i rekli šta su njihovi problemi. Naša je obaveza da o tome danas ovde govorimo. Zato sam počela svoju diskusiju sa problemom oko novčane naknade, jer je to moj zadatak koji sam dobila u kampanji i moja obaveza da ga prenesem vama, da bismo mogli da o tome razgovaramo i rešimo taj problem.

Sigurno je da nisam interesantna, jer čujem žamor u sali, jer da biste privukli pažnju onda nekom morate da kažete da je klempav ili da ima kriv nos. Ne mogu time da se bavim, nikada se time neću baviti. Mislite, kolega, da je to krajnje kreativno da ja kažem da neko ima krive noge. Ne možemo vi i ja da se razumemo, velika je razlika između vašeg i mog političkog rada, iako je karijera prilično duga i vaša i moja, ali me ne terajte da objašnjavam u čemu su suštinske razlike ili na kraju da završim sa tom možda ključnom rečenicom – razlika je u tome što ja već 30 godina kad god govorim, govorim kao član SPS, koja će podržati i vas gospođo Brnabić i predlog vašeg kabineta. Hvala vam.

PREDSEDNIK: Poštovani narodni poslanici, saglasno članu 27. i članu 87. stavovi 2. i 3. Poslovnika Narodne skupštine, obaveštavam vas da će Narodna skupština danas raditi i posle 18.00 časova, zbog potrebe da Narodna skupština što pre izabere članove Vlade.

Je l' to povreda Poslovnika?

Povreda Poslovnika, Marinika Tepić.

MARINIKA TEPIĆ: Zahvaljujem, predsedniče, iako ne znam da li u odnosu na ono što ste sinoć uradili, a vidim nastavili jutros, treba da vam se uopšte zahvalim. Naglo ste prekinuli sednicu, uskrativši mi sinoć, sa punim pravom na repliku od bar dva minuta nakon potpunih besmislica, laži, neistina, prevara koje je mandatarka ovde iznela na moje izlaganje.

PREDSEDNIK: Znate li da treba prvo da kažete na koji član se pozivate?

MARINIKA TEPIĆ: Prekršili ste Poslovnik, dozvolite da završim.

PREDSEDNIK: Znate li koji član?

MARINIKA TEPIĆ: Na 30-oj sekundi ste me prekinuli. Dakle, vi ste prekršili član 27. stav 2. i član 108. stav 1, zato što se niste starali o primeni ovog Poslovnika i zato što se niste starali o redu na ovoj sednici.

PREDSEDNIK: Sada? Sada sam to uradio?

MARINIKA TEPIĆ: I sada ste to uradili, zato što sam se odmah po otvaranju sednice prijavila za reč. Nemojte ulaziti u debatu sa mnom, uzimate mi vreme.

PREDSEDNIK: Pitam vas, gospođo Tepić, pošto znate kako treba da se ukaže na povredu Poslovnika, piše vam u tom Poslovniku sve.

MARINIKA TEPIĆ: Dakle, to ste pokušali da uradite i sinoć. Ja sam vam citirala član 27. i član 108. i tačno sam vam citirala rečenice iz toga.

PREDSEDNIK: Dobro. I šta sam uradio vezano za članove 27. i 108. sada?

MARINIKA TEPIĆ: Znate šta, tako ste nas zaista na jedan neverovatan način pokušali da sprečite da odgovorim mandatarki Brnabić sinoć, sada pokušavate da mi uzmete vreme ulazeći sa mnom u raspravu.

PREDSEDNIK: Ne sinoć, sada, gospođo Tepić.

MARINIKA TEPIĆ: Vi dva minuta kritike ne možete da izdržite. Dva minuta kritike ne možete da izdržite.

PREDSEDNIK: Ja samo pitam – u čemu je povreda Poslovnika koja je načinjena sada?

MARINIKA TEPIĆ: Mandatarka Brnabić dve godine izbegava duel sa mnom, dve godine. Zato je pobegla i sinoć, a vi ste joj omogućili tako što ste mi uskratili reč. Pošto je sednica nastavljena tamo gde je stala sinoć, trebalo je da mi date pravo na repliku.

PREDSEDNIK: Dobro, znači nisam sada počinio povredu Poslovnika.

MARINIKA TEPIĆ: I 3. član Poslovnika ste prekršili, pravo na repliku, član 104.

PREDSEDNIK: Hvala vam. Pošto ne smatrate da sam izvršio bilo kakvu povredu sada, onda nema razloga ni da obrazlažem bilo šta, a prijavu za reč izvršite, ako već niste, i naravno da ćete da govorite po prijavi za reč, kao i svi ostali.

Da li želite da se izjasni Narodna skupština?

(Marinika Tepić: Da.)

Izjasniće se. Hvala.

Reč ima Milenko Jovanov.

MILENKO JOVANOV: Poštovani gospodine predsedniče Skupštine, poštovana mandatarko i kandidati za ministre u Vladi Republike Srbije, poštovane koleginice i kolege poslanici, za poslaničku grupu „Aleksandar Vučić – Zajedno možemo sve“ ključno je da naredna Vlada bude Vlada kontinuiteta i da u ekspozeu nije bilo rečeno da će to biti Vlada kontinuiteta. Kada kažem Vlada kontinuiteta, mislim na kontinuitet i sa prethodnom Vladom i sa onom pre nje i sa svim vladama od 2014, pa i 2012. godine, jer to garantuje nastavak reformi, nastavak napredovanja Srbije, nastavak investiranja u sve oblasti života. Ne postoji oblast u kojoj nismo napravili pomak nabolje i ne postoji nijedna oblast u kojoj je danas gore nego što je bilo kada je SNS preuzela odgovornost za upravljanje našom zemljom.

Ključne dve reči koje su nešto što će obeležiti borbu ove Vlade u narednom periodu su nezavisnost i samostalnost. Zahvaljujući nezavisnosti i samostalnosti i na tom temelju tek možemo da gradimo sve ostalo. Bez tog temelja se gradi čardak ni na nebu ni na zemlji i to smo imali priliku da vidimo u prošlosti. Kako se sve sruši kao kula od karata kada ne vodite svoju politiku, kada ne vodite politiku zasnovanu na interesima države Srbije, na interesima građana Srbije. Taj temelj može da dovede do ekonomskog rasta, do reformi unutar društva, u svim oblastima, do ozbiljnih ulaganja u sport, u kulturu, u zdravstvo, u školstvo i sve ostalo. Bez tog temelja nemamo ništa. Upravo na taj temelj će biti usmeren najveći i najžešći napad da se Srbiji oduzme pravo da sama odlučuje, da se Srbiji oduzme pravo da njeni građani odlučuju, jer naša samostalnost i naša nezavisnost nije bila napadana samo spolja, nego i iznutra.

Kada su se cerekanjem ambasadori i tajkuni smejali narodu u lice i rekli nećete vi odlučivati ko će da bude na vlasti u ovoj zemlji, nego mi. I to nikada više ne sme da se ponovi.

Godine 1963. izašlo je prvo izdanje knjige Milana Stojadinovića koja se zvala i zove se i dalje „Ni rat ni pakt“. On je govorio o politici između dva rata i mogućnostima koje je naša zemlja imala u tom periodu. Njegova sudbina i politika je nešto posebno i neću se na to sada osvrtati. Ono što je činjenica, to je da danas, kada se govori o toj politici, vrlo često možemo da čujemo da to bila propuštena šansa, propuštena šansa za narod, propuštena šansa za zemlju. Mi nemamo više pravo na propuštene šanse. Mi nemamo više mogućnosti da izdržimo propuštene šanse. Neće imati ko za 60 ili 70 godina da priča o novim propuštenim šansama.

Krenuo je uspon Srbije. I taj uspon ne sme da se zaustavi. Ako se na bilo koji način zaustavi neće biti nikoga da ga pokrene. Ovo što je predsednik Vučić uradio, najpre kao premijer, a onda kao predsednik i kao neko ko je utro put ovoj politici, nema ko da ponovi ni za 50, ni za 60, ni za 70 godina. I ako krenemo nizbrdo neće nam biti kraja do dna.

Zato je važno da vodimo mudru politiku, da dobro razmislimo o tome šta radimo i da ne donosimo odluke srcem, nego glavom, čuvajući zemlju i čuvajući narod u ovoj veoma teškoj situaciji kada niko ne želi da nam poštuje, prizna i prihvati nezavisnost i samostalnost. Ni jedni, ni drugi. Jedni od nas traže da budemo bespogovorno poslušni.

Postavlja se pitanje šta ćemo im onda mi, šta će im izbori, šta će im Skupština, šta će im Vlada. Neka postave jednog službenika koji će da sprovodi sve ono što oni smisle, a narod neka na izborima prespava, jer i onako će mu biti svejedno. Ne. Hoćemo da vodimo svoju politiku. To je poruka njima.

Poruka drugima je kojima nije dovoljno to što jedini odolevamo, onako kako oni nisu odolevali ni jedan jedini sekund, nego su se odmah priključili onome što je bio loš scenario za ovu zemlju i za ovaj narod.

Kažu nam, nije dovoljno što odolevate, nego je problem i što ne priznajete sve ono što mi želimo da vi priznate. Malo je to što ste jedini koji nisu uveli sankcije, nego treba da sve što mi pomislimo vi sprovedete u delo.

Njima, takođe poručujemo, ne. Mi imamo svoju politiku i vodićemo se svojom politikom. Poštovanje međunarodnog javnog prava, kakvo god ono bilo i u kakvom god se stanju danas nalazilo je jedina slamka spasa za Srbiju. To je jedina odbrana i za naš teritorijalni integritet i za suverenitet na Kosovu i Metohiji.

U Srbiji ne treba da bude ni rusofila ni austrofila, nego samo Srba koji će bez zanosa i strasti rukovoditi se jednako koristi otadžbine. Rekao je Stojan Novaković 1900. godine. Mi se za vek nismo pomerili. Mi se i dalje delimo na ove i one. Ko navija za ove i ko navija za one. Mi i dalje statiramo u filmu „Tri karte za Holivud“. To je najvažniji zadatak ove Vlade, bar ga mi tako vidimo.

Da učini da politika koja podrazumeva interes Srbije na prvom mestu bude dominantna u srpskom društvu, da građani Srbije shvate, da kako naš narod kaže – tuđa roka svrab ne češe i da nema onoga ko će za nas da bije naše bitke. To se takođe pokazalo u prošlosti. Ako mi nešto ne uradimo za sebe, neće nam uraditi ni drugi.

Uz dužno poštovanje svima, uz korektnu saradnju sa svima, uz pruženu ruku svima, ali mi sami moramo da vodimo računa o sebi. To je jedini način da ova zemlja ide dalje. To smo i dokazali u prethodnom periodu.

Što se tiče kadrovskog sastava Vlade, moram da kažem da sam ponosan zbog činjenice da je sve dame u ovoj Vladi predložila stranka čiji sam član i poslanička grupa kojoj pripadam. One nisu predložene samo zato što su dame, nego zato što su sposobne, zato što su vredne, zato što znaju kako i na koji način da se izbore za Srbiju. Zato su, pre svega, dobile podršku. To što su dame, to im je samo plus. Činjenica je da su sve dame predloženo upravo od ove stranke. To je naš odnos prema ženama u politici i u društvu. Mi ne pričamo prazne priče, nego konkretnim potezima pokazujemo šta je ono što hoćemo i kako hoćemo da politika izgleda.

Na samom kraju. Što se tiče ministara u Vladi. U prethodnom periodu bilo je i ovakvih i onakvih situacija. Bilo je situacija kada su neki ljudi vodili neke svoje politike. Nije to bio slučaj samo sa Vladom. Bio je slučaj i u poslaničkoj grupi, bilo je toga na različitim mestima. Ko god želi da vodi svoju politiku, treba samo da kaže, da ova politika više nema legitimitet, da napravi neku svoju organizaciju i sa tom organizacijom i politikom da izađe na izbore, ukoliko bude dobio podršku naroda, neka vodi svoju politiku. Dok to nije tako, vodiće se politika koju je definisao, odredio i za koju je dobio podršku, predsednik Vučić i ni jedna druga politika.

Što se tiče ljudi u Vladi, citiraću ono što je rekao Žan Pjer Ševerman: „Ako si ministar koji se ne slaže sa politikom svoje države, moraš ili da demisioniraš ili da umukneš“. Voleo bih da tu poruku svi ministri dobro razumeju, jer to je ono što mi kao poslanička grupa tražimo. Ako želite našu podršku, vodite politiku koju mi podržavamo. Za druge politike mi podršku nećemo davati.

U svakom slučaju čekaju vas teška vremena, a kada su u Srbiji bila laka, čekaju vas brojni izazovi. Mi ćemo biti podrška da te izazove zajedno prebrodimo za dobro našeg naroda, za bodro naše Srbije. Hvala vam i želim vam puno sreće u budućem radu.

PREDSEDNIK: Hvala gospodine Jovanov.

Prelazimo na listu sa prijavama za reč.

Reč ima Đorđe Pavićević, a kad se završi lista onda će ponovo ovlašćeni da imaju svoje vreme kome je preostalo.

Izvolite.

ĐORĐE PAVIĆEVIĆ: Hvala, gospodine predsedavajući.

Poštovani poslanici i poslanice, poštovani kandidati za članove Vlade, ja sam čitao ovaj vaš Ekspoze i svašta smo čuli o uspesima Vlade juče, i o procvatu i napretku Srbije.

Pre neki dan smo u ovoj Skupštini čuli od jednog poslanika da i krave žive bolje u Srbiji, od dolaska naprednjaka.

Kod ovakvih izlaganja, suprotno od predstavnika većine, meni pada na um jedan devetnaestovekovni ruski knez i vojskovođa koji se zove Grigorije Aleksandrović Potemkin, koji je pored puta kada je prolazila kraljica Katarina II, gradio kulise sa slikama nepostojećih sela i sa seoskom idilom, koja onda treba da predstavlja to kako Rusija cveta i kako se u Rusiji dobro živi, a zanimljivo jeste bilo i da je bio namesnik onih krajeva u kojima se i danas vodi rat.

Na to gospodo, meni liči ovaj ekspoze vlade i na to mi liči ono što vlada ovde u parlamentu radi, na način na koji se ophodi prema javnosti i prema poslanicima koji se ne slažu. Ali, dosta smo slušali o tome.

Nas interesuje ono što ustvari stoji iza tih kulisa, ali vlada o tome ne želi da raspravlja.

Neću govoriti o tome što je Vlada prećutkivala ili za šta svaljuje krivicu na druge o korupciji, političkim ubistvima, vezama za ogranizovanim kriminalom, ali ajde da govorimo o onome o čemu se hvali.

Znači ovde se vlada hvali time da prioritet daje nauci, obrazovanju, da je otvorila tri ministarstva, da je formirala tri instituta, da je formirala Fond za nauku, a onda bih ja pitao, za ovo kratko vreme koje imam, nekoliko pitanja, šta je recimo sa onih pet godina, kada nijedan projekat za nauku nije bio raspisan, od 15. do 20. godine.

Šta je sa 11 instituta kojima ste nametnuli direktore mimo volje naučnog dela kolektiva? Šta je sa privatizacijom Instituta „Jaroslav Černi“, koji treba da služi sada interesima jedne kompanije, a ne države?

Što se tiče samog Fonda na koji ste toliko ponosni, pitao bih vas zašto taj Fond 2021. godine, na primer, jedine godine kada ste vi bili u punom mandatu nije imao nijedan projekat raspisan? Zašto finansiranje tog Fonda ide od strane Vlade, ali finansiranje projekata ne ide? Projekti se finansiraju ne iz budžeta, nego od Svetske banke i od evropskih fondova, a da niste uspeli ni da povučete sva sredstva koja su bila rezervisana za to.

Pošto u ovoj Skupštini i na drugim mestima samo predstavnici Vlade mogu da govore onoliko koliko hoće, pa i o čemu hoće, imalo to smisla ili ne, ovde ću da stanem, da ostavim malo vremena svojim kolegama.

PREDSEDNIK: Reč ima narodni poslanik Arpad Fremond.

Izvolite.

ARPAD FREMOND: Poštovani predsedniče, poštovano predsedništvo, poštovana mandatarko, poštovani kandidati za članove Vlade, dame i gospodo narodni poslanici, u ime poslaničke grupe Savez vojvođanskih Mađara juče je govorio predsednik poslaničke grupe gospodin Balint Pastor i potvrdio da će naša poslanička grupa podržati izbor Vlade Republike Srbije.

Svoj deo izlaganja posvetio bih temi koja je jedan od temelja našeg programa kojom se bavimo godinama unazad, a koja nažalost, kao nezavršeni posao čeka i novu vladu.

To je tema sistemskog rešavanja dugova koju poljoprivrednici imaju na osnovu neplaćenih doprinosa za obavezno socijalno osiguranje i u koja spadaju zdravstveno i penzijsko osiguranje, kao i niz vezanih pitanja koja se moraju rešiti u paketu kako bismo nakon više godina došli do pravednog ekonomski socijalno utemeljenog dugoročno održivog i prihvatljivog rešenja za osiguranike i buduće korisnike.

Govorim o nekoliko problema koji zahtevaju izmene Zakona o doprinosima za obavezno socijalno osiguranje, Zakona o penzijskom i invalidskom osiguranju, kao i Zakona o poreskom postupku i poreskoj administraciji.

Jedan od problema je neadekvatno definisana obaveza plaćanja obaveznog penzijskog i invalidskog osiguranja koja je vezana za posredovanje poljoprivrednog zemljišta od najmanje pola hektara, a ne za prihod koje poljoprivredno gazdinstvo obezbeđuje.

Poljoprivrednici koji gazduju na manjim posedima imaju skromne prihode i nemaju od čega da plate doprinose za socijalno osiguranje koji na godišnjem nivou iznosi oko 100 hiljada dinara.

Zbog toga je broj osiguranika poljoprivrednika niži od korisnika, a i ovako mali broj osiguranika plaća doprinose za najnižu osnovicu. To je dovelo do toga da mnogi poljoprivredni proizvođači nemaju ni zdravstvenu zaštitu, ni nadu da će doživeti penziju, a dug i kamate ne prestaju da rastu, često se prenose na naslednike. Mali poljoprivredni proizvođači duguju za doprinose više od dve milijarde evra.

Poslanička grupa SVM se zalaže za kategorizaciju gazdinstava, jer oni koji gazduju na površini manjoj od pet hektara nikako ne mogu da imaju dovoljno prihoda da plate sve doprinose po trenutno važećem sistemu.

Rešavanje ovog problema znači višestruku dobit, kako za poljoprivrednike, tako i za budžet rskoji gazduju na površini manjoj od pet hektara nikako ne mogu da imaju dovoljno prihoda da plate sve doprinose po trenutno važećem sistemu. Rešavanje ovog problema znači višestruku dobit, kako za poljoprivrednike, tako i za budžet Republike Srbije.

Podsećam da je zalaganje za rešavanje ovog problema jedna od tačaka koalicionog sporazuma između SNS i SVM. Važno je izmenama Zakona o penzijskom i invalidskom osiguranju definisati pojam poljoprivrednika na osnovu realnih parametara.

Određeni pomaci su napravljeni izmenama zakona omogućeno je da doprinose za PIO ne moraju da plaćaju svi članovi gazdinstva, već samo jedan od njih, najčešće nosilac gazdinstava.

Međutim, postojeća zakonska rešenja nisu u potpunosti otklonila rizike od novih nepravilnosti u načinu evidentiranja osiguranika po osnovu poljoprivrede, njihovih zaduživanjima, doprinosima i uvođenja u sistem penzijskog i invalidskog osiguranja.

U realnom životu je puno primera, posebno u slučaju žena koje su članice poljoprivrednog domaćinstva i iz Fonda PIO i Republičkog fonda za zdravstveno osiguranje su dobile tužbe i pretnje zaplenom imovine od izvršitelja, jer nisu redovno plaćale poljoprivredno penzijsko osiguranje, na koje nisu ni bile prijavljene, niti su dobile bilo kakvo rešenje da su osiguranici, a bilo je slučajeva da je stigla tužba na dug u iznosu više od milion dinara.

Smatramo da je napravljen dobar korak time što je omogućen reprogram dugova. Bilo je slučajeva da je dug sa kamatama narastao na skoro dva miliona dinara.

Međutim, u praksi se javljaju problemi. Poreska uprava je svim poljoprivrednim proizvođačima koji su ušli u reprogram stavila hipoteku na poljoprivredno zemljište, pa onda to poljoprivredno zemljište ne može ni da se proda, ni da se prepiše, ni da se pokloni unutar porodice.

Bilo je slučajeva da nekim poljoprivrednim proizvođačima koji su ušli u reprogram i koji su redovno plaćali rate, Poreska uprava nije priznala uplatu i nije otpisala kamate niti je skinula hipoteku. Važno je da se proveri stanje na terenu, da se izađe u susret poljoprivrednim proizvođačima i da rešimo ovaj problem što pre.

Uz ove, nažalost, već više decenijske probleme dodatno je ove godine ogromna suša uticala na smanjenje prinosa, a naši poljoprivrednici nisu dobili pomoć. Apelujem da se razmotri davanje jednokratne pomoći poljoprivrednicima koji su pretrpeli ogromnu štetu zbog suše u ovoj godini.

Savez vojvođanskih Mađara je stava da bi u paketu sistemskog rešavanja položaja poljoprivrede bilo važno i zakonski regulisati podelu poljoprivrednih gazdinstava na profesionalna i ostala, omogućiti profesionalnim gazdinstvima veće subvencije, posebno za investicije.

Nemamo dilemu da su pred Ministarstvom poljoprivrede i novom ministarkom ozbiljni izazovi. Poslanička grupa Savez vojvođanskih Mađara će podržati napor svih ministarstava i radnih grupa kako bi se među prvim predlozima Vlade upućenih Narodnoj skupštini našli predlozi za rešavanje problema plaćanja doprinosa malih poljoprivrednih proizvođača.

Hvala na pažnji.

PREDSEDNIK: Reč ima narodni poslanik Ivan Kostić.

Izvolite.

IVAN KOSTIĆ: Zahvaljujem.

Gospođo mandatarko, kandidati za ministre, narodni poslanici, građani Srbije, želim sve da vas pozdravim i da kažem koju reč o ekspozeu buduće mandartarke i premijerke.

Ono što sam ja primetio, a pažljivo sam čitao ovaj ekspoze, jeste da su ovde pokazane određene vrste kontradiktornosti u ovom ekspozeu. Znači, ekspoze bi mogao da bude interesantan da je pisan pre četiri, pet godina. Vidim da je isti narativ kao i 2017. godine, kada ste pisali ekspoze. Pogotovo bi možda mogao da bude interesantan pre 10. juna i možda ste ga tada i pisali, pre dolaska nemačkog kancelara Šolca u Srbiju, jer ste ovde i naveli na 11. strani da među najznačajnije bilateralne posete Srbije od 2020. godine smatrate posetu Angele Merkel, Olafa Šolca i Ursule fon der Lajen.

Buduća premijerko, ne znam kako to uopšte može biti značajna poseta kada znamo da je nemački kancelar Šolc tada rekao prvi put Srbiji da mora da uvede sankcije Rusiji, da mora da prizna Kosovo ako misli da uđe u Evropsku uniju.

Znači, upravo ono što ste vi prećutkivali nekoliko godina Srpski pokret Dveri je o tome govorio, da ulaska u Evropsku uniju nema bez priznanja Kosova i Metohije. Napokon je to rečeno 10. juna.

Mene čudi da vi potom opet na strani 63. govorite da je naš cilj normalizacija odnosa sa Prištinom. Kakva normalizacija odnosa u momentu kada oni nas uslovljavaju da priznamo Kosovo i Metohiju. Vi ste juče upravo ovde od vaših kolega poslanika iz vaše poslaničke grupe i stranke dobili aplauz samo dva puta kada ste spomenuli Kosovo i Metohiju i kada ste spomenuli Rezoluciju 1244. Znači, ovaj ekspoze je prevaziđen, ovaj ekspoze nije pogodio vreme i stanje u kome živimo i ovaj ekspoze je mogao da bude interesantan u nekoj prethodnoj Vladi.

Ova Vlada mora da pravi novu strategiju po pitanju spoljne politike, po pitanju integracija, po pitanju ekonomskih udruživanja i zato smatramo da mora politika da se menja.

Da li ćete vi biti taj pojedinac koji će promeniti ovu politiku, za koju se, uostalom, zalaže većina građana Srbije ili će to uraditi neka buduća Vlada, dolazi vreme, pa ćemo videti, jer je očigledno da ćete uskoro doći do zida kada ćete morati da se odlučite da li idemo u EU po cenu gubitka Kosova i Metohije, da li uvodimo sankcije Rusiji ili možemo da kupimo još neko vreme sa ovakvom politikom.

Takođe, treba reći i šta je ta EU uradila za Srbiju kada je bila pandemija Korone. Vi ste o tome govorili. Mi bukvalno nijednu dozu vakcine nismo u početku dobili od EU. Tada su nam pomogli Kina, Rusija, Ujedinjeni Arapski Emirati, dok je gospođa fon der Lajen kupila 10 doza po stanovniku EU, potrošila 71 milijardu evra i kupila 4,5 milijardi doza vakcina za građane EU. Tako ćemo i u budućnosti proći od EU ako budemo očekivali da nam oni reše neka suštinska pitanja kao što je Kosovo i Metohija. Oni će nas ostaviti na cedilu i po pitanju politike i po pitanju energenata. tako da mi u budućnosti moramo da pravimo novu politiku, moramo da pravimo novu strategiju, šta ćemo uraditi posle ovih sukoba u Ukrajini, jer očigledno je da unipolaran svet više ne postoji i da moramo da tražimo nova tržišta.

Vi ste se ovde hvalili dolaskom egipatskog predsednika, a upravo je Egipat deo jedne organizacije koja se zove „Šangajska organizacija za saradnju“ i ja se nadam da će u budućnosti ministar spoljnih poslova učiniti neki iskorak ka tom tržištu i ka toj integraciji, jer je u ovoj godini u prvom delu 2022. godine najviše investicija stiglo iz Kine, 492 miliona, a iz EU 401 milion.

Znači, nama se otvaraju nova tržišta. Nama se otvara mogućnost saradnje sa zemljama Afrike, sa zemljama Azije. Ne znam zašto mi uopšte težimo da idemo ka toj EU? Srbi jesu stari drevni hrišćanski narod i sam termin Evropa potiče iz Grčke mitologije, jer to predstavlja jednu devojku krupnih očiju i nekada se, u Šestom veku, teritorija današnje Grčke, Trakija nazivala Evropa. Znači, ovo što je sada EU, to je zapad zapadnoj Evropi.

Ne samo zbog te saradnje sa EU o kojoj vi govorite, nego i zbog nekih drugih stvari Srbija mora da traži alternativne puteve, jer sigurno je da će doći do podele odgovornosti i vlasti u celom svetu.

Takođe i za ministra spoljnih poslova bi poslao par poruka. To se tiče i vas zato što ste govorili o organizaciji „Tačka povratka“. Ja ovde odgovorno tvrdim da vi u poslednjih sedam godina nijednu izmenu zakona ili nijedan zakon niste doneli koji se tiču dijaspore i poboljšanja povratka naših ljudi iz dijaspore. Zato Srpski pokret Dveri predlaže da formirate skupštinu za Srbe u rasejanju, u regionu, koja ne postoji već osam godina, da izmenite Zakon o izboru narodnih poslanika, pogotovo delova koji se tiču glasanja u dijaspori i da ta dijaspora, koja se vraća u Srbiju, koja će se još više vraćati, dobije svoje predstavnike u parlamentu Republike Srbije.

Takođe je neophodno za tih 29 hiljada naših povratnika da donesete izmene poreskih zakona, da se njima olakša ulaganje u srpsku privredu, jer je upravo dijaspora najveći investitor u Srbiji, a ne EU.

Takođe, očekujemo i da se donese rezolucija o genocidu, da nam se ne desi 2015. godina, kada je Velika Britanija htela da od Srbije napravi genocidan narod.

Takođe, bih se osvrnuo na jednu važnu stvar o kojoj ste vi vrlo malo govorili u ekspozeu, a to je populaciona politika i politika mladih.

Činjenica je da u Srbiji vlada bela kuga. Činjenica je da, i to ozbiljni sociolozi govore, jedino društvo koje napreduje jeste ono društvo čiji se broj stanovnika povećava. Mi, svake godine gubimo naše stanovništvo. Što se tiče nekih konkretnih mera, vi jeste doneli Zakon o finansiranju porodica, ali evo mi ovde predlažemo i neke druge mere koje bi mogle da se nadograde na taj zakon, da se ženama sa troje i više dece dodeli nacionalna penzija, da se majkama preduzetnicama sa troje i više dece oslobode poreza na dohodak i dobit. To je u skladu sa vašom politikom pomoći ženskom preduzetništvu, da roditelji koji nisu stekli uslove za penziju i nemaju penziju, a čuvaju unučiće, da ima se obezbedi neka finansijska pomoć, kao što je primer Mađarska i mnoge druge zemlje, da se takođe nezaposlenoj deci koja čuvaju roditelje invalide obezbedi minimalna plata. Ja imam u svojoj porodici invalida. Moja svastika čuva majku i ona bukvalno ne može da radi, ni da se bavi bilo kojim drugim poslom.

PREDSEDNIK: Vreme poslaničke grupe.

IVAN KOSTIĆ: Evo, još jednu rečenicu ako nije problem.

Vezano za Zakon o mladima, da se napravi progresivno oslobađanje poreza za mlade bračne parove kada uđu u biznis i sa svakim dolaskom novog deteta da im se smanjuje porez na dohodak i dobit.

Eto, to su neke konkretne mere koje Srpski pokret Dveri predlaže ako mislite da unapredimo neke stvari u ovim oblastima.

Hvala.

PREDSEDNIK: Hvala.

Reč ima Hadži Milorad Stošić.

HADžI MILORAD STOŠIĆ: Poštovani predsedavajući, uvažena gospođo Brnabić, uvaženi budući članovi Vlade, dame i gospodo narodni poslanici, poštovani građani Srbije, na početku današnjeg rada istakao bih da će poslanička grupa Partije ujedinjenih penzionera, poljoprivrednika i proletera Srbije, PUPS – solidarnost i pravda, u danu za glasanje glasati za izbor ove vlade i dati svu moguću podršku.

Današnja tačka dnevnog reda – Izbor predsednika i članove nove Vlade Republike Srbije, po običaju, predstavlja jednu od najvažnijih obaveza kojima se svaka Narodna skupština bavi.

Prirodno je kada se govori o radu Vlade, najpre se treba osvrnuti na rad prethodne Vlade.

Ja ne bih oduzimao previše vremena detaljnom analizom rada svakog posebnog ministarstva. Samo ću reći da, kada se sagleda rad Vlade u celini, može se izreći načelna ocena da je ona radila dobro i da je iza sebe ostavila solidne rezultate prema realnim pokazateljima, kao što su rast prosečnih zarada i penzija kao što su rast prosečnih zarada i penzija, izgradnja, odnosno završetak izgradnje značajnih infrastrukturnih objekata. Sve to dobija na značaju ako se zna da je ta Vlada radila u složenom periodu postpandemijske krize, kada se privredni tokovi u svetu još uvek nisu oporavili u punoj meri i od krize izazvane kovidom.

Sada, pred novom Vladom naći će se dodatno veća iskušenja i izazovi u narednom periodu. Vidimo kakve su spoljnopolitičke okolnosti, da su se do maksimuma zaoštrili odnosi velikih svetskih sila i blokova, a da se sve to, nažalost, već po ustaljenim istorijskim obrascima negativno prelama preko naše države i naroda, da se na nas vrše veliki pritisci, da se javno i bezpogovorno svrstamo na ovu ili onu stranu, bez da nas iko pita koji su naši državni i nacionalni interesi.

Ono što naša poslanička grupa PUPS – solidarnost i pravda smatra kao dugoročni kontinuirani rad, cilj rada nove Vlade je da se održi sadašnji tempo rasta privrede i investicija, jer od toga najdirektnije zavisi budući rast plata i penzija. To neće biti lak posao, ali se na tome mora stalno raditi.

Podsetiću da mi u zadnjih sedam, osam godina imamo gotovo kontinuirani rast udela procenta direktnih prihoda Fonda PIO u masi sredstava za isplatu penzija u odnosu na budžetske dotacije, čiji se procenti i apsolutni iznos kontinuirano smanjuje, a na poslednjim presecima koje smo imali prilikom usvajanja budžeta za ovu godinu oni su svedeni na oko 15%, što je veliki uspeh ako se ima u vidu da je u ranijim periodima dostizao i oko 50% taj doprinos iz budžeta.

Sve to je postignuto, a da su istovremeno prosečni iznosi penzija podignuti u odnosu na neke ranije periode. Ipak, i u ove oblasti ostalo je da se reše neka značajna i otvorena pitanja, a ja bih skrenuo pažnju na jedno od njih, a to je pitanje dugova za doprinose za poljoprivredne penzije.

Svi znamo da ovaj problem traje decenijama i da nam se stalno ponavlja isto, a to je da naši poljoprivrednici iz različitih razloga često zapadaju u situaciju da određeno kraće ili duže vreme nisu u stanju da ispunjavaju svoje mesečne obaveze prema Fondu PIO, pa se stvaraju dugovanja koja negativno utiču i na sam sistem isplate penzija, a i na same dužnike koji zbog evidentiranih dugovanja onda ne mogu da ostvaruju neka druga svoja prava i nadležnosti.

Skrenuo bih pažnju na značaj ovog problema za naše poljoprivrednike, ako znamo od kolikog je značaja da imamo svoju samoodrživu proizvodnju hrane u vremenima koja nam predstoje.

Ovo je zaista važno pitanje, koje nije stranačko, ideološko ili dnevno-političko i oko koga ne bi trebalo da se delimo.

Što se tiče koncepta Vlade, trebalo bi pozdraviti činjenicu da su sada gotovo sve partije vladajuće većine dale svoje kandidate i kadrove za ministre. Time se pokazuje pun stepen političke odgovornosti za budući rad Vlade.

Nama u PUPS-u je drago i ponosni smo što će se naš lider Milan Krkobabić i dalje nalaziti na čelu Ministarstva za brigu o selu. On na taj način i svojim ličnim primerom, ali pre svega delima i uspešno realizovanim projektima, pokazuje kako treba rukovoditi Ministarstvom, a mi u našoj poslaničkoj grupi smo čvrsto uvereni da će tako i biti.

Naposletku, mislim da je dobro što jedan deo dugogodišnjih iskusnih poslanika iz redova ove Narodne skupštine odlazi u redove izvršne vlasti. Oni su do sada iz ovih klupa u odnosu na same ministre sigurno mogli da steknu jednu drugačiju sliku o radu ministarstava i aktima koje izvršna vlast donosi, da na drugačiji način ocene i dobre, ali eventualno i loše strane njihovog rada, pa se na osnovu takvih njihovih iskustava možemo nadati da će oni doneti nov kvalitet i dinamiku rada i u svojim ministarstvima i u Vladi u celini.

Nama koji ostajemo u Narodnoj skupštini preostaje da i njima, ali i ostalim članovima buduće Vlade, poželimo svu sreću u budućem radu, uz nadu da ćemo i dalje imati jedan obostrano korektan odnos.

Na kraju bih istakao dve stvari, značajno višegodišnje zalaganje PUPS-a u vezi usklađivanja penzija, a to je formula „Tri P“ – penzije prate plate, koja je najpravilnija i najpravičnija, jer obezbeđuje rast penzija sa rastom plata u javnom sektoru. Najavljeno povećanje penzija u novembru i januaru će delimično ublažiti štetu koju je nanela švajcarska formula, na koju smo mi ukazivali pri donošenju Zakona o penzijsko-invalidskom osiguranju.

Na samom kraju, apelovao bih i zamolio našu buduću ministarku poljoprivrede da u skladu sa inicijativom Milana Krkobabića pokrene proceduru osnivanja garantnog fonda za strateške poljoprivredne proizvode.

U danu za glasanje, poslanička grupa PUPS – Solidarnost i pravda, će dati svoju punu podršku za izbor članova nove Vlade, uz želju da ostvare dobar deo ekspozea koji je podnela kandidat za premijera.

Poštovani prijatelji, uvaženi građani Srbije, zahvaljujem na pažnji.

PREDSEDNIK: Zahvaljujem.

Reč ima Nikola Nešić.

NIKOLA NEŠIĆ: Poštovani predsedavajući, mandatarko, kandidati za ministre, poslanice, poslanici i građani Srbije, jedno od pet osnovnih prioriteta Vlade Srbije je nova energetska politika.

Vizija koju poslanička grupa Moramo – Zajedno ima jeste energetska tranzicija i smatramo da je to jedan od ključnih potencijala, pre svega za građane ove Republike Srbije, kao i za državu, kroz podizanje BDP, uključivanjem građevinske operative domaćih kompanija. Zato ću se dublje posvetiti ovom pitanju, uraditi analizu i dati primer, na kraju, iz Kragujevca.

Moj amandman je da se Ministarstvu infrastrukture pridruže telekomunikacije i energetika, kako bi se pored uštede u ljudskom resursu povećala efikasnost, sinhronizacija ali i optimizacija.

Gospođo Brnabić, sami ste napisali u programu Vlade Republike Srbije da su neophodna strateška dokumenta koja definišu projekcije energetskog razvoja za period 2030, 2040. i 2050. godina. Smatram da je tu potrebno dodati – i druga ministarstva koja targetiraju infrastrukturu. Zbog čega? Zato što bilo kapitalni ili samo projekti lokalnih samouprava najviše bole naše sugrađane.

Ako se vratimo, na primer, od pre par godina, „Telekom“ je, kada je polagao optičku mrežu, iskopao gradove. Kasnije su to radili drugi operateri. Sada ponovo kopamo te iste ulice zbog projekta „Čista Srbija“.

U planu koji ste izneli u vašem ekspozeu, vezano za energetiku, takođe ste rekli da ćete implementirati projekat 5.5 G mreže. Takođe ste napisali da ćete ugraditi mrežu širokopojasnog interneta 5.500 kilometara. Da li možete da objedinite sve ove planove na jednom mestu i da probamo da uštedimo makar jednom, da ne iskopamo jednu ulicu kroz jedan projekat? Smatram da ćemo tu dosta uštedeti i taj novac možemo iskoristiti, na primer, za povećanje kontrole kvaliteta, da nam se ne bi desilo kao sa auto-putem „Miloš Veliki“, da moramo da ga rekonstruišemo posle samo par godina.

Takođe bih uložio u povećanje energetske efikasnosti. U planu energetske politike koju ste vi naveli, detaljno sam pročitao, vidim smer samo ka korisnicima, odnosno ka građanima Republike Srbije, ali ne vidim ono što je nama prioritet kao poslaničkoj grupi, a to je ugao građana. Smatram da bi se građanin mnogo bolje osećao ako bi plaćao isto, tako što je uštedeo energiju a ne dobio subvenciju. Smatram da trebamo pomoći građanstvu da mogu da izoluju svoje kuće, da mogu da izoluju svoje zgrade, a dao sam vam primer kako vidim da možemo da uštedimo sredstva.

Rekli ste da ste planirali 12 milijardi evra za energetsku politiku u sledećem periodu. To pozdravljam, ali smatram da deo novca morate da uložite i da manje trošimo, jer ako manje trošimo, biće nam potrebno i manje energenata. Smatram da je potrebna dvosmerna komunikacija.

Želim da se osvrnem i na primer Kragujevca, da konkretizujem i da se spustim na ono na šta ste juče bili ponosni, ali ste takođe naveli da imate problem sa kreditima iz Evropske banke za obnovu i razvoj, a to je projektna dokumentacija. Ja ću vam kasnije dostaviti pitanja koja sam tražio kroz zahtev za informacije od javnog značaja, koja sam dostavio energetici, a vas ću pitati samo jedno pitanje – da li možemo da pustimo kotlove na gas a da pre toga nemamo upotrebnu dozvolu? To je pitanje za vas.

Takođe, želim da vam dam zadatak koji možete rešiti, jer sada postoji manjkavost u sistemu i koriste se rupe u pravosuđu i sada 42 meseca imamo objekat u Kragujevcu “Dorado“ koji je veliki ekološki problem u naselju Vilina Voda, gde je izašlo preko 150 ljudi na ulicu da protestvuje, ali 42 mesta rade bez i jedne jedine dozvole, radi Fabrika za preradu peleta. Oni su podneli dozvolu da se premeste u Lapovo. Tamo imamo „Kronošpan“. Slična je politika ove firme. Zašto su jedni dobili dozvolu, a drugi nisu dobili dozvolu?

Da se razumemo, ja želim da se sačuvaju radna mesta, kojih ima preko 100, ali ne možemo na uštrb zdravlja ljudi. Želim da se Vlada Republike Srbije uključi i ovo vam je, da kažem, prvi zadatak na koji bih ja voleo da se fokusirate i da rešite problem koji je zaista ozbiljan. Nije potrebno da se meri, vidite samo kolika je prašina, sve će vam biti jasno. Hvala vam.

PREDSEDNIK: Hvala.

Samo, pošto ste pominjali neki amandman i ministarstvo, to mislite na Zakon o ministarstvima? O tome je bilo reči?

NIKOLA NEŠIĆ: Pa, tako je. Ali, kažem, samo sam se vratio.

PREDSEDNIK: Dobro.

Samo da vas obavestim, tu raspravu smo završili prošle nedelje. To je bilo na prethodnoj sednici, to više nije. Znate to? Dobro.

Reč ima Jasmina Karanac.

JASMINA KARANAC: Hvala, predsedniče.

Poštovana mandatarko Brnabić, poštovani kandidati za ministre, pred vama je vrlo ozbiljan, odgovoran i težak zadatak da u vreme najveće ekonomske i energetske krize vodite zemlju.

Vi ste ti koji ćete u veoma složenim i izazovnim vremenima, kada se ceo svet suočava sa posledicama rata na tlu Evrope, morati da donosite odluke od kojih će zavisiti sudbina naše zemlje.

Odluke koje vi budete donosili u svom mandatu ticaće se pravca i puta kojim će se Srbija kretati u budućnosti. One će direktno uticati na kvalitet života građana, njihove plate, penzije, dostupnost zdravstvenih usluga, kvalitet obrazovanja, na to kakva će nam biti životna sredina i kakvu ćemo zemlju ostaviti budućim generacijama. Zato se od vas očekuje da budete odgovorni, posvećeni, da se ne rukovodite ličnim, već javnim interesom i da na najbolji način štitite državni i nacionalni interes Srbije.

Gospođo Brnabić, mislim da ste odabrali dobar i stručan tim. Tu su ministri koji su se dokazali u svojim resorima, poput Siniše Malog, koji je u doba najveće finansijske i kovid krize održao stabilne javne finansije, zatim ministarke Popović, čije je Ministarstvo iznelo najveći teret ustavnih promena što je naišlo i na pozitivne ocene od strane Venecijanske komisije, Maje Gojković, koja je kulturu učinila vidljivom i najavila potpuno nove zakone u ovoj oblasti koji bi odgovarali duhu i vremenu u kojem živimo.

Nova Vlada biće prepoznatljiva i po velikom broju novih lica koji će uneti dodatnu svežu energiju neophodnu za savladavanje izazova i pritisaka sa kojima se Srbija suočava. Među budućim ministrima koji prvi put stupaju na ministarsku dužnost su kredibilni ljudi, eminentni stručnjaci u svojim oblastima, kao što je doktorka Danica Grujučić koja se dokazala kao vrsni hirurg i kao neko ko je do kraja posvećen zdravstvu i zdravlju nacije. Verujem da će ona na najbolji mogući način voditi ovaj resor i da će u njega uneti pozitivne promene i sprovesti neophodne reforme.

Tanja Miščević, čiji posao neće biti nimalo lak u okolnostima kada vlada kriza i unutar same EU, kada se sve manje ili uopšte ne govori o proširenju, ali ona je kandidat koji poseduje dragoceno znanje i iskustvo, razume proces pridruživanja i mislim da će evropski put Srbije voditi u dobrom smeru.

Ne sumnjam da će se u novoj Vladi odlično snaći i najmlađi među ministrima Husein Memić, zadužen za turizam i omladinu, ministarstvo o kojem se najviše polemisalo u raspravi o izmenama i dopunama Zakona o ministarstvima i poznavajući Memića sigurna sam da je za njega izazov da dokaže da se radom, posvećenošću i upornošću na dobrim temeljima i postignutim rezultatima, koji su ostavili njegovi prethodnici Rasim Ljajić i Tanja Matić, može napraviti odličan uspeh.

Husein Memić je bio uspešan u svemu što je radio i u sportu, i kulturi, i oblasti turizma. Dolazi iz Novog Pazara, grada sa najvećim brojem mladih i odlično razume izazove sa kojima se mladi suočavaju. Verujem da će opravdati ukazano poverenje i napraviti dobar rezultat.

Ono što je za nas u Socijaldemokratskoj partiji Srbije od velike važnosti je to što ćemo među budućim ministrima imati pripadnike nacionalnih manjina, što će doprineti položaju i osnaživanju nacionalnih manjina u Srbiji i većoj zaštiti njihovih prava. Po prvi put u izvršnoj vlasti imamo predstavnika hrvatske zajednice, čime država Srbija pokazuje dobru volju i spremnost za normalizaciju odnosa u regionu i rešavanje otvorenih pitanja.

Neće mi zameriti ostali kandidati za ministre, jer nemam vremena da nabrajam sva imena pojedinačno, ali ono što želim da poručim je da očekujem jedan timski rad, bez soliranja, što smo imali prilike da vidimo u nekim prethodnim vladama, jer to je preduslov za uspeh jednog tima kakav je Vlada Srbije.

Ovo će biti Vlada kontinuiteta, što je vrlo dobra osnova za dalji napredak i ispunjenje osnovnih strateških ciljeva, jake ekonomije i uređene države sa nezavisnim institucijama. Dobro je i da bi se nastavili svi započeti projekti, da bi se sledio pravac prethodne Vlade koja je napravila vidljive i merljive rezultate u mnogim oblastima počev od infrastrukture, izgradnje železnica, puteva, bolnica, digitalizacije, dovođenje spoljne politike zemlje u okolnostima velikih pritisaka koji se nastavljaju iz dana u dan, od rešavanje pitanja Kosova do revidiranja stava prema Rusiji. Kao što sam i rekla, rezultat rada prethodne Vlade je očigledan i merljiv. Reforme u većini oblasti društvenog života koji je započela i sa uspehom sprovela su značajne, ali svakako ne znači da su i završene.

Mi iz Socijaldemokratske partije Srbije zalažemo se za istrajnost u reformama i kada su one teške i kada rezultati ne dolaze tokom mandata jedne Vlade. Nema stajanja na pola puta. Ove i neke buduće vlade moraju do kraja sprovesti reforme poreskog, penzionog, zdravstvenog, obrazovnog pravosudnog sistema, kao i reforme javne uprave. Kako mi vidimo te reforme, govorićemo ovde u plenumu kada zakoni iz spomenutih oblasti uđu u Skupštinu.

Naša stranka je od svog osnivanja uvek bila i uvek će biti evropski orijentisana i naš primarni spoljnopolitički cilj ostaje ulazak Srbije u EU, bez obzira na sve zamerke i unutrašnje slabosti i institucionalnu krizu unutar same EU, jer Srbiji jeste mesto u Evropi i našoj zemlji jesu potrebni standardi i kriterijumi EU.

Gospodo budući ministri, ja sam uverena da ćete biti kadri da ispunite svoj osnovni zadatak, odnosno očekivanja građana da očuvate ekonomsku, energetsku i finansijsku stabilnost, da dobro pozicionirate Srbiju u teškim vremenima koja su pred nama. Hvala.

PREDSEDNIK: Hvala.

Reč ima Strahinja Erac.

STRAHINjA ERAC: Poštovani građani Srbije, poštovani predsedniče Skupštine, poštovana mandatarko, budući ministri, kolege poslanici, na samom početku svog izlaganja želim da se dotaknem položaja Srba u Novom Pazaru, Sjenici, Tutinu i generalno u Raškoj oblasti gde su Srbi, u bukvalnom smislu, diskriminisani, gde ne mogu, gotovo da ne mogu da se postave na rukovodeća mesta, ne mogu da se zaposle i iz dana u dan sve više napuštaju svoja ognjišta. Čist primer je Pošta u Sjenici gde je na rukovodeće mesto, na mesto direktora Pošte postavljen čovek koji nema dana radnog iskustva, a upravo se vama obraćam, poštovana mandatarko, da znate, pošto vam kolege nisu prenele, i koji nije u tome, a sa druge strane imali smo dva Srbina koji imaju dugogodišnje iskustvo i koji su upravo zbog te nepravde napustili Sjenicu. Jedan je danas u Beogradu, a drugi je u Kragujevcu. Ista je takva situacija svuda tamo.

Takođe želim da vas podsetim, ako niste obavešteni, da je u prethodnom periodu, tačnije pre nekoliko nedelja, u Novom Pazaru srušeno pravoslavno groblje, takođe srušeni ostaci latinske crkve koji su bili pod zaštitom države Srbije. Želim da vam postavim pitanje – da li će, ukoliko i ovo malo Srba napusti Novi Pazar, biti srušeno i Sopoćani, i Đurđevi stupovi i sve ono što je Srbija?

Molim vas da ne dobacujete, ne lažem. Predsedniče Skupštine, molim vas da, ako možete, da opomenete.

Želim da se dotaknem vaših prethodnih ekspozea, a pošto dolazim iz Raške oblasti, osvrnuo bih se na Rašku gde ste rekli da, tačnije gde ste obećali da će reka Raška biti sanirana, da će se izgraditi projekat zaštite grada od poplava, čak su i sredstva izdvojena. Nije urađeno ništa. Urađena je jedna mala brana, postavljena žica za skupljanje smeća koja je pukla i ne funkcioniše. To je koštalo 380 miliona dinara.

Takođe, želim da se osvrnem na Kopaonik koji pripada Raški. Tamo se naplaćuju komunalna opremanja i nemamo rešeno pitanje kanalizacije. Rezervat Golija se, takođe, prostire na pet opština i gradova, ujedno i Raške, i ista je situacija – nemamo rešeno pitanje kanalizacije. Da li će tamo da nastane nova deponija? Da li će nastati novi urbani haos? Totalni haos se dešava u Raški. To ste vi priznali samom smenom predsednika opštine. Da li su građani dužni da zbog ovakvog ophođenja predsednika opštine Raška i generalno svih funkcionera te opštine vraćaju dugove, pošto znamo da je Raška pred bankrotom?

Molim vas da obećate ljudima koji su zaposleni u javnom sektoru i koji se finansiraju iz opštinskog budžeta da neće u narednom periodu ostati bez plata.

Želim da se osvrnem i na grad iz kojeg dolazim, na Kraljevo, grad koji je prihvatio 30.000 raseljenih sa KiM. Nisam čuo da govorite o tim ljudima, ali nisam čuo ni od vaših kolega iz SNS. Želeo bih da čujem kakav je plan za njih, pošto u svakodnevnom razgovoru sa njima vidim da ti ljudi žele da se vrate na svoja ognjišta, ali ne postoji bukvalno nikakvo rešenje.

Govorili ste juče mojim kolegama da smo neodgovorni, da treba da vam se izvinimo.

Podsećam vas da ste vi posetili Kraljevo 17. januara 2020. godine i da ste obećali da ćete izgraditi zatvoreni bazen. Tom prilikom za TV Kraljevo ste rekli – mi kad nešto obećamo to i ispunimo. Ako su takvi odgovorni, mi nikada ne treba da budemo odgovorni.

Takođe, obećali ste u prethodnom ekspozeu da ćete izgraditi dodatnu pistu na aerodromu Morava ni to niste ispunili, a toga nema u novom ekspozeu.

Pored toga, želim da se osvrnem i na to da ste isto naglasili u prethodnim ekspozeima da ćete izgraditi regionalni stadion sa 8.057 mesta i pomoćnim terenom. Nisu ni započeti radovi.

Molim vas, poštovana mandatarko, da sve ovo što vam govorim, govorim vam iz srca i duše, jer vam ovo govore i građani grada Kraljeva. Takođe, obećali ste da ćete izgraditi četiri zgrade u Dositejevoj ulici, urbana regeneracija Pic male, nije urađena jedna zgrada, bili ste tamo, sećate se sigurno, 2018. godine ste bili 21. februara i rekli ste da radovi kreću za tri meseca. Ja verujem da vi niste krivi i da su za to odgovorni ljudi koji vode grad Kraljevo, ali oni su, da budete upućeni, da vam ne prenose lažne informacije, izradili samo jednu zgradu u koju nisu useljeni svi ljudi. Za ostale tri zgrade nije urađeno ni rešenje o rušenju.

Takođe, na kraju želim samo da vas pitam jedno, a to je - da li je vaš mandat oročen na dve godine pošto smo to čuli od predsednika Republike Srbije, jer me jedno zanima, a to je da se ne desi kao u prethodnim vašim ekspozeima da ovo što obećate ne ispunite, a da nakon toga vaš poziciju preuzme gospodin Miloš Vučević? Samo nam recite - da li je vaš mandat oročen na dve godine ili je ovo plan vašeg ekspozea za naredne četiri godine? Toliko od mene. Hvala puno.

PREDSEDNIK: Povreda Poslovnika Jahja Fehratović.

JAHJA FEHRATOVIĆ: Zahvaljujem uvaženi predsedavajući. Član 108. dostojanstvo.

Prethodni govornik je izneo niz neistina s ciljem da naruši harmoniju suživota u gradovima Republike Srbije. Mislim da ste trebali da ga opomenete prosto jer je ono što je govorio jako opasno. Govorio je o tome da je neko rušio groblja u Novom Pazaru desilo se dva puta. Jednom daje oskrnavljeno bošnjačko groblje, ali je to učinio musliman, Bošnjak psihički neuravnotežena osoba, a onda se desilo drugog puta da je oskrnavljeno staro pravoslavno groblje i to je učinila osoba psihički neutemeljena, psihički nestabilna, pravoslavac. Dakle, niko u toj regiji…

PREDSEDNIK: Nisam, gospodine Fehratoviću, čuo da je o rekao narodni poslanik.

JAHJA FEHRATOVIĆ: Rekao je.

PREDSEDNIK: Ovo sada?

JAHJA FEHRATOVIĆ: Rekao je i to sa ciljem da izazove versku, nacionalnu mržnju u gradovima gde žive ljudi zajedno od pamtiveka, gde žive ljudi u toleranciji, u suživotu u miru. Isto kao što je neistina ono što je pokušavao govoriti o pošti u Sjenici. Reč je o čoveku koji ima izuzetno bogato radno iskustvo. Reč je čoveku....

PREDSEDNIK: Hvala vam.

Ja sam vas razumeo.

JAHJA FEHRATOVIĆ: Samo ako mogu da vas zamolim…

PREDSEDNIK: Samo svakako, pretpostavljam oko tog nesporazuma nema, niko nije promovisao tu vrstu ponašanja koju kritikujete sada i vi. Jel tako? Tako da nisam propustio da intervenišem u tom smislu.

JAHJA FEHRATOVIĆ: Tako je. Naravno da nije. Hvala.

PREDSEDNIK: Da i želite da se Skupština izjasni.

JAHJA FEHRATOVIĆ: Ne želim.

(Narodni poslanik dobacuje.)

PREDSEDNIK: Ovo drugo je pretpostavljam bila prijava za ukazivanje na isto? Isto je to bilo. Dobro. Možemo onda dalje.

Reč ima mandatarka.

ANA BRNABIĆ: Hvala vam.

Zarad efikasnosti i vremena danas ću pokušati da grupišem vaša pitanja i komentare i onda da odgovorim na to, pa ću prvo da odgovorim na neke kritike, komentare i pitanja ove, kako god da se zove, Zeleno-leva koalicija gde smo čuli da ono što mi radimo i što obećavamo su Potemkinova sela, prazne kulise, pa bih onda pretpostavila da želite da kažete da su tri Kovid bolnice, koje smo izgradili u mandatu prethodne Vlade kulise, da ih nema, da se tamo niko ne leči, da se tamo niko nije izlečio, da tamo ne rade nikakvi lekari i doktori, medicinske sestre, tehničari, jel? To hoćete da kažete? Time direktno vređate njih, a time direktno takođe i nipodaštavate njihov rad, ali i sve one ljude koji su se tamo izlečili i ušli u te bolnice u teškom stanju, sa Kovid virusom, i izašli zdravi i izlečeni.

To smo uradili u mandatu prethodne Vlade, u prethodne dve godine. Ako su to za vas Potemkinova sela – u redu. Još jednom kažem – vama na čast. Klinički centar Srbije, prva faza, takođe verujem Potemkinovo selo. Izvoz IT sektora – 2,6 milijardi evra – Potemkinovo selo? Kada kažete da to kulisa, samo fasada, prazno nešto, Potemkinovo selo, to znači da ste uvredili sve te ljude koji rade u tim firmama, koje su uglavnom domaće firme, star ap preduzeća, inovativne firme, naši mladi ljudi uglavnom, talentovani ljudi ili ljudi srednjih godina. Za njih vi kažete da su Potemkinova sela? Zato što smo mi kao Vlada radili samo ono što je naš posao, a to je da stvorimo uslove da oni najbolje moguće rade, a ti rezultati su njihovi. Mi se tim rezultatima ponosimo zato što smo mi stvorili uslove, ali kada pričate o Potemkinovim selima, kulisama, fasadama, onda razmišljajte da li zaista ima nekog iza toga zato što ste onda svima njima rekli da su samo fasada.

Znam lično ljude koji su bili u Kovid bolnici u Batajnici, izlečili se i danas u svojim kućama sa svojim porodicama. Vi za njih kažete da su Potemkinova sela, da oni nikada nisu bili bolesni, da nikada nisu otišli u bolnicu zato što ta bolnica ne postoji, da ti lekari i medicinske sestre koje idu svako jutro u tu bolnicu i bore se za svaki ljudski život u stvari ne postoji, to su Potemkinova sela.

Brzi voz koji je takođe završen, počet u mandatu prethodne Vlade, ali završen u mandatu ove Vlade od 2020. godine, Potemkinovo selo? Jeste li se vozili možda tim brzim vozom ili niste uspeli da uđete u njega, pošto je kao u Hari Poteru na jednom i po peronu pa ne možete u njega da uđete ili postoji ili je takođe jedan od najznačajnih ne samo transportnih projekata i transportne infrastrukture, železničke infrastrukture, već i jedan od najvažnijih projekata za zaštitu životne sredine, zato što otpuštanja tog Potemkinovog sela i tog brzog voza u šest meseci milion i 200 hiljada ljudi smo mi prevezli tim Potemkinovim vozom, milion i 200 hiljada ljudi koji nisu išli od Beograda do Novog Sada ili od Novog Sada do Beograda automobilom nego su išli tim vozom pa samim tim drastično smanjili emisije štetnih gasova u atmosferu i to je Potemkinovo selo ili je svejedno u stvari šta je istina, nego je važno da kritikujete i da dobro zvuči? Pre bi bilo da je ovo drugo, ali opet vama na čast što takve stvari nazivate Potemkinovim selima.

Dakle, 440 hiljada novih radnih mesta je stvoreno. Potemkinova sela? Dvadeset i šest hiljada samo u poslednje dve godine. Potemkinova sela ili ti ljudi stvarno postoje ili zaista danas primaju plate kao što vaše plate danas primaju prvu platu i imaju svoje prvo zaposlenje u ovoj Narodnoj skupštini? Jel i to Potemkinovo selo ili kolege postoje i ovo im je zaista prva plata i prvo radno mesto?

Mislim da kada pričate takve stvari zarad vaše ozbiljnosti treba više da se posvetite onome što mi radimo i da nađete neke stvari koje smo obećali a nismo uspeli da uradimo. Ima ih. Čini mi se da bih ja mogla mnogo više da sam na vašem mestu da nađem stvari oko kojih bih kritikovala i sebe i svoju Vladu jer smo mogli neke stvari da uradimo i brže i bolje, što i očekujem i od ove Vlade, ali smo mnogo uradili. Ali da kažete da pričamo o Potemkinovim selima i da to ništa ne postoji, pa govori o vašem kredibilitetu.

Fond za nauku, da, nijedan projekat nije raspisan 2021. godine, zato što su se implementirali svi projekti iz 2020. godine i pripremali projekti, a imamo tri nova programa koja će biti raspisana u ovoj godini i 2023. godine.

Da vidim, Fond za nauku, dakle, budžet Fonda za nauku koji smo mi osnovali 2019. godine je bio 13,8 miliona evra u 2021. godini, od čega 12,1 milion evra iz budžeta Republike Srbije. I da, vi ste u pravu, jedan deo tih sredstava je finansiranje Svetske banke, kredita Svetske banke. Dakle, takođe se plaća iz budžeta Republike Srbije. Kako mislite da se plaćaju krediti koji se uzimaju od Svetske banke, Evropske investicione banke, daju nam kao poklon, sredstva? Kako mislite nešto se finansira iz budžeta, a nešto se finansira iz kredita, pa zašto Svetska banka daje pare, a ne damo mi iz budžeta, pa mi damo iz budžeta sve. Jel moguće da toliko ne znate? Pa, jel moguće? Jeste. Pa, dobro. Ali, evo da vam kažem, dakle, znate kada uzmemo, recimo, kredit Evropske investicione banke za Klinički centar Srbije koji je završen, a koji je za vas Potemkinovo selo, nije to finansirala Evropska investiciona banka kroz poklon sredstva, to takođe plaćamo mi iz budžeta Republike Srbije, samo kroz kredit. To je kao kada uzmete kredit za stan. Nije vam banka kupila stan, vi ste kupili stan, nego samo vraćate banci, pa vam je nešto olakšano.

Tako da sve što u Fondu za nauku finansiramo mi. U 2022 . godini budžet Fonda za nauku 22,5 miliona evra, od čega je 40% direktno iz budžeta, ostalo kredit. Imali smo pet projekata, velikih projekata preko Fonda za nauku, odobreno je 282 naučna projekta na kojima učestvuje 1.737 istraživača, u šta smo uložili 43,9 miliona evra, 1.737 istraživača koji te projekte ne bi imali da se mi nismo setili da 2017. godine krenemo da razmišljamo o Fondu za nauku, da pripremamo ozbiljan zakon, da uđemo u Skupštinu, da onda budžetiramo i krenemo sa tim.

Pored toga ono što se posebno, čime se posebno ponosim kada pričam o mladima i mladim istraživačima je da smo mi od 2018. godine krenuli da imamo otvorene pozive da uključujemo mlade istraživače i doktorante u naše naučne institute i da im starije kolege oslobode mesto što se decenijama pre toga nije dešavalo i od tada smo uključili 1.951 mladog istraživača u naučni sistem Republike Srbije i pored toga svake godine obezbeđujemo oko 200 stipendija za doktorante.

Ali i to je pretpostavljam Potemkinovo selo i ti ljudi ne postoje, tih otprilike 2.000 mladih naučnika, nego mi to samo pričamo, tek tako i tih 200 godišnje ne dobijaju stipendiju, valjda, ako je verovati vama, nego su to samo fasade i kulise, ali može da se upoznate sa nekima od njih, pa njima da kažete kako oni za vas ne postoje.

Dakle, toliko o Fondu za nauku. Što se tiče privatizacije, koji god instituta, šta se privatizuje, kako, ko kupuje je stvar otvorenog tržišta. Ja vam kažem, što se tiče instituta, posebno naučnih instituta mi posebnu pažnju obraćamo na to, mislimo da je to važno za konkurentnost naše privrede.

Neki instituti su se ugasili nažalost zato što privrede nije bilo ranije, nije bilo potrebe ni da se ulaže valjda u konkurentnost. To su sve vremena koja su sva sreća ostala za nama. Tako je i Institut Kirilo Savić ugašen. Nismo ga mi ugasili, ugasio se zato što nije bilo posla. Nismo mi krivi. Da smo bili tada na vlasti, ne samo da bi preživeo, nego bi kao što ste videli, osnivali i nove naučne institute. Još vek nisam čula one koji su juče rekli da je netačno da su poslednji naučni instituti osnivani u vreme SFRJ, pa onda u naše vreme. Nisam još čula koji je to u međuvremenu naučni institut osnovan, ali nema veze. I to je onako samo da se kaže.

Energetska tranzicija, čula sam juče koliko znate o energetskoj tranziji i koliko ste dobro izučili tu materiju koja je vama primarna agenda, idejom da na sve krovove svih kuća i zgrada u Republici Srbiji, stavimo solarne panele, priključimo ih i napravimo jedan kratak spoj i srušimo čitav energetski sistem Republike Srbije, hvala vam, to bi svakako pomoglo zagađenju i energetskoj efikasnosti, ali ne bi pomoglo našim građanima pošto ne bi imali struje i ne bi našoj privredi pošto ne bi mogla da radi. Boga mi, ni onom grejanju, pošto ne bi mogli da imamo ni grejanje.

Tako da vas molim da samo malo bolje proučite vaše predloge koje iznosite ovde pred svim građanima Republike Srbije i da oni budu nešto malo više utemeljeni u realnosti.

Kada smo kod grejanja, vi ste se poštovani narodni poslaniče koji ste govorili, za mene proslavili kao jedinstven slučaj protesta zašto nema grejanja, u kratkim rukavima. Očekujem da to bude vaša politička agenda i u buduće, da to uvek može da bude razlog za protest. To može da vam bude razlog za protest i u julu i u avgustu. Ponovo ćete izaći majica sa kratkim rukavima i protestovati zašto lokalna samouprava ne pusti grejanje. Napolju je 25 stepeni, ali je neophodno da ima grejanja. I to je dobra agenda za političku borbu. Dakle, u svakom trenutku, u oktobru kada je 25 stepeni, u julu kada je 28, u avgustu kada je 42 izađite i protestujte, tražite od lokalne samouprave da uključi grejanje, inače ćete još da radikalizujete proteste, pa ćete samo u majica sa kratkim rukavima izaći u radikalnije proteste u majicama sa kratkim rukavima i bermudama. I to je takođe dobra zelena agenda.

Kada je između 22 i 25 stepeni temperatura, mi treba da uključimo grejanje, pa onda da zagadimo životnu sredinu za koju se borite. I to je zaista vrlo dobro utemeljeno. Potkrepljeno činjenicama i čestitam vam na toj političkoj agendi.

Odličan je predlog iako nažalost ne možemo sada da ga usvojimo, ali bi ozbiljno razmislili o tome, ali to je bio Zakona o ministarstvima, poštovane građanke i građani Republike Srbije, ovaj zeleno levi blok je predložio da, slušajte sada molim vas, da uz Ministarstvo građevine, saobraćaja i infrastrukture tu priključimo i Ministarstvo energetike i Ministarstvo za telekomunikacije i da imamo jedno ministarstvo za građevinu, saobraćaj i infrastrukturu, rudarstvo, energetiku, telekomunikacije i informisanje. Mislim da je to fenomenalan predlog i opet najbolje od svega što mogu da kažem, pokazuje koliko ste vi ozbiljni u vašoj zelenoj agendi, a koja bi trebala da vam bude jedina agenda koju imate, dakle, energetika, energetska tranzicija, zelena tranzicija, energetska efikasnost vam je toliko mnogo važna da treba da se priključi jednom i te kako velikom Ministarstvu građevine, saobraćaja i infrastrukture i plus sa telekomunikacijama i plus sa rudarstvom, pa ćemo valjda ona tako imati više kapaciteta da se bavimo energetskom tranzicijom, efikasnošću i zaštitom životne sredine, kad to sve bude jedno mega ministarstvo.

Postoje ljudi koji bi to prihvatili, Vesić bi bio oduševljen, Dubravka nešto manje, Mihajlo je takođe nezadovoljan, ali taj voz je prošao. Ni ja nisam baš za, zato što mi je stalo da se energetikom i rudarstvom ozbiljno bavimo i da zaista imamo čitavo ministarstvo koje će se svakog bogovetnog dana od sada pa nadalje, uključujući i sve vikende time baviti, ali dobro.

Dobro je još jednom za naše poštovane građane da su čuli još jednu agendu onih zelenih koji protestuju zato što nema grejanja na 25 stepeni, u kratkim rukavima. Ti isti bi priključili energetiku građevini, saobraćaju, infrastrukturi i telekomunikacijama. Dobra politička agenda, zaista za svaku pohvalu.

Što se tiče ovog kvazipatriotskog bloka, par stvari. Da prvo kažem o ovome, pošta u Sjenici. Vlada, a bogami ni lokalna samouprava se ne bave postavljanjem direktora u javnim preduzećima po lokalnim samoupravama. Ja mogu svakako da proverim sa vršiocem dužnosti direktora Pošte Srbije Zoranom Đorđevićem o čemu se radi, ali nije fer da to prebacujete lokalnoj samoupravi. Nije to zaista do lokalne samouprave. Dakle, i ko kakav CV ima i kakve ovde kvalifikacije ima, ja znam uvek da svako od nas voli da kaže da je neko bolji, a neko lošiji, ali to moram da proverim. Bez veze je da to koristite za, čini mi se, ako sam ja to dobro razumela, neke međunacionalne i međuetničke tenzije, zato što to nema veze sa lokalnom samoupravom i to bi toliko morali da znate. Zaista bi morali da znate, čini mi se, ako se ozbiljno bavite politikom, da u javnim preduzećima lokalna samouprava ne postavlja direktore.

Što se tiče, rekla bih, investitorske neosetljivosti na spomenike kulture i istorijsko nasleđe, opet nažalost, na moju veliku žalost, na kraju krajeva i mog tima i ovde i prethodne ministarke i nadam se potvrdiće se i nove ministarke kulture Maje Gojković, nešto čime se mi ozbiljno bavimo, to je nešto što, rekla sam na jednoj pres-konferenciji u Vladi Republike Srbije, ne možete da spočitate samo investitorima, kada država decenijama pre toga nije vodila računa ni o kulturnoj baštini, ni o istorijskoj baštini, ni o svemu onome što imamo. Pa kako bi onda privatni investitor vodio računa o tome? To smo krenuli da menjamo. Ali tu država mora da da jasan signal i da naglasi koliko je to važno, kao što to upravo radimo sa, kao što sam juče pomenula, arheološkim nalazištem Vinča – Belo brdo, koje se zaista decenijama obrušavalo u Dunav. Najveće svetsko nalazište iz doba neolita. Decenijama nikoga nije bilo briga.

Ono što mogu da vam kažem, što je negde na pohvalu resornom ministarstvu, to je da je Republički zavod za zaštitu spomenika kulture u tom slučaju odmah reagovao, preduzeo mere i podneo krivične prijave. Gledaćemo da sve tako dalje radimo u Srbiji, kako bi takve stvari sprečili, prevenirali i zaštitili.

I vi ste u pravu u jednoj stvari, mogu da kažem, i kritika je na mestu. Bazen u Kraljevu. Iskreno da vam kažem, sramota me. Dakle, žao mi je što nisam uspela to da izguram, izguraćemo. U međuvremenu smo završili sportsku halu, sredili atletski stadion, zaposlili i sada imamo 4.330 ljudi u „Leoniju“. Ne možemo sve da stignemo. Završićemo bazen. Ja stojim pri tome, to je svakako nešto, Gorane, vidi i ti, zapiši, nešto što smo ljudima davno obećali. Za takve stvari nemam šta da kažem. To je kritika na mestu. Ja sam kriva. Žao mi je što je tako. Izvinjavam se svima iz Kraljeva.

Takođe i za ove zgrade. Ali, ako se sećate, ja sam javno reagovala, sa našim kolegom i gradonačelnikom Kraljeva, da to što se dešava sa zgradama ugroženih porodica nije okej. Tu smo ubrzali i završili tu jednu zgradu. Ali to je sramota. Ja nemam šta tu da kažem. Mi se ozbiljno bavimo našim poslom. Nisu za mene to Potemkinova sela. Kad nešto nismo uradili, nismo uradili. Moram da vidim sa gradonačelnikom Kraljeva kako to da ubrzamo. Koliko god treba, Gorane, opet vidi da se time pozabavimo. To su četiri zgrade. Još tri je ostalo. To moramo da završimo. Tako da vam je tu kritika na mestu. Ja nemam šta o tome dalje da kažem, osim da se zaista iz sveg srca izvinim građanima Kraljeva zato što nismo stigli da uradimo sve ono što smo obećali.

Što se tiče dalje kanalizacije u Raški, mi smo završili opet i tamo prvu fazu postrojenja za prečišćavanje otpadnih voda, treba da idemo u drugu fazu koja će uključivati i najveći deo Kopaonika. Kanalizacija Kopaonik počinje u narednih pet dana, imamo regionalnu deponiju na kojoj radimo Raška, Tutin, Novi Pazar, to radimo sa Evropskom bankom za obnovu i razvoj. Tu sam, moram da kažem, zaista prilično zadovoljna dinamikom i kako je to Irena pokrenula sa našim partnerima iz EBRD i nastaviće se.

Da konačno kažem par stvari oko drugih, izvinite sada, trudiću se opet da budem nešto kraća, ali ima dosta stvari.

Zašto je značajna poseta kancelara Šolca i pre toga oproštajna poseta Angele Merkel? Meni je neverovatno da to bilo koji ozbiljan političar pita, bez obzira kakve je orijentacije i kakvi su pogledi na to da li treba Srbija da ide u Evropsku uniju ili ne treba ili treba da ima strateška partnerstva sa nekim drugim ili ne treba, kako god. Ali postoje, da vam kažem, dve važne stvari zbog čega ovo mora da bude tretirano kao jedna od najvažnijih poseta.

Ima tu još važnih poseta. Rekla sam, jedna od najvažnijih je meni takođe i poseta predsednika El Sisija, Arapske Republike Egipat, koja je istorijska poseta svakako i koja treba da nam donese i sporazum o slobodnoj trgovini sa Egiptom i poseta ministra spoljnih poslova Narodne Republike Kine Van Gija, prva poseta u istoriji predsednika Vlade Španije, koji su naši veliki partneri takođe i u odbrani našeg teritorijalnog integriteta, važna zemlja članica Evropske unije.

Ali Nemačka je svakako jedna od najvažnijih i najjačih zemalja. Komunikacija sa njima, stalna komunikacija i konsultacije, pa i u onim pitanjima u kojima se ne slažemo, izuzetno je važna, ukoliko smo mi ozbiljna i odgovorna Vlada. Veliko hvala predsedniku Vučiću što je uspeo da podigne Srbiju i nametne kao zemlju u koju u oproštajnu posetu dolazi i bivša kancelarka i odmah zatim novi kancelar i ministarka spoljnih poslova Nemačke i ministarka odbrane Nemačke i sad smo imali prekjuče još jednu ministarku iz Vlade Nemačke. Treba uskoro da imamo i posetu predsednika Savezne Republike Nemačke Štajnmajera. To je nama važno. Dobro je da imamo komunikaciju sa njima. Ako je jedna od najvažnijih zemalja, pa sve da se ne slažemo sa njima ni po čemu, pa je važno da su tu u Srbiji, da pokažu dužno poštovanje prema ovoj zemlji.

Druga važna i ogromna stvar je što nemačke kompanije u Republici Srbiji zapošljavaju sada nešto preko 78.000 ljudi. Za 78.000 porodica je to važna stvar. Zato što je to takođe jako važan signal nemačkim investitorima i ovima ovde i onima koji tek razmišljaju da dođu. Neodgovorno je reći – pa zašto je to jedna od najvažnijih poseta? Pa zato što je potpuno prirodno zašto, i zbog naših ljudi i zbog naše spoljne politike i naše pozicije.

Nemačka jeste za priznanje nezavisne tzv. Kosovo i vi ste čuli potpuno jasan i direktan odgovor predsednika Aleksandra Vučića pred svim važnim nemačkim medijama kancelaru Šolcu ovde u Beogradu na toj pres-konferenciji i mislim da nema, možda ima, ali poneka osoba koja nije bila tada izuzetno ponosna time kakvog predsednika imamo i kako brani boje i interese Srbije. Ali to što Nemačka kaže da je uslov za ulazak u Evropsku uniju da mi priznamo tzv. Kosovo je mišljenje Nemačke, naravno, izuzetno važno, jedna od najvažnijih zemalja.

Pogledajte sve naše dokumente, pregovaračke pozicije, predpristupne dokumente koje mi imamo sa EU i nigde to nećete naći, štaviše, na svakom stoji da sve mora da bude u skladu sa Rezolucijom 1244 Saveta bezbednosti UN i nažalost, nesrećnim mišljenjem Međunarodnog suda pravde, koji su nam zakovali naši ljudi i jedan od onih ministara spoljnih poslova koje nikada nećemo zaboraviti ni mi ovde u centralnoj Srbiji, a Boga mi, ni svi oni u Prištini.

Postavila sam upravo prekjuče na mom sastanku sa nemačkom delegacijom pitanje recite mi šta to onda znači za pet država članica nepriznavača, kao ćete njih da naterate? Kako ćete onda, ako to uslovljavate nama, šta ćete da radite sa njima, jer, tu je i Rumunija i Slovačka i Grčka i Kipar i Španija, šta sa njima.

Kako možete to nama da nametnete, ako imate države članice koje to ne priznaju. Neke države članice, kao što je Španija, koji su rekli- nećemo ni ako Srbija prizna, mi svakako nećemo priznati. Ali imamo i ovde u ovom domu političke opcije koje su rekle da moramo da priznamo i da treba da priznamo i da treba da priznamo što pre.

Možda će u jednom trenutku oni kao politički faktor imati većinu, ja ne verujem, ja ne verujem takođe, ali vam kažem – mi nećemo. Ovde neće proći. Tako da, nije to vaš to tako lako i jednostavno, posebno ako imamo Aleksandra Vučića koji se bori za interese Srbije na način na koji se bori, i koji je opet, čovek koji je vratio pitanje Kosova i Metohije na agendu međunarodnu, jer pre Aleksandra Vučića to više nije bilo pitanje za međunarodnu agendu. To je bila zatvorena stvar. Ni dan danas ne razumem kako je uspeo političkom pameću i veštinom da vrati to na agendu.

Šta nam je EU pomogla tokom Kovida? Iskreno, baš ništa. Pomogli smo mi njima, slali vakcine, i to Boga mi, 100 hiljada vakcina nekim državama članicama EU, nekim drugim članicama EU slali medicinsku pomoć u vidu medicinske zaštitne opreme i drugih stvari. Ništa.

Ali, sa druge strane, opet ako pomislite odgovorno na građane naše zemlje, na naše domaće privrednike, na naše kompanije, do kojih mi kažete da vam je toliko stalo, znate 70% našeg izvoza je u EU, i to zahvaljujući naravno, svemu onome što smo uradili mi da privučemo investicije, ali takođe u mnogome SSP koji smo potpisali sa EU, koji praktično, Sporazum o slobodnoj trgovini plus, i još neke druge stvari podrazumeva. Zahvaljujući tom sporazumu SSP našem evropskom putu smo mi došli na takav nivo razmene. Tako da, je opet važno i treba gledati širu sliku.

Takođe, pomogli su generalno našem zdravstvu, i nekim drugim stvarima, ali svakako jako mnogo našem zdravstvu. Sve kliničke centre koje smo radili smo kreditima Evropske investicione banke, koji inicijalno nisu uzeti, to sam vam već rekla, kao povoljni krediti, ti krediti se vuku iz 2006. godine, mi smo uspeli opet zahvaljujući zaista mom prijatelju ministru Siniši Malom, uspeli smo da ih refinansiramo, uspeli smo da smanjimo te kamatne stope, uspeli smo neke stvari ranije da otplatimo da ne bi plaćali toliko neverovatne kamate i da to dovedemo nekako u neki red i neku stabilnost za naš budžet.

Evropska investiciona banka nam je pomogla da finansiramo i Klinički centar Srbije, Klinički centar Vojvodine i sada Klinički centar Kragujevac i čitav niz takođe, ustanova i sekundarne zdravstvene zaštite opštih bolnica po Srbiji. Tako da, treba svakako gledati širu sliku.

Konačno, na kraju, opet sam odužila, izvinite. Dakle, što se tiče Kine, mi smo ti koji smo napravili tako dobre odnose sa Kinom, pre svega ipak, opet, zarad istine moram da kažem zahvaljujući predsedniku Aleksandru Vučiću.

Stali smo iza njega i kao pravi tim nastavili da radimo, ali on nam je otvorio ta vrata zahvaljujući svom jako dobrom odnosu sa kineskim predsednikom Si Đi Pingom. Predsedniku Vučiću se još jednom zaista od srca zahvaljujem na tome. To je samo fer tako raditi.

Kada kritikujete broj ministarstava, videla sam da ste kritikovali broj ministarstava, onda opet, tu ulazite u neke makazice i vidi se da niste o tome dobro i odgovorno promišljali zato što kritikujete recimo posebno ministarstvo trgovine, a to ministarstvo trgovine je zaduženo da u narednih par meseci završi „Fri trejd agriment“, odnosno Sporazum o spoljnoj trgovini sa Narodnom Republikom Kinom.

To su stvari, kada slušate mene i da ste videli i da ste dobro pročitali ekspoze, slušali tamo videli bi da ne ulazimo mi ovde kao politikanti, nego zaista sa jednom ozbiljnom i odgovornom vizijom kako da idemo dalje. Hvala vam, i izvinite.

PREDSEDNIK: Ko je hteo povredu Poslovnika?

Niste prijavljeni u sistem.

Izvolite.

TAMARA MILENKOVIĆ KERKOVIĆ: Uvaženi predsedniče Narodne Skupštine, kolege dame i gospodo narodni poslanici, poštovani građani Srbije, ja pozivam uvaženog predsednika Narodne Skupštine da zaštiti član 107. odnosno javljam se po Poslovniku, član 107, da svi koji se obraćaju ovde moraju poštovati dostojanstvo Narodne Skupštine.

Mandatarka je u nekoliko, jučerašnjeg dana i danas već nekoliko puta vređa dostojanstvo ljudi koji se obraćaju, jer da ne zaboravimo , ovo je zakonodavno telo i imamo pravo i obavezu, jer su nam je građani dali da čujemo i da damo primedbe i na rad postojeće prethodne Vlade, i na rad buduće. Prema tome, ovo deljenje lekcija i ponašanja kao da smo mi đačići u prvoj godini obrazovanja, da se profesoru univerziteta kaže da ne zna ništa, a znamo kako se živi od nauke, odlično i takođe puštanje kolega iz SPP, umesto da ukazuju na povrede Poslovnika, repliciraju, dok se meni recimo nije dalo da kažem da …..

PREDSEDNIK: Nisam dozvolio nikome, pa ni ovima o kojima govorite sada, a ovo što govorite sada, nikakve veze nema sa onim od čega ste počeli, a počeli ste članom 107. samo polako, sada ja govorim i nečim što je navodno rekla mandatarka.

TAMARA MILENKOVIĆ KERKOVIĆ: Tako je.

PREDSEDNIK: E sada ste prešli na nešto potpuno deseto, tako da znate da to tako ne može.

TAMARA MILENKOVIĆ KERKOVIĆ: ….Jer sam povređena diskriminacijom, diskriminišite narodne poslanike, jedni mogu da repliciraju…

PREDSEDNIK: Dobro, nećete repliciranje, evo nećete replicirati, nema nikakvih problema.

Da li želite da se Skupština izjasni?

Ne želite, hvala i na tome.

Da li je bila još neka povreda Poslovnika? Nije.

Pošto replika nema, sledeći prijavljeni je Đorđe Kosanić.

Izvinite gospodine Kosaniću, nisam vam još uključio vreme.

Što vi vičete, ne razumem zašto vi morate svakog dana da vičete?

Jeste čuli sada da sam rekao da replika nema, nema osnova za repliku i to vam je dovoljan znak, ako možete da ne vičete svi zajedno.

(Nebojša Zelenović: Zašto nema replike­? Dajte nam reč da pričamo.)

Gospodine Zelenoviću, zato da ne vičete što to nije u skladu sa Poslovnikom, ako hoćete ni sa elementarnim vaspitanjem, zato da ne vičete.

Da li je moguće da moram ja vama da objašnjavam zašto da ne vičete?

Dobro, ne razumete, i vi ne razumete.

Samo polako.

Znači ovako, hoćete li da dozvolite narodnom poslaniku Kosaniću da govori ili hoćete da pređemo na mere?

Hoćete da pređemo na mere? Ipak nećete, pretpostavio sam da nećete.

Jel ima nekoga ko baš insistira da pređemo na mere?

Nema nikoga.

Gospodine Kosaniću, imate reč.

ĐORĐE KOSANIĆ: Zahvaljujem.

Poštovani predsedniče Skupštine, gospodine Orliću, poštovana mandatarka sa članovima buduće Vlade Republike Srbije, dame i gospodo narodni poslanici, pred nama je danas izbor buduće Vlade Republike Srbije i moram da kažem na početku, da će poslanička grupa Jedinstvene Srbije, a kako je to predsednik JS, Dragan Marković Palma, u svom izlaganju rekao, podržati izbor buduće Vlade Republike Srbije.

Mi iz Jedinstvene Srbije smatramo da će buduća Vlada ići putem koji je trasirala prethodna Vlada, dakle putem odgovorne politike, putem napretka i prosperiteta.

Na samom početku moram da kažem da se mi nalazimo u teškom trenutku i u trenutku kada je ceo svet suočen sa velikom krizom usled pandemije Kovid 19, a sa druge strane i ratom u Ukrajini kome se ne nazire kraj.

Od nas se traži, mandatarka, da priznamo da nešto što je naše nije naše, da iako je 25 zemalja povuklo priznanje te lažne kvazi države Kosovo, a biće ih zasigurno još kada vidim sastav ove Vlade, nisam siguran da će velike sile promeniti svoj stav prema KiM, prvenstveno što ostalo nam je da se borimo jezikom argumenata i da nikada ne priznamo nezavisnost naše južne pokrajine.

Sve ovo govorim u trenutku, kao što sam rekao na početku, da je ispred nas velika kriza, a kada gledam sastav ove Vlade siguran sam da će buduća Vlada u kojoj vidim veliku energiju raditi u punoj pari u interesu građana Srbije.

Premda mi iz Jedinstvene Srbije govorimo jezikom argumenata pomenuću samo neke značajne stvari koje je prethodna Vlada u prethodnom periodu ostvarila.

Najpre, Srbija je lider na prostoru Zapadnog Balkana kada govorimo o investicijama, čak 60% i više od 60% svih investicija koje dođu na Zapadni Balkan, ide ka Srbiji. U prošloj godini, čak 3,7 milijardi je ostvareno direktnih stranih ulaganja. To govori o tome koliko imaju poverenja u Srbiju svi oni koji ulažu u Srbiju.

Javni dug je na nivou od 56%, koliki je to rezultat ne vraćajući se u vreme kada je javni dug bio preko 80% u Srbiji, govori činjenica, recimo da jedna Italija ili Francuska, imaju javni dug koji je preko 100%, a sa druge strane, zemlje okruženja koje su članice EU imaju javni dug koji je veći od Srbije.

Imamo fiskalnu i monetarnu stabilnost, nezaposlenost je na istorijskom minimumu od 8,9%, da ne pomenem kilometre putne i železničke infrastrukture. To su samo neki po od pokazatelja koji govore u prilog tome, koliko Srbija ide napred.

Mandatarka, ja dolazim iz Kragujevca. Vi ste i juče i danas govorili o nekim stvarima značajnim za Kragujevac. Moram samo da pomenem, premda mi iz JS govorimo jezikom argumenata neke značajne stvari.

Najpre, Palata pravde u Kragujevcu svakako je jedan od najznačajnijih i najvećih pravosudnih i infrastrukturnih objekata koji je građen u našoj zemlji u poslednjih nekoliko decenija.

Danas svakako pravosuđe u Srbiji nema boljeg objekta od Palate pravde u Kragujevcu, jer je građen od početka za potrebe pravosuđa, a sa druge strane objedinjuje sve pravosudne organe što se tiče Kragujevca. Ne treba da naglašavam, mandatarka, koliki je značaj jednog ovakvog objekta, ne samo za grad Kragujevac, nego i za čitav region.

Zatim, Data centar u Kragujevcu veći je pet puta od beogradskog. Što se tiče samog regiona po kapacitetima i performansama je veoma značajan.

Sa druge strane, rešen je višedecenijski problem aero-zagađenja u Kragujevcu. Zamenom kotlova u kragujevačkoj „Energetici“, prešlo se sa uglja na gas.

Zatim, izgradnja stanova za pripadnike snaga bezbednosti u naselju Denino brdo. Kada to govorim moram da se osvrnem, nismo do sada čuli da Srbija kao vojnička zemlja, uvek je gradila svoju odbrambenu strategiju i u poslednjih nekoliko godina, iz nas, ozbiljno smo modernizovali našu vojsku.

Evo, ja ću pomenuti samo neke značajne stvari, eskadrila Mig 29, zatim PVO sistemi, Pancir S, EFK 3, helikopteri H145M, zatim Mi35, samo su neki od značajnih stvari. Zatim, naša odbrambena industrija, što se tiče Lazara i Miloša, samo su neke stvari kada govorimo koliko je modernizovana naša vojska.

Samo još da pomenem, mandatarka, još neke stvari koje ste i vi pomenuli, šta će se to još graditi u Kragujevcu. Dakle, rekonstrukcija bolnice u Kragujevcu, Kliničkog centra, izgradnja sistema za prečišćavanje otpadnih voda Jovanovac, gradiće se savremene deponija na lokaciji Vitlište i Severna obilaznica koja će Kragujevac staviti na mesto gradova koji su povezani autoputevima.

Na samom kraju, želim da kažem, mandatarka, za nas, iz JS, nije bitno koliko će buduća Vlada imati ministarstava, za nas je bitno da buduća Vlada radi u punoj meri u interesu građana Srbije.

Ono što je isto tako veoma važno kada vidim ovaj sastav kabineta siguran sam da postoji jedna dodatna energija da Srbija ide još krupnijim koracima napred. Sa druge strane, naravno, glasaćemo za buduću Vladu Republike Srbije.

Hvala.

PREDSEDAVAJUĆA(Sandra Božić): Zahvaljujem.

Reč ima narodni poslanik Usame Zukorlić.

Izvolite.

USAME ZUKORLIĆ: Zahvaljujem.

Narodni poslanici Stranke pravde i pomirenja će podržati novi sastav Vlade Republike Srbije.

Kada se proširila vest da će Stranka pravde i pomirenja imati ministra u novoj Vladi Republike Srbije prvo što se pomislilo kod većine u tom trenutku je bilo da će Usame Zukorlić biti novi ministar u Vladi Republike Srbije. Međutim, ja sam doneo odluku da je moja uloga mnogo bitnija i važnija u ovom parlamentu nego u Vladi Republike Srbije iz više razloga.

Prvo, zato što imam amanet od rahmetli Muftije da nastavim ono što je on radio na poziciji potpredsednika Skupštine. Drugo, zato što želim posvetiti se i mom narodu, imati više slobodnog vremena da provodim u rešavanju problema mog naroda.

Ovde je bitno da budem prisutno, naročito u ovom trenutku kada imamo neke ultra desničarsko nastrojene narodne poslanike, da ih pozivam na politiku pomirenja, da insistiram da bi trebali i oni da razmisle da li potpirivanje vatre među etničke u ovom Domu i ovoj državi vodi dobru.

Pozivaću konstantno na politiku pomirenja, ali ona se temelji na istini i pravdi. Zato ako bude trebalo dobiće odgovore za sve što budu pitali. Pred nama je vreme, ne moramo u samom početku skupštinskog zasedanja trošiti energiju na te stvari.

Stranka pravde i pomirenja ima jako dobre kadrove. Zato mi imamo ljude koji mogu biti ministri. Imamo Edina Đerleka, novog ministra u Vladi Republike Srbije. Nekog ko ima završena dva fakulteta, govori tri jezika, bio je asistent rahmetli Muftije i od njega je učio direktno politiku.

Stranka pravde i pomirenja po prvi put u svojoj povjesti ima ministra u Vladi Republike Srbije i to je jedan iskorak.

Pred ovom Vladom će biti brojnih pitanja za rešavanje na globalnom planu, na regionalnom planu, ali Boga mi i na planu pograničnih i ruralnih delova Republike Srbije. Jedna od pitanja koja će vrlo brzo doći za rešavanje je i pitanje uvođenja privremene mere u opštini Tutin. Tutin opština u Srbiji koja 32 godine nije promenila vlast, čeka promenu.

Drago mi je što u ovom sastavu Vlade Republike Srbije vidimo nova lica. Drago mi je što vidim stručna lica, drago mi je što je nova Vlada multikonfisionalna i multietnička. U njoj sede ljudi kao što je budući ministar Žigmanov predstavnik Hrvatske nacionalne zajednice.

To što se u Vladi nalaze i muslimani, katolici, pored pravoslavaca, uliva nadu da će se prava verskih zajednica dodatno popraviti u ovoj državi.

Dobre su stvari urađene na polju vraćanja prava islamskoj zajednici u Srbiji, ali je pred nama još nekih pitanja koja se trebaju rešavati.

Drago mi je što vidim lica kao što je dr Dana Grujičić. Neko ko je radio na spašavanju života ljudi, takvi ljudi mogu kod naroda ulivati poverenje, da mogu raditi velike i konkretne stvari.

Zdravstvo je jako važno u ovoj državi, a ono je najzapostavljenije u ovoj državi na teritoriji Sandžaka, gde su najgore bolnice. Nama trebaju novi, renovirani domovi zdravlja, treba nam taj bolničko-klinički centar u Novom Pazaru, kao i projekti slični njima, auto-put, gasovod, železnica, aerodrom jednoga dana, kada dođemo u situaciju da se može realizovati.

Zbog svega što sam spomenuo, želim poželeti sreću novoj manjinskoj inkluzivnoj Vladi. Hvala.

PREDSEDNIK: Hvala, gospodine Zukorliću.

Sledeći prijavljeni je Branimir Jovančićević.

BRANIMIR JOVANČIĆEVIĆ: Dame i gospodo, juče i danas slušamo dosta o životnoj sredini, pa će vam možda biti interesantno da čujete mišljenje nekoga ko se već od 80-ih godina profesionalno kao istraživač i naučnik bavi tom oblašću, već 20 godina šef katedre za primenjenu hemiju na Hemijskom fakultetu, gde je dominantna istraživačka oblast hemija životne sredine.

Dve izjave naših zvaničnika u poslednje vreme su me posebno zabrinule. Prvu je još davno dao predsednik države, Aleksandar Vučić, bez znakova protivljenja, kada je obavestio javnost da kineske državne firme dolaze u Srbiju, jer ovde ne moraju da ulažu posebna sredstva za zaštitu životne sredine.

Druga izjava je izjava same premijerke Ane Brnabić. Da parafraziram – eto, postigli smo dovoljno visok nivo ekonomskog razvoja pa sad možemo da razmišljamo i o životnoj sredini.

Poštovana premijerko, moram da vam kažem da me zabrinjava što Srbija ima predsednika Vlade sa površnim pristupom i pogrešnim stavom prema pitanju koje je od opšteg značaja.

Životna sredina je danas dominantna tema i dominantna oblast u svetskoj politici, u nauci, u kulturi, obrazovanju, zdravstvu, pa ako hoćete čak i u umetnosti. Ona je najvažnije i najživotnije pitanje, najvažnija oblast za svako društvo i nevezano od toga da li je ono siromašno ili je ono bogato. Toga moraju da budu svesni svi oni koji vode državu. Ukoliko nije tako, društvo onda ima vrlo ozbiljan problem, mnogo veći od svih onih kojima se bavimo u našim skupštinskim debatama, diskusijama i polemikama.

U skladu sa nivoom svesti predsednika i premijerke o životnoj sredini, ja moram da kažem da je i izbor resornog ministra. U ovoj oblasti mora da se imenuje na ministarsko mesto neko ko poznaje životnu sredinu. To je jedna vrlo složena oblast, i sa hemijskog aspekta, i sa fizičko-hemijskog, biološkog, tehnološkog, ekonomskog, medicinskog, svakog drugog. Pored toga, treba da bude neko ko bi ministarskim obavezama prišao sa jako naglašenim entuzijazmom.

Ministarka je, nažalost, u prethodnom mandatu pokazala da niti je stručna, a nije ni entuzijasta. Zbog toga i danas imamo brojne probleme u ovoj oblasti. Dominiraju rudarski problemi u vezi, recimo, litijuma u Podrinju, zlata u Žagubici, bakra u Boru i Majdanpeku. U svim slučajevima, dame i gospodo, imamo jednu vrstu netransparentnosti koja je na nivou bezobrazluka. Svakodnevno se otvaraju novi problemi, a gotovo nijedan stari se ne rešava. Trenutno se, recimo, vodi borba za Šordoš.

Ne samo za Ministarstvo životne sredine, već i za mnoga druga u Vladi, morala bi da se upali crvena, ne lampica, nego lampa, zbog vesti koje su prispele poslednjih nekoliko dana, a koje govore o otvaranju deponije praktično u samom centru grada Šapca. Kako se iz prispelih vesti može videti, u krugu „Zorkine“ fabrike će se svakodnevno skladištiti 50 kamiona opasnog i bezopasnog otpada. Pogrešna formulacija, ali tako stoji. Čak se navodi u vestima da će on biti uvožen iz drugih država. Odatle bi otpad trebalo da se transportuje do još neizgrađene fabrike za spaljivanje otpada u prahu.

Dame i gospodo, mi sa našim domaćim đubretom, prisutnim na svakom koraku, već odavno ličimo na jedan veliki kontejner. Samo bi nam falilo đubre iz drugih država, sa potpuno nerešenim pitanjem komunalnog otpada, samo nekoliko sanitarnih deponija na celoj državnoj teritoriji i na hiljade i hiljade divljih deponija na javnim površinama. Nalazimo se skoro na poslednjem mestu liste evropskih država kada je u pitanju pozitivan odnos prema komunalnom otpadu.

Ako ovo veliko zlo koje se pojavljuje u Šapcu ne sprečimo na samom početku, ko nam garantuje da se neće otvarati slične deponije po celoj Srbiji, sve veće i veće i sa sve opasnijim otpadom, do onog najopasnijeg. Znate na šta mislim.

Prošle nedelje Beograd je zajedno sa glavnim gradom Indije bio najzagađeniji glavni grad na planeti. To znači da se i dalje u procesu proizvodnje električne energije u Obrenovcu emituje velika količina kiselih oksida odgovornih za stvaranje PM čestica različite veličine. Voleo bih da vidim te filtere za odsumporavanje koje je gradila termoelektrana Obrenovac, ako se već ovo dešava sa Beogradom što se dešavalo prošle nedelje.

Sva ministarstva, dame i gospodo, u jednoj Vladi mogu da rade odlično svoj posao. Ali, ako su vam voda, vazduh i zemljište zagađeni, ništa nam ne vredi. Razbolevaćemo se i mladi ćemo umirati.

Naravno, i zbog ovog, ali ne samo zbog ovog, ja lično i članovi poslaničkog kluba Demokratske stranke i sve naše demokrate ne možemo da podržimo ovu Vladu. Bićemo njeni oštri kritičari, ne zbog činjenice što smo opoziciona stranka, već zbog svega što smo čuli i što možemo da zaključimo na osnovu njegovog sastava.

Lako se prepoznaje kontinuitet u razvoju autokratije visokog stepena, koji neminovno prati još jače urušavanje institucija sistema, građanskog i civilnog društva i demokratije uopšte. Zahvaljujem se što ste me saslušali.

PREDSEDNIK: Reč ima Dejan Radenković.

DEJAN RADENKOVIĆ: Hvala, predsedniče.

Dame i gospodo narodni poslanici i narodne poslanice, uvaženi kandidati za ministre, uvažena premijerko i kandidatkinjo za predsednicu Vlade, nekako onaj utisak koji se stiče nakon jučerašnje i današnje rasprave mogao bih da kažem da bilo je nekad veće, a nekad i manje zadovoljstvo slušati ovu raspravu i ono što bih hteo na samom početku da istaknem je da je za nas socijaliste bilo izuzetno ugodno slušati i analizirati ekspoze kandidatkinje za predsednicu Vlade Ane Brnabić, budući da taj ekspoze sadrži nekoliko ključnih postulata politike SPS, koje nismo menjali ni u mnogo težim vremenima od ovih današnjih, a ni u vreme kada se verovalo da se nikad ne može desiti da svet bude u situaciji ko u kojoj se danas nalazi.

Mi smo danas izuzetno zadovoljni što imamo partnere koji dele sa nama neke od naših osnovnih vrednosti i što su te vrednosti koje samo politički akteri, bez dovoljno iskustva, znanja i dobre volje odbacuju.

Kao prvo, mi kao bitan deo buduće Vlade donosimo ono što smo uvek donosili kada smo bili manji ili veći partner u Vladama, stabilnost koja se postiže kroz državotvornu politiku.

Državotvorna politika je primarni uslov uspeha bilo koje zemlje na dugi rok. Ona polazi od jedne jednostavne istine, a najteže istine su, po pravilu, brutalno jednostavne da nas građane ove zemlje ne može niko voleti više od nas samih. Niko neće žrtvovati svoje interese da bi nas voleo i za nas čini ono što mi nismo u stanju i ne želimo da uradimo.

Otuda je moje zadovoljstvo veliko što je srž politike buduće Vlade upravo jasno shvatanje da ćemo imati ono za šta se sami izborimo na načine koji su primereni i značaju i snazi Srbije, uz sagledavanje gde je naša beskonačna posvećenost da se borimo za ono što je nama jako bitno veća od posvećenosti i snage drugih da se izbore za ono što je njima manje ili više bitno.

Upravo se tu krije odgovor. Da li Srbija mora da se priklanja i vezuje konja gde joj gazda kaže ili je Srbija suverena zemlja koja zna gde su joj crvene linije, šta su kompromisi, gde niko nije gubitnik, kako se stvaraju saveznici, a kako protivnici postaju partneri?

Iako je današnji svet postao izuzetno crno-beo, nije to ni najgori svet koji smo iskusili, niti je svet u kome se moramo odreći najbitnijih interesa. Nikada nije bilo bitnije što znamo i delujemo u skladu sa znanjem koje imamo, da svako gleda prvo svoje interese i da će se truditi da ih do kraja ostvari, kada vidi da je na drugoj strani neko ko ne zna šta hoće ili ne zna za koje su granice do kojih se može ići.

Nama je drago što niko ozbiljan ne veruje da nas čeka izgradnja Eldorada, ako prihvatimo da su tuđi interesi rad za njih zadovoljenje, od naših interesa i da nam je bitnije da li se neko ko ne oseća ništa prema Srbiji, oseća povređeno ili izdato zbog toga što mi volimo Srbiju iznad svega.

Jako je lepo što taj nadasve ispravan stav, stav koji gradi ozbiljnu državu, ispoljavamo na način koji je sve samo ne bezglav. Srećni smo što nismo ničiji kusur, što nam se tako često velikodušno nudi, što nismo instrument gde bi za interese jedne sile, drugoj gurali prst u oči. Srećni smo što imamo dovoljno pameti da budemo svoji, da se razvijamo i da budemo mesto gde će se svetske sile nadgornjavati testirajući svoje vojne doktrine i vrlo konkretno oružje.

Kada je reč o tom danas veoma složenom pozicioniranju u konfliktnom svetu današnjice, mi smo i ponudili naša najjača kadrovska rešenja i iskustvo koje gotovo da nema niko u današnjoj Srbiji. Naše opredeljenje da budemo svoji jasno povlači razumevanje da i druge države imaju svoje interese i da je njih potrebno razumeti i tražiti rešenja koja sve strane čine dobitnicima.

Kada god ima prostora da se u miru pregovara, nikada dobitak jedne strane ne mora nužno podrazumevati gubitak za drugu stranu. Zato je naša državotvornapolitika koja je nekada izgleda mnogo tvrdoglavije od nekih politika koje su obećanje meda i mleka, donosi mnogo bolje rezultate. Iako usaglašavanje deluje konfliktno, izuzetno je lako postići harmoniju koja se ostvaruje tako što svima date ono što žele, a Srbija treba da bude srećna što je uopšte ima u bilo kakvom obliku i stanju.

Možda nas danas manje vole, ali nas sigurno više cene, a iznad svega najviše nas cene svi oni koji znaju da se sa Srbijom vrlo lepo može sarađivati, kada nas poštuju, jer znaju da mi na poštovanje uzvraćamo jednako ili da se vratim na sam početak moje diskusije i izlaganja, nema ljubavi među državama, ali ima interesa, ima poštovanja, ima saradnje u korist svih.

Uvažene kolege i koleginice, vreme i vremena koja idu neće biti jednostavna. Međutim, niko ne očekuje da se snaga jedne politike prepoznaje samo u lepim vremenima, niti da Vlada treba da odgovori samo na ovakve izazove, imaćemo ih iako nijednim svojim potezom nismo doprineli da evropsko more postane valovito, a na momente i olujno.

Imaćemo izazove, jer iako je srpska privreda sve u boljem stanju, čak i decenija rada nije dovoljna da se od temelja postavi na najbolji način, čak i kada bi živeli u svetu koji se ne menja brzo kao ovaj današnji.

Mnogo smo uradili da budemo e Srbija, samo oni koji ne žele da vide negiraju koliko je danas bolje i lakše. Da li ima još mnogo rada? Pa, naravno da ima. Na kraju će se, verujte, isplatiti.

Učinjeni su značajni pomaci kada je reč o energetici, to ne možemo da prenebregnemo, ali nedovoljno u nekim oblastima. Mnogo je još rada na korporativnom upravljanju na procedurama kontroli i bezbednosti uopšte je, naravno, potrebno. U godinama koje slede pravićemo lepu ravnotežu između želje da imamo obilje jeftinije energije i cene da je ona kad je kod nas proizvedena iz izvora koji nisu ekološki.

Čeka nas mnogo rada na energetskoj efikasnosti. Imamo neke moratorijume, koji po mom ličnom shvatanju nemaju smisla, jer sa dozom ludizma, ti moratorijumi brane mnogo ekološkije i vekovima održive nove izvore energije i iznad svega, dok to budemo radili, moramo se sećati upravo ove godine i šta je bilo da smo odlučili da budemo mnogo pre optimalnog roka moderni i bez lignita oslonjeni na te druge izvore.

Razvijamo saobraćaj, uvažavajući sve troškove i koristi tog razvoja. Iako negde neće biti dovoljno čistih prihoda koji će ići na račune naših puteva, ali izbeći ćemo troškove koji nastaju pustošenjem pojedinih delova Srbije, odnosno nedovoljnom privrednom aktivnošću pojedinih delova Srbije tamo gde nema modernih puteva i pruga.

Ako je nešto odlika SPS, to je da nemamo pogled na razvoj usko ukalupljen u jednu struku i da nikada ne previđamo činjenicu da je razvoj samo ako je društveni razvoj.

Usko sa tim su povezani razvoj ostale infrastrukture i građevinarstvo i smatram da mi imamo snage da bar još sedam, osam godina guramo razvoj Srbije kroz infrastrukturu, bez da izgradimo nešto što nam može postati teret u godinama otplate.

Naši ljudi su osnaženi ne samo što je to značajno poguralo plate, nego i vrednosti imovine naših građana širom Srbije. U nekim delovima Srbije naši građani imaju višestruko uvećanu vrednost imovine, u drugim značajno uvećanu, a mi očekujemo da će taj proces stići do svih delova naše zemlje. Srbija se danas i bukvalno ne može kupiti za sitne novce, to moramo da priznamo.

Iskreno, ne shvatam one koji svoju politiku grade na borbi protiv infrastrukture, novih radnih mesta, progresa uopšte, ali s druge strane, srećni smo što je Srbija zemlja za sve, pa čak i za one koji bi da ostanemo siromašni.

Socijalna politika je posledica ekonomskog razvoja, čak i u uslovima inflacije koju su nam podarile centralne banke zemalja za koje smo verovali da nikad neće uništavati svoje valute, ali posledično i valute drugih zemalja. Penzije i plate iz budžeta rastu brže od inflacije, to moramo da konstatujemo. Danas je teško biti siromašan u Srbiji, ali je lakše nego što je bilo pre pet, šest godina. PIO fond, ili bolje reći prilivi i odlivi, jer fonda u pravom smislu nema, je blizu potvrde sopstvene samoodrživosti. Taj uspeh je prošao neopaženo i nezapaženo, ali kao i mnogi drugi uspesi, oni prolaze neopaženo i nezapaženo.

Čeka nas mnogo rada da imamo bolje zdravstvo, da starost bude manje skromna, da bude lakše tražiti posao ili studirati, ali državotvornošću upravo reći da bi delili, moramo da zaradimo. Da bi bili uspešni, moramo znati izmeriti koliko je naš guber, a ne zapomagati što je negde drugde udobnije. Biće i kod nas, ali je potrebno vreme i trud.

Za kraj, moram reći da je snaga što mi znamo šta hoćemo, umesto da kao decenijama pre govorimo šta nećemo i šta nikako nećemo. Postoje konačno stvari koje Srbija može da drugima ponudi, umesto da stalno konkuriše za svetsku socijalnu i tehničku pomoć.

Iako naša sloboda govora i uopšte lične slobode deluju ponekad haotično i cinično, mnogo su bolje od lažnih varijanti tih temeljnih vrednosti slobodnog društva, iako nas i dalje nacionalisti 19. veka iz nekih susednih zemalja, koji se ubiše od lažnog predstavljanja zapadnjacima i građanistima pogrdno opisuju nas, realnost je danas da je Srbija verovatno najotvorenija zemlja, dominantno otporna na rasizam, ksenofobiju, versku netrpeljivost i sve ostale društvene patologije.

Želim da naglasim da naše koordinate u rešavanju državnih i nacionalnih pitanja određuje isključivo Ustav Srbije koji je nedvosmislen i vrlo jasan. Zbog toga i mislim da je novoj Vladi neophodna podrška ovog parlamenta, a i šira društvena podrška određena strateških nacionalnim interesima. Mi i danas trpimo posledice pogrešnih odluka u daljoj i bližoj prošlosti. Ova generacija nema pravo na greške, pogotovo sada kada je ratni vihor zahvatio Evropu. Ja vam se zahvaljujem na pažnji.

PREDSEDNIK: Hvala.

Reč ima Ivana Parlić.

IVANA PARLIĆ: Gospođo Brnabić, juče sam vas detaljno slušala šta ste govorili i skrenula bih vam pažnju na tri stvari.

Prvo najpre na količinu verbalnog otrova koji sipate u javni prostor. To je veoma opasno. Drugo, više puta ste rekli, gospođo Brnabić, da našoj deci treba internet i koliko je našoj deci neophodan internet. To ste rekli bezbroj puta, ali moram da vas vratim na prioritete, gospođo Brnabić. Našoj deci treba vazduh, voda, zdrava hrana, zemlja, na kraju, našu zemlju izdajete strancima.

(Narodni poslanici SNS dobacuju.)

Predsedniče, reagujte.

Našoj deci je potrebno sve to drugo pre interneta. Internet, slažem se. Na kraju, vrlo otvoreno vam kažem da vi izdajete zemlju naše dece strancima i na kraju će im samo ostati taj virtuelni svet i, najvažnija stvar, juče sam primetila da ste poslali možda tajno, ali meni vrlo jasnu, poruku Rio Tintu da ste spremni da se taj projekat u Srbiji nastavi. To meni, gospođo Brnabić, nije neobično. Ja znam da ste vi jedan od najvećih saradnika Rio Tinta u Srbiji. Ja sam zbog toga protiv vas.

Tužilaštvu za organizovani kriminal sam podnela krivičnu prijavu, ne samo protiv vas, protiv Irene Vujović, ne znam da li je ovde prisutna i protiv Zorane Mihajlović koja nije više sa vama. Ja smatram i sigurna sam da ste vi izvršili niz krivičnih dela potpuno svesno i sa umišljajem za Rio Tinto, a protiv interesa građana Srbije. To je nedopustivo i to se drugim rečima… U stvari pravi izraz za te vaše planove, za to što ste uradili, jedini i pravi izraz, je veleizdaja.

Ja danas nemam dovoljno vremena da objasnim građanima kako se menjali zakone, kako ste usvajali prostorne planove, kako ste pravili radne grupe, kako ste prepisivali zakon afričkog Konga da ga primenite u Srbiji, da ugodite, da služite Rio Tintu, eurolitijujmu i ostalim novim okupatorima Srbije. Nemam dovoljno vremena, ali ću se potruditi da javnost sve o tome sazna. Zato se građani danas pitaju gde je Rio Tinto i ja imam vrlo jasan odgovor - ovde je Rio Tinto, Rio Tinto je u vašem kabinetu, Rio Tinto je u kabinetu predsednika države, Rio Tinto je u kabinetu ministarke energetike i ove nove kao i one stare, upravo se tu nalazi Rio Tinto, doveli ste novu ministarku, ali je agenda stara.

Doveli ste nam Dubravku Negre pravo iz Evropske investicione banke koja je najveći litijumski investitor. Gospođa je, takođe, i specijalac propagande, ona je CNN izvestilac za vreme bombardovanja. Rio Tintu upravo sada to i treba. Rio Tintu u ovom trenutku treba propaganda. Ona će nam uskoro, sasvim sam sigurna, pričati tzv. zelenu priču, litijumsku priču, baterije, električni automobili itd. Narod Srbije mora da zna da u Srbu te litijumske priče se nalazi propast za građane Srbije.

Moram da vam kažem da narod zna šta sve Srbija treba da žrtvuje da bi litijumska agenda zaživela u Srbiji. Znači, treba da predamo dolinu Jadra, Drinu, Savu, Mačvu, Cer, Valjevo, Mionicu, Kolubaru, Miloševu Dobrinju, Pranjane, Suvoborsku gredu i tako redom celu Srbiju – vazduh, zemlju, vodu, živi svet, sve, gospođo Brnabić, na 11% naše teritorije. Ja znam tačno da ćete vi početi da pričate ko je doveo Rio Tinto itd. Hoću da budem potpuno precizna, ko god da je doveo Rio Tinto, iz bilo koje da je stranke, treba da bude predmet detaljne istrage i da krivično odgovara, uključujući i predsednika Republike koji za sve to zna. Njegov šef kabineta Ivica Kojić u srži je ovog lobiranja za Rio Tinto i predsednik sve to dobro zna.

Ja ću citirati šta je rekao predsednik Srbije Aleksandar Vučić – nemamo pravo da uništimo više života nego što je planirano. Gospođo Brnabić, nemate pravo da uništite ni jedan život. Šta je to recite mi, ako nije… Šta je to, gospođo Brnabić, ako planiranje uništenja života…

PREDSEDNIK: Svesni ste da to što ste rekli nije tačno?

IVANA PARLIĆ: Prekidate me.

PREDSEDNIK: Jeste, ali ipak to radite. Samo sam to hteo da proverimo. Nastavite.

IVANA PARLIĆ: Predsednik Srbije je to rekao, izjavio je, čuli smo ga svi. Recite mi, gospođo Brnabić, ako to nije izdaja šta je i ako to planirano žrtvovanje Srbije nije ubistvo, šta je to? Recite nam šta je to.

Moram da kažem i par reči o našim evropskim prijateljima. Gospođo, drago mi je da ste tu. Sve se ovo dešava uz saglasnost i podršku EU, ovo žrtvovanje Srbije. Ja mislim da je Srbija dovoljno žrtava dala. To nije pošteno prema narodu Srbije i nije fer. Nismo partneri kada nije fer. To nije pošteno.

Gospođo Brnabić rekli ste da ste emotivni i ja sam, pa hoću da vam prenesem da sam gledala suze u očima jedne starice u okolini Loznice kada je shvatila da je svoj glas dala vama. Vi ste je prevarili da da svoju zemlju, da da svoju zemlju i zemlju svojih unuka Rio Tintu. To nije pošteno. Za to vam građani nisu dali glas.

Još samo jednu stvar da kažem gospođi Negre direktno, znam da će vrlo brzo krenuti sa propagandom. Hoću da joj prenesem poruku probuđenog naroda Srbije. Nema te propagande koja može da našminka ubistvo Srbije. Vreme da Rio Tinto ode kući je sad. Rudnika, dakle, neće biti i molim vas razumite to danas. Hvala vam za vreme.

PREDSEDNIK: Svašta ste ispričali, ali zanimljivo je ovo bilo da znate da nešto nije tačno, ali ipak govorite, vrlo zanimljivo je to bilo, ali nije prvi put, pa ne mogu da kažem da sam se iznenadio.

Samo jednu stvar primetite i na jednu stvar obratite pažnju. Nisam vas prekinuo u tom trenutku, a uradili ste to više puta. Saslušajte, ako možete. Nisam vas u tom trenutku prekinuo, a uradili ste to više puta. Optužujete nekoga za izdaju i sad ste to uradili nekoliko puta, a onda se pojavite ovde i kažete da to drugi rade vama, iako to nikada niko nije radio vama, nikome od vas. Samo primetite kako se ponašate sa svoje strane. Dakle, niko vas nikada ne optužuje za izdaju ili za nešto slično, a vi to govorite, i to nekoliko puta u jednom istom govorite, a izgleda da toga niste svesni.

(Narodni poslanik Ivana Parlić dobacuje.)

I potvrđujete sada da to radite. Odlično. Imajte to na umu kada sledeći put budete rekli da neko optužuje vas za tako nešto što nikada niko nije radio, a vi radite, kao što vidim, i potvrđuje to.

Reč ima Milenko Jovanov, pravo na repliku.

MILENKO JOVANOV: Definitivno idemo na bolje. Počeli smo sa, ponovo ću citirati, „mrzim vas, mrzim vas, mrzim vas“, kraj citata. Nastavili smo sa „Srbija je isto što i Hitlerova Nemačka“. To je bilo nekoliko puta ponovljeno. To je stav… Na Odboru za ekologiju, pa jel vi stvarno mislite da to…

(Narodni poslanik Ivana Parlić dobacuje.)

Šta da kažem? Tačan datum da vam kažem.

(Ivana Parlić: To je bilo tačno tako.)

Tačno tako je bilo i ne samo da je tako bilo, nego je Odbor doneo zaključak o tome. Znači na nekoliko postavljenih pitanja – da li ste vi svesni šta govorite i da poredite Srbiju sa Hitlerovom Nemačkom, poslanika kaže – da, oni ponovo pitaju – da li ste vi svesni šta govorite, ona kaže – da.

Ja ne znam na koje pitanje je odgovorila - da li si svesna ili šta govori, ali ona je odgovarala – da. Tako da smo nastavili dalje. Posle toga je bila pretnja Marijanu Rističeviću da će ga juriti motkama, a ovde u sali da će nas juriti po ulicama.

Vas očigledno niko neće juriti i to je napredak koji smo ostvarili u ovih nekoliko dana.

O tome da se iznose laži koje se svesno iznose i kaže – da, znam da nije istina, ali nema veze ja ću da kažem, šta na to uopšte odgovoriti? Pa, tačno je. Sve što je rekla je tačno, baš koliko je Srbija Hitlerova Nemačka, baš koliko je sve ono drugo što je rečeno, tačno. Eto, tako je tačno i ovo.

Što se tiče izdaje i toga ko je izdajnik, a ko nije izdajnik, o tome vi najbolje da ćutite, jer ako neka pitanja otvorimo ovde na taj način, znači, skakaćete i vrištaćete do plafona i ko je vas, zato što tako radite, zato što tako radite od Prve sednice, od Prve sednice urlate čim se obrati neko odavde.

Na kraju krajeva i najzad, to ko je koga upropastio i ko je građane upropastio to pitajte ljude u svojoj poslaničkoj grupi koji su nevine ljude trpali u zatvor da bi danas oni sedeli ovde. Hvala.

PREDSEDNIK: Hvala vama.

Znam da je ovo prijava za reč, ali ovo ostalo su verovatno Poslovnici.

Da vidimo samo ovako.

Da li je povreda Poslovnika Jelena Jerinić? Jeste.

Izvolite vi.

JELENA JERINIĆ: Poštovani predsedavajući, hvala za datu reč.

Pozivam se na povredu člana 27. stav 2. Poslovnika koji vas obavezuje da se starate o njegovoj primeni.

Poslovnik primenjujete selektivno, odlučujući kome ćete dati repliku, a kome ne. Uglavnom, repliku dajete poslanicima sopstvene stranke, dok poslanicima opozicije to ne činite. Primer je bilo izlaganje mog kolege profesora Pavićevića koje je pogrešno interpretirano.

Takođe, povredili ste i član 105. tako što u svojstvu narodnog poslanika govorite sa te pozicije predsedavajućeg, što nije dozvoljeno, a imajući u vidu i ovu selektivnu primenu Poslovnika skrenula bih pažnju i da se može postaviti pitanje – po kom osnovu dajete mandatarki reč kada god zatraži i ne ograničavate vreme koje govori, jer ona …

(Narodni poslanici SNS dobacuju.)

Mogu li da završim? Član 96. predviđa, član 96. predviđa da se na taj način može obraćati predlagač akta, što ona nije, i predsednik Vlade. Ona se danas ovde ne obraća u svojstvu predsednice Vlade, već mandatarke za sastav Vlade. To bi mogla da bude bilo koja druga osoba.

U tom smislu možete izabrati koji od ovih članova da obrazložite. Hvala vam.

PREDSEDNIK: Dobro.

Ukratko. Da, staram se o primeni ovog Poslovnika. Da, dobije pravo na repliku svako gde ima osnova, a da li ima osnova da dobije, vaš, kako ste rekli, profesor ili bilo ko drugi, to na kraju krajeva ipak moram da odlučim ja, a ne vi. Tako da Poslovnik ne može da bude prekršen u tom smislu nikako.

Što se tiče obraćanja mandatarke, vidim da ne samo da niste izučili Poslovnik, nego niste ni gledali Skupštinu ranije, ali verujem da će oko toga više od pomoći da budu ljudi koji su ovaj Poslovnik koji imamo, ovako kako ga imamo, pisali, sede tu oko vas. Pošto ne veruje previše meni, neka vam oni objasne zašto su ga napisali baš na ovaj način. Tako da je to moje obrazloženje.

Da li želite da se Skupština izjasni oko toga? (Da.)

Izjasniće se Skupština.

Ko je sledeći za povredu Poslovnika?

Reč ima Tatjana Manojlović.

TATJANA MANOJLOVIĆ: Predsedniče, hvala što ste mi dali mogućnost da repliciram po članu 109. Poslovnika.

Molim vas da obezbedite red u ovoj sali i da vaše partijske drugove smirite koji pokazuju apsolutnu netoleranciju na istinu…

PREDSEDNIK: Samo da mi kažete šta tačno u vezi 109.

TATJANA MANOJLOVIĆ: Ne dozvoljavate …

PREDSEDNIK: Samo 109. šta tačno, gospođo Manojlović? Znate sadržinu člana 109?

TATJANA MANOJLOVIĆ: Opomena zbog dobacivanja sa mesta dok drugi narodni poslanici govore.

PREDSEDNIK: Da izreknem opomenu zbog dobacivanja?

TATJANA MANOJLOVIĆ: Apsolutno su netolerantni na istinu, ali mi imamo da vam obećamo samo jedno… Zbog kršenja… (Isključen mikrofon.)

PREDSEDNIK: Znate li, gospođo Manojlović, kome bih onda izrekao tu opomenu? Evo ja ću da vam pomognem. Onda bih izrekao opomenu vama i ljudima koji sede oko vas, a nisam želeo to da uradim i stvarno ne verujem da vi to sada tražite od mene. Ne tražite to, jel tako?

Da li želite da se izjasni Skupština? (Da.)

Izjasniće se.

Ko je još po povredi Poslovnika?

Reč ima Biljana Đorđević.

BILjANA ĐORĐEVIĆ: Zahvaljujem.

Predsedniče, povredili ste član 100. Poslovnika koji kaže da predsednik Narodne skupštine kada predsedava sednici Narodne skupštine ako želi da učestvuje u pretresu prepušta predsedavanje jednom od potpredsednika Narodne skupštine.

U trenucima dok je koleginica Parlić govorila vi ste je prekinuli. Ne možete nam reći da je niste prekinuli, bili smo svi ovde, čuli smo da ste je prekinuli.

Ukoliko ste želeli da učestvujete u pretresu, što ste vi kasnije nakon toga…

PREDSEDNIK: Rekao sam joj da je nisam prekinuo kada je druge optuživala da su izdajnici. Jesam to uradio?

BILjANA ĐORĐEVIĆ: Vi ste joj upadali u reč i zapravo komentarisali da li je ono što ona govori istina ili ne.

PREDSEDNIK: Da li sam je prekinuo kada je druge optužila da su izdajnici?

BILjANA ĐORĐEVIĆ: To radite upravo sada i meni. Ovo nam nije prvi put. (Isključen mikrofon.)

PREDSEDNIK: Ne razumete. Dobro.

Pošto ne razumete, ja ću da vam objasnim.

(Boško Obradović: Nemate to pravo. Nemate pravo da prekidate…)

Obradoviću, vi ne treba da vičete. Vama nije uključen mikrofon. Niste se prijavili za reč i ne treba da vičete. Pročitajte Poslovnik.

(Boško Obradović: … Poslovnik. Upozoravam.)

Što se tiče tih vaših upozorenja, takođe pročitajte Poslovnik. Sve je to lepo regulisano i znate šta se dešava za takvo ponašanje ili ste zaboravili?

Zaboravili ste? Dobro.

Što se tiče člana 100. kada budem želeo da učestvujem u pretresu, učestvovaću nikakvih problema nema. Sada, kao što vidite, pokušavam da vodim sednicu, što nije baš do kraja jednostavno sa ljudima koji ne samo da ne žele da se upoznaju sa sadržajem Poslovnika, nego upadljivo odbijaju da prihvate neka pravila i neki elementarni red, što podrazumeva i vikanje dok govorim.

Dobro. Da li želite da se izjasni Skupština?

Znači ne želite? Dobro.

Jeste li se predomislili?

Izjasnićemo se.

Reč ima Biljana Pantić Pilja.

BILjANA PANTIĆ PILjA: Hvala vam predsedniče.

Poštovana mandatarko, budući članovi Vlade, kolege i koleginice narodni poslanici, građani Srbije, kolega Jovanov rekao si mi da se koncentrišem koliko mogu na temu i potrudiću se, ali zaista mi je jako teško posle ovoliko besmislica koje ste izneli i neistina i ja sad moram da vas pitam – jel vi svi imate kolektivnu amneziju ili se samo pravite blesavi? To je sada stvarno moje pitanje. Građani nemaju kolektivnu amneziju. Zato su i glasali kako su glasali.

Jel vi sada meni hoćete da kažete da ste vi zaboravili da ste svi bili na vlasti. Prethodna koleginica nam priča – njen predsednik stranke je 2004. godine kada je došao Rio Tinto u Srbiju bio savetnik predsednika države, pa je bio ministar spoljnih poslova. Koliko je – 91 država je priznala tzv. nezavisno Kosovo. Isto je njen predsednik stranke je 2014. godine podržao budžet SNS u istoj ovoj Skupštini. Jeste li to zaboravili ili tada niste bili član stranke ili ste zaboravili šta je radio Vuk Jeremić? Hoćete li da nam objasnite sada – kada počinje aboliranje od vaših dela i dela vaših političkih otaca? Hoćete li da nam objasnite kad počinjete vi da bude tako fini i pošteni? Od kako više niste na vlasti? Od kako građani Srbije više ne glasaju za vas? Vi ste svi zajedno 3. aprila izašli sa jednom listom, 3. uveče ste se posvađali. Vaš član stranke je izašao iz stranke, drugi su ga kandidovali. Ovde ste se svađali 2. avgusta, ja mislim, ko će gde da sedi. Pa vi ne znate vaše stranke da vodite, a ne da vodite državu i vi ćete sada da komentarišete ekspoze, program, kanditate za Vladu. Videli smo vaše vlade i videli smo šta možete i umete. Ne umete ništa sem da kradete i napunite svoje džepove i zato ste kažnjeni na izborima, pomirite se sa tim.

Isto tako je i ova, kako se zovete, državotvorna opozicija. Čime vi nas upozoravate? Hoćete opet kamenje u Skupštinu, sekire, da palite. Vi ste gospodine Obradoviću 2020. godine stajali uz Mariniku Tepić, koja je rekla da su Srbi genocidni narod. Da, pomenula sam vas, da se konačno javite za repliku. Objasnite mi kako ste do 2020. godine stajali uz nju, a sada se borite za srpske interese? Koji su to interesi? Vaši interesi, očigledno su, samo da sednete u fotelju, da dođete na vlast.

Tako ste i palili ovu Skupštinu. Koja je vaša politika? Da jurišate na konjima. Odakle? Iz Beograda iz beogradskog kafića. Da glumite kosovske devojke ovde. Uozbiljite se kada pričamo o ozbiljnim temama i o Kosovu i Metohiji. Nemojte da vređate više građane Republike Srbije.

Što se tiče, pošto nemam puno vremena. Što se tiče vašeg predloga gospođo Brnabić. Ja sam već dva puta glasala za sastav vaše Vlade i glasaću i ovaj treći put. Posebna mi je čast ovaj treći put da glasam. To ću objasniti malo kasnije.

Jednom je Aleksandar Vučić rekao, Srbija je počela da radi, želi na vrh, ne ratnički nego na vrh na koji se stiže znanjem, radom i trudom, onaj vrh na koji se zabije zastava uspeha natopljena znanjem, a ne krvlju. I to hoćemo od vas i hoćemo od vaših ministara. Ovo je vaš tim i očekujemo da tim sluša svog kapitena, da nemamo više disonantne tonove, da nemamo istupe pojedinih ministara sa njihovim stavovima, to je uredu, ali onda se kandiduju na izborima, pa onda pobede, pa ih onda mi kandidujemo ovde u Skupštini. Pošto mi dajemo podršku vama, očekujem da vaš kabinet sluša šta govori predsednik Aleksandar Vučić i da sluša svoju premijerku.

Kad kažu da je ovo Vučićeva Vlada, Anina Vlada, ja ne vidim šta je problem. Aleksandar Vučić je dobio 2.300.000 glasova. Ja bi na to bila ponosna, da pratim politiku Aleksandra Vučića, što i vama želim. Izneli ste šta je nacionalni interes i koje su crvene linije. To je poštovanje teritorijalnog integriteta. Za mene je to dovoljno.

Što se tiče ovog trećeg izbora, biću lična. Izuzetno mi je velika čast da podržim ovu Vladu, gde će sedeti Miloš Vučević, kao ministar odbrane, kao osvedočeni rodoljub i patriota i kao neko ko je deset godina bio gradonačelnik Novog Sada. Dok će neki ući u političke čitanke po aferama, Solun, Borovica, razbijanje prostorija drugih političkih stranaka, Miloš Vučević će ući u političku istoriju grada Novog Sada, kao najuspešniji gradonačelnik, sa besplatnim vrtićima, besplatnim udžbenicima za đake prvih razreda, za gradnju mostova, fabrika i novih radnih mesta.

Želim vam svu sreću. Živela Srbija.

PREDSEDNIK: Vi niste pomenuti. Pravo na repliku zbog toga što je rečeno da su stajali zajedno Boško Obradović i Marinika Tepić, ima i Boško Obradović i Marinika Tepić. Vi nemate.

Prvo Marinika Tepić.

MARINIKA TEPIĆ: Zahvaljujem predsedniče Narodne skupštine.

Prethodna govornica Biljana Pilja, narodna poslanica, pravnica po obrazovanju je bestidno ovde iznela neistine i pokušala svesno da obmane javnost, optužujući mene lično, da srpski narod želim da proglasim genocidnim. To je apsolutna neistina. Ja sam neko ko je oduvek i uvek ću insistirati na tome da zločinci imaju ime i prezime i upravo suprotno onome što se ovde iznosi, smatram i zalagaću se za to, da srpski narod upravo ne sme da nosi stigmu zločinačkog naroda, zbog toga što zločinci pokušavaju da se svrstaju u kolektivnu odgovornost, a ona uvek mora da bude pojedinačna.

Da uputim ujedno poslanicu Pilju koja dugo već ima iskustva u Narodnoj skupštini. Vidite 2010. godine je ova Narodna skupština usvojila Deklaraciju o Srebrenici u kojoj se poziva na presudu međunarodnog suda pravde, a presuda međunarodnog suda pravde označava zločin u Srebrenici kao genocid. Prema tome, poslanice Pilja, i svi narodni poslanici SNS, očekujem da već na narednoj sednici podnesete zahtev da se stavi van snage ova Deklaracija o Srebrenici Narodne skupštine.

Imali ste 12 godina to da uradite, 12 godina to niste uradili. Dakle, potpuno se slažete sa tom Deklaracijom, ponoviću, koja se poziva na presudu međunarodnog suda pravde, a u toj presudi je ovaj zločin označen kao genocid. Prema tome, ne vidim u osnovi nikakvu razliku u odnosu na to što vi ćutite 12 godina i slažete se sa tom Deklaracijom, a meni spočitavate najstrašnije optužbe za koje i sami znate da nisu tačne. Ponoviću, uvek da za individualnu odgovornost, a nama je svima zadatak da stigmu skinemo sa srpskog naroda. Zahvaljujem.

PREDSEDNIK: Boško Obradović.

BOŠKO OBRADOVIĆ: Hvala predsedavajući.

Juče su bili sporni bibliotekari, a danas su sporne čak i kosovke devojke za predstavnike vladajuće većine. Ono što je više nego jasno i što moramo da ponovimo po ko zna koji put da srpski pokret Dveri nikada nije bio na vlasti, da nas ne možete ni na koji način povezati ni sa kakvim bivšim režimom. Da razumem da vam smeta formiranje jednog državotvornog i patriotskog bloka i ova saradnja naše tri poslaničke grupe. Mislim na Srpsku koaliciju Nada, na Srpsku stranku Zavetnici i na Srpski pokret Dveri – Patriotski blok, jer je to vaše ogledalo.

Vi kada se oglednete u ovom našem državotvornom patriotskom bloku vidite vaše mane. Vidite gde ste vi sve izdali srpski nacionalne interese, vidite gde sve ne radite onako kako bi trebalo da se radi u srpskim, nacionalnim i državnim interesima i zato vam to ogledalo toliko smeta.

Ali recimo, ne smeta vam to što ste vi deset godina na vlasti i branite je po svaku cenu, a pričate opoziciji, zamisli, opozicija želi da dođe na vlast. Ne znam kako vas nije sramota. Pa vi čuvate tu vlast 30 godina. Vi 30 godina ne date nikom novom da se pojavi na srpskoj političkoj sceni. Vi jednostavno monopol držite na srpsku političku scenu, bivši režim, sadašnji režim, zajedno. Sa vama zajedno je i Vuk Drašković, sa vama zajedno je i Mlađan Dinkić, sa vama zajedno je i Rasim Ljajić, sa vama su zajedno svi veterani 5. oktobra, sa vama je Goran Vesić, Jelena Trivan, Nebojša Krstić, Željko Mitrović. Svi su oni sa vama, ne sa mnom. Svi iz bivšeg režima, računajući i SPS. Kada pljunete bivši režim, pljunite i SPS, budite jednom pošteni i korektni.

PREDSEDNIK: I vi ste upravo optuživali druge ljude za izdaju. Ne znam da li ste to primetili, ili ste i vi to radili nesvesno i podsvesno kao ovi malopre, pre vas.

Šta vi želite? Po Poslovniku na izlaganje Boška Obradovića? Ne.

Pravo na repliku, Biljana Pantić Pilja.

BILjANA PANTIĆ PILjA: Gospođa Biljana Pantić Pilja je advokat, ne pravnik. Molim vas da razlikujete, pošto je za advokate potrebno još malo škole. Znači advokat, ne pravnik. Znam, niste vi neke velike škole završili, nego samo do kada ste vladali u AP Vojvodini gospođo?

Hoćete da kažete da Predlog rezolucije o genocidu niste podneli 29.6.2016. godine sa još 11 poslanika? kako vas nije sramota da lažete sve vreme? To ste uradili. Ne razumem šta je sada problem. To je činjenica, zašto se stidite onoga što ste radili? Što vas je sramota? Možemo da pričamo o tome šta ste radili kao pokrajinski ministar. Hoćete i o tome da pričamo? I o vašim strankama? Ja se moje stranke ne stidim. Ja se ne stidim da sam bila klan SRS od 2000. godine, pa sam onda osnovala SNS.

Šta ćemo sa vašim strankama, gospođo? Gde ste uposleni, gospođo Tepić? Hoćete da nam kažete, da odgovorite građanima, je l' kod Đilasa? Nemoguće. Šta ste vi uradili za građane Vojvodine kao pokrajinska ministarka? Gde su one koke iz Morovića i ona droga? Kako vas nije sramota, izlazite svaki put sa nekim svojim tezama, gde nemate nikakve činjenice, a onda kada vas neko prozove, onda kažete da vam niko ne da pravo na reč. Vi ste navikli samo da pričate na konferencijama za novinare. Ko se boji duela sa vama? Ja sam bila u duelu sa vama i zvala vas na duel. Šta, je l' ne smete? Pa ne smete, znam da ne smete. Ali meni nije problem. Zato što vas znam i poznaju vas građani jako dobro. Zato ne možete da dođete na vlast i nećete doći na vlast, baš zato što vas poznaju.

PREDSEDNIK: Vi ste jedni drugima odgovorili, vi niste.

Znači, gospođo Paunović, dva minuta, ako ne date vi osnov za dalje replike, da zatvorimo ovaj krug.

SNEŽANA PAUNOVIĆ: Hvala, predsedniče.

Probaću da ne dam osnov za dalje replike. Bila sam nekako ubeđena da se ovde diskutuje, razgovara, kritikuje, ali ovo da se pljuje, sada sam prosvetljena. Ne može da se pljuje SPS i za ono što je radio pre 10 i za ono što je radio pre 20 godina, ni za ono što je radio pre 30 godina, jer ste svi vi koji sebe zovete budućnošću Srbije u dobroj meri prepisali i pokrali ideje na kojima se bazira program SPS. Ubismo se pokušavajući da odbranimo svoju levičarsku ideju od vas desničara, koji ste toliko nekad levo da teksta nemam.

Na kraju, dozvoljeno je da ovde reflektujete čak i svoju potrebu da budete levičari. Ako se ne varam, 2017. godine je bilo, dugo smo poslanici i vi i ja, potpisali ste čak pristupnicu SPS, u šali, ali pred kamerama. Poštovani kolega, sada više nemam ni otvoren poziv, jer ne mogu da u svojoj poslaničkoj grupi imam nekog ko zove na pljuvanje. Nemojte me maltretirati na način što ću svako malo sa predsedavajućeg stola morati da silazim da odgovaram na besmislene optužbe, čak sam imala dilemu da li imam osnova za repliku kao Kosovka devojka, jer prava da o tome govorim imam sigurno više nego svi vi. Hvala.

PREDSEDNIK: Dakle, dobili ste pravo na repliku zbog direktnog pominjanja stranke. To je bio osnov.

Željko Veselinović se prijavio. Vi ste sledeći. Izvolite.

ŽELjKO VESELINOVIĆ: Poštovani predsedniče, mandatarko, kandidati za ministre, kolege i koleginice narodni poslanici, želeo bih mandatarki da čestitam na iskrenosti i na istini, i to bez imalo ironije, kada je izjavila nedavno da čovek u Srbiji, odnosno radnik, sa 40 hiljada dinara može da živi svega nekoliko dana. To je tačno. Samo nisam video u ekspozeu gde piše kako taj isti radnik, siromah, da preživi ostalih 26, 27 ili 28 dana u mesecu.

Granica siromaštva u Srbiji je negde oko 45 hiljada dinara. Svi koji primaju manje od 45 hiljada dinara po statistici su siromašni, a minimalna zarada u Srbiji je 35 hiljada dinara. U tih 45 hiljada dinara, onaj ko je to sastavljao, tu minimalnu potrošačku korpu, stavio je za obrazovanje dece 100 dinara mesečno. Jedna sveska. Stavio je dve kockice čokolade, po glavi domaćinstva. To je istina, to je siromaštvo.

Skoro milion ljudi u Srbiji prima zaradu ispod 45 hiljada dinara. Oni su siromašni. Prosečna potrošačka korpa u Srbiji je 86 hiljada dinara, a potrošačka korpa gde možemo nešto da uštedimo je 117 hiljada dinara. Stvarno ne znam ko prima taj novac, ko prima tu potrošačku korpu, a da ne govorim o onima koji primaju 117 hiljada dinara. Srbija je danas zemlja jeftine radne snage, šrafciger industrije, motanja kablova, sirotinjska zemlja.

Mi kao Udruženi sindikati Srbije „Sloga“ i kao poslanička grupa Ujedinjeni hoćemo da vam pomognemo. Napravili smo jedan sjajan zakon o radu koji ćemo predložiti gospodinu Selakoviću, a predložićemo svima vama. Nadam se da ćete na taj način pokazati koliko brinete o radnicima Srbije, da ćete izglasati jedan moderan evropski zakon o radu i da ćete na taj način pokazati da vam je stalo do njih. Hvala.

PREDSEDNIK: Reč ima Jahja Fehratović.

JAHJA FEHRATOVIĆ: Zahvaljujem, uvaženi predsedavajući.

Danas i juče govorimo o jednom od najvažnijih poslova i zadataka ovog saziva Narodne skupštine Republike Srbije, a to je razmatranje predloga koje je pred nas iznela mandatarka o sastavu nove Vlade. Čuli smo iz ekspozea da će biti reč o Vladi kontinuiteta, čuli smo dosta toga što je urađeno i prosto je normalno kada donosimo odluke o tome da li ćemo dati poverenje novom kabinetu da se podsetimo i onoga što jesu bili izazovi i rezultati prethodne Vlade, kako bismo na osnovu toga mogli pravilno da rasuđujemo.

Bio je jedan od najzahtevnijih perioda u našoj savremenoj istoriji, ne samo države Srbije, već cele Evrope, pa i sveta. Zaista ono što je urađeno od strane predsedništva, predsednika, Vlade na polju suzbijanja posledica Kovida-19, pandemije, za svaku je pohvalu. Tada su izuzetno kvalitetno, bez obzira na ona nesnalaženja koja smo imali u početku odgovorili tom zahtevu. Ja sam bio ponosan kada su mnogi moji prijatelji iz Bosne i Hercegovine, Bošnjaci, Sarajlije, tražili neku liniju i bili presrećni da su mogli ovde primiti jednu od doza onih vakcina protiv kovida. Tu smo pokazali zaista jednu zrelost i jedan odnos kakav treba biti u našem najširem duhu.

Naravno, i ono što se tiče ostalih ministarstava što je urađeno, jako puno je urađeno. Spomenuću Ministarstvo kulture koje je donelo jedan od najznačajnijih zakona, temeljnih zakona, poput Zakona o muzejskoj delatnosti, koji decenijama pre nije bio kvalitetno urađen, prosto jer je neko spominjao da ministarka koja je bila i koja će biti na poziciji u tom ministarstvu nije odrađivala svoj posao. Tvrdim da jeste i da smo mi zahvaljujući njenom radu zaista dobili neki od najvažnijih temeljnih zakona, a u prilog tome ide i činjenica da smo, recimo, dosegli i evropski nivo kada je u pitanju izdvajanje iz budžeta za kulturu, što je prvi put u povesti možda ovde kod nas urađeno. To su one stvari koje treba pohvaliti.

Svakako mi iz unutrašnjosti možemo biti posebno zadovoljni jer se na našem prostoru, prostoru Sandžaka, pokrenulo jako puno projekata koji se iz dana u dan dešavaju, od onih koje stalno spominjemo, auto-puteva, od škola, obrazovnih centara, od najave izrade dokumentacije za aerodrom, bolničko-klinički centar i šta god. Kontinuitet ove Vlade zapravo govori o tome da će se svi ti projekti završiti i naravno da ćemo dobiti, ako Bog da, sve ono što je neophodno za život dostajan čoveka i građana Republike Srbije u 21. veku.

Naravno, kada govorimo o sastavu Vlade, meni je jako drago što imamo u ovoj Vladi predstavnike od Subotice do Novog Pazara, što to nisu samo ministri koji su iz Beograda, što imamo veliki broj ministara iz drugih gradova, iz Vojvodine, iz Šumadije, iz regiona, sa juga Srbije, pa evo i Sandžaka, iako je to možda nekima smetalo. Prirodno je da će se oni boriti za poboljšanje života na prostoru cele Republike Srbije, ali i na svom prostoru s koga su i delegirani.

Isto tako sam presretan, pomalo i onako ponosan što ćemo iz mog grada imati u ovoj Vladi dva ministra. Jednoga koji predstavlja moju stranku i koji je prema ovim komentarima da mi ne zameri Đorđe, kako kažu najlepši ministar u ovoj Vladi, naš Edin Đerlek. Verujem da ćete ga upoznati i videti sve kvalitete i ono što će on doprineti u radu ove Vlade.

Takođe, dobro je rešenje i gospodin Memić, bez obzira na naše političke i druge razlike, ali verujem da će doprineti, kako god je doprineo da se razbije monopol u Kulturnome centru Novog Pazara sa koje pozicije dolazi ovde da ta institucija bude otvorena za sve predstavnike svih građana, svih političkih opcija.

Pre njega to nije bio slučaj, to moramo zaista reći. Naravno, njegov novi problem je što sada sa ove pozicije možda izlazi iz trke za izbore za Bošnjačko nacionalno veće, ali će se on sa tim nositi onako kako treba.

Na kraju, dozvolite mi samo da odgovorim na ono pre, što je govoreno u pogledu pokušaja da se mržnja razvije, a tiče se one Pošte u Sjenici. To me je podsetilo na nešto iz devedesetih godina kada je neko na jednoj pošti napisao: „Ovo je Srbije“, a neko je ispod napisao: „Ne, ovo je pošta“.

Dakle, dragi prijatelji mi trebamo odvajati ono što je interes građana Republike Srbije, ni jedna javna institucija nije institucija jednoga naroda, već građana Republike Srbije.

Hvala.

PREDSEDNIK: Hvala vam.

Reč ima narodni poslanik Borko Puškić. Povreda Poslovnika.

BORKO PUŠKIĆ: Poštovani građani Srbije, poštovani predsedavajući, poštovane kolege narodni poslanici, poštovani kandidati za budući saziv Vlade Republike Srbije, ukazujem na povredu Poslovnika od strane vas, kao predsedavajućeg dostojanstvo Narodne skupštine.

Naime, u tri maha je prethodni sagovornik izrekao da se radi o Sandžaku. Rekao sam da ću svaki put na tu temu…

(Predsednik: Nisam vas čuo na koji ste član ukazali.)

Ukazujem na član 107. povreda dostojanstva Narodne skupštine, rada. Prosto nije dopustivo da vi ne reagujete, da neko prostore Raškoga i Zlatiborskog okruga tretira i naziva nekim Sandžakom.

Pozdravljam predlog mandatarke da Novi Pazar ima jedno, pa i dva predstavnika Vlade, ministra, i naročito je pohvalno da to budu mladi ljudi i novi ljudi. Ali, nije pohvalno da neko iz Sandžaka Rašku oblast, gde imamo jedan manastir Mileševo ili manastir Sopoćane…

PREDSEDNIK: Već smo pričali o tome.

BORKO PUŠKIĆ: Pa, nismo pričali, niste rekli…

PREDSEDNIK: Već smo pričali o tome i opet replicirate jedni drugima.

BORKO PUŠKIĆ: Imate obavezu da reagujete u tom pravcu.

PREDSEDNIK: Opet replicirate jedni drugima.

Sada ja ne znam da li je ostalo vremena vašoj poslaničkoj grupi ili nije, ali opet me dovodite u situaciju da ja moram da primenjujem Poslovnik onako kako nisam želeo, ali vi insistirate na tome.

(Borko Puškić: Ne, ja sam se javio po Poslovniku.)

Jeste i onda ćemo sada, svaki put jedni drugima da objašnjavamo poreklo reči, istoriju itd.

Da li hoće da se Skupština izjasni?

(Borko Puškić: Da.)

Izjasniće se Skupština.

Zamolio bih da zatvorimo priču na ovu temu.

Reč ima narodni poslanik Robert Kozma.

Izvolite.

ROBERT KOZMA: Hvala, predsedniče.

Hajde da vidimo kako se postaje i ostaje ministar u ovoj naprednjačkoj, novoj Vladi, staroj bedi za građane Srbije.

Imamo ministre Sinišu Malog i Gorana Vesića, iz one zlokobne bivše, bivše, bivše vlasti koja je sve uništila, rasparčala i terala građane da žive u pećinama.

Zatim su tu isti pre deset godina, prešli u sasvim novu naprednjačku Vladu i proslavili se rušenjem u Savamali, uzurpacijom budžeta, sečom šume na Košutnjaku, ugrožavanjem izvora na Makišu.

Svi su bili iznova nagrađeni ministarstvima, neko ranije, neko kasnije. Jednino je ostala enigma na koga je tačno Vučić mislio, kada je govorio o kompletnim idiotima i fantomima u vrhu tadašnje beogradske vlasti.

Sada imamo još jednog kandidata za ministra koji napreduje u stilu – zakini prvo građane na gradu, pa te nagradimo nacionalnim resorom.

Kandidat za ministra privrede Rade Basta, očigledno se nominovao za ministrovanje upravljanjem Beogradskim elektranama, a te Beogradske elektrane su protekle četiri godine, prevarile svako domaćinstvo u Beogradu, za 435 evra naplaćujući skuplje usluge.

Sada, pitam se da li je to ta fiskalna odgovornost o kojoj nam je govorila mandatarka ili se ipak radi o nekoj specijalnoj operaciji za izvlačenje novca iz džepova građana? Hvala vam.

PREDSEDNIK: Reč ima dr Muamer Bačevac.

Izvolite.

MUAMER BAČEVAC: Uvažene poslanice i narodni poslanici, uvaženi predsedavajući, uvaženi kandidati za ministre.

Jedan od najcitiranijih odgovora poslanika Muhameda u islamskom svetu, je odgovor na pitanje kada će kraj sveta. On kaže - onda kada na odgovorna mesta budemo postavljali ljudi koji nisu dostojni. Ili da okrenem – kada će prosperitet i napredak jednog društva biti? onda kada na odgovorna mesta budemo postavljali ljude koji zavređuju svojim radom, svojim karakterom, svojom prošlošću, svojom dostojnošću da pokrenu jedan sistem.

I to je istorija pokazala kao tačnim i to je istorija potvrdila, u najtežim vremenima za najteža vremena, za najveće izazove potrebni su najkvalitetniji ljudi.

Meni je drago što ovde pred nama imamo jedan amalgam iskustva i mladosti, meni je drago što će ponovo ministar inostranih poslova biti gospodin Dačić, jer sam se lično mnogo puta u diplomatskim odnosima sa njim uverio u učinkovitost njegovog šarma i jednog posebnog pristupa diplomatiji. Verujte mi, ovo vam kažem kao ličnu impresiju.

Tu su i drugi iskusni političari, odnosno jako uspešni ministri, ali tu su i ovi mladi ljudi i ovi dokazani ljudi, veliko je zadovoljstvo da je među ministrima moja profesorica Grujičić, da je među ministrima i Miščevićka, koje su zaista u svojim karijerama, u svojem životnom opusu imali i imaju čime da se pohvale.

Što se tiče našeg kandidata gospodina Huseina Memića, tvrdim da je reč o autentičnom predstavniku našeg naroda. Reč je o vrednom i požrtvovanom mladom čoveku koji je svoj altruizam pokazao nebrojeno puta i tvrdim, možda je i najbitnije da je čovek koji zaista je iz struke koji je na polju turizma učinio puno, a koji ima impresivne rezultate na polju rada sa mladima. Na kraju, reč je o bivšem sportisti koji je naučio da pobeđuje, ali zna i za fer plej.

Takođe, Novi Pazar će imati još jednog ministra. To je gospodin Đerlek. Meni je drago. Imam i o njemu pozitivno mišljenje i znam da su obojica verujući ljudi i znam da će se držati one naše maksime da se natječu u dobru. To je imperativ zbog koga su tu.

Na kraju, raduje me što će ovo Ministarstvo imati predstavnika tri manjinska naroda, ali to nije mnogo kako se nekima čini, nego je realno. To je 10% od predstavnika Vlade, a manjina ima oko 15%. Znači, vrlo realno.

Zahvaliću se na izuzetnim odgovorima premijerke, pogotovo kada se tiče o Novom Pazaru. Moram da pohvalim premijerku i drago mi je što će voditi ovu Vladu. Mnogo je učinila, ovo kažem kao predsednik Odbora za ljudska i manjinska prava, na poboljšanju međunacionalnih odnosa, međusobnom uvažavanju i svemu druome.

Na kraju, želim da završim rečenicom velikog srpskog patrijarha Pavla koji je rekao divnu rečenicu – veličina čoveka pred Bogom stiče se veličinom služenja, a to je u ruci svakog od nas. Služite dobro svojoj državi, služite dobro svojim građanima, pre svega i činite dobro i dobru se nadajte.

Hvala.

PREDSEDNIK: Zahvaljujem.

Reč ima narodna poslanica Danijela Nestorović.

Nije tu.

Reč ima narodna poslanica Marija Jevđić.

Izvolite.

MARIJA JEVĐIĆ: Zahvaljujem.

Poštovani predsedniče, poštovana gospođo Brnabić, poštovani kandidati za ministre, velika mi je čast da danas ispred poslaničke grupe Jedinstvena Srbija mogu da govorim o izboru Vlade, pogotovo što Jedinstvena Srbija prvi put ima kandidata za ministra, i to gospodina Bastu za ministra privrede.

Jedinstvena Srbija je godinama unazad pokazala kroz svoj rad da joj nisu potrebna ministarska mesta da bi radila za interese građana. Srbiji je i sam predsednik Jedinstvene Srbije Dragan Marković Palma uspeo da dovede mnoge strane investitore i sigurna sam da će budući ministar privrede nastaviti da vodi upravo ovakvu politiku, odgovornu i domaćinsku.

Bez obzira na veliku krizu koju je pandemija izazvala, Srbija je nastavila sa privlačenjem investitora i uspeli smo da privučemo, zaključno sa septembrom ove godine, tri milijarde i 11 miliona evra direktnih stranih investicija, što je rekord u istoriji zemlje.

Od ukupnog obima stranih direktnih investicija u Srbiji 70% dolazi od kompanija iz EU, a od ukupnog obima stranih direktnih investicija na Balkanu, u Srbiji učestvuju sa čak 60%.

Kada smo raspravljali o Zakonu o ministarstvima, vodila se polemika o brojnosti ministarstva. Mislim da građanima Srbije nije bitna brojnost, već rezultat tih ministarstava. Ako pogledamo kako je naša država odreagovala na krizu koju je izazvala pandemija i kako se borila za bolji životni standard svih građana, gde se kroz tri ekonomska paketa investiralo blizu tri milijarde evra u cilju da se sačuvaju radna mesta, produktivnost kompanija u Srbiji, a pre svega mikro, malih i srednjih preduzeća, prema podacima Svetske banke, Srbija je jedna od 10 zemalja koja u 2020. godini nije imala smanjenje nezaposlenosti.

Inače, ja dolazim iz Raške oblasti, tačnije iz grada Kraljeva i znam koliko znači otvaranje novih fabrika. Posle skoro dve decenije od kada su neki prethodni uspeli da ugase skoro sve fabrike u Kraljevu, a pogotovo dve najveće, mislim na fabriku vagona i „Magnohrom“, gde je radilo skoro polovina radno sposobnog stanovništva u Kraljevu, 2016. godine su se otvorile dve nove fabrike, fabrika „Leoni“ i „Evrotaj“, koje su zaposlile preko 7.000 radnika i njihov uticaj je vidljiv ne samo kroz zapošljavanje i smanjenje nezaposlenosti, nego i kroz uvećanje gradskog budžeta.

Kao što sam i rekla, sigurna sam da će budući ministar privrede nastaviti da unapređuje privredno okruženje, ne samo u Kraljevu, već u celoj Srbiji.

Juče smo kroz diskusiju nekih poslanika, doduše iz opozicije, mogli čuti kritike na račun izgradnje auto-puteva, infrastrukture, itd, i ja kao građanka koja dolazi iz Raške oblasti mogu da kažem koliko će za ovaj deo Srbije značiti završetak Moravskog koridora, i to ne samo za privrednike, već i za građane, kojih u ovom delu Srbije ima preko pola miliona.

Verujem da će budući ministar infrastrukture i samo Ministarstvo biti posvećeno završetku ovog projekta, kojim se u ovom delu Srbije, pored bolje povezanosti sa drugim delovima zemlje, bržem privrednom razvoju, otvara i mogućnost razvoja turizma, kako zdravstvenog, tako verskog, kulturnog i seoskog, tako da očekujem od novog ministra za turizam da prepozna potencijale ovog dela naše zemlje, a s obzirom da on dolazi iz Raške oblasti, verujem da će turističku ponudu ove oblasti još više unaprediti.

Budućem ministru infrastrukture, mada on nije tu, želim da skrenem pažnju, a znam da je najlepše godine mladosti proveo upravo u Kraljevu, da u saradnji sa ministrom finansija završi urbanu regeneraciju Dositejeve ulice i da se konačno porodice koje su u zemljotresu 2010. godine faktički ostale bez domova usele u nove zgrade. I vi ste, gospođo Brnabić, upoznati sa ovim. Prošle godine je tadašnji ministar za infrastrukturu, gospodin Momirović, uselio 106 porodica od 306 porodica koje čekaju novo useljenje i verujem da će ministar finansija, pošto se čeka nova javna nabavka i saglasnost Ministarstva finansija, to u novom mandatu uraditi, da ostalim porodicama obezbedimo krov nad glavom.

Gospođo Brnabić, juče je u svom izlaganju predsednik Jedinstvene Srbije Dragan Marković Palma obrazložio zbog čega dajemo podršku i predsedniku Aleksandru Vučiću, ali i predloženoj Vladi i šta od nje očekujemo. Prvenstveno, da sačuva mir i stabilnost i zaštiti nacionalne interese.

Vaša poruka da su crvene linije za Srbiju sasvim jasne, puna samostalnost Srbije u odlučivanju o svim pitanjima unutrašnje i spoljne politike, u skladu sa sopstvenim nacionalnim interesima i bezbednost našeg naroda na KiM su jasni znaci da će ova Vlada raditi za interese građana Srbije, pogotovo što će resor spoljnih poslova voditi gospodin Dačić, koji je u svom prošlom mandatu, kao ministar spoljnih poslova, uspeo da čak 18 zemalja otprizna Kosovo. Verujem da će ih u ovom mandatu biti više.

Znam da će gospodin Dačić nastaviti da vodi odgovornu i jasnu spoljnu politiku i da će u vremenu velikih izazova uspeti da zadrži kurs koji je u najboljem interesu naše zemlje.

Ja bih još samo, gospođo Brnabić, navela još jednu crvenu liniju, što ne smemo da zaboravimo, a to je natalitet. Citirala bih našu književnicu Isidoru Sekulić, koja kaže: „Mi smo narod koji stvarnost ne voli i u stvarnost ne veruje“, ali naša stvarnost je da prema proceni UN 2050. godine će nas biti 5,5 miliona, a ako se taj trend nastavi, 2100. godine će nas biti 3,5 miliona.

Pozdravljam odgovor države kroz populacionu politiku i usvajanje Zakona o finansijskoj podršci porodicama sa decom. Mislimo da mi moramo da se menjamo i da sve ono što gradimo, radimo, nema smisla ako to sutra nema ko da dočeka. Hvala PREDSEDNIK: Reč ima Zoran Zečević.

ZORAN ZEČEVIĆ: Predsedavajući, pošto mnogima stavljate titule ispred, ja samo da vas podsetim da sam ja dr Zoran Zečević, iako sam u penziji, što nije bitno, ali pošto drugima to činite, nije važno.

PREDSEDNIK: Neće ulaziti u vaše vreme, samo da vam kažem gospodine Zečeviću, jednu stvar, ako vas zanima, sve je u redu. Može li poslanička grupa samo da napomene, da izvrši izmenu, da vam dodaju titulu u ovom spisku prijavljenih za reč i ja ću to onda da vidim. Neću vam oduzimati vreme, samo da vam kažem, mogu da dodaju na spisak, ja to onda vidim, pa ću da pročitam. Prosto nisam rekao, zato što ne piše.

Nastavite slobodno, ne računam ovo vreme.

ZORAN ZEČEVIĆ: Dobro. Pre svega želim da pozdravim našu braću i naše sugrađane u dijaspori u rasejanju i da im poručimo da je Srpska stranka Zavetnici, uložila sve napore da vi dobijete svoje ministarstvo.

Evo, kao što vidite, SNS ne želi da vi imate ministarstvo, nego žele da jednostavno mnoge vaše porodice, rođaci, žive od onoga što vi pošaljete.

Dobro, borićemo se za to, dakle, da nekoliko stvari, pitanja uputim aktuelnoj premijerki, budućoj premijerki i da je podsetim da smo mi svi građani jednaki pred zakonom, međutim, u njenom slučaju nismo jednaki pred zakonom, jer svima je vama poznato da buduća premijerka nije ispoštovala odluke suda, nije ispoštovala odluke MUP, nego je menjajući trasu, organizovala gej paradu u Beogradu.

To je činjenica i od toga polazim.

Šta želim sledeće da pitam što se tiče vaše odgovornosti za rad prethodne Vlade, vi ste odgovorni i za Ministarstvo energetike, koje je dovelo Srbiju u katastrofu.

Odgovorni ste i za Ministarstvo MUP i za sve one afere vezane za prisluškivanje aktuelnog predsednika Aleksandra Vučića.

Odgovorni ste i za Kancelariju za javna ulaganja, preko koje je, braćo i sestre, prešlo toliko novca i gde će morati sve jednog dana da bude procesuirano.

Odgovorni ste i za stanje u zdravstvu, zdravstvenom sistemu, gde se od prilike jedna četvrtina budžeta Republike Srbije provlači kroz zdravstveni sistem.

Odgovorni ste što zdravstvene ustanove nisu vodile materijalno knjigovodstvo, nego ste im davali novac napamet, zato što su to sve vaši direktori.

Odgovorni ste za to što javne nabavke za zdravstvo su nekoliko puta uvećane i što smo došli u situaciju da se oprema za zdravstvene ustanove plaća nekoliko puta skuplje, nego što to čine privatne zdravstvene ustanove.

To su sve problemi o kojima ćemo mi u budućnosti da raspravljamo, ali pošto je meni ograničeno vreme, mojoj poslaničkoj grupi, ja bih predložio da se Skupština pojedinačno izjasni o svakom ministru, jer bi moja stranka verovatno za jedan dobar deo ljudi, ozbiljnih ljudi u ovoj Vladi, glasala i ukazala poverenje.

S obzirom da se glasa u paketu, mi na dan glasanja nećemo glasati za takvu Vladu, jer ta Vlada kontinuiteta, kako je vi zovete, dovešće mnoge građane do prosjačkog štapa. Mnoge ustanove će dovesti do propasti itd. To je sve očigledno. Prema tome, ajte da se uozbiljimo i da ozbiljno počnemo da vodimo državu, jer država nije igračka da se dodeljuje pojedinim ljudima da se uče kako da budu ministri i kako da vode državu.

Predlažem da se glasa pojedinačno i da vidimo ko će od ministara da dobije podršku i jedne i druge strane. Verujem da će ih biti mnogo.

PREDSEDNIK: Vreme.

Nadoknadili smo i ono vreme kada smo pričali o vašoj prijavi.

Pravo na repliku, Milenko Jovanov.

MILENKO JOVANOV: Pa, dobro, sada ću ja u istom maniru.

Dakle, draga braćo u dijaspori, ovi koji se nude da stupaju vaše interese nisu bili u stanju da napišu adekvatan amandman, da predlože ministarstvo. Napisali su dva ministarstva i svako nosilo broj 26. Da smo prihvatili njihove amandmane, ta Vlada bi bila potpuni haos, jer se ne bi znalo koje je ministarstvo pod rednim brojem 26, tako da, drago braćo u dijaspori, osim prazne priče i osim priče da je njima stalo do vas, nema ničega. Nema ni sposobnosti amandman da napišu, a ne da se za vas bore.

S druge strane, draga braćo u dijaspori, njima trebaju vaši glasovi i eventualno neka donacija i ništa više od toga.

Što se tiče glasanja pojedinačno za svakog ministra, ni to ne znaju, jer ne znaju kakav je politički sistem ove zemlje. Ne znaju šta znači kada se bira premijer, da se bira cela Vlada itd. To je tek posebno teško, ali kada neko nije u stanju da napiše amandman, draga braćo u dijaspori, teško je da može da razume kako funkcioniše ceo politički sistem.

Pozdrav za dragu braću u dijaspori. Mi ćemo raditi za vas onako kako smo radili do sada. Trudićemo se da budete bolje povezani sa maticom, trudićemo se da pomognemo da se vaš glas ovde čuje, a ove prazne priče od onih koji su nesposobni da bilo šta konkretno urade, neka ostanu da vam lepo uhu i srcu prijaju.

Hvala.

(Dragan Nikolić: Replika.)

PREDSEDNIK: Samo polako, pomenuta su braća u dijaspori. Vaša poslanička grupa se ne zove braća u dijaspori.

Da li smo se oko toga razumeli?

Razumeli ste se. U redu.

Idemo redom.

Reč ima mandatarka.

ANA BRNABIĆ: Hvala vam.

Pa, evo, da krenem i ja od kraja. Ja se slažem da je država ozbiljna stvar. Politika je ozbiljna stvar, posebno u ovako teškim vremenima i onda čujete da je Vlada preglomazna i ima mnogo ministarstva, ali fali jedno. Da li ih ima mnogo ili jedno fali ili je potrebno da imamo još jedno da bi rekli - šta će vam i to jedno kada je već velika Vlada?

Ali, što se tiče dijaspore, ne znam za vlade koje su toliko radile, sve kada su imale ministarstvo u dijaspori, kao što smo mi uradili od 2018. godine na ovamo, zato što ja jednom godišnje imam konferenciju sa našim ljudima u dijaspori. Meni nekako deluje smešno da kažem sa našom sestrom i braćom u dijaspori, tako da od 2018. godine svake godine ih okupljamo i razgovaramo šta je to što mi možemo da uradimo sa dijasporom.

Znate, smanjili smo takse, da kada se vraćaju u Srbiju ne moraju da plaćaju takse na svoju imovinu koju vraćaju u Srbiju, što nije bio slučaj ranije, a niko od svih koji su se bavili toliko i busali u grudi dijasporom nije ni znao da oni plaćaju carinu na ličnu imovinu koju vraćaju u Srbiju.

Vidite, mi smo pitali dijasporu šta je problem. Oni su nam rekli na toj konferenciji, mi to rešili za šest meseci i pitali dalje šta je problem. Rekli su da je problem sa nostrifikacijom diploma. Mi smo rešili nostrifikaciju diploma tako što smo smanjili rokove i to vi usvojili u ovoj skupštini. Šteta što ne znate, ali toliko se ozbiljno bavite tom problematikom, a sa prve tri najvažnije liste fakulteta se automatski sada priznaju te diplome.

Takođe, ove godine završili sa Bankom „Poštanske štedionice“ uz ogromnu podršku Narodne banke Srbije i ja sam zahvalna i guverneru, gospođi Tabakovići i čitavom njenom timu, tako da konačno možemo da imamo i kredite, da ljudi iz dijaspore kupe stanove i imovinu u Republici Srbiji, što do sada takođe nije moglo, osnovali tačku povratka da ljudi koji žele da se vrate iz dijaspore odmah direktno mogu da kontaktiraju nekog u Vladi Republike Srbije i da bukvalno jednu po jednu osobu vraćamo iz dijaspore. Vratili ih već, bogami, stotine i hiljade. Kao što sam rekla juče, vratili smo preko 20 najboljih stručnjaka koji danas rade u Institutu za razvoj veštačke inteligencije, uvećali broj škola srpskog jezika u dijaspori za 26 i povećali broj dece u školama za 20%.

Vidite, sve to smo uspeli da uradimo bez ministarstva zato što smo mislili da je to zaista važno i da o tome ne treba da se priča, da na tome samo treba da se radi i to uradili.

Takođe, uveli, ako niste primetili, poseban program „Karta Serbika“ za one naše ljude, braće i sestre u dijaspori koju su u zemljama koje ne dozvoljavaju dvojno državljanstvo, a oni neće da se odreknu tog državljanstva zato što, recimo, tamo primaju penziju ili imaju neke druge koristi, ali hoće da se vrate u svoju zemlju i da ovde žive kao da i dalje imaju naše državljanstvo. Sada se lepo prijave za taj program „Karta Serbika“, pa dođu ovde i troše svoju, recimo, penziju inostranu ovde, ali imaju i pravo na zdravstvenu zaštitu, mogu da kupe nekretninu, mogu ovde da žive kao da imaju sopstveno državljanstvo.

Dakle, to smo uradili samo u poslednje dve godine i to bez ministarstva za dijasporu, tako da nije potrebno, ali lepo zvuči i ja sam razumela konačno i za ovaj dan i po da ono što lepo zvuči za vas je, u stvari, najveći prioritet, a šta se zaista dešavalo i šta je tačno to na čemu treba raditi, to nije baš naročito važno.

Šta imamo još od dijaspore? Mi smo na tome toliko radili da sam rekla da je prvi put u periodu između 2015. i 2019. godine, a na kraju krajeva, zato što su ljudi videli da Srbija ide u pravom smeru i da ima neku perspektivu, Srbija beleži neto priliv visokoobrazovanih ljudi iz dijaspore, dakle, vraćaju se u Srbiju, od 90.000.

Ono što je, takođe, jako zanimljivo, i to govore podaci Evrostata, da je broj radnih dozvola u zemljama EU iz Srbije pao u 2020. godini u odnosu na 2010. godinu za čak oko 150 hiljada. Dakle, naši ljudi se ne prijavljuju više za radne dozvole u EU, što znači da se vraćaju u Srbiju i ostaju ovde i sve smo to uradili bez Ministarstva za dijasporu, ali dobro je čuti da, kada kritikujete da je Vlada preglomazna, vaše rešenje je na tu kritiku – osnujte još jedno ministarstvo ili zašto niste osnovali još jedno ministarstvo.

Što se tiče nataliteta, mnogi su to pominjali i ponovo se ovde frljamo i bacamo sa paušalnim informacijama, a ja ću vam reći ovo, jedna činjenica na koju smo, takođe, posebno ponosni. Stopa ukupnog fertiliteta, kako se broji, praktično je to broj dece po ženi, je u 2019. godini, izuzetno važna informacija, prvi put nakon 15 godina bila veća od 1,5, bila je 1,52. Treba 2,1, ali je prvi put nakon 15 godina prešla 1,5 i ona je, takođe, u 2021. godini bila 1,52, tako da idemo u pravom smeru, ali treba vremena da se te stvari promene. U svakom slučaju, važno je da smo videli važni pomak nakon 15 godina.

Od nekih nisam čula baš ništa o programu Vlade koji sam predložila, ni komentar, ni kritiku. Valjda je nešto drugo bitno i valjda je bitno da se samo nešto kaže. Pa, dobro, neka, saslušali smo ih, ali zaista nemam šta da odgovorim pošto nije bilo ništa u vezi sa temom, a ni programom koji sam predstavila.

Kako da se preživi sa minimalcem? Teško se preživljava sa minimalcem i nikada nismo rekli da se preživljava lako, ali ću vam reći preživljava se nešto lakše sa minimalcem od 40.020 dinara u odnosu na minimalac od 15.000 dinara.

Nećete me ubediti, kao što pokušavate evo već godinama da nas ubeđujete vi i vaši koalicioni partneri, da je 14 i 15 hiljada dinara više i bolje od 40 hiljada dinara.

Dakle, ako je neko uspeo da poveća minimalnu zaradu sa 153 evra na preko 300 evra, što je rast od više od 100%, onda je očigledno da je neko ozbiljno na tome radio i nije dovoljno dobro, ali kad krenete iz minusa, još jednom ću reći, teško se dođe na zelenu granu na koju mi sada izlazimo.

Opet kada pogledate, ovo je, kada pričamo o minimalcu, dobar grafikon koji pokazuje odnos dve minimalne zarade i minimalne potrošačke korpe, recimo, za tročlanu porodicu. Ovde smo bili 2012. godine kada su vaši koalicioni partneri i vi sa njima vodili Srbiju i polako, teško, ovo je doba fiskalne konsolidacije, išli na gore, išli na gore. Tada su dve minimalne zarade pokrivale 1,2 minimalne potrošačke korpe, danas 1,85, da vide i sa ove strane narodni poslanici. Teško ide, teško je, nije lako, ali ide na bolje i to građani vide. Tako da, svakako ne kažemo i nikada nismo tvrdili da ide dobro.

Opet, vaši koalicioni partneri su tvrdili, tvrde i danas da su odlično radili svoj posao, da je 15.000 dinara bila taman minimalna zarada, nije trebalo više, pa u čitavom svom mandatu su je, ja mislim, povećali za 4%. Nekako su oni videli da je to mera valjda za srpskog čoveka i to da je nezaposlenost 26% i danas se bore ponovo grčevito da se vrate na vlast da nastave tako. I danas je loša minimalna zarada, svakako, duplo bolja nego što je bila i više od toga, ali nije, naravno, za nas dovoljno, ali opet neko sa minimalcem može danas da kupi 40% više svinjskog mesa, nego što je mogao pre 10 godina.

U julu 2012. godine minimalna zarada je pokrivala 62% minimalne potrošačke korpe za tročlanu porodicu. U julu ove godine pokrivala je 78%, tako da je nešto bolje.

Što se tiče siromaštva, ja ovde imam podatke Svetske banke, ali tek od 2017. godine. Nama je tada procenat siromaštva bio 22,1%, danas je 8,8% u Republici Srbiji. Daleko smo najbolji u regionu. Mi smo tada, još 2017. godine, bili lošiji od Crne Gore, izvinite, bili smo lošiji od Severne Makedonije i Crne Gore, a danas smo bolji od svih u regionu. U svakom slučaju, 22,1, pa smo smanjivali na 17,3, 12,1, 10,5, 9,99388 stopa siromaštva u Republici Srbiji, polako se smanjuje i to je takođe jedan od rezultata.

Vama hvala što ste mi dali priliku da pričam o tome, iako verovatno niste namerno mislili da mi pomognete i na vašu ponudu da nam pomognete, ja ipak lično, ali zaista sasvim lično moram vama da kažem – ne, hvala, nikakva mi pomoć i podrška od vas ne treba, zato što ste vi čovek koji je javno pozvao na moje silovanje, tako da mi pomoć od vas nikakva ne treba. Na čast onim vašim koalicionim partnerima koji su vas stavili da budete uz njih rame uz rame u Narodnoj skupštini Republike Srbije i ta vaša poslanička grupa je time dala više nego jasan signal šta misli o ženama u Republici Srbiji, šta misli o rodnoj ravnopravnosti, šta misli o diskriminaciji svake vrste i ponosno sede uz vas koji ste javno pozvali na moje silovanje na nacionalnoj televiziji i nacionalnim frekvencijama. I sutra kada mi spočitavaju o nasilju nad ženama, samo da mi oni ništa ne spočitavaju, pošto ste na nasilje vi pozvali na najbrutalniji mogući način i ne treba mi, još jednom, vaša pomoć i bilo kakva podrška od ljudi kakav ste vi i oni koji sede uz vas.

Što se tiče Rio Tinta, da kažemo ovako. Čujem podnet je niz krivičnih prijava. Ja to pozdravljam. Ja verujem u naše sudstvo, verujem u naše nezavisne institucije i odmah da kažem, sve što sam radila sa Rio Tintom, radila sam javno, radila sam svesno, radila sam sa predumišljajem i to ću reći i na sudu. Sve što sam radila sa Rio Tintom ponosna sam što sam radila i kako sam radila. A vi ako mislite da je to za krivičnu prijavu, a očigledno mislite, ja vas molim da podnesete iste takve krivične prijave i protiv vaših stranačkih kolega. Oni su doveli Rio Tinto u Srbiju. Oni su, kažete, mi smo menjali zakon. Nijedan zakon promenili nismo za Rio Tinto. To su već sve vaše stranačke kolege uradile 2006. godine, izmenile Zakon o rudarstvu tako što su obezbedile da onaj ko ima istražna prava automatski dobije prava na eksploataciju.

I molim vas, kumim vas, podnesite krivične prijave i protiv njih, jer mislim da je to jedino fer, a ja ću sa najvećim zadovoljstvom da se odazovem sudu, da branim šta sam radila, argumentujem šta sam radila i pokažem, takođe, i zašto sam to radila, za razliku od vaših partijskih prijatelja i kolega koji se u sudu ne pojavljuju, ali i dalje šire te laži zbog kojih je ovde u Narodnoj skupštini, zbog kojih ih je neko tužio, a oni sudski proces izbegavaju.

Dakle, da se nadovežem, još jednom, bilo je – deci je potreban vazduh, voda, zdrava hrana, a vi pričate o internetu. Ja nikako ne isključujem ta dva. Upravo suprotno, ja mislim da mi možemo i moramo i jedno i drugo. Dakle, to ne isključuje jedno drugo, nego samo svi ti što su bili u bivšoj vlasti, a čuli smo ovde jednog poslanika koji je pričao da je životna sredina najvažnije i najživotnije pitanje i kritikuje mene zato što sam rekla da smo postigli nivo ekonomskog razvoja da možemo da razmišljamo o životnoj sredini. Sve u redu, da, nego ponavljam moje pitanje od juče – a šta smo mi to pokvarili? A šta smo mi to zatvorili što ste vi u odnosu na životnu sredinu izgradili? Jesmo li zatvorili neko postrojenje za prečišćavanje otpadnih voda, neku elektranu na obnovljive izvore energije, ili je 2014. godine prvi put usvojen Zakon o energetici koji je uneo u taj zakon obnovljive izvore energije? A onda 2021. godine i doneli prvi put poseban Zakon o obnovljivim izvorima energije. Jesmo li to mi uradili ili ste to vi uradili, kojima je životna sredina danas najživotnije pitanje?

Vidite, ja stojim pri svojoj izjavi. Ja mislim da se mi nekada nismo bavili zaštitom životne sredine iako to jeste izuzetno važno pitanje za kvalitet života. Ali, znate šta, da li je najživotnije pitanje? Pa, kada nemate posao i kada nemate perspektivu za svoje dete i kada ne možete da obezbedite da kupite detetu sladoled, kao što je to bilo dok je minimalac bio 14.000 dinara, a nezaposlenost 26%, a nezaposlenost mladih 51%, šta vi mislite, da su tada ljudi razmišljali kakav vazduh udišu? Ne, razmišljali su kako da nađu neki kakav-takav posao da obezbede nešto svojoj deci. I, da, tek kad smo spustili nezaposlenost na ispod 10%, kada smo krenuli da gradimo i da podižemo naš BDP pa sada na preko 60 milijardi evra, rekli smo – da, ljudi, hajde da se bavimo zaštitom životne sredine. Jeste važno pitanje, nego kad je najživotnije, što ništa niste uradili po tom pitanju?

Kada vam smeta Rio Tinto, što ste doveli Rio Tinto? Kada hoćete da podnosite krivične prijave, što ne podnesete prvo protiv onog koji je promenio zakon 2006. godine? Meni je drago što ste podneli protiv mene zato što ću ja sve svoje odluke sa najvećim ponosom braniti. Tako da vam hvala na toj prilici i molim vas još jednom, evo, recite samo šta ste to vi uradili za životnu sredinu kao najživotnije pitanje? Hvala.

PREDSEDAVAJUĆA (Snežana Paunović): Zahvaljujem, gospođo Brnabić.

Po kom osnovu, kolega Veselinoviću? Kako? Direktno ste pomenuti? Niste pomenuti direktno, mandatarka je govorila… Što vičete na mene? Ajte, samo me saslušajte. Direktno niste pomenuti. Mandatarka je govorila na način što je odgovarala na ono što ste postavili kao pitanje. To što se prisetila nečega što ste uradili u periodu pre ovog o kome govorimo, to je njeno legitimno pravo. Dakle, nemate osnova za repliku. Nemojte da se raspravljamo. Da ste pomenuti lično, zaista ne bismo došli do faze da vam ne dam reč. Hvala.

Po redosledu reč ima Vladimir Đukanović.

Izvolite.

VLADIMIR ĐUKANOVIĆ: Zahvaljujem se, predsedavajuća.

Uvek je čast kada se bira Vlada i da se govori, prosto svedok ste neke istorije. To je svečani momenat i uvek je čast kada si ministar, kada ti je Bog dao tu šansu da nešto uradiš za svoju zemlju i mnogi bi se onako ponosili, rekli bi – sjajno. Nekada su, to je bio i običaj, napravi se i neka prigodna svečanost, proslavi se to. Međutim, ja moram da kažem, što se vas tiče, koje ćemo mi danas izabrati, da ne vidim nikakav razlog da bi vi nešto imali da proslavite. Svakako je čast zato što ćete se boriti za otadžbinu, ali ne verujem da bi iko želeo da bude na vašem mestu.

Vi ste ratna Vlada i donosićete sigurno toliko teških odluka, nepopularnih odluka iz prostog razloga zato što je u svetu rat i zato što u takvoj situaciji ne postoji drugačija opcija nego da donosite takve odluke. I samim tim ćete verovatno nekada izazivati gnev kod ljudi, što je i normalno, ali verujem da ćete dati sve od sebe. Poznajući većinu od vas, znam da ste čestiti, pošteni ljudi, da volite našu zemlju i da ćete u bukvalnom smislu reči poginuti za nju.

Mandatarka mi je dala jedan šlagvort. Vi ste, gospođo Brnabić, rekli da ste ne znam trpeli svakakve kritike vezano oko Rio Tinta, litijuma itd. Ja moram da vam uputim kritiku sa moje strane, kao građanin ove zemlje i kao neko ko je ovde poslanik. Moja kritika je usmerena – zašto ste podlegli pritiscima i zašto niste završili taj posao? Znači, ja sam neko ko je apsolutni pristalica da se litijum eksploatiše. Tako da molim buduću ministarku rudarstva i energetike, na vama će biti najveći pritisak, da apsolutno završite taj posao zato što je to neophodno da bi ova zemlja išla napred.

Znate, meni je muka od tih lažnih ekologa širom sveta koji vidim uništavaju umetnička dela po muzejima, koji betoniraju svoje ruke, odnosno šake na auto-putevima da bi privukli pažnju. Svi ti koji su nam govorili da ne bi trebalo da imamo ugalj, da ne bi trebalo čak ni vetro-parkove zašto to šteti pticama itd, sada kada dođe zima i kada ne bude bilo grejanja, neka fino založe travu i neka se tako greju putem te zelene energije, neka se tako greju. Nemoj slučajno da traže da imaju grejanje u stanovima i nemoj slučajno da pale klime. Neka daju svoj doprinos tako što će da se smrzavaju i tako što će lepo da kažu ovo je naša borba, naš protest zato što mi želimo da se smrzavamo, strašno je imati struju u 21. veku. Mi nećemo da imamo struju. Tako neka kažu građanima, pošto su se zalagali da nemamo ugalj.

Mi smo danas, Bogu hvala, uspeli da obezbedimo zalihe, imaćemo i struju, građani ne bi trebalo da brinu, za razliku od nekih drugih u Evropi koji neće imati verovatno struju. Imaćemo i gas i dobro je da smo imali predsednika države koji je o tome i te kako razmišljao.

Molim vas, oko litijuma, znate, ako neko danas hoće da ima mobilni telefon pa, izvinite, baterija litijumska. Ako hoćete da se borite za životnu sredinu, pa valjda se zalažete za električne automobile. Te baterije se prave od litijuma. Ili nas ovde obmanjujte i vi onda nećete da se borite za životnu sredinu, jer nećete električni automobil. Nama je Bog dao da imamo najbolji mogući litijum na svetu i sada ako to ne želite da eksploatišete, posebno danas kada je cena otišla u nebesa, to bi vam isto bilo kao kada biste Kuvajtu rekli – nećemo naftu da eksploatišemo. Potpuno nenormalno. Suština cele priče je da Srbija ostane nerazvijena, da ostane obogaljena, da apsolutno nema nikakav privredni razvoj, da nema nikakav progres i da imamo negde privredu na nivou 19. veka. Ako bi mogli tamo da se vratimo, da živimo u pećini, pošto ti ljudi neće ugalj, neće struju, neće ništa, pa onda možda da živimo u pećini, da založimo vatru i verovatno je to neko rešenje.

Ja sam apsolutni protivnik te demagogije i vas kao buduću premijerku kritikujem, pošto ste bili u prethodnom periodu, zašto niste taj posao završili, morali ste to da završite.

Moram ovde da uputim jednu kritiku ministarki za zaštitu životne sredine, gospođi Vujović, koja je uradila toliko dobrih stvari, toliko jezera je očišćeno, toliko je reciklažnih centara napravljeno, fantastične stvari su urađene za zaštitu naše životne sredine, ali medijski to uopšte nije ispraćeno. Nažalost, glasni su ovi koji putem društvenih mreža takve gluposti i laži seju da je to neizdrživo, a vas bih voleo da mnogo više vidim u medijima i da govorite ljudima šta je ova država uradila. Mi prvu ovu elektranu solarnu gradimo. To niko ovde da spomene. Ne razumem zašto misle to, kao da se stidimo da izađemo u javnost i da kažemo šta je sve učinjeno i šta je sve urađeno. Samo nastavite da radite tako dobre stvari, pa vas molim da se to prosto medijski isprati i da se na svaku laž koja dolazi od tih raznih lažnih ekologa prosto odgovori i da se sa njima uđe u jednu ozbiljnu borbu kako bi se te laži demantovale.

Moram da priznam da buduća Vlada mora da jednu stvar upristoji, što neke prethodne nisu činile. Vi, gospodo ministri, svakako imate pravo da primite svakog ambasadora i normalno je da primite svakog ambasadora, posebno ako donosi neku investiciju za ovu zemlju. Red je da se ode kad neka ambasada pravi prijem za dan državnosti, da se ode, da se ispoštuje ta država. Svakako kad vi pravite neki prijem, kao ministarstvo, da pozovete ambasadora, ali bilo kakva drugovanja, intimiziranja, kako god hoćete, odlasci na večere sa ambasadorima, pravljenje krsne slave u hotelu da bi se zvali ambasadori, to ne dolazi u obzir. To ne dolazi u obzir, jer nije ovde ambasador neko ko bi trebalo da određuje našu politiku, nego ste vi koji određuju našu politiku i ambasador ima vas da sluša, a ne vi ambasadora i zato bih vas zamolio da svakom ambasadoru u startu stavite do znanja – vi ste ovde gost, ima da se ponašate kao gost, a ovo je suverena, nezavisna zemlja i vi nemate pravo da utičete na kreiranje naše politike. Svaka investicija je dobrodošla, Bogu hvala, mi hoćemo da sarađujemo i sa istokom i sa zapadom i sa severom i sa jugom, nismo gadljivi ni na čiji kapital, da li kapital došao iz Amerike, Rusije, Kine, odakle god, slobodno, izvolite, ulažite, mi želimo da se ovde ljudi zapošljavaju, da rade, da imaju platu, da svako…

Moram da kažem da je baš vlast Aleksandra Vučića, za razliku od 2012. godine, mi danas imamo 470 hiljada ljudi koji su više zaposleni. Da li ste svesni koja je to brojka i samim tim kako radi naša privreda. Mislim da je ekonomija nešto najvažnije.

Inače, već sutra vas čeka ozbiljan zadatak, s obzirom da je gospodin Vučić zakazao sednicu Saveta za nacionalnu bezbednost. Prvi izazov je Kosovo i Metohija. Vi ćete tu morati žestoko da se pobrinete u svim resorima da našem narodu pomognete na Kosovu i Metohiji. Kosovo i Metohija je sastavni deo Srbije. Ne postoji ni jedna druga opcija. Ja znam, gospođo Brnabić, da ste neke diplomate izbacivali iz kancelarije kada su govorili da Kosovo nije Srbija. Drago mi je i samo nastavite tako. Ima da poštuju ovu zemlju.

Kad god uđu u kancelariju bilo kog ministra, bilo koji diplomata ne bude li rekao da je Kosovo i Metohija sastavni deo Srbije, odnosno ako se ponaša sa tim da mi treba da potpisujemo sporazume kao dve nezavisne države, izbacite ga napolje i kažete mu: „Kada budeš shvatio da smo mi nezavisni i suverena država, da je Kosovo sastavni deo Srbije, možeš da se vratiš i da razgovaramo“. Tako to rade ljudi koji vole ovu zemlju.

Ja vam želim svu sreću ovog sveta. Neka vam je Bog u pomoći. Vi ste bukvalno u ovoj situaciji, ja vam ne bih bio u koži. Najpoštenije vam kažem. Zaista vam ne bih bio u koži, ali tu ste gde ste. Pomoći ćemo vam šta god zatreba kao Skupština Republike Srbije i svi mi ovde kao narodni poslanici staćemo iza vas, ali kako vi radili, tako vam Bog pomogao.

Svako dobro i neka nam je srećna buduća Vlada. Živela Srbija.

PREDSEDAVAJUĆA: Hvala, kolega Đukanoviću.

Kolega Jovanoviću, po Poslovniku ste se javili. Izvolite.

ALEKSANDAR JOVANOVIĆ: Povređen je član 107.

Prethodni govornik,, Đukanović uvredljivo se izražava već u kontinuitetu, pa i sada nazivajući ljude koji se bore za zaštitu životne sredine „lažnim ekolozima“. Ja vidim da je tu žal za litijumom onima kojima je litijum pomračio um.

Kaže gospodin Đukanović, kaže da smo se mi zalagali da se ukine ugalj. Ono za šta smo se mi zalagali, vi ste gospodine Đukanoviću, i obavili. Dakle, vi ste ovu zemlju ostavili…

PREDSEDAVAJUĆA: Da biste mogli da replicirate kolegi Đukanoviću mora da vas prethodno pomene.

Ukazali ste na kršenje Poslovnika i grubo probali da ga zloupotrebite i ostavite sebi prostor da replicirate kolegi Đukanoviću.

Molim vas, sigurna sam da nisam povredila Poslovnik, a vas molim da budete strpljivi, sačekate neku novu sednicu, neko novo vreme u kome ćete direktno polemisati sa kolegom Đukanovićem, mandat je tek počeo.

Nemojte da ovako važnu sednicu sada obesmišljavamo zloupotrebom Poslovnika, molim vas. Hvala vam.

Po redosledu, kolega Miodrag Gavrilović. Izvolite.

MIODRAG GAVRILOVIĆ: Poštovane koleginice i kolege, dragi građani Srbije, da kažemo nešto za javnost o podacima koji treba da se znaju. Nije Srbija postala za vreme vaše Vlade, ona mnogo duže traje, a ono što treba da se zna je sledeće. Javni dug 2000. godine koji je DS nasledila je bio 14 milijardi evra. Kada smo otišli sa vlasti 2012. godine bio je 12 milijardi. To je dve milijarde manje. Budžet 2000. godine je bio 530 miliona dolara. Godine 2012. kada smo otišli sa vlasti bio je 7,8 milijardi. To je četrnaest puta više. Vi ste jedva dva puta povećali budžet za ovih deset godina.

Domaći bruto društveni proizvod…

(Narodni poslanici dobacuju s mesta.)

Dosta, bre!

… 9,3 milijarde dolara, 2012. godine 43,3 milijarde dolara.

PREDSEDAVAJUĆA: Kolega, ja vas molim, samo bez upadica tipa „dosta, bre“.

MIODRAG GAVRILOVIĆ: Demokratska stranka je probila 10 milijardi, 20 milijardi, 30 milijardi…

PREDSEDAVAJUĆA: Ne registrujete me. Isključite mu mikrofon.

Ja vas molim da vam vratim vreme, samo se saslušajte. Da li zaista mislite da je prirodno da ignorišete nekoga ko predsedava? Da li zaista mislite da ja ovde sedim tek da bih sedela?

Ljubazno vas molim, radi se o tome da ste poslanicima rekli „dosta, bre“. Nemojte molim vas. Poštujte dostojanstvo. Nemojte me terati da primenim kaznenu politiku.

Vreme ćemo vam vratiti. Prijavite se ponovo, ali probajte da vaša diskusija bude civilizovana. Ljubazno vas molim.

MIODRAG GAVRILOVIĆ: Domaći bruto društveni proizvod kada smo mi došli na vlast bio 9,3 milijarde dolara. Godine 2012. 43,3. Znači deset milijardi, 20 milijardi, 30 i 40 milijardi je probijeno, kao što ste vi prvi put rekli, da prvi put u istoriji država ima 50 milijardi. Prvi put u istoriji za vreme DS kada je bila na vlasti je bilo 10, 20, 30, 40 milijardi dolara.

(Veroljub Arsić: 34! 34!)

PREDSEDAVAJUĆA: Ja vas molim gospodine Arsiću, da dozvolimo govorniku da završi svoju diskusiju.

MIODRAG GAVRILOVIĆ: Ono što je zanimljivo je da ste vi po novom obračunu i načinu obračuna BDP ubacili i prihod od prostitucije, da bi povećali BDP.

Devizne rezerve 2000. godine su bile 520 milijardi dolara, 2012. godine bilo je 11,5 milijardi evra.

Prosečna plata 2000. godine je bila 31,5 evra, a 2012. godine 363 evra. Nije tačno da je bilo 330 evra prosečna plata u najvećem periodu. Bila je 2008. godine u julu 420 evra. Povećali smo prosečnu platu 11,5 puta, a vi niste uspeli ni dva puta za ovih deset godina.

Rast BDP 2004. godine je bio 8,6%, a u četvrtom kvartalu 13,2% te iste godine. Javni dug prema budžetu za 2021. godinu čini 210 zajmova. Od toga do 2012. godine zaključeno je 35 zajmova, a SNS je zaključio kasnije 170 zajmova.

Ono što je indikativno jeste da jedino što ste naučili jeste da zajmite novac, imate čak i maksimu od vašeg kolege Siniše Malog koji kaže: „Dobro je što smo se uzajmili, jer da to nismo uradili morali smo da uzmemo kredit“. Fantastičan ekonomski koncept.

Ono što je vrlo zanimljivo da se kaže, tih devet milijardi koje je država dala malim i srednjim preduzećima, da li je to na poklon ili ta mala i srednja preduzeća ovih dana i meseci vraćaju ono što su dobili od države?

Vrlo je važno da se zna i sledeće, u vezi sa inflacijom ste izgovorili da je inflacija u septembru bila 8%. Ja vas molim onda da kaznite Republički zavod za statistiku, jer je on javno obelodanio da je u septembru bilo 14% inflacija. Kome da verujemo, vama ili Republičkom zavodu za statistiku?

Ono što mora da se kaže da ljudi znaju – što se grbo rodi, vreme ne ispravi. Živimo u jednom periodu gde ste napravili od zlatnog doba jedan glamurozni sjaj. Napravili ste maske, našminkali lice, stavili puder. Ja vas pitam sada, kao ljude vas pitam, ujutru kada se umijete, kad skinete taj puder i tu šminku, šta vidite u tom ogledalu? Šta vidite kada gledate u to ogledalo? Da li vi vidite reklamu na „CNN“, gde kažete i reklamirate da je najjeftinija radna snaga u Srbiji, a ne najskuplja?

PREDSEDNIK: Isteklo je vreme poslaničke grupe, da li me slušate, gospodine Gavriloviću?

MIODRAG GAVRILOVIĆ: Da li vidite kapilarne glasove, ucene kojima ste došli na vlast…

PREDSEDNIK: Ne slušate me? Dobro, pošto me ne slušate, da probamo ovako. Isteklo je vreme poslaničke grupe i imao sam nameru da nastavimo to izlaganje kao što ste tražili, ali o čemu vi pričate? O šminkama i puderu. Kakve to veze ima sa bilo čim i kakvog smisla to onda ima?

(Zoran Lutovac: Poslovnik.)

Povreda Poslovnika, Zoran Lutovac. Izvolite.

ZORAN LUTOVAC: Povreda Poslovnika, član 106. stav 3. Nije dozvoljeno dobacivanje, odnosno ometanje govornika na drugi način.

Poštovani predsedniče, ja znam da vi ne možete da nadoknadite to što neki nisu vaspitani tamo gde je trebalo da budu vaspitani, ali molim vas, reagujte kada je ovako. Evo, dok ja govorim sada, oni dobacuju.

Molim vas, na vama je da to sprečite. Niko od njih neće ući u taj novi blok pristojnosti koji sprema Aleksandar Vučić ako se budu ovako ponašali.

PREDSEDNIK: Ako mislite na gospodina Gavrilovića koji je iz vaše poslaničke grupe, pretpostavljam da ne. Ali, on je vikao kada ste vi dobili reč. On je tih 20 sekundi ovde proizvodio galamu zbog koje vi niste govorili, nego ste čekali da završi i šta sad tražite i kako da intervenišem?

Da li tražite da se Skupština izjasni?

(Zoran Lutovac: Ne. Tražim da intervenišete.)

Dobro. Neće onda Skupština da glasa.

Razumeli smo se oko toga, a ako tražite da intervenišem ako vaš poslanik bude galamio ovako, u redu. Nemojte onda ni vi, gospodine Gavriloviću da pitate zašto.

Uglavnom, poslanička grupa je iskoristila svoje vreme.

Ko je sledeći?

Reč ima Zaim Redžepović. Izvolite.

ZAIM REDžEPOVIĆ: Uvaženi predsedavajući, članovi Vlade, buduće Vlade, koleginice i kolege, mi smo što se tiče Stranke pravde i pomirenja nedvosmisleno pokazali nameru i razgovarali o Vladi koja je danas pred nama i mi nedvosmisleno podržavamo ovu Vladu i glasaćemo za ovu Vladu. Nije lako i nije jednostavno voditi Vladu u vreme koje nailazi, ali jeste dobro i jeste za svaku pohvalu da u Vladi ima i Bošnjaka i Hrvat, da su to ljudi sa ozbiljnim karijerama, da su to ljudi koji su dokazani u svom poslu, da ima tu ljudi koji će nam tek pokazati šta znaju i to je sasvim legitimno.

S obzirom na situaciju i okolnosti, mi smo predložili za ministra gospodina Edina Đerleka, čoveka koji govori engleski, ruski, arapski, završio fakultet u inostranstvu, a završio je fakultet i u Srbiji. Mi smo vodili računa i želeli da predložimo nekoga ko je, recimo, za vašu informaciju, završio Osmu gimnaziju u Beogradu. Dakle, vodili smo računa da najbolje što imamo stavimo na raspolaganje Republici Srbiji i ovoj Vladi, da bi se što bolje snašao u vremenu koje predstoji. Uvereni smo da je on čovek koji će apsolutno odgovoriti svim zahtevima koji su postavljeni pred njim.

Sa druge strane, ne mogu a da ne spomenem da mi je žao da pored tako brilijantne biografije neke kolege danas kada jeste svečanost i kada imamo Vladu pred nama govore o njemu, da eto imamo problem - boriće se za Sandžak, pa za Srbiju. Gospodo draga, svi vi, i članovi Vlade treba da se borite i za Sandžak i za Vojvodinu i za Šumadiju i za Kragujevac i za Niš i za Novi Pazar i za Kruševac i za svakog građanina Republike Srbije. Ako to ne budete radili zalutali ste totalno, ali verujem da ćete vi to da radite, jer ovo je Srbija i svako ko misli da Sandžak ne sme da se pominje počinjem da sumnjam da li on misli da taj Sandžak nije u Srbiji. Sandžak je isto što i ostali, Sandžak zaslužuje svu pažnju, Sandžak zaslužuje sve investicije, Sandžak zaslužuje i više ministara i nemojte da mislite da je ovo vrh. Ja verujem da će ih u budućnosti biti još više. Sada, kome se sviđa, sviđa, kome ne sviđa, žao mi je.

Želimo da u ovoj Vladi kontinuiteta nastavimo sa projektima sa kojima smo započeli. Jako nam je važno da auto-put preko Peštera nastavimo, bez obzira na krizu koja nas čeka. Važno je da to propratimo pričom izgradnjom aerodroma na Pešteru, koji će rešiti mnoge stvari. Moramo raditi na kliničko-bolničkom centru i verujem da će nam to sa doktorkom Grujičić na čelu ministarstva biti mnogo lakše.

Bitno je da se završi posao sa trafostanicom u Tutinu. Nije mi problem, reći ću vam, građani Republike Srbije su dali ili njihovim novcem od preko 2,5 miliona evra se danas gradi trafostanica u Tutinu koja će rešiti ozbiljne probleme tamo, čak će olakšati mnogo i situaciju u Novom Pazaru. Znači, posle 20 i nešto miliona za putni pravac Tutin-Novi Pazar imamo i 2,5 miliona za trafostanicu. Nema razloga da se čeka, očekujemo od ove Vlade da to već krajem godine ili početkom godine profunkcioniše u punom kapacitetu.

Nama je jako važno da sa ljudima iz ove Vlade pristojno razgovaramo i dogovaramo kako da se vrati osnovni sud u Tutinu i tužilaštvo u Tutinu. Imamo ozbiljne argumente i nije sada prilika, spremni smo da ih iznesemo i spremni smo da zajedno radimo na tome.

Očekujemo takođe, da ova Vlada ozbiljno razmotri mogućnost da se železnica nastavi i posle Raške, da ide prema Novom Pazaru i prema Sandžaku. Dakle, to nam je jako važno, jer to u mnogome olakšava poziciju ljudi koji žive tamo, a nama su ljudi na prvom mestu.

Biće još stvari i projekata o kojima treba da pričamo, ali hoću da nastavim i da ipak ne mogu a da ne napomenem i Srba i Bošnjaka koji žive u Sandžaku, da je neprimereno, neodgovorno, ako hoćete, nije ni ljudski da se u ovom domu govori o tome da se u Novom Pazaru krše spomenici pravoslavcima, nadgrobni spomenici. Ne da nije tačno, nego ne znam kako nije sramota nekoga da to izgovori, pa još se sve to nadovezuje da je sad ugrožen i manastir Sopoćani i pravoslavne svetinje u Sandžaku.

Kad čujem neke od vas patriota kako govorite o srpskim svetinjama, presrećan sam što su one kod nas. Najsigurnije su kod nas, verujte mi. Najsigurnije su kod nas.

Još jednu stvar hoću da vam kažem – nije odgovorno za upravnika, izvinjavam se, upravnika pošte u nekoj maloj Sjenici pominjati u ovoj Skupštini kao čoveka koji nema radnog iskustva. Čovek je bio direktor sedam godina, radio je u opštini. Po zakonu je imenovan tamo gde je imenovan i ne možete zameriti što ljudi poput bivšeg ministra Zorana Đorđevića ili ministarke o radu Darije Kisić, koja recimo pomaže vakufske kuhinje iz tog ministarstva godinama, ne možete nam zameriti što Bošnjaci konačno imaju ljude koji imaju ozbiljne relacije i ozbiljnu komunikaciju sa Beogradom. To je dobro i za Beograd i za Sandžak i sa Srbiju. Svi koji rade za Sandžak, Vojvodinu, Šumadiju i sve gradove u Srbiji rade za Srbiju i neka to sve bude jasno.

PREDSEDNIK: Hvala vam puno.

Povreda Poslovnika, Borko Puškić.

BORKO PUŠKIĆ: Pomaže Bog.

Poštovani građani Srbije, uvaženi predsedavajući, ukazujem na povredu Poslovnika od strane vas, član 109. gde se na grub način vređa dostojanstvo Narodne skupštine, odnosno gde se vređa iznošenjem nekih tvrdnji i otvorenog separatizma, mogu nazvati, jer Ustav kao najvažniji i najviši zakonodavni akt ovog radnog tela Narodne skupštine Srbije obavezuje svakog građanina punoletnog Srbije da ga poštuje bez izuzetka, a naročito nas ovde prisutnih 250 narodnih poslanika.

U tom pravcu ima …

PREDSEDNIK: Član 109?

BORKO PUŠKIĆ: Da, da. Pročitajte pažljivo. Znate vi to odlično.

PREDSEDNIK: Šta kaže?

BORKO PUŠKIĆ: Hoćete da citiram?

PREDSEDNIK: Da, da. Samo koji deo? To me zanima.

BORKO PUŠKIĆ: Trenutak. Ako upotrebljava psovke i uvredljive izraze. Ovo je uvredljivo.

PREDSEDNIK: Nisam čuo psovku nijednu.

BORKO PUŠKIĆ: Ali uvredljivi izraz.

PREDSEDNIK: Šta je kome uvredljivo, to je druga stvar, ali početak tog člana – šta tačno očekujete?

BORKO PUŠKIĆ: Ustav Srbije predviđa po teritorijalnoj organizaciji da ne postoji nikakav Sandžak. Sandžak je okupacioni termin Raške oblasti.

PREDSEDNIK: Po Poslovniku šta očekujete od mene? Šta kaže taj član?

BORKO PUŠKIĆ: Očekujem da prekinete sagovornika i da ga opomenete i da kažete da je to separatistički način da se tretira jedan Raški okrug i jedan Zlatiborski okrug.

PREDSEDNIK: Znači, tražite da izričem opomene. Tražite da izričem opomene zbog obraćanja narodnih poslanika? Da izričem opomene zbog obraćanja narodnih poslanika?

BORKO PUŠKIĆ: Molim? Apsolutno.

PREDSEDNIK: Samo to onda kažite tako. Ne treba da objašnjavate sadržaj.

(Borko Puškić: Tražim izjašnjavanje.)

Ovako, pošto nema veze sa ovim, i da se izjasnimo svakako.

Povreda Poslovnika, Marijan Rističević.

MARIJAN RISTIČEVIĆ: Dame i gospodo narodni poslanici, reklamiram član 103.

Kao neko ko baštini ono što su radili moji preci, ono što je radio moj jedan deda, moj drugi deda zapamtio sam jednu pesmu. Ta pesma otprilike glasi, da je ne bi pevao – Đurišiću, mlad majore, komandante Crne Gore, Crne Gore i Sandžaka, gde propade petokraka, što znači otprilike da naziv Sandžak je otprilike, valjda ste shvatili da je Đurišić bio Srbin i da to može da bude i srpski izraz. Prema tome, mislim da ubuduće, gospodine predsedavajući, nemojte za ozbiljno da primate povredu Poslovnika gde se Sandžak naglašava kao neka separatistička ambicija.

Gospodine predsedavajući, da li vi mislite da je Đurišić bio separatista i to bošnjački ili muslimanski? Ja mislim da nije. Ukoliko je pesma o tome - Đurišiću, mlad majore, komandante Crne Gore, Crne Gore i Sandžaka, gde propade petokraka, evo meni kao nekome ko je bio antikomunista posebno se dopadaju ove poslednje reči. Hvala.

PREDSEDNIK: Čuo sam i ja za tu pesmu, ali znate za svaki put bude ista rasprava o istoriji, o poreklu izraza itd. Moguće da gospodin Puškić nije čuo tu pesmu. Stvarno ne znam, ali nije u tome stvar, član 103. pošto se na njega ukazali, bi podrazumevao da sada od vremena poslaničke grupe regulišem ono repliciranje, ali to nije moguće, pošto poslaničkoj grupi Dveri nije ostalo vreme za raspravu. Tako da ne postoji način.

Da li želite da se izjasni Skupština? (Ne.)

Sledeći je Branislav Tomašević. Nije tu.

Sledeći je Vladimir Đukić. Izvolite.

VLADIMIR ĐUKIĆ: Uvaženi predsedavajući, budući ministri, uvažene koleginice i kolege narodni poslanici, građani Srbije, veliko mi je zadovoljstvo da u ime SPS, njene poslaničke grupe stanem na stanovište da apsolutno podržavamo izbor ove Vlade i njenih ministara i premijerke naravno. Zbog čega? Pa, zbog toga što ću u ovom kraćem govoru govoriti o nečemu što uglavnom znam, imajući u vidu da svi u ovoj sali znaju sa kakvim geostrateškim i političkim izazovima se Srbija, u ovom momentu nalazi.

Upravo zbog toga moramo da pokažemo da svi razumemo tešku poziciju i predsednika republike i članove buduće Vlade, da se svi zajednički borimo da se odbrani pozicija, nesvrstana pozicija i normalna, jedina životna pozicija naše Srbije, da se sačuva njena ekonomija, samostalnost i da se sačuva budućnost.

Ono što mi je najmilije, mogu da kažem da većinu ministara poznajem i zato ću govoriti o tome da njihov moralni kredibilitet, profesionalnost, ozbiljne radne biografije i sve ono što su učinili u mestima koja su ih delegirala da prvo budu predstavnici naroda i svojih stranaka, koje su birali, čine mi posebnu čast. Mnoge od njih i lično poznajem i te koje dobro poznajem ne bih pominjao. Ali, nadovezujući se na jučerašnju diskusiju o obrazovanju određenih ministara, pa i same premijerke, analizirao sam kakav je to Nortud univerzitet i Hanlu univerzitet.

Došao sam do toga da možemo da budemo ponosni i na obrazovanje naše premijerke, a posebno na obrazovanje buduće ministarke energetike, gospođe Đedović koja je magistrirala, a diplomirala na Buhoni univerzitetu, matičnoj kući mnogih evropskih ekonomista, vrhunskog kova i nobelovaca. Jednog od retkih nosilaca Nobelove nagrade koje su došli sa Bukonija. Kasnije, na Nekstenšn studijama, u Americi, bila na Prinstonu, bila na Jejlu i na Univerzitetu Kalifornija u Los Anđelesu. Upravo se podudara sa izborom premijera Velike Britanije, Sanka koji je svoje školovanje kompletirao na Prinstonu.

Znači, ponosni smo na njihovu radnu biografiju, ponosni smo na sve ono što su uradili do sada, ministri iz medicinske grupe, koje ja veoma dobro poznajem i daću im apsolutnu podršku u borbi sa ljudima nevidljivih lica, sa tvitera, svih onih koji negiraju radne biografije i ono što su do sada učinili.

Sada ću par reči o zdravstvenom sistemu, o svemu onome što je do sad bilo crvena linija, jedan od apsolutnih prioriteta naše Vlade. Zdravstvo nije samo problem narodnog zdravlja, problem je stvar bezbednosti ove države, par ekselans. U prethodnom periodu u našoj borbi protiv Korone, pokazalo se da ova država ima i snage, i znanja i pameti da se izbori i sa Koronom i sa svima onima koji su pričali da će država i zdravstvo i zdravstveni sistem da puknu. Sistem ne da nije pukao, nego je pokazao snagu, mogućnost reformisanja i pretvaranja u nešto bolje, kvalitetnije i efikasnije.

Neću da govorim o izgrađenim bolnicama, o medicinskom hardveru, o 69 novih skenera koji su nabavljeni u međuvremenu, o nuklearnim i linearnim akceleratorima, o iks i gama noževima. To je ono što se podrazumeva da se ovako prosperitetna i normalna država trudi da nabavi svojim građanima. Govoriću o onome što je učinjeno da se vrati poverenje u zdravstveni sistem i u ovu državu. Zdravstvo je personifikacija svake normalne i uspešne države. To poverenje je generisao predsednik Aleksandar Vučić poštovanjem zdravstvenim radnicima. Nije sve u platama, mnogo je više u poverenju i poštovanju. Poštovanju kojem je Ivica Dačić ukazao da SPS danas ima prvu ženu u istoriji ovog parlamenta, višu medicinsku sestru Natašu Bogunović koja sedi sa nama u ovim klupama, poštovanje onih 100.000 medicinskih sestara i zdravstvenih radnika koji su u ovoj korona pošasti podneli lavovski deo posla. Zdravstvo je samo po sebi izazov za nove investicije, za investiranje u bio tehnologije i u farmaceutsku industriju. U farmaceutsku industriju po kojoj je Srbija bila poznata u ovom delu Evrope, bila je devastirana. Ponižena i uništena. Međutim, imamo prilike da vizionarskim poduhvatom koji je otelotvoren u projektu Otvoreni Balkan pokažemo šta ova država može da ponudi zemljama u regionu, a zdravstveni radnici i medicinski fakulteti u ovoj zemlji i te kako da pomognu razvoju medicine i medicinske nauke u zemljama koje se nalaze oko nas.

Par reči o nauci, najvažnija činjenica je da se u ovoj zemlji u ovom momentu ulaže prema podacima Fonda za nauku Republike Srbije u pet aktuelnih projekata 72,5 miliona evra. Učinjeno je to zbog toga što smo Fond osnovali 2019. godine. Znači, taj fond funkcioniše tek tri godine. Na njegovom formiranju najviše su učinili premijerka i ministar prosvete Branko Ružić. Sada dolazi nova ministarka nauke, žena koja je imala snage i intelektualnog kapaciteta i znanja da učini da se Institut za molekuralnu biologiju i genetiku i sve druge funkcije tog instituta stave u odbranu države, čineći da profunkcionišu vatreno oko, te moderne sofisticirane laboratorije i da se razvija centar za sekvencioniranje genoma. Koliko zemalja u svetu danas ima tako nešto? Koliko ima ljudi koji mogu tom tehnologijom da vladaju? Koliko ljudi u ovoj Srbiji i zna šta je sekvencionirani genom, ali i te kako dobro znaju šta znači genska imuno terapija karcinoma koja je građanima i osiguranicima ove zemlje omogućena predanim, ozbiljnim i domaćinskim radom Fonda za zdravstveno osiguranje ove države.

Zbog svega toga, smatram da je važno da se kaže da su projekti Fonda za nauku koji se finansiraju od Vlade imaju nekoliko segmenata, da ne misle da smo mi fah zaljubljenici, da sam opčinjen medicinom i biomedicinom i biotehnologijom, naprotiv, najtvrđe sam stajao, a i SPS me je u tome podržavala da program „Identiteti“ koji se odnosi na istorijske, humanističke nauke, na filozofiju, sociologiju, na pravne nauke dobiju ozbiljna sredstva, jer bez kritične intelektualne misli, bez mislećih ljudi ove zemlje, bez ljudi koji imaju pravo svima da kažu istinu u oči, ali argumentima i onima koji su na vlasti i onima u opoziciji, jer danas oni koji su na vlasti sutra će biti u opoziciji, mi to u SPS i te kako dobro znamo i kako izgleda kako avion poleće, kada leti i kada sleće. Na sreću, zahvaljujući mudrosti i snazi biračkog tela i ljudima koji su odlučivali o našoj sudbini, nismo doživeli da taj avion potpuno padne.

Znači, identiteti. Pored identiteta sada je aktuelan program prizme. Program u koji se uključuju mladi naučnici. Po podacima Zajednice instituta, njihovih 66 instituta, mi trenutno imamo 15.000 ljudi istraživača koji učestvuju u razvoju naučne misli ove države. Međutim, ono što želim da naglasim i da zamolim buduću ministarku nauke, da joj kažem da imamo mnogo instituta, da svi ti instituti moraju da budu strateški partneri resornim ministarstvima, da ne plaćamo u buduće neke tink tenkove koji će misliti u ime nas, već da našu pamet iskoristimo u funkciji građana i onih koji su za nas glasali. Da iz sve snage podržimo projekat „Bio 4 kampusa“ koji će sadržati četiri fakulteta i osam instituta.

Treba čvrsto da stane iza toga da sve nas koji želimo dobro naučnoj zajednici ove države i da kaže da je neophodno da stanemo i da ubrzamo, da ne čekamo 2023. godinu, da ne bi morali da radimo nešto što je već izmišljeno u nekim drugim segmentima naučne zajednice, već da objedinimo naše snage i da pokažemo da je ova država, kao i u prošlosti, imala snage da izabere najbolje, najpredanije i najhrabrije za najodlučnije bitke.

Ministri koji će predstavljati i koji će biti u ovoj Vladi, pored svega toga, vrednoće, rada i ozbiljnosti, imaju nešto što je meni i te kako značajno, da vole ovu zemlju i što su učinili da ovu zemlju vole i budući ministar Žigmanov i kolege koji dolaze iz Raške oblasti, ili iz Sandžaka, potpuno je nebitno kako se zove, jer mi smo sa zdravstvenim centrom u Pazaru potpisali ugovor o saradnji i pomoći. Lekari iz Beograda su ušli u Pazar kada je bila korona, išli su lekari iz Kragujevca. Mi smo na delu pokazali da je Srbija jedna, da živimo kao jedno i da ćemo uvek u budućnosti biti jedna složna i harmonična Srbija. Živela Srbija!

PREDSEDNIK: Hvala.

Reč ima Natan Albahari.

NATAN ALBAHARI: Poštovani predsedniče Narodne skupštine, danas je pred nama još jedna reciklirana postavka ljudi koji na jedan ili drugi način vode ovu zemlju poslednjih 10 godina. Vaše priče slušamo 10 godina, kako se borite za interes Srbije i kako je jedan od najvećih prioriteta za Srbiju članstvo u EU.

Dok je većina zemalja istočne Evrope završila posao pregovaranja i članstva u proseku šest do sedam godina, mi se i posle 10 godina Aleksandra Vučića i Ane Brnabić nalazimo na periferiji najudaljeniji od Evrope od 2000. godine i sa samo 22 od 35 poglavlja otvorenih u pregovorima. Vi 10 godina niste sposobni ni da otvorite sva pregovaračka poglavlja, a niste krenuli od nule. Imali ste potpisan SSP i status kandidata. Da li je toliko teško prisvojiti cele evropske pravne tekovine za to vreme? Pobogu, Amerikanci su uspeli za 10 godina da razviju tehnologiju koja omogućava da prvi čovek sleti na Mesec i vrati se nazad, a vama, gospodo, Skupština zvrji prazna šest meseci.

To koliko smo postigli u evropskim integracijama, Evropska komisija ocenjuje ovako – nema napretka u slobodi izražavanja, stagniramo u borbi protiv korupcije i organizovanog kriminala i, naravno, nazadujemo u oblastima spoljne i bezbednosne politike. To ne kažem ja, to već piše u Izveštaju Evropske komisije, izveštaj koji je pre par godina ismejavala nova-stara premijerka i dokument koji očigledno prethodne vlade SNS nikad nisu ozbiljno shvatale. A zašto je tako?

Ne može se u Evropsku uniju bez usklađivanja sa najvažnijom evropskom spoljnom politikom od pada Berlinskog zida. Ne može se u Evropu sve pazeći da se ne okrnji radikalsko glasačko telo. Ne može se u Evropu bez poštovanja medijskih sloboda i ljudskih prava. Ne može se u Evropu stalno poturajući verbalne obračune sa našim balkanskim susedima. Ne može se u Evropu spinujući da su nam Rusi i Kinezi braća, a EU nužno i korisno zlo.

Reforme koje od nas traži EU ipak nisu svemirski program. To je sistem zakona i odluka koji treba da doprinese da građani žive bolje, da pravosuđe funkcioniše, da mediji budu slobodni i da privreda radi bez pritiska vlasti. Novi elan i odlučnost moraju doći od vrha, a to ne čujem u ekspozeu, ne čujem od predsednika Vučića, ne vidim u ovakvom sazivu Vlade.

Jasno je, mi iz opozicije moraćemo da se izborimo za vladu koja će nas ubrzano voditi ka članstvu u EU, vladu koja će se postaviti kao istinski saveznik EU u

ovim teškim vremenima, vladu koja će se pokazati da razume i zaista prihvati evropske vrednosti, jer vi to niste. Hvala.

PREDSEDNIK: Reč ima mandatarka.

ANA BRNABIĆ: Na ovo odmah moram da reagujem, zato što sam to jasno rekla i u svom govoru.

Znate, ja sam 100% sigurna, znam, imam na kraju krajeva i dokaze, da bi naš evropski put išao mnogo brže da se EU drži svojih dogovora i principa. Zašto to kažem? Zato što smo godinama bili ubeđivani da su reforme u oblasti vladavine prava te koje će praktično, ako ih mi uradimo i završimo, pogurati brzinu na našem evropskom putu.

Ali, kada smo to uradili i dobili pohvale, evo, već dve godine Evropska komisija u svom izveštaju preporučuje otvaranje klastera 3. Ali, države članice ne žele da otvorimo klaster 3. Dakle, mi smo uradili svoj posao, samo što države članice EU ne žele da postupe onako kao što je u skladu sa pravilima EU.

Vi meni kažete da bi mi mogli još brže. Mogli bi, naravno, i vi to znate. Ja sam sigurna da bi nas vi uveli u EU mnogo brže nego što će vas uvesti ikada moja Vlada. Vi bi odmah priznali nezavisno Kosovo, uveli sankcije Rusiji i onda ubrzali put u EU. Možda. Ukoliko EU onda ne bi izašla sa još nekim uslovom, jer nisu i ovo bili uslovi na putu. To što se ti uslovi stalno menjaju, kako da vam kažem, mi i kada smo krenuli u pregovore, da vas podsetim, 2014. godine, u vreme mandata premijera Aleksandra Vučića i SNS, ne nikog pre, niko pre nije krenuo, nije bio dovoljno brz, dovoljno agilan i dovoljno efikasan, tada je bilo potpuno jasno definisano u okviru EU da nema reči o priznavanju nezavisnosti Kosova. Kao što znate, to nigde ne piše. Ali evo, danas nam kažu recimo iz Nemačke – nema govora da ćete postati članovi ako ne priznate Kosovo.

Kako onda vi možete nama da zamerite to, kada sutra mogu da kažu bilo šta. Evo šta je uradila Severna Makedonija, promenila ime. Nisu dobili status kandidata. Ali postoje tamo neki veliki Evropejci koji će da kažu – a mi bi to bolje. Pa vi tako možete bolje jedino ako prihvatite baš svaki zahtev koji dolazi. Koliko god bio sumanut i koliko god bio nenormalan i koliko god bio bezobrazan, ako tako zaista mogu da kažem, zato što takvi jesu, a takvi će tek postati sada kada je Bugarska uvela nove presedane u odnosu na Severnu Makedoniju, pa da sada to moraju da se rešavaju i bilateralna istorijska pitanja koja nemaju nikakve osnove faktičke, gde će Bugari verovatno da kažu u jednom trenutku da Makedonci moraju, pored toga što su promenili ime zemlje, da kažu da ne postoji makedonski jezik, nego je to dijalekt bugarskog jezika, pa ako ne pristanete ne možete u EU. A šta bi vi onda u tom trenutku uradili? Rekli – šta god mi kažeš, ja kažem da. To mi vi kažete sada.

Dakle, bez veze je da nam to prebacujete, makar da smo uradili ono što smo uradili, pa da su oni postupili tako da su nam otvorili i taj nesrećni klaster 3, pa da kažete – pa dobro, niste uradili nešto dalje.

Pozivaju se na usaglašavanje zajedničke spoljne i bezbednosne politike. Mi to poglavlje nismo ni otvorili. Oni od 2014. godine čekamo da nam usvoje screening report za to poglavlje i kažu – uskladite se. Čekajte, mi nemamo opening benchmarks, merila za otvaranje toga, ali već treba da se uskladimo. Znate, kad pričamo o nacionalnim interesima, pa valjda oko tih minimalnih nacionalnih interesa treba da se složimo, a to je da ako nešto nije fer – nije fer, ako nešto nije u skladu sa standardima – nije u skladu sa standardima. Ako nam ta EU svaki dan priča i spočitava o vladavini prava, pa neka oni pokažu tu vladavinu prava, a vladavina prava je da poštuju ono što su oni potpisali u pregovorima sa nama, ali takođe recimo i u Briselskom sporazumu. Pa gde je tu EU? Gde je tu vladavina prava? Deset godina čekamo Zajednicu srpskih opština. Gde je vladavina prava?

Dakle, ja imam mnogo toga da zamerim EU, ali nemojte vi da mi pričate da bi mogli nešto da ubrzamo.

Možda bi mogli da uvedemo sankcije Rusiji i da priznamo nezavisnost tzv. Republike Kosovo, a možda i ne bih mogli. A zašto možda ne bi mogli? Pa, zato što je Bugarska uvela novi presedan, a to je da rešavaju bilateralna i istorijska i filozofska pitanja ukoliko bi da puste nekog drugog da postane član EU.

Pa, vi mislite da Hrvatska neće da ponovi taj presedan, sve da priznamo Kosovo, pa sve da uvedemo sankcije, pa ne radi se o tome, radi se o tome da branite principijelnu poziciju, tako da, hajde da ne pričamo tako, zato što nije fer nekako, da kažete, niste uradili dovoljno, pa ne znam uradili smo dovoljno i dve godine Evropska komisija poziva na otvaranje Klastera 3, pa nisu otvorili Klaster 3, ajde makar neka otvore taj Klaster 3 i implementiraju Briselski sporazum, pa onda da dođete, da opet dođe lopta u naše dvorište, pa da kažete niste uradili dovoljno da nešto ubrzate.

Pritom, kako da vam kažem, mi kada pričamo o nacionalnom interesima, stranka kojoj ja pripadam ili ne znam, pokret i stranka kojoj vi pripadate, ne znam da li pokret ili stranka, izvinite zbog toga, zaista nije maliciozno, zaista ne znam, i izvinjavam se, moja je greška i moj propust.

Mi imamo potpuno drugačije shvatanje nacionalnog interesa. Vaš pokret i vi lično, kao predstavnik tog pokreta ste glasali za prijem demokratske partije Kosovo DPK-a, Hašima Tačija u organizaciju liberalnih partija jugoistočne Evrope. Ja to nikada ne bih uradila.

Zašto bi neko ko je na sudu za najgore ratne zločine uključujući i trgovinu o organima, Srba i drugih nealbanaca sa KiM. Zašto bih ja na bilo kom međunarodnom forumu podržala takvu stranku ili stranku koji ima takvog predsednika? Zašto?

Pa, hajde da ste sačekali makar da se završi suđenje, da ne verujete u ono što govore naše institucije, na kraju krajeva što govori, pa i Nataša Kndić i ostali fondovi ovde, nego da verujete u taj međunarodni sud, pa da sačekate to, pa da ih primite i da glasate za njih u organizaciju libelarnih partija jugoistočne Evrope.

Šta je to liberalno? Šta ima Hašimova stranka da traži u liberalnoj organizaciji? Šta je liberalno? Što vadite ljudima organe i prodajete ih na crnom tržištu, to je valjda liberalno, pa ste vi zbog toga glasali za njih, verujem?

Tako da, kada pričamo o nacionalnim interesima, da mi se 10 godina, odnosno devet i po, jel su te promene bile sredinom 2012. godine, borimo za nacionalne interese i ja mislim da se borimo prilično dobro, ako hoćete u odnosu na KiM, to, recimo, što smo krenuli od toga da je bilo, da je većina država članica UN tada priznavala tu nezavisnost, a da sada većina ne priznaje tu nezavisnost. Mi se tako borimo za nacionalne interese. Ja razumem da bi se vi borili potpuno suprotno za te nacionalne interese.

Ali, sada da se vratim na još neke stvari ne koje nisam odgovorila. Zaista sam se iz petnih žila ovde i sa Sinišom i sa Jelenom trudila da razumem o kojim ciframa priča poštovani narodni poslanik, kada kaže, da smo 2008. godine, već imali BDP preko 50 milijardi, da je bio 52 milijarde, pa zašto mi kažemo da smo sad prvi put u istoriji prešli 50 milijardi dolara i da vam kažem, vrtela sam, vrtela, vrtela, zaista smo se uplašili ovde da vidimo šta smo mi to pobrkali.

Kako je to moguće da smo mi tada u stvari, već 2008. godine, prešli 50 milijardi? Sigurna sam da zna narodni poslanik o čemu priča kada vrtimo, vrtimo, vrtimo, a on priča o dolarima, ne priča o evrima.

Tako da smo mi u dolarima prešli 2008. godine, naš BDP 52 milijarde dolara, što je u evrima o kojima mi pričamo i za šta se na kraju krajeva vezuje naša nacionalna valuta, bio 35,7 milijardi evra i lepo je što je uzeo 2008. godinu, zato što je do 2012. godine, naš BDP padao, tako da je posle bio 32,3 milijarde evra.

Dakle, imamo kada nam trebaju dolari, ali poštovani narodni poslaniče, ja imam jedan savet za vas.

Ja mislim da bi vi od sada sve što ste radili u tih 12 godina, od 2000. do 2012. godine, trebali da izračunavate u jenima i prosečnu platu i minimalnu platu i BDP, vi to lepo u japanskim jenima i to će da zvuči, bombona, biće. To bi bilo u jenima, bi bilo da smo 2008. godine, naš BDP je bio 4.541 milijarda BDP Srbije. Tako da svaka vam čast, zaista ste vodili zemlju uspešno, isto uspešnu koliko sada predstavljate te uspehe, pa kako, što bi se reklo, kako smo se nadali dobro smo se udali za tih 12 godina.

Da vam kažem još neke stvari što se tiče inflacije, ma nije sramota, što je sramota, pa dala sam, pa čekajte, sada recite da nisam kolegijalna i da mi iz SNS nemamo tu političku kolegijalnost. Dala sam vam savet parekselans, u to vreme, vi ste za ovakav savet milione evra ste plaćali, pa nešto se vrati i u vaš džep, savetnicima, konsultantima.

Kako mi to da predstavimo lepo građanima Republike Srbije, oni kažu, kolika vam je prosečna plata, 300 evra, auf, pa predstavite u japanskim jenima, dobro će zvučati, šta vas briga i samo nastavite dalje, gurajte. Tako je bilo i u predizbornoj kampanji, šta da radimo sankcije – Rusija. Šta vam je politika? Politika nam je da uvedemo sankcije. Neće vam to doneti glasove. Recite u kampanji da nećemo uvesti, pa kada prođu izbori, vi onda recite istinu i tako je i bilo, tu su platili neke konsultantske usluge i tako slagali građane, dobili neki glas više, prešli cenzus od 3% i onda rekli, mi insistiramo da se sankcije uvedu što pre.

Što se inflacije tiče, samo ovako, da vam kažem, eksperti za inflaciju. Svake godine od 2010. godine do 2012. godine, inflacija je godišnje bila oko 10%.

Godine 2012. inflacija je bila 12,2% u Republici Srbiji. U Evropi je tada inflacija bila 2,2%, tako da je pre 10 godina u Srbiji, u odnosu na EU, inflacija bila šest puta veća.

Ove godine inflacija u Srbiji će biti oko 11% i u EU će biti oko 11%, tako da, kada pričate o inflaciji, zaista jeste eksperti o inflaciji, došli smo tada bili do toga da je šest puta veća inflacija nego u EU, na nezaposlenost od 26%, nezaposlenost mladih od 51% i sa prosečnim platama od 330 evra, ne znam koliko je bilo u jenima, ali to ćete izračunati za jednu sledeću debatu kada se vratimo u jedan četvrtak u Skupštinu. Hvala vam.

PREDSEDNIK: Hvala vam.

I mene iz stranaka znate da nije bilo.

Onda, Uglješa Marković, izvolite.

UGLjEŠA MARKOVIĆ: Zahvaljujem se, predsedniče Narodne skupštine.

Uvažena mandatarko, poštovani kandidati za članove nove Vlade, koleginice i kolege narodni poslanici, poštovani i uvaženi građani Republike Srbije, moja koleginica i moje kolege iz poslaničke grupe SPS - Ivica Dačić su već dosta toga rekli i ja ću se truditi zbog preostalog vremena da zaista budem maksimalno koncizan kada govorim o budućoj Vladi i ukratko ću se osvrnuti na ekspoze koji je mandatarka pred nama zaista iscrpno izložila.

Podsetiću da naša saradnja već punih 10 godina funkcioniše od 2012. godine i da zaista od te 2012. godine svi strateški ciljevi, koje su tada postavili dvojica lidera Aleksandar Vučić i Ivica Dačić, sve Vlade nakon toga su to sa velikim uspehom ostvarivale, kao i, uvažena mandatarko, vaše prethodne dve Vlade koje ste zaista jako uspešno vodili.

Što se tiče samog sastava Vlade, mislim da će ovu Vladu činiti ljudi ostvareni, pre svega, u svojim profesijama, koje krasi iskustvo. Ima novih mladih lica i ono što njih zapravo i spaja jeste znanje i mislim da taj recept za izazovno vreme koje je pred nama će doneti rezultate.

Moj uvaženi kolega prof. Đukić je rekao jednu suštinu, a ta suština se ogleda u tome da oni, pre svega, treba da vole svoju zemlju, bez obzira koje nacionalnosti su. Najbolji dokaz za to jeste i ova Vlada u kojoj ima i Bošnjaka i Hrvata i Srba, tako da mislim da je poruka koju vi ovimr šaljete za vreme koje je pred nama jeste da nam je za ova izazovna vremena potrebno, pre svega, nacionalno jedinstvo i da po strani ostavimo sve razlike i sve ono što kroz istoriju, što ovako, što nas deli od četnika i partizana, političke, verske i svake druge podele koje su uvek negde provejavale u našem društvu.

O vašem predlogu za prvog potpredsednika i ministra spoljnih poslova mislim da i nema potrebe toliko da govorim. O njemu su govorili čak i poslanici drugih poslaničkih grupa u superlativu, pogotovo imajući u vidu sve ono što je uradio kao ministar spoljnih poslova, povlačenjem samih zemalja, koje su povukle priznanje tzv. države Kosovo.

Ono što ja želim samo da kažem, pošto je juče bilo reči o tome, neki su gospodina Dačića nazivali proevropskim, neki su ga nazivali proruskim, a ono što jeste suština, koju oni znaju, a izbegavaju ovde, da kažu da Ivica Dačić i SPS su zapravo prosrpski i nama je zato i čast da danas, kada dođe vreme za glasanje podržimo ovu Vladu koju ste vi predložili, jer je i ona pre svega prosrpska i ne treba da se vodimo time da li je gas ruski ili nije ruski gas. Mislim da treba pre svega da se po svim temama vodimo našim državnim i nacionalnim interesima, a ne tome da li se to nekome dopada ili ne dopada. Mi imamo jednu Srbiju i nju moramo da čuvamo, a vama uvažena mandatarko i vašim članovima buduće Vlade želim da budete, pre svega, Vlada svih građanki i građana Republike Srbije, jer je, kao što sam rekao, to je jedini način da uspostavimo i ostvarimo preko potrebno nacionalno jedinstvo.

Što se tiče poslaničke grupe SPS - Ivica Dačić, mi ćemo, naravno, podržati ovaj predlog.

Hvala.

PREDSEDNIK: Hvala vama.

Reč ima Jelena Jerinić.

JELENA JERINIĆ: Zahvaljujem, predsedavajući.

Danas je sasvim jasno zbog čega nova Vlada mora da ima 29 članova. Jedan njen deo čine partijski kadrovi od poverenja, koji bi inače bili tu, a drugi deo čine statisti sa biografijama.

Ja ne dovodim u pitanje biografije, lična i profesionalna dostignuća bilo koga od ljudi koji su ovde predstavljeni kao ekspertski deo Vlade i verujem da su njihove namere i časne i da smatraju da će na taj način pomoći svojoj državi. Želim samo da ih podsetim u kakvo su se društvo uhvatili.

U vašim redovima danas sede barem dva dokazana plagijatora, čovek zbog koga su nastavnice Visoke medicinske škole u Ćupriji ostale bez posla, čovek za koga je sam predsednik Republike rekao da je naložio nezakonito rušenje u Savamali, čovek koji je izbegao odgovornost za pad helikoptera 2015. godine, čovek koji je seksističkim komentarima ponižavao novinarke. Imajte to u vidu kada budete ažurirali svoje biografije.

PREDSEDNIK: Isteklo je vreme poslaničke grupe.

JELENA JERINIĆ: Završavam.

Zapitajte se šta ste založili svoj lični i profesionalni integritet.

Zahvaljujem.

PREDSEDNIK: Reč ima Veroljub Matić.

Izvolite.

VEROLjUB MATIĆ: Zahvaljujem.

Poštovane koleginice i kolege, ja bih, prvo, krenuo od toga da je vreme složeno i teško i to je nesporno. Međutim, nijednoj Vladi nije bilo lako. Razna vremena su bila i ono što mi očekujemo od ove Vlade kada se završi izbor ministara i mandatara je da oni svi zajedno rade za bolji život svih naših građana. Zato se i biraju. Zato smo i mi izabrani od građana. Zato i mi biramo ovu našu Vladu u koju on ima poverenja, odnosno u kandidat za ministre i mandatara.

Ja ću da krenem od sporta. Mislim da sport nekako zaslužuje da je uvek negde na zadnjem mestu i svi mi smo se bavili sportom, fizičkom kulturom i svi smo mi u toj priči i zato je to ministarstvo, gledajući ukupno na sva ostala ministarstva jako bitno jer ono je ujedno i odraz zdravlja nacije. Ako je zdrava nacija, ona napreduje u ekonomiji, napreduje u odnosima, napreduje u bilo čemu i zato očekujem da Ministarstvo sporta, novi ministar jednostavno svi to imaju u vidu i da jednostavno budu dovoljno vidljivi.

Ono što posebno želim da kažem, sport uči ljude kada se bave sportom. Naravno, u sportu se i dobija i gubi. Kada se gubi, onda se sportisti nauče da dostojanstveno gube. Kada izgube pruže ruku protivniku, život ide dalje, sport ide dalje. Sledeći put ćemo mi pobediti itd. a to dostojanstvo u sportu i primati poraze na taj način sutra u životu jako pomaže. Pomaže da se prevaziđu teškoće. Naravno, svaki život donosi puno teškoća. Zato je sport i u tom delu jako bitan. Ono što svi znamo, sport je deo i opšte kulture.

Imamo predloženog novog ministra koji je čovek iz odbojke. Odbojka je sport koji je verovatno u zadnje vreme, a ne samo u zadnje vreme nešto što donosi radost ovoj državi u ovako teškim vremenima i ja ću gospodinu Gajiću ovde pred svima vama i pred građanima Srbije čestitati na tituli, duploj tituli naših odbojkašica, svetskog prvaka, pogotovo što je on predstavnik Odbojkaškog saveza Srbije.

Imajući to u vidu, ja predlažem gospodinu Gajiću da i kroz odbojku, gde je ceo život proveo u odbojci, čitajući njegovu biografiju, gde su njegovi uspesi, gde on to najbolje razume, naravno, i ostali delovi sporta, ali da bude sportski ministar, da ga ima više na terenu, da pomogne, pogotovo u odbojci. Naravno, može angažovati i određene kolege iz drugih sportova, da probamo da odbojku i druge sportove vratimo u one sredine koje su tradicionalno bile odbojkaške.

Ja sam iz opštine koja je tradicionalna odbojkaška, iz opštine Koceljeva, koja je dala i reprezentativku jednu gde smo osvojili i srebrnu medalju. Nevezano za to, bitno je da mi imamo masovnost i da imamo kvalitet rada sa tom decom.

Mislim da imamo dovoljno izgrađenih sportskih hala, verovatno ne dovoljno u meri u kojoj nam trebaju, ali odbojka ili neke druge odbojke mogu da se igraju i van hala. Znam kada je Koceljeva igrala u fabričkoj hali i ništa nam nije smetalo. Tada smo imali najveće uspehe.

Znači, mladima ne treba neki luksuz da bi se bavili sportom. Naravno, kada su sportska takmičenja, moraju da postoje i određene dimenzije određenih objekata za bavljenje sportom, kao što je to i odbojka, pogotovo u tom visinskom delu.

Tako da, eto, moj je predlog da to pokrenemo, da zajedno pokrenemo i poziv je ministru da među prvim opštinama koje bude posetio, to bude Koceljeva, pogotovu što Mačvanski i Kolubarski okrug ima tradiciju u odbojci, počev od Malog Zvornika, počev od Loznice, Šapca, Vladimiraca, Koceljeve, Ljiga, koji je u muškoj odbojci dominantan dugi niz godina i na kraju, Uba, koji je i državni prvak u ženskoj odbojci, tako da smo mi neko ko je sportski kraj. Izvolite, dođite, da to još pojačamo.

Drugo, želim da novoj ministarki za poljoprivredu, vodoprivredu i šumarstvo, ako me čuje ministarka, ja bih molio, buduća ministarka, izvinjavam se. Imamo jedno vodosnabdevanje, klimatski uslovi su takvi kakvi jesu i ne možemo očekivati bolje uslove, čak mislim da će nam klimatski usovi biti sve gori i gori, i tamo gde imamo mogućnosti da izvršimo vodosnabdevanje zdravom, ispravnom, pijaćom vodom, ajmo da nam ti projekti ne zastaju. Hajde da probamo da to guramo. Izvinjavam se na toj reči, ali razumemo se.

Hoću da kažem o regionalnom vodosnabdevanju sa akumulacije „Stubo-Rovni“, iznad Valjeva, prema Bajinoj Bašti. Ako imamo tamo akumulaciono jezero koje je zahtevalo mnogo toga da se uradi, uradili, imali tehnički prijem, ajmo da tu vodu prerađujemo u fabrici vode i da snabdemo jedan grad plus šest opština koji nemaju zdrave i ispravne pijaće vode. I taj projekat je u toku. I ako to dobijemo, znate, krajevi koju budu imali zdravu i ispravnu pijaću vodu, imaće perspektivu i ostanka i opstanka i razvoja, a blizu smo. Ja ne bih hteo da govorim o drugim opštinama. Tu je grad Valjevo, ceo Kolubarski okrug, sem Osečine, Koceljeva, iz Mačvanskog okruga i Lazarevac. Lazarevac ima ozbiljne probleme u vodosnabdevanju i naravno, svi mi zajedno. Ako tamo, čini mi se da akumulacija vode na toj brani „Stubo-Rovni“ je 157 miliona kubika vode.

Drugo lakše pitanje, što se tiče vas i što očekujem da bude nastavljeno, zato što je započeto to pitanje, za Mačvanski okrug, s obzirom da je Mačvanski okrug uglavnom naslonjen na Drinu, mi sa druge strane Drine nemamo dobru protivgradnu odbranu i jednostavno, kada naiđu gradonosni oblaci, to se lako premešta ovamo i protivgradna zaštita teško može da to spreči.

Mi imamo tamo pomoćnu protivgradnu zaštitu. Međutim, to je jedan od najugroženijih delova Srbije. Oni koji osiguravaju svoj poljoprivredni deo kod osiguravajućih kuća, u tom delu, trebalo bi da imaju određenu privilegiju, kao što ima, čini mi se, pet okruga i da dođu na onih 70% koje država subvencioniše u smislu pomoći onima koji osiguravaju svoje poljoprivredne useve. Evo, to je moja molba, to je i započeto i mislim da tu treba i završiti.

Treću stvar koju želim da kažem, naravno, ima puno ovde stvari, ali ja sam izabrao neke tri osnovne, to je u okviru Ministarstva građevine, saobraćaja i infrastrukture. Mi imamo sjajan auto-put Miloš Veliki. Međutim, svaki auto-put pa i taj ima svoju punu primenu ukoliko su pristupne saobraćajnice u dobrom kvalitetu. Ako nemamo dobre pristupne saobraćajnice, onda ni auto-put nema svoj pun kapacitet i ono što treba.

Državni put reda 2a, broj 141, to je deo puta od Koceljeve do Miloša Velikog, auto-puta, preko Uba, on je državni put i on treba da se rekonstruiše u dužini od 22 kilometra. To je za početak. Mislim da ćemo mi razgovarati, da ne bih sad opterećivao današnju sednicu, razgovarati oko toga, ali to je nešto što bi opštini Koceljeva pružilo priliku da u svom delu, a Koceljeva se ozbiljno razvija, jednostavno bio jedan pun doprinos daljem razvoju.

Imajući u vidu da na 30-ak kilometra dobićemo auto-put do Šapca, na 30-ak dobićemo do Valjeva i ovo je 30-ak kilometara, tako da, pozicija opštine Koceljeva će biti u dobrom stanju kad uradimo i rekonstrukciju ovog puta.

Dalje, ono što mi se posebno svidelo, gospodine Vesiću, negde sam pročitao juče vašu izjavu o katastrima. I dobro je što ste prepoznali tu problematiku i tu teškoću. To je Republički geodetski zavod, koji ima svoje ispostave u svakom gradu i opštini i koji radi ozbiljan posao. Nije dovoljno vidljiv, ali je jako ozbiljan, zahtevan, i na kraju, zahteva specifična znanja.

Kad su hakeri napali državne institucije u državi, napali su prvo Republički geodetski zavod. Nisu oni to slučajno gađali tamo. Svaka država koja hoće da bude ozbiljna, ona hoće u katastru nepokretnosti da bude ozbiljna. Zato je to napadnuto. Država mora da stane, da su hakeri uspeli, molim vas, stala bi.

Zato je moj predlog da tu obratite pažnju, da podržite to, da radnike koji rade tamo, jednostavno, dobiju adekvatnu nagradu. Ne bih sad predlagao ni koliko, ni šta, ali neka specifična znanja, kao i u drugim oblastima, tako i ovde, treba platiti, a to državi treba.

Sledeće, geodezija, koja je osnov Republičkog geodetskog zavoda, odnosno Katastra, je nauka koja ide na svakoj izgradnji, na svakom objektu od početka do kraja. Nema dela gde geodezija nije prisutna, počev od ideje, razmišljanja, potrebnih podataka, urbanizma, izdavanja građevinskih dozvola, praćenja izgradnje, završetka izgradnje, snimanja tog objekta, izdavanja upotrebne dozvole nadležnog organa i obično se kaže kad se izda upotrebna dozvola, tu je kraj. Nije kraj. Tek kad se ta upotrebna dozvola upiše u katastar nepokretnosti sa, naravno, pravom svojine, onda je kraj. Znači, nema dela gde geodezija nije prisutna. Zato moramo obratiti pažnju.

Dalje, ima tu nekih predloga koji mislim da nisu u redu, da se upis prava svojine u katastru nepokretnosti koji vrši Republički geodetski zavod izmesti iz Republičkog geodetskog zavoda i da radi neko drugi.

Radi se o nepokretnostima, objektima, radi se o ovoj zgradi gde mi sedimo. Ne može to niko da radi, sem Republičkog geodetskog zavoda kao državne institucije, i to je sigurnost upisa. Zato treba o tome da povedete računa i da znate da ćete naleteti na tako nešto. Imam ja i po drugim ministarstvima itd. Nadam se da će budući ministar Martinović, ovo što su započeli u Koceljevu, određene investicije, jednostavno pogurati tu priču, da to ubrzamo. Naravno, tu su i ostali.

Završio bih sa nečim što je prisutno kroz celu ovu raspravu o Vladi. Kažu – Vlada velika. Ja mislim da za Anu Brnabić, mandatara, svaka Vlada je mala. Ako hoćete da radite, što više kvalitetnih ljudi, bolje ćete raditi. Postoji verovatno i optimum koliko ova država sa svim ovim problemima koje ima kod sebe specifičnim. Ni jedna država ne može da se uporedi i kažemo ona je ista. Mi kažemo u Francuskoj mala Vlada. Molim vas, mi sa Francuskom ne možemo da se poredimo zato što je tamo problematika jedna, a kod nas druga itd. Ne mora da znači da veličina jedne države da ima manje problema u odnosu na veličinu druge države. Ako Vlada radi, ona nije velika i nije skupa. To je nešto što treba prihvatiti kao realnost.

Sa ovim ću završiti. Kažu - ovo je Vlada kontinuiteta. Pa dobro je. Imali smo i prethodne vlade koje su dobro određivale svoj posao i treba poboljšavati rad i prethodnih vlada, mada je deo bivših ministara biće prisutan i u sledećoj Vladi.

Kaže – Vučićeva Vlada. Ljudi, nama treba da je čast da Vlada i predsednik države su u jednoj dobro korelaciji, da zajedno rade. Nemojmo da uzmemo da nam loši primeri komšija budu primeri kao i kod nas. Bolje da imamo dobru saradnju premijera i predsednika države, nego da imamo suprotna mišljenja i dva paralelna koloseka. Treba da imamo jedan kolosek, zajedno da radimo, predsednik države, Vlada, posebne organizacije, javni sektor i svi mi zajedno.

Ja bih, pored ta dva epiteta, dodao još jedan, a to je, imajući u vidu da već imate ministra unutra, da imamo velike uspehe odbojke. Neka bude ovo po uspehu odbojkaška vlada. Hvala.

PREDSEDNIK: Hvala.

Reč ima Jelena Kalajdžić.

JELENA KALAJDžIĆ: Dobar dan.

Moje ime je Jelena Kalajdžić. U toku jučerašnjeg i današnjeg dana mogu da kažem da sam čula mnogo toga. Međutim, malo toga je bilo bitnog i konstruktivnog za građane Republike Srbije. Samo ću kratko da se osvrnem na temu poljoprivrede.

Mislila sam da će nam blokade puteva koje su bile u avgustu mesecu, da će napuštanje gazdinstava i odlazak ljudi u inostranstvo, uništavanje stočnog fonda i nedostatak mleka biti dovoljno da shvatimo da na čelu Ministarstva za poljoprivredu nam treba stručan čovek. Međutim, izgleda da nam to nije dovoljno. Neko će reći da ministar poljoprivrede ne mora da bude neko iz struke. Ja vam, gospodo, tvrdim odgovorno da treba da bude neko iz struke. Možda za neka druga ministarstva ne treba, ali za Ministarstvo poljoprivrede je neophodan.

Da se razumemo, ja protiv kandidatkinje za Ministarstvo poljoprivrede nemam apsolutno ništa. Ja tu ženu lično ne poznajem. Međutim, čitajući njenu biografiju koja nam je dostavljena juče, zaista smatram da nije adekvatna da vodi jedno Ministarstvo poljoprivrede. Možda je ona dobra da vodi Ministarstvo finansija, ja to zaista ne znam, vrlo verovatno da jeste.

Kada je u pitanju budući program Vlade koji nam je dostavljen, kada je u pitanju poljoprivreda, moram da kažem da je prilično površan i paušalan. Sada ću vam objasniti zbog čega. Vi navodite da je napredovalo vinogradarstvo i vinarstvo u Republici Srbiji. Ja kao stručnjak poljoprivrede, doktor poljoprivrede, kažem vam da ste apsolutno u pravu i na tome vam zaista čestitam. Svaka čast, unapredili ste.

Međutim, da li znate koliko hektara zauzimaju vinogradi? To je ukupno 22 hiljade hektara, odnosno da budem precizna 22.172 hektara, a inače koliko se poljoprivrednog zemljišta obrađuje, to je 3,5 miliona hektara. Šta ćemo mi sa ostalim poljoprivrednim zemljištem? Šta ćemo sa ratarstvom, šta voćarstvom, sa povrtarstvom koje se gasi, sa stočarstvom? Molim vas, onaj sistem koji ste primenili za vinogradarstvo da primenite i na ostale oblasti poljoprivrede, na biljnu proizvodnju i na stočarstvo.

Još jednom vas molim i apelujem na sve vas da pomognete poljoprivrednicima, isplatite drugi kvartal premija za mleko, isplatite dugovanja. Slažem se, evo, piše – pametna, otporna i održiva poljoprivreda. Ja se zaista slažem i jedva čekam tu pametnu poljoprivredu, ali hajde, ljudi, prvo da postavimo temelj poljoprivrede, drago mi je da se slažete, gospodine Rističeviću, pričali smo i na Odboru za poljoprivredu, pa ćemo onda tek da rešavamo neke druge stvari. Ja vam se zahvaljujem.

PREDSEDNIK: Hvala.

Reč ima Nataša Tasić Knežević. Izvolite.

NATAŠA TASIĆ KNEŽEVIĆ: Hvala.

Poštovani predsedniče Narodne Republike Srbije, potpredsednici, kolege narodni poslanici, poštovana predsednice Vlade Republike Srbije, budući ministri i moj narode Srbije, želim da vam se obratim povodom vašeg ekspozea koji je predstavljen na ovoj sednici Narodne Republike Srbije.

Želim da izrazim nadu da će se Ministarstvo za ljudska i manjinska prava i društveni dijalog držati pozitivnog pravca koji je do sada trasiran i da će kultura dijaloga koja je uspostavljena od strane odlazeće ministarke gospođe Gordane Čomić biti nastavljena. Instrument – niko izostavljen, niko zaboravljen, koji je Ministarstvo u saradnji sa Kancelarijom UN u Srbiji pripremio, predstavlja najbolji način da se svaki čovek u ovom društvu prepozna i uključi u sve društvene tokove. Nadam se da će budući ministar, gospodin Žigmanov, učiniti da Akcioni plan koji prati novu Strategiju i koji je prepoznat u Izveštaju o napretku Republike Srbije u pridruživanju EU bude aktivno implementiran.

Kada je u pitanju Ministarstvo kulture, mnogo je urađeno. Ministarka Gojković je učinila da kultura bude vidljiva. Želim da kažem da je do sada uloženo dosta u kulturnu infrastrukturu i da se nadam da će se taj trend ulaganja nastaviti, ne samo kroz infrastrukturu, već i kroz programske sadržaje, što će dovesti do jačanja umetničkog kadra za koji mi imamo i te kako kapaciteta.

Jedan od najvažnijih primera vezan za muzičko-baletsko izvođaštvo, odakle i ja sama dolazim, je koncertna i baletska dvorana koja je napravljena u Novom Sadu. Na nivou AP Vojvodine je samo za ovu godinu za obnovu domova kulture izdvojeno 700 miliona dinara, što znači da će se svi kulturni centri i domovi kulture urediti do onog nivoa gde će svi sadržaji biti predstavljeni na kvalitetan način. Srpsko narodno pozorište je rekonstruisano, a 270 miliona dinara je odobreno za subotičko Narodno pozorište. Moram da se zahvalim za otvaranje treće operske scene u Nišu, što znači jačanje juga, za završetak Akademije umetnosti, za izgradnju velike koncertne dvorane u Beogradu.

To daje vetar u leđa mojim kolegama, jer se jača umetnički kadar Srbije, a ne pojedinaca. Mi stvaramo jednu kulturu, a ta kultura nam daje društvo jednakih šansi, kome težimo svi mi, a naročito oni koji dolaze iz socijalno ugroženih i teže zapošljivih grupa.

Ministarstvo kulture sa ministarkom Gojković je uradilo dosta toga na nivou cele Srbije, a samim tim da kod nas kultura nije stala unatoč pandemiji, govori o tome da se uprkos svim teškoćama brinulo o umetnicima i umetnosti u Srbiji.

Jedan od dobrih primera koji je Ministarstvo pokrenulo je e-mobilnost umetnika u kulturi, što je doprinelo da se kroz digitalizaciju naši umetnici prepoznaju u svetu.

Sada imam veliku odgovornost da prenesem poruku mojih kolega, a to je da se najbolji među nama zadrže u Srbiji i da se za njih otvore radna mesta u kulturi i obrazovanju, kao i da se status baletskih umetnika napokon reši.

Volela bih samo da se zahvalim svima vama, jer ja verujem da smo mi društvo jednakih šansi. Verujem da svi mi koji zaista volimo Srbiju, volimo sve ljude u ovoj Srbiji, bez obzira na versku, nacionalnu ili bilo koju drugu različitost i pripadnost, zaista verujem da smo svi mi ovde, da se svi ovde delimo isključivo samo na dobre i loše ljude i da ćemo svi mi raditi za dobrobit Srbije.

Hvala vam puno i podržavam Vladu Republike Srbije.

PREDSEDNIK: Hvala vam.

Reč ima Borislav Novaković.

BORISLAV NOVAKOVIĆ: Poštovani predsedniče, poštovane koleginice, poštovane kolege, poštovana mandatarko, mislim da se od pohvala ne živi, mislim da treba pažljivo slušati kritike i dati sve od sebe da te kritike budu korektivne u odnosu na ono što je vaša sadašnja pozicija.

Citiraću Izveštaj Evropske komisije, koja kaže da je učinjen ograničen napredak kada je u pitanju borba protiv korupcije i borba protiv kriminala. Postaviću vam par pitanja kako mislite u narednom periodu da otklonite tu vrstu nedostatka koji konstatuje Evropska komisija?

Prvo, najveća organizovana kriminalna grupa u Srbiji je kriminalna grupa koju predvodi Zvonko Veselinović i Milan Radojičić. Pitam vas, da li smatrate da je etično, da li smatrate da je uputno da te firme dobijaju novac iz budžeta?

Podsetiću, firma Zvonka Veselinovića „Inkop“, radi na Koridoru-10. Podsetiću, „Novi Pazar-Put“ je od 20 miliona dobiti pretvorio tu dobit u milijardu 200 miliona. Pitam vas, premijerko, šta radi Zvonko Veselinović u poslovnom smislu u Novom Sadu?

Podsetiću vas, njegova firma „Granit peščar“ iz Ljiga, radi popločavanje trga u Novom Sadu. Taj posao je dimenzioniran na 10 miliona evra. Nakon što „Granit peščar“ ugradi svoje ploče Zvonko Veselinović će biti bogatiji za 10 miliona evra, a novosadski budžet će biti siromašniji za 10 miliona evra. Da li smatrate da je etično, da li smatrate da je u duhu najbolje poslovne prakse da poslove iz budžeta države Srbije dobija Zvonko Veselinović i Milan Radojičić, ljudi koje međunarodna zajednica i sve kredibilne institucije koje se bave kriminalom u ovom delu Evrope, označila kao najveću organizovanu kriminalnu grupu?

Istorija mojih odnosa sa Milošem Vučevićem je tenzična i uglavnom se nismo slagali. Dozvolite mi da sada napravim jedan mali obrt. Možda je on čovek koji je odgovarajući za mesto ministra odbrane svojim obrazovanjem, svojim životnim iskustvom i nečim što bih želeo da vam pokažem kao ključni dokaz zašto Miloš Vučević treba da bude ministar odbrane.

Pokazaću vam sliku Miloša Vučevića sa „Snajperom“, ali to nije oružje snajper, to je Slobodan Milutinović „Snajper“, najveći kriminalac Novog Sad. Činjenica da se Miloš Vučević slikao sa „Snajperom“ je jedina stvar koja ga preporučuje za ministra odbrane i ništa više. Da li vi vidite etičku dilemu, da li vidite poslovnu dilemu, da vaš potpredsednik i budući ministar odbrane ima prijateljski i blizak odnos sa jednim od najvećih kriminalaca u Novom Sadu, Slobodanom Milutinovićem „Snajperom“? Ne vidite nikakav problem u tome da Miloš Vučević održava prijateljske odnose sa kriminalcima u Novom Sadu.

Da li do vas stiže kritika da su računi za struju uvećani? Da li do vas stiže kritika da je način na koji se očitavaju računi i način na koji se naplaćuju, da je predimenzionirano i da mnogi građani skreću pažnju da se očitavanje brojila ne radi na ispravan način i da to bitno ugrožava njihov ekonomski život?

Da li vam je poznata činjenica da očitavanje brojila na teritoriji cele Srbije radi firma „Montop“ iz Novog Sada? „Montop“ firma iz Novog Sada ima vlasnika, on je lokalni kriminalac i zove se Marko Bosanac „Boske“.

Nema potrebe da mi dobacujete ko je Marko Bosanac „Boske“, pošto ću vam to pokazati. Marko Bosanac „Boske“ je zaokružen flomasterom na ovoj slici, a neposredno pored tog kriminalca je Miloš Vučević, bivši gradonačelnik Novog Sada, a budući potpredsednik Vlade i ministar odbrane. Pitam vas, da li postoji kod vas bilo kakva rezerva spram činjenice da posle fotografije na kojoj sam vam pokazao da u svečanoj sali Gradske kuće, Miloš Vučević, dakle na mestu gde se primaju najviši zvaničnici, prima Slobodana Milutinovića „Snajpera“, jednog od vodećih kriminalaca Novog Sada, a da pogaču okreće slavsku sa Markom Bosancem „Bosketom“, takođe osuđivanim kriminalcem, koji predvodi konzorcijum firmi koja je dobila mogućnost da očitava brojila, da li postoji nešto sporno u tome?

Podsetiću vas, to je ugovor na devet milijardi 768 miliona bez PDV. Sa PDV u dinarskoj protivvrednosti taj ugovor je 100 miliona evra. Marko Bosanac „Boske“, lični prijatelj Miloša Vučevića, sa svojim konzorcijumom ostvaruje ugovor sa EPS-om na 100 miliona evra, a pri tome očitava brojila na štetu građana Srbije. Mislim da su to sporne stvari.

PREDSEDNIK: Reč ima mandatarka.

ANA BRNABIĆ: Dobro, zaista sam morala da se javim da vam kažem i da vam bude zaista u potpunosti jasno, ali kristalno jasno da se ponosim što je Miloš Vučević u ovoj Vladi, što je potpredsednik Vlade, što je moj stranački kolega, što je bio izvanredan gradonačelnik sa kojim sam najbliže radila, čini mi se, od svih gradonačelnika ili predsednika opština upravo zato što smo, čini mi se, u Novom Sadu i imali najviše i najambicioznije projekte. Mnogo sam od njega naučila i radujem se našem budućem radu.

Apsolutno nemam nikakvu sumnju da će nastaviti da jača i snaži Vojsku Republike Srbije, kao i da će nastaviti da jača i snaži našu odbrambenu namensku industriju i da će to raditi sa istom energijom, istom željom i istom ljubavlju kako je to radio i na primer Aleksandar Vučić kao ministar odbrane u svoje vreme, kada smo nekako i našu vojsku iščupali i podigli je na noge, jer je namenska industrija pre svega bila uništena, a vojska nepostojeća. Da se i dan-danas trudite da je uništite, to se vidi i po raznim izjavama i vas i vaših koalicionih partnera koji samo čekaju da nešto daju nekoj stranoj službi ili nekoj stranoj zemlji kako bi optužili „Krušik“ ili neku drugu našu fabriku u okviru namenske industrije, a da neki stranci dobijaju te poslove koje smo mi imali.

Miloš Vučević će se protiv toga boriti i verujem da će uspeti da se izbori protiv toga. Tako da ima svo moje poverenje.

Kada pričate o svim tim ljudima o kojima pričate, ja ih zaista ne znam, nisam se time bavila. Imam informaciju da ste vi sedeli i sa tim gospodinom i sa njegovim bratom, Nenadom Milutinovićem, da ste ih pozivali da se priključe protestima, tako da je molba da ne optužujete nas ili Miloša zbog toga što neko neće vama da se priključi i vama da da podršku, a vi ga molite za to. I nemojte te ljude koje molite za podršku posle da pljujete ovde ispred građanki i građana Republike Srbije, jer sutra treba ponovo, verovatno, da ih zamolite za neku podršku kada budete organizovali protest zato što na 25 stepeni celzijusovih nema grejanja. Mislim da je to nekorektno sa vaše strane.

Što se tiče dalje Miloša Vučevića, Miloš Vučević je u taj Novi Sad i našu Srbiju doveo prestižnu titulu omladinske prestonice Evrope, što niko pre njega nije uspeo. Doneo je takođe i titulu Evropske prestonice kulture i ne samo to - Novi Sad je proglašen za najbolju evropsku prestonicu kulture, dobio nagradu za to i samim tim dodatno pozicionirao Srbiju i pomogao Srbiji.

Zajedno i u timu sa predsednikom Aleksandrom Vučićem, Miloš Vučević je doveo po prvi put nakon ne znam koliko decenija, on će bolje znati, četiri decenije, neke investitore u Novi Sad i ne investitore koji zapošljavaju jeftinu radnu snagu, motaju kablove ili šta već, ne, što samo po sebi nije nikakv problem, ali je doveo kompanije, kao što je nemački „Kontinental“ koji je u Novom Sadu otvorio istraživački i razvojni centar, „Nidek“ jedna od najsofisticiranijih investicija koje imamo. Pomogao meni da podignemo i dodatno ojačamo IT sektor u Novom Sadu i tamo imamo sada neki od najprestižnijih institucija u čitavoj Republici Srbiji, „Biosens institut“ kao evropski centar izvrsnosti u digitalnoj poljoprivredi.

Imate „Vega IT“ domaću kompaniju koja je kupila onaj razrušeni stari radnički univerzitet i sada ga sređuje. Imate jednu od najboljih kompanija u Evropi „Trilateral“ takođe u Novom Sadu, sa kojima smo radili rame uz rame da vidimo kako možemo da planski dokumente rešimo i već su ljudi krenuli tamo i njima zahvaljujem. Mi nismo imali tu mnogo veze, ali smo pomogli da efikasno dobiju sve dozvole, da krenu da rade, da grade istraživački i razvojni centar u Novom Sadu, za najsavremenije tehnologije. Zajedno smo izgradili Naučno-tehnološki park, na njegovu inicijativu deo tog parka, deset hiljada kvadrata je otišlo Fakultetu tehničkih nauka. Biće zbog toga, verovatno jedan od najuspešnijih Naučno-tehnoloških parkova i tako bih mogla da vam nabrajam još mnogo, mnogo stvari koje je Miloš Vučević uradio iz raznih oblasti, pa će tako uraditi i u odbrani i ja se radujem da nastavim da učim od Miloša Vučevića.

Sad da vam kažem još neke stvari oko kriminalnih grupa. Kada mi kažete – kriminalna grupa Zvonka Veselinovića i Milana Radojičića vi mi pokažite presude gde su oni kriminalna grupa ili nemojte dalje, makar vi, a rekao vam je to i zamolio vas je i predsednik Aleksandar Vučić kada je ovde bio nekoliko puta. Nemojte da kriminalizujete Srbe sa KiM. Nemojte da kriminalizujete Srbe sa Srpske liste. Neki drugi u vašoj bivšoj koaliciji sa kojima ste se posvađali veče nakon izbora su otišli u Vašington i pričali Amerikancima kako su Srbi sa Srpske liste pravi kriminalci i kako Kurti treba da se obračuna sa njima. I vi nastavljate tu retoriku ovde u Narodnoj skupštini Republike Srbije. Vi iz stranke koja je dozvolila da sve puteve, ono malo, doduše, što su građani rekonstruisali, gradi Čume ili „Inkop“ Dušana Petrovića…

Da li tako mislite da svi…

(Narodni poslanici dobacuju.)

Izvinite molim vas, „Interkop“, ali dobro, važno je da znate kako se zove firma Dušana Petrovića zato što je bila zlatna koka za vašu tadašnju stranku, a sve po grbači našeg naroda. Tako da samo napred, vi opet krećete od sebe.

To što ste vi radili sa Čumetom i to što ste vi imali vaša preduzeća pa su oni radili to malo što su radili, ali naplaćivali puta šest, to je tako bilo.

Ovde, samo vas molim, da imate obzira prema Srpskoj listi, položaju srpskog naroda na KiM i da im ne odmažete previše, ako već ne možete da im pomognete. Hvala.

(Borislav Novaković: Replika.)

PREDSEDNIK: Odgovor bez pominjanja.

(Borislav Novaković: Pomenula me je.)

Ne.

Reč ima Nataša Jovanović.

NATAŠA JOVANOVIĆ: Gospodine predsedniče, gospođo Brnabić…

PREDSEDNIK: Dao sam reč. Nemojte. Izvinite gospođo Jovanović.

NATAŠA JOVANOVIĆ: Navikla sam ja. Ja sam svedok toga da je gospodin Borislav Novaković, koji je inače privođen više puta od strane policije zbog raznih malverzacija i zloupotreba, kada je bio na vlasti otputovao da se baškari malo po Solunu i njegovi ovi iz žutog preduzeća iz lopovske DOS-ovske vlasti su njegovom karticom dok se on šetkao po Solunu glasali za jedan od najvažnijih zakona. Tako da mene ništa ne iznenađuje, ali vi naravno morate da odgovarate i ovakvim tipovima jer nekako su dospeli u Skupštinu.

Da se mi uozbiljimo i vratimo na ono što je danas važno. Hvala vam gospođo Brnabić što se pokazali veliku političku odgovornost pred parlamentom. Parlament koji će danas svakako glasati za vas i sve ove ljude koji su izuzetno stručni i koji će činiti vaš budući tim Vlade Republike Srbije je zapravo vaša stranka. Ova ne proizilazi iz ovakvih zlonamernih, paušalnih i pre svega imaginarnih ocena predstavnika opozicije koji nemaju nikakvu ni društvenu, ni državničku odgovornost već snaga buduće Vlade proizilazi od broja poslanika, koja ima ogromnu većinu, a to je naša SNS i naši koalicioni partnera i zaista je zadovoljstvo da vidi da je uprkos svemu i svim nedaćama u izuzetno teškom i turbulentnom vremenu u svetu, ratu koji se vodi na tlu Evrope, predsednik Republike Srbije Aleksandar Vučić, predsednik naše stranke predlažući vas za mandatara svakako imao u vidu da ćete vi kao osoba sa izuzetnim i političkim i stručnim iskustvom moći da organizujete ovaj predloženi tim da se suočava sa svim tim problemima.

Ne samo to, već da ispunite zadate zacrtane ciljeve koje smo rekli da ćemo uraditi građanima u kampanji koja je iza nas, koja je pobednička kampanja i zbog toga je i predsednik Vučić potvrdio u istoriji moderne Srbije sa najvećim brojem poverenja građana svoj legitimitet, a naša stranka i naša koalicija.

Mi moramo, jer nismo narod sa kratkim pamćenjem da se osvrnemo jer ovde su kroz zaista dugi niz godina, ne računajući onaj period kada se o tome samo glasalo dizanjem ruku, mislim na period koji nije bio sa višestranačjem, ali pre toga vodile su se razne rasprave u teškim vremenima za Srbiju i srpski narod o tome kako će da izgleda buduća srpska Vlada.

U tom teškom periodu kada se Srbija suočavala sa raznim bezbednosnim izazovima, bilo je mandatara, poput Nikole Pašića, koji je morao da dođe pred narodne poslanike i pred ministre i da da odgovore na naka pitanja, a naročito uoči početka Prvog svetskog rata.

Mi danas imamo situaciju da je na čelu države državnik Aleksandar Vučić, koji je svoju političku mudrost i, rekla bih, političku virtuoznost, stavio u funkciju toga da nađe način kako da odbije sve te pritiske, kako da se suoči sa svim problemima i da vama samim tim, kao svom najbližem saradniku, da snagu i energiju da vi na taj način vodite buduću Vladu.

Ne zaboravite, to kažem i vama, poslanicima iz navodne državotvorne opozicije, pa niste glasali za Izveštaj o KiM, u situaciji kada zemlja ima sve ove probleme, kada se sva sila ustremila na nas da nam otima našu južnu srpsku pokrajinu i kada naš narod dole živi sa zebnjom, iako zna da će država uvek da zaštiti naše sunarodnike koji su ostali na KiM, vi vodite neku kampanju koja je sve ali nije dobra za Srbiju. Obraćam se i vama koji za sebe kažete da ste državotvorni i vama koji imate dobre veze, bar se tako hvalite, sa zapadnim ambasadama, ali imate i ulogu denuncijanata, kako je pre nekoliko dana rekao predsednik Vučić, što je nešto najgore što može jedan političar da radi, da se ponaša po sistemu – što gore, to bolje, samo da mene voli neki zapadni ambasador, ovi drugi da ih vole ambasadori sa istoka, a ne shvatate da je danas, bogu hvala, takva situacija da predsednik države i ovi ljudi ovde koji su kolektivni organ izvršne vlasti, imaju najviši osećaj patriotizma u sebi.

Srećna sam zbog toga što ovu Vladu čine i predstavnici nacionalnih manjina, ljudi koji su dokazani u svojim profesijama, ljudi koji znaju, za razliku od ovih koji se busaju u grudi kako su velike patriote, pa će oni ovo, pa će oni ono, svi ovi predloženi kandidati koji su pripadnici nacionalnih manjina mnogo će više da urade za Srbiju i srpski narod nego ove kvazi srpske patriote.

Ova Vlada je svojim sastavom pokazala da se tu nalaze ljudi koji su već do sada mnogo uradili na nekim drugim pozicijama, mislim na one koji nisu bili ministri, za veliki razvoj Srbije. Ta nova reindustrijalizacija Srbije nam je dala snagu. Dualno obrazovanje, o kome ste vi govorili, koje je podiglo Kragujevac na noge, mi smo jedan od prvih projekata usvojili, a to je da obučimo mladu decu da se vrate na radna mesta koja su DOS-ovci ugasili, podigli nove fabrike i zbog toga, evo, javno i vama, gospodine Blagojeviću, kao budućem ministru, da se zahvalim zbog milijardu i 200 miliona, i vama i predsedniku države, gospodinu Vučiću i gospođi Brnabić, već sada milijardu i 200 miliona uloženih u Kragujevac kroz projekte brze saobraćajnice, kliničkog centra i hvala vam, to je na drugoj strani vašeg ekspozea, zbog svega onog dobrog novog što ćete da uradite.

Na kraju, završiću u ovom duhu kako sam počela, da bi i druge kolege iz poslaničke grupe mogle da iskoriste vreme, uvek je najvažnije bilo da se osećaj i briga za državu stave u prvi plan. Hvala vama, hvala svim članovima Vlade što upravo tako nastupaju. Vi ćete tako, punim srcem odgovornosti za državu i narod, kasnije da položite zakletvu, čiji jedan deo teksta glasi da ćete svim srcem i snagom da se borite za Kosovo i Metohiju, što je jasno naznačeno i u vašem ekspozeu i što stoji u tekstu zakletve.

Ali, znajte i vi koji nemate tu odgovornost a pripadate opoziciji, nikada, ni među političarima, ni među generalima, nije bilo uspešnih ljudi, pa ni među onima koji su pisali zakone, koji nemaju takav osećaj brige i pre svega požrtvovanosti za državu Srbiju. Zato sam srećna zbog toga što ćete vi svi kao takvi, odgovorni ljudi i pre svega patriote, biti u novoj Vladi Republike Srbije, koja će mnogo toga dobrog da uradi za građane i koja će da se bori za svakoga u ovoj zemlji da živi bolje. Hvala vam, živela Srbija!

PREDSEDNIK: Prvo po Poslovniku, reč ima Miodrag Gavrilović.

MIODRAG GAVRILOVIĆ: Gospodine predsedniče Skupštine, bilo bi dobro da se dogovorimo da napravimo praksu koja je ista za sve nas.

Član 104. stav 1) koji kaže – ako se narodni poslanik uvredljivo izrazi i pogrešno protumači njegovo izlaganje.

Šta je problem koji vidim prilikom vođenja sednice sa vaše strane? Ako ćemo da vodimo sednice da one budu lično orijentisane, na lične sukobe, to ne valja. Ali, sam poslanik insistira da razgovaramo o onome o čemu pričamo, šta je tema, šta su argumenti i šta je naše izlaganje.

Zato vas molim da probamo da protumačimo i napravimo jednu istu pravnu praksu povodom ovakvih stvari u Skupštini. To bi značilo i vama i nama, da znamo da li da tražimo ili da ne tražimo povredu Poslovnika.

To se posebno odnosi na izjavu, odnosno govor Ane Brnabić, u kome je pominjala sve ono što je govorio Bora Novaković. Zato sam mislio da napravimo jednu ujednačenu praksu.

Nadam se da će ovaj moj predlog naići na vašu dobru volju, jer je sa moje strane dobra namera.

PREDSEDNIK: To je bilo to.

Što se tiče ukazivanja na povredu Poslovnika, ja sam razumeo da je nešto bilo sporno u izlaganju narodne poslanice Nataše Jovanović, a vi sad ukazujete na nešto što se desilo ne znam kad, a tada se niste javili za povredu Poslovnika.

Što se tiče ujednačene prakse, vidite, vrlo ujednačenu praksu primenjujemo. Vodim računa da bude tako, ali razumeo sam da ne tržite da se izjasnimo.

Pravo na repliku, Borislav Novaković, direktno je pomenut, a pomenuto je i žuto preduzeće.

Izvolite.

BORISLAV NOVAKOVIĆ: Poštovani predsedniče, poštovane kolege sa one druge strane sale, nema potrebe da branite Aleksandra Vučića od mene, znam ga duže i bolje od mnogih od vas iz SNS.

Zašto je organizovao, inspirisao i vodio dva procesa protiv mene koja su pala u vodu, jer se nisu bazirala na pravnim činjenicama, nego na lošoj političkoj emociji da mi se naudi, to ću ja raspraviti sa njim.

Želim u svojoj replici i kada je u pitanju izlaganje poslanice i kada je u pitanju izlaganje mandatarke, da kažem sledeće. Govorili ste sve samo ne ono što sam vas pitao. Dakle, moje pitanje je vrlo jednostavno, da li postoji kod vas etička dilema da predložite za potpredsednika Vlade i ministra za odbranu čoveka koji ima prijateljski odnos sa jednim od najvećih kriminalaca u Novom Sadu? Da li čovek koji će biti ministar odbrane i biti u doticaju sa vrlo važnim bezbednosnim podacima može da bude neko ko se druži sa Slobodanom Milutinovićem Snajperom, jednim od najvećih kriminalaca Novog Sada?

Drugo što sam vas pitao da li vidite neki problem u tome da firma „Montop“ Marka Bosanca Bosketa koji je takođe osuđivani kriminalac, ima mogućnost da očitava brojila i da pravi ugovor sa EPS na sto miliona evra, a da najveći broj primedbi građana se tiče upravo uvećanih računa i činjenice da se računi ne očitavaju korektno? Pitao sam vas jedno, vi ste odgovorili drugo. Molim vas da se skoncentrišete. Držim se teme, ali se te teme vi ne držite. Hvala.

PREDSEDNIK: Pravo na repliku, Milenko Jovanov.

MILENKO JOVANOV: Ovo je još dobro, poštovana mandatarko, kako smo prolazili prethodnih dana, ovo je još super bilo. Imali smo i razgovore iz sećanja u četiri oka koje smo on i ja vodili, gde sam ja ne znam šta govorio, a on branio Vučića od mene itd. Svašta smo mi imali ovih dana, ali mislim da je dobro što tome niste prisustvovali, ali niste prisustvovali još nekim stvarima, znate.

Novi Sad je 2003. godine imao Skupštinu grada i imao jednog predsednika Skupštine grada i taj predsednik Skupštine grada je imao parlamentarnu većinu iz tadašnje stranke koja je sve to vodila. Onda su oni formirali jednu komisiju, a ta komisija je imala zadatak da odluči da li je tadašnji novosadski kriminalac, pokojni, Nenad Opačić uradio nešto loše i nezakonito, kada je sa grupom svojih pripadnika naoružan pištoljem upao u Zavod za izgradnju grada i sprečio druge da učestvuju u licitaciji nekog zemljišta kod Sajma gde je gradio benzinsku pumpu. Šta mislite šta su odlučili? Je l' bilo prekršeno neko pravilo, neki zakon, nešto? Ne. Sve je bilo u skladu sa propisi, što kaže Srećko Šojić. Eto, to su uradili. I na kraju, samo još jedna stvar, kada je već replika u pitanju.

Tačno je, nismo kao zemlja dobili ocenu da je u potpunosti postignut od nula do 100%. Dakle, nemamo 100% napretka u borbi protiv korupcije, a najbolji dokaz da nemamo 100% napretka u borbi protiv korupcije je to što su ove klupe prekoputa pune, a ne prazne. Hvala.

PREDSEDNIK: Je l' sada povreda Poslovnika?

RADOMIR LAZOVIĆ: Ja se izvinjavam, predsedavajući, član 108.

PREDSEDNIK: Član 108.

RADOMIR LAZOVIĆ: Tako je, ali tehničko je pitanje. Dakle, izgleda da imamo neki problem sa prenosom, ako biste mogli da utičete na to, dakle, očigledno je, ovde se pokazuju neke slike koje ne vide ljudi. Kada premijerka pokazuje slike, onda se zumira, pa bih vas zamolio, ako je dozvoljeno pokazivati slike, da se obezbede isti uslovi za sve koji ih pokazuju, ako možete da utičete na to. Hvala.

PREDSEDNIK: Ne vidite slike koje pokazuje Borislav Novaković.

RADOMIR LAZOVIĆ: Tako je.

PREDSEDNIK: Zamoliću gospodina Borislava Novakovića da vam doda te slike da ih gledate.

Treba li da se izjasni Skupština oko toga što niste videli slike? Dobro. Neće.

Reč ima Marija Lukić.

MARIJA LUKIĆ: Poštovani predsedniče, poštovane kolege i koleginice narodni poslanici i budući članovi Vlade i sugrađani, moram da izdvojim nekoliko trenutaka da vam pročitam neka imena: Tatjana Todorović (57), Prokuplje, Tatjana Perić (61), Kušiljevo, Katarina Prica (78), Beograd, Snežana Pavlović (45), Vranje, Samanta Vučković (31), Vlasotince, Snežana Petković (59), Titel, Marija Zarić (79), Golubac, Snežana Đurišić (61), Barajevo, Ana Živanović (41), Paraćin, Milana Milošević (35), Kragujevac, Zumrete Eminović (44), Tutin, Snežana Simić (47), Barajevo, Ana Kalabok (49), Sombor, Olivera Kurta (51), Stanišići, Ivana Radulov (50), Futog, Jagoda Savić (65), Beograd, Julijana Paunović (46), Petrovac na Mlavi, Blaženka Grbić Jovanić (39), Batajnica, Dragana Mihailović (55), Aranđelovac, Sabihara Maku (27) Beograd.

Ovo su neka, ne sva, imena od ukupno 25 ubijenih žena u partnerskom nasilju tokom ove godine. informacije su inače skupljene iz medija, a kasnije proveravane putem informacija od javnog značaja, tj. institucije su potvrdile njihova imena i godine.

Jedno retoričko pitanje, što bi se reklo, sad i pleonazam, ali ne očekujem odgovor na njega je – čija je odgovornost zbog smrti ovih žena? Apsolutna vlast podrazumeva i apsolutnu odgovornost, a skoro svaka druga od ovih žena se obraćala institucijama i već prijavljivala neku vrstu nasilja pre nego što je ubijena. Svaka od ovih žena je takođe poznavala svog ubicu. Ne vidim šta je konkretno prethodna Vlada, a gotovo da je isti sastav tih resora, tih ministarstava i u ovoj novoj Vladi, učinila da ovih imena nema. Ne mogu da kažem da ovaj broj bude manji, jer ne mogu da ih zovem brojevima, ali i Ministarstvo pravde, socijalne zaštite, koordinatorka tela za rodnu ravnopravnost koja je ranije bila i potpredsednica Vlade, u praksi nisu uradile gotovo ništa. Jer da jesu, ove brojke, tj. ova imena ne bi bila u ovolikom broju.

Znam da možete da se pozovete na strategiju koju je Srbija 2021. godine usvojila za suzbijanje rodno zasnovanog nasilja i nasilja u porodici, ali mi ništa o sprovođenju te strategije ne znamo, nemamo izveštaj. Ono što kao neko ko je i sam prošao kroz institucionalnu borbu, mogu da kažem da je jedan od najvećih problema što žene više ne veruju institucija, a što mi društvo ne veruje ženama.

Iskoristiću još 20-ak sekundi da pročitam i ono što sam navela kao neka od mogućih rešenja problema, iako trošim vreme poslaničke grupe. To je da se analiziraju podaci o ubistvima žena, tj. o femicidu i o nasilju na godišnjem nivou i da se donesu u skladu sa tim rezultatima i analize, da se pojedinačno svaki ovaj slučaj femicida analizira takođe i da zahteva odgovornost, ali i da se menja praksa institucija, da se ceo sistem zaštite nasilja u porodici samoj žrtvi prilagodi i da se poseban akcenat stavi na procenu rizika u tom smislu i dalje edukovati profesionalce, ali i izdvojiti novac iz budžeta za sistemski odgovor na nasilje u porodici. Naravno, a ne da post festum govorimo o nasilju i da ga oštro osuđujemo i da to bude najjača mera.

Iz svih navedenih razloga ne mogu da podržim, nažalost, nauštrb nekih sjajnih ljudi koji ovde sede, ali ne mogu da podržim ovu Vladu. Toliko u ovom izlaganju.

PREDSEDNIK: Reč ima mandatarka.

ANA BRNABIĆ: Ovo je užasno teška tema o kojoj ne znam tačno ni kako da pričam, a da nekog ne povredim i da budem dovoljno oprezna da ovo politički ne zloupotrebim. Onda mi, iskreno da vam kažem, nije baš ni jasno zašto ste vi pokrenuli ovo u okviru rasprave o ekspozeu i programu nove Vlade.

Ono što je strašno, jedna od stvari od kada se bavim politikom iz 2016. godine bila je zloupotreba svih ubijenih žena u kampanji, u političkoj kampanji. Ako se sećate, vidite, to je ovo: „Sada nas je manje. Za 10 godina vlasti Aleksandra Vučića ubijeno je 298 žena, žrtve porodičnog nasilja“. Je l' se sećate, to je bilo u svim tajkunskim medijima? Direktno su u izbornoj kampanji optužili Aleksandra Vučića i sve nas za smrt svih ovih žena. Zamislite vi ne samo kakva je to politička zloupotreba, pa danas ponovo pričamo o tome, nego koliko je to brutalno abolisanje, abolicija onih ljudi koji su ubili te žene, jer šta su ih oni ubili zato što ih je Aleksandar Vučić iznervirao, je l'? Pa smo mi krivi što su ubijene? Aleksandar Vučić je kriv? I to tada niko, osim nas, nije osudio. Niko. Da kaže – ali čekajte, kakve veze ima?

Nažalost, žene su ubijane i u ovoj zemlji i u svim ostalim zemljama u partnerskim i porodičnom nasilju svake godine. Ja ću vam reći: 2009. godine – 26 žena, 2010. godine – isto 26 žena, 2011. godine – 29, 2012. godine – 32, 2013. godine – 46, 2014. godine – 27, 2015. godine – 36, pa 33, 26, 30, 28, 26 i ove godine do sada 20 žena je ubijeno. Ovo su podaci zvanični koje ja imam, tako da nije ni važno, i da je jedna i da je 35, strašno mi je.

Da li smo mi nešto pokušali da učinimo tim povodom? Pa, da, pooštrili smo kaznenu politiku i za to bili kritikovani i nisu svi ni glasali čak za to. Pooštrili kaznenu politiku, uveli kako se to zove, ono pravilo „trećeg udarca“, hitne mere, kao što su hitne mere udaljenja iz doma, itd.

Kada smo usvojili Tijanin zakon nema ko nas nije kritikovao iz opozicije i organizacije od civilnog društva zato što smo usvojili zakon da oni koji su silovali ili ubili dete imaju automatski doživotnu kaznu zatvora bez dopusta za uslovnu. Rekli su da se vraćamo u vreme divljaštva, da smo protiv standarda Saveta Evrope, da to nije u redu i svaki put kada nešto uradimo nešto tu nije u redu.

Još jednu stvar da vam kažem kao žena ženi i kao neko kome je ova čitava tema zaista strašna i jeste ogroman problem, a ne samo našeg društva. Još jednom ću reći, vi sedite u poslaničkom klubu sa čovekom koji je meni javno rekao –„ Draga fikus premijerko, želim ti da te jednom taj isti Mitrović zatvori u „Zadruzi“ u četiri zida, bez ključa, sa jednim obdarenim afroamerikancem tek puštenim iz zatvora i da taj šou narod gleda jedno par meseci, pa da vidim da li bi posle toga branila najgore ovozemaljski šljam“.

Vi sa takvim čovekom sedite u poslaničkoj klupi, vi sa takvim čovekom sedite u istom poslaničkom klubu, jel vi mislite da ovo nije poziv na nasilje nad ženama, poziv na najbrutalnije silovanje i nasilje na nacionalnom kanalu, na nacionalnoj frekvenciji, sa takvim čovekom vi sedite u poslaničkom klubu i pričate o ovoj temi.

Pa, zašto ne krenete od sebe? Zašto ne krenete od svog kluba? Zašto ne promenite klub? Zašto ne kažete – ja kao žena koja želi da se bori za ženska prava ne mogu da sedim u istom poslaničkom klubu sa čovekom koji je bilo koju ženu pozivao na silovanje javno bilo koje žene, bilo zbog čega, šta politički se ne slaže sa fikus premijerkom, pa zato treba da me siluju na nacionalnoj frekvenciji. Sedite sa tim čovekom u istoj poslaničkoj grupi. Pa, hajde da krenemo odatle. Hajde. Hvala.

PREDSEDNIK: Vi hoćete repliku?

Izvolite.

MARIJA LUKIĆ: Poštovana gospođo Ana, ja ne znam ništa o tom tvitu. Na žalost nisam videla ne znam u kom vremenskom periodu se i desilo, evo i javno najoštrije osuđujem ukoliko je to napisao neko od tih ljudi sa kojima sedim.

Naravno, da sam protivnik nasilja, ali isto tako nisam ni licemerna, ni dvolična da kada se radi o nekom iz mog poslaničkog kluba, koji postoji tek tri meseca, ako je to taj čove napisao ranije ja o tome ne znam ništa, a da pritom, na primer podržavam nasilje nad koleginicom Stašom iz vaše poslaničke grupe. Ako osuđujemo nasilje onda ga osuđujemo i sa jedne i sa druge strane.

Ja se ne sećam da je neko od vas gospođa Marija Obradović je javno podržavala Jeličića na nacionalnoj frekvencijama. Vi ga niste osudili. Niko od tih ljudi sa kojima vi sad sedite u klupama ga nije osudio. Ne, tek kada je bila potrebna kontrola štete, on je bio godinu dana predsednik opštine Brus i ostao je nakon smene, ostao je poverenik SNS za opštinu Brus, iako su ga sedam žena prijavile za nedozvoljene polne radnje i seksualno uznemiravanje. Nisam videla da ga je iko osuđivao i sedeli ste i dalje sa njima čak ste i prisustvovali, čak je i prisustvovao sednicama i sa Darkom Glišićem i sa Aleksandrom Vučićem, pa ga nisu osudili.

Naprotiv, gospodin Aleksandar Vučić ga je branio na nacionalnoj frekvenciji i to u jutarnjem programu dnevnika. Moj otac, koji je imao infarkt dve nedelje pre toga je gledao to.

Tako da, ako ćemo o osuđivanju, ja osuđujem i one ljude koji vređaju Stašu, osuđujem i tog kolegu iz poslaničkog kluba koji je uvredio i vas, najoštrije osuđujem, ali budimo realni ili osuđujemo ili ne osuđujemo, a ne da imamo dvostruke aršine što se tiče bilo kog poslaničkog kluba ne samo ovog mog.

PREDSEDNIK: Reč ima mandatarka.

ANA BRNABIĆ: Dakle, vi ne znate u kom vremenskom periodu se to desilo taj tvit. Jel? I, to je relevantno. Što jel prošlo dovoljno vremena da mu oprostimo što je pretio jednoj ženi silovanjem? Ne znate za Tviter onda ste vi jedini u Republici Srbiji koji ne zna za taj tvit, evo ja ću vam pokazati taj tvit.

Evo, ga tvit Željka Veselinovića vašeg kolege iz klupe, vašeg kolege iz vašeg pokreta stranke, šta god je.

Dakle, 20. septembra 2018. godine, jel mislite da je prošlo dovoljno vremena da sedite sa njim u istoj klupi? Jel? To je sad prošlo, nije ni važno. Neko je tukao svoju ženu, tukao svoju taštu, tukao svog tasta, tukao pretio pred decom, pa je prošlo vreme, pa nije ni važno, sad je u redu da se bavi politikom i da vodi stranku i da vodi pokret i da sedi i da bude narodni poslanik kako god.

Znači, mislite da je to u redu i to je ta relativizacija koja, pa šta da vam kažem nisam znala za tvit, a i kad je to bilo? Pa, i da je bilo pre 10 godina, kakve veze ima. Pa, ja ne bi sedela sa čovekom da je tako nešto napisao i da je napisao pre 20 godina.

Što se tiče Jutke, ma ja vidim…..

( Narodni poslanici dobacuju, ali se ne razumeju.)

PREDSEDNIK: Zašto vičete sada? Šta znači sada ta galama?

Branite ono o čemu je reč sada, saglasni ste sa tim što se nalazi u ovom tvitu, zato ste rešili da kažete nešto.

ANA BRNABIĆ: Pa ja vidim da ste navikli na tu vladavinu prava, samo polako, bez nervoze, nervozni ste, zato što ne možete ni sami sebi da objasnite kako uopšte izdržavate da pored takvog čoveka sedite, koji je javno pozivao na silovanje bilo koga. E da vam, kažem, to je tako bila vladavina prava dok ste vi bili na vlasti…

(\_\_\_\_\_\_\_\_\_\_\_: Sa ubicama se družite.)

Družimo se sa ubicama….

PREDSEDNIK: Parlić i Rakić, jel se vi to javljate zato što podržavate ono što je napisao Željko Veselinović? Jel se zbog toga javljate i zbog toga vičete?

Jel treba onda i da primenimo Poslovnik, jel treba? Nećete više tako glasno da podržavate to, sramota je da to radite na bilo koji način.

ANA BRNABIĆ: Videli smo još jednu stvar, koliko im je važna tema nasilje nad ženama, da su je prebacili u dva laka koraka, na neku drugu temu i zaboravili ubijene žene i šta mi činimo povodom toga da smanjimo ta ubistva, ali, u redu, mi ćemo se boriti, vi nastavite sa tim kako ste počeli, najbolje o sebi sve govorite i najbolje o vama govori vaše društvo.

Što se tiče Jutke i ostalih, kojih je, da bilo na žalost i u našoj stranci, pošto se na kraju prebacio iz jedne u drugu u treću. Samo da vam kažem, znate šta, jedino ga naša stranka nije zaštitila, jedino ga članska karta naše stranke nije zaštitila, već kada je krenula optužba mi smo rekli, izvolite ljudi, sudite, presudite, u zatvor.

PREDSEDNIK: Samo polako, da vidimo od prijavljenih za reč, ko je sledeći. Zatvorili smo.Đorđe Miketić, da li je tu? Nije.

Ko hoće po Poslovniku?

Radovanović, jel vi hoćete po Poslovniku?

Samo nemojte više da dirate dugme za prijavu.

Imate reč.

SLAVICA RADOVANOVIĆ: Poštovani predsedniče Narodne skupštine, poštovani budući ministri, poštovani budući poslanici, javljam se po povredi Poslovnika u članu 107. gde se kaže da je Narodna skupština dužan da poštuje dostojanstvo Narodne skupštine.

Pre nego što bilo šta kažem, želim samo da vas upoznam ko sam. Znači, ja sam Slavica Radovanović, policijski službenik koja je 33 godine časno i pošteno radila u policiji i mnogo mi je teško ovde da slušam neke reči koje pričate o ljudima, o kriminalnim grupama, o iznošenju poverljivih podataka, da li je protiv nekog vođen neki postupak. To su isključivo poverljivi podaci.

U članu 12. Zakona o policiji stoji da policijski službenici rade samostalno u operativnim postupanjima. Svako onaj ko vam je dao podatak može da ostane bez posla.

U članu 169. se kaže da policijski službenici se ne mogu…

PREDSEDNIK: Gospođo Radovanović, samo jedna stvar, ako se to tiče ove rasprave koju smo imali malopre, samo da vam kažem…

SLAVICA RADOVANOVIĆ: Tiče se.

PREDSEDNIK: Tvit nije nikakav poverljivi podatak. To je čovek sam objavio na svom nalogu na društvenim mrežama.

SLAVICA RADOVANOVIĆ: Ne pričam o tvitu, pričam o iznošenju podataka, ali neću o tome.

PREDSEDNIK: O tome smo govorili malopre.

SLAVICA RADOVANOVIĆ: Samo malo, molim vas, dozvolite mi.

PREDSEDNIK: Samo polako. Dakle, ukazujete na povredu koja je neposredno učinjena?

SLAVICA RADOVANOVIĆ: Da.

PREDSEDNIK: Neposredno pre ovog vašeg javljanja razgovarali smo o onome što je objavio poslanik Veselinović.

SLAVICA RADOVANOVIĆ: Oduzimate mi vreme. Ali, zašto sam htela da kažem?

PREDSEDNIK: Dakle, na to može da se odnosi vaša intervencija…

SLAVICA RADOVANOVIĆ: Kao policijski službenik 20 godina sam se borila… (Isključen mikrofon.)

PREDSEDNIK: Dobro, ali na to može da se odnosi vaša intervencija, ne na nešto što je bilo juče, na prethodnoj sednici ili u septembru. Razumete?

Dakle, ako imate bilo šta da kažete vezano za raspravu od malopre i ovo što je pisao poslanik Veselinović, ukažite na to.

Nemate? Dobro, ako nemate onda nema neposredno učinjene povrede.

Da li želite da se Skupština izjasni?

(Slavica Radovanović: Želim da se izjasni, ali hoću da završim izlaganje.)

Izjasniće se.

Hvala vam, izjasniće se.

Evo, sada je sledeći na listi prijavljenih vaš narodni poslanik koji je upravo ušao u salu i sada će da govori, ako mu vi dozvolite. Ako nećete da mu dozvolite, onda će on da zameri meni.

Đorđe Stanković, prijavite se.

Izvolite.

(Slavica Radovanović: Nemojte da reagujete tako. Ružno je. Šaljete ružnu poruku javnosti. Poslušajte me. Nije lepo. Ovo su važne stvari.)

Dao sam reč Đorđu Stankoviću. Ne može da govori.

(Slavica Radovanović govori bez mikrofona.)

Dobro. Ako ste se opet vi koji sedite u tome delu sale izvikali, da li hoćete da nastavite da govorite po prijavama za reč ili ne želite?

Da li želi Đorđe Stanković da govori?

(Đorđe Stanković: Da.)

Želi.

Evo, čim vam budu dozvolili iz vaše poslaničke grupe da govorite, daću vam reč ponovo.

(Slavica Radovanović: Sram da vas bude, vas koji sedite ovde!)

Sve je u redu. Vidim prijavu, ali da vam ne bi minuti i minuti prolazili u prazno, a ostali oko vas vikali, čekam da se smire.

Da li možemo sada?

Prijavite se.

Izvolite.

ĐORĐE STANKOVIĆ: Hvala, predsedavajući.

Poštovani poslanici, poštovani građani Srbije, poštovane Nišlije, želim da čestitam mojim sugrađanima, odnosno tri ministra iz ove Vlade će biti iz Niša. U stvari ne, neće biti tri ministra iz Niša, biće tri ministra iz Novog Sada. Iz Niša neće biti nijednog ministra.

U suštini, nije važno. Važno je da su bili bilo koji predstavnici iz Niša u prethodnim Vladama. Tačnije, u prethodnih pet Vlada nije bilo nijednog predstavnika iz Niša. Naravno, nije ni to važno, očigledno. Očigledno ni to nije važno. Makar Niš vode Nišlije. Tačnije, ne vode ni Nišlije i to ne samo da nisu rođeni u Nišu, ti vaši predstavnici ili bivši gradonačelnici, već se ni Niš ne vodi iz Niša, nego se Niš vodi iz Zemuna. Naravno, to nije samo problem Niša, nego i drugih gradova.

Znam, u suštini, da nije obavezno da Niš ili bilo koji drugi grad ima svog predstavnika u Vladi. Ono što hoću da naglasim jeste da Niš ima sjajne ljude, uspešne ljude, čak i u SNS-u, ali oni nikada nisu bili u prvom planu. Iz tog razloga Niš nije imao predstavnika ovde.

U suštini, to je nešto što je poznato i zato se i grad na neki način nalazi tu gde se nalazi.

Ono što je dobra stvar, jeste da ipak imamo neke predstavnike juga Srbije, ali to su samo dve osobe u ovoj Vladi od 28 ministara. To su Novica Tončev i Ivica Dačić. Makar je sreća što je bar Ivica Dačić imao neke veze sa Nišom. Išao je u srednju školu tamo, ali to nije dovoljno.

Naravno, i ta veličina Vlade od 28 ministara to je otprilike kao kada u javnim preduzećima zaposlite 300 ljudi, a svega 50 ljudi radi nešto. Ovih 250 su partijski članovi ili, bolje rečeno, ljudi koji su tu zaposleni. Tako i ova Vlada. Pretpostavljam da će bar pet ili možda šest ministara imati neko ozbiljno zaduženje, a ostali, nažalost, će biti tu zbog partije.

Iskreno, ne bih voleo ni da završim ovaj svoj govor na neki negativan način. Nadam se da ćete raditi u interesu države Srbije. Bez obzira ko vas je preporučio, bez obzira šta vas je preporučilo za ovu Vladu, imajte u vidu da odgovarate državi Srbiji.

Ono što mogu da kažem za kraj, možda do sada Niš nije imao svoje predstavnike, ali će se izboriti za sebe u nekom budućem periodu.

Hvala puno.

PREDSEDNIK: Reč ima Nevena Đurić.

NEVENA ĐURIĆ: Poštovani predsedniče Skupštine, poštovani potpredsednici, koleginice i kolege narodni poslanici, poštovana mandatarko i kandidati za članove Vlade Republike Srbije, u vreme velikih problema i izazova u čitavoj Evropi, a mogu reći slobodno i u svetu, prosto je jasno i nije realno biti očekivati da će jedna mala država kao što je Srbija biti pošteđena i svakako da se efekti čitave krize osećaju i kod nas, ali je zato zadatak svih nas da uradimo sve i više od toga da naši građani te poteškoće osete u najmanjoj mogućoj meri i da iz vrtloga ove krize izađemo sa što manje štete.

Ja sam sigurna da je ovakva struktura Vlade upravo iz tog razloga, da će biti spremna da odgovori svim izazovima i svim zadacima koji se pred nju postave, a svakako da će služiti i raditi u interesu građana Republike Srbije.

Biće ova jedna prosrpska Vlada, što nije bio slučaj pre desetak i više godina, koja će, sasvim sam sigurna, voditi računa o našim vitalnim državnim i nacionalnim interesima, koja će umeti da da pravi odgovor po pitanju Kosova i Metohije, koja će voditi računa o svim građanima Republike Srbije, ali i o čitavom srpskom narodu, ma gde on živeo.

S druge strane, biće dostupna nama narodnim poslanicima, a svakako partner predsedniku Republike Srbije. međutim, od trenutka kada smo ušli u čitav ovaj proces izbora nove Vlade, a naročito od nedelje, kada smo saznali imena svih kandidata, prosto se javljaju dve stvari koje paraju uši. Prva se odnosi na konstantne lične napade na pojedine kandidate za članove buduće Vlade i to, pre svega, od strane onih koji sebe vole da nazivaju opozicijom, pa se sada tu postavlja pitanje jeste li opozicija Srpskoj naprednoj stranci i vladajućoj koaliciji ili ste opozicija državi Srbiji, imajući u vidu to sa kakvim stavovima istupate.

Dakle, to su jezivi, strahoviti napadi, to su pompezni naslovi po kojekakvim medijima, sve same laži, spinovi i priče, što je zapravo pokazatelj da nemate ni najmanju nameru da menjate način svog političkog delovanja, jer nemate plan i program, pa se sve svodi na lični napad i to, pre svega, na predstavnike i kandidate koji dolaze ispred SNS.

Druga stvar je pominjanje Vlade kontinuiteta, tačnije Vučićeve Vlade kontinuiteta, u nekom negativnom kontekstu, sa negativnom konotacijom. Postavlja se sada tu pitanje, to jeste Vlada kontinuiteta. Da, pa?

Od 2014. godine, dakle, iz godine u godinu, snažimo našu privredu. Raste priliv direktnih stranih investicija. Otvaramo nove fabrike, smanjujemo nezaposlenost, povećavamo broj novih radnih mesta. Vučićeva politika, politika Aleksandra Vučića, nas je dovela do toga da je Srbija danas poštovana u svetu. Dakle, stav i glas Srbije se danas čuje. Vratila nam je nacionalno dostojanstvo. Dakle, vratila nam je pravo na samopoštovanje. I za razliku od onog perioda kada smo samo vodili računa o tome da smislimo što milozvučnije i toplije izvinjenje svima u svetu, za kojekakve stvari, danas se to u potpunosti promenilo.

Danas je država Srbija oslonac svim Srbima. Danas snažimo zdravstvo, jačamo ekonomiju, ulažemo u infrastrukturu i ako govorimo o tom kontinuitetu, svakako, da, nastavićemo sa kontinuitetom rada, razvoja i novih rezultata.

Što se tiče poslanika SNS, tu dileme nema da će u potpunosti podržati izbor nove Vlade i kada govorimo o programima i ciljevima koje je ispred sebe postavila i kada govorimo o kadrovskim rešenjima tu posebno moram da se osvrnem, i posebno smo mi Kruševljani ponosni na tu činjenicu da se među kandidatima za članove nove Vlade nalazi nekadašnji gradonačelnik grada Kruševca, gospodin Bratislav Gašić. Mi najbolje znamo koliko je zapravo on uradio za grad Kruševac i znaju svi. Dakle, nema potrebe da i ja govorim o tome. Ko god danas ode u Kruševac vidi koliko se zapravo taj grad promenio i koliko je napredovao u svakom smislu, i u infrastrukturnom i privrednom, koliko se ulaže u kulturu u obrazovanje, u zdravstvo u svim sferama.

Onako zapažene rezultate koje je ostvario kao ministar odbrane, dakle, ostaje upamćen i po svom učešću u onim poplavama 2015. godine, znamo kakve je zapažene rezultate imao i kao direktor BIA, gde dodatno osnažio, osavremenio sav sistem, sigurna sam da će i na ovoj novoj poziciji dati svoj maksimum i ostvariti još bolje rezultate.

Poštovani članovi buduće Vlade Republike Srbije, pred vama jesu ozbiljni i odgovorni zadaci. Našu podršku svakako imate. Ono što mi od vas očekujemo je da vredno radite i služite Srbiji. Zahvaljujem.

PREDSEDNIK: Hvala.

Reč ima Dalibor Jekić. Izvolite.

DALIBOR JEKIĆ: Poštovani predsedavajući, dame i gospodo narodne poslanice i poslanici, zašto je SNS, odnosno vlast SNS odlučila da prostornim planom četvrti grad u Srbiji degradira i marginalizuje?

Nacrtom prostornog plana Republike Srbije, grad Kragujevac nije prepoznao kao regionalni centar, već je degradiran u odnosu na prethodne prostorne planove iz 1996. godine i 2010. godine. Tim prostornim planovima grad Kragujevac je 1996. godine bio definisan kao makro regionalni centar, kao jedan od šest makro regionalnih centara. Prostornim planom iz 2010. godine grad Kragujevac je bio funkcionalno urbano područje od nacionalnog ranga, a nakon toga je unapređen u funkcionalno urbano područje od međunarodnog značaja.

Ovim prostornim planom grad Kragujevac izgubio je svoj rang, nije više u rangu sa Nišom, Novim Sadom i Prištinom.

Smatram da je ovo jako loše i pogubno za grad Kragujevac, imajući u vidu da je prostorni plan strateški dokument i da određuje dalje infrastrukturne radove i da će grad Kragujevac kao jedan ozbiljan centar ostati slepo crevo za velike infrastrukturne radove.

Znam da je prethodni ministar Momirović obećao u Kragujevcu da će ova nepravda biti ispunjena prema prvoj prestonici moderne Srbije, i zaista očekujem od narednog ministra da što pre i što hitnije ispravi ovo, jer ako težimo ravnomernom regionalnom razvoju i jakim centrima, svakako da je Kragujevac jedan jak regionalni centar, jer je administrativni, obrazovni, kulturni i privredni centar ovog regiona.

Ne mogu da ne napomenem kada pričamo o Fijatu, da je veliki razlog zašto je Fijat došao u krizu i ignorantski odnos ove Vlade. Prvi kontakt Vlade Republike Srbije, iako ova država ima 33% udela u vlasništvu Fijata, je bio prošle godine.

Pozdravljam odluku o opredeljenju sredstava iz budžeta za podsticanje proizvodnje električnog automobila, ali zašto stalno reagujete posledično? Zašto ovo nismo uradili 2014, 2015. godine? Imali bismo nov model i ne bi bio Fijat u krizi u Kragujevcu.

Vi ste uspeli od najvećeg izvoznika da napravite najveći problem. Ja vas molim da mi odgovarate precizno na pitanja, ne da spinujete, jer očigledno da je inverzija karakteristika svih vaših nastupa.

Ono što želim da napomenem jeste i Klinički centar u Kragujevcu. Devet puta ste obećali. Pričali ste juče kako mi obmanjujemo građane. Evo, ja ću navesti. Jun 2017. godine Aleksandar Vučić obećao, jul 2018. godine takođe Aleksandar Vučić obećao, 2018. godine jul mesec Ana Brnabić kad je rezimirala 365 dana Vlade je takođe obećala, 2019. godine, mart, Aleksandar Vučić, 2019. godine, april, Aleksandar Vučić, 2020. godine maj, Aleksandar Vučić, 2020. godine, avgust, Aleksandar Vučić, raspisuje se tender, 2020. godine, takođe, Aleksandar Vučić i 2022. godine, takođe ste obećali u kampanji da će početi za Vidovdan.

Pitam vas ovog puta – kojeg Vidovdana počinje da se rekonstruiše Klinički centar u Kragujevcu? Hvala.

PREDSEDNIK: Pravo na repliku, Milenko Jovanov.

MILENKO JOVANOV: Apsolutno je netačno, i moram na to da reagujem, da SNS zanemaruje bilo koji deo Srbije.

Juče je otvorena fabrika u Vlasotincu. Ja ne znam kad je tamo poslednji put ne fabrika bila otvorena, nego kiosk, pre nego što je Aleksandar Vučić juče otišao i otvorio fabriku, koja će zaposliti 200 radnika. Investicija od 3,5 miliona evra itd.

Investicije u Krupnju, investicije u Vladičinom Hanu, investicije u malim mestima za koja mnoge vlade pre ne da nisu imale sluha, nego nisu znale gde se nalaze.

Naravno da svako od nas želi za svoju sredinu najviše i naravno da svako od nas želi da sve bude koncentrisano tamo gde živimo, ali reći da je Kragujevac zanemaren u trenutku kada se gradi auto-put Karađorđe, kada se 200 miliona planira ulaganja u kilometre i kilometre kanalizacione mreže itd, pa to prosto ne stoji. Ne možete tako reći.

Izgradnja stadiona, takođe, i Kragujevac je na listi tih stadiona. Videli smo kako to u Leskovcu izgleda. Dakle, „Čika Dača“ će dobiti jedan potpuno novi izgled. I sad reći – Kragujevac je zaobiđen. Pa, ne može da bude prirodnijeg i normalnijeg centra za taj deo Srbije, za centralnu Srbiju, za Šumadiju, zovite kako hoćete Kragujevac, to nije realno i nijedna vlast to ne može da prenebregne. Tako da će i te kako i biti investicija i bilo je investicija, a ja verujem da će i mandatarka reći nešto konkretnije oko tih stvari, pa prosto da ne gubimo vreme na repliku, ako će već biti konkretnih i jasnih podataka.

Dakle, borimo se za svaki deo Srbije, za svako selo, za svaki zaseok. Nije lako, ali uspevamo da tamo gde godinama nisu dolazile fabrike, se otvaraju fabrike i ljudi dobijaju radna mesta. I to su jasni rezultati. I kad pogledate tu mapu Srbije, ne postoji deo gde nije zabodena zastavica da je nešto urađeno. Hvala.

PREDSEDNIK: Zahvaljujem.

Narodna stranka ima 16 sekundi. Da li želite da čitam uopšte prijavljene ili nema potrebe? Ne. Dobro.

Onda je sledeći Đorđe Đorđić. Izvolite.

ĐORĐO ĐORĐIĆ: Hvala, poštovani predsedavajući.

Uvažene dame i gospodo, poštovani građani Srbije, kao što već znate, SSP neće podržati sastav ove Vlade. Ne možemo da vas podržimo kada se očigledno radi o nastavku iste politike, ako je to što radite politika. Ne možemo da vas podržimo u tome da se sami odričete ustavnih ovlašćenja i praktično kompletno vršenje vlasti predate u ruke jednom čoveku.

Prethodna Vlada je svojim delovanjem, činjenjem, a možda više i nečinjenjem ovu Vladu, ovaj narod i svakog njenog građanina dovela na rub ekonomskog, moralnog i svakog drugog posrnuća.

Poštovani gospodine Gajiću, želim da se obratim vama i da vam kažem da mi je izuzetna čast što ste vi, baš vi upravo predloženi za ministra sporta. Vi ste olimpijski trener i sigurno znate kako se postaje šampion. Znate da se šampioni ne rađaju samo, da se oni stvaraju i da se na njima dosta radi.

Shodno tome, ja sam ubeđen, kakvo je stanje u našem sportu, imam obavezu, jer sam 20 godina profesionalni košarkaš i u stalnom sam kontaktu sa ljudima koji su u sportu, želim da vam kažem da je naš sport u predinfarktnom stanju. Razloga ima dosta, ali želim da vam iznesem činjenice koje vi možda znate, možda ne, ali ja sam u nekom mini istraživanju došao do podataka da je 35% fudbalera registrovanih manje od 2013. godine do 2022. godine, 65% manje registrovanih košarkaša od 2013. do 2022. godine, odbojka koja je naš trofejni sport, gde smo sada ostvarili najviše odličja, od 10% do 15% se ljudi manje bavi odbojkom. Rukomet je u nestajanju i svi ostali sportovi su u velikom padu. To su podaci i to su činjenice statističke, i o tome nema rasprave.

Deca se sve manje bave sportom i zato se poseban akcenat mora staviti na školski sport, jer je školski sport, slobodno mogu reći, temelj jednog zdravog društva. Voleo bih da u ovom mandatu, gospodine Gajiću, budete ministar koji će se konsultovati sa strukom, konsultovati sa ljudima koji su na terenu.

Na samom kraju, gospođo mandatarko, sve što ste rekli zvuči nadahnuto, inspirativno, sa tog mesta sve to zvuči sjajno, ali ja dolazim iz jednog grada, Sremske Mitrovice, gde ljudi baš ne osećaju takvu blagodat. Ne veruje narod i to je rekao na poslednjim izborima, gubitkom od 300 hiljada glasova. To što ova Vlada počiva na popularnosti jednog čoveka, to je jedna stvar, ali gubitkom od 300 hiljada glasova za samo dve godine, mislim da je pokazatelj da stvari nisu baš onakve kave ih vi prikazujete. Hvala.

PREDSEDNIK: Zahvaljujem.

Poslaničkoj grupi je ostalo još oko minut.

Da li Janko Veselinović želi reč?

Prijavite se samo, ako želite.

Izvolite.

JANKO VESELINOVIĆ: Hvala.

Samo da pokušam u ovih minut da dokažem da ova Vlada baš i nije prosrpska. Da li je ovo Vlada prosrpska ako prodaje svoja rudna bogatstva, a uvozi gotove proizvode? Da li ovo prosrpska Vlada ukoliko izvozi rudu zlata, a kupujemo zlatne poluge? Ukoliko smo prodali PKB, uvozimo mleko, ukoliko smo prodali najplodniju vojvođansku zemlju, uvozimo svinjsko, goveđe i pileće meso? Da li je prosrpska Vlada, ukoliko na ovim investicijama za koje uzimamo skupe kredite, rade strani radnici, a naši beže iz zemlje? Da li je ovo prosrpska Vlada, ukoliko investitori koji dolaze beže praveći prljave tehnologije u Srbiji? Nismo sve prodali, nešto smo i kupili, kupujemo, odnosno uzimamo skupe kredite, kao pijani milioneri. Uvozimo najjeftiniju naftu, a prodajemo građanima najskuplju naftu. Što je najgore, izvozimo, odnosno teramo mlade ljude iz zemlje.

PREDSEDNIK: Hvala vam.

To je bilo vreme poslaničke grupe.

Sada reč ima Ninosav Erić.

Gospodine Eriću, izvinite, prijavila se i mandatarka, nisam pogledao na vreme.

Izvolite.

ANA BRNABIĆ: Hvala vam.

Minut, ali sadržajan. Sremska Mitrovica. Ne oseća se baš takvo blagostanje. To je zanimljivo, s obzirom da u Sremskoj Mitrovici u ovom trenutku nezaposlenost oko 4%. Dakle, čak je otprilike na evropskom nivou, a nešto i niže nego u velikom broju zemalja država članica EU, Sremska Mitrovica, gde smo otvorili i bazen, izgradili veliki broj novih vrtića, fudbalski stadion, obilaznicu, čvorište oko Sremske Mitrovice, sve to, a verujem da može jošmnogo bolje, ali nije to ona Sremska Mitrovica pre 10 godina. Daleko od toga.

Kada pričamo o Kragujevcu i kako su neki gradovi u Srbiji ili delovi Srbije zaboravljeni i zapušteni, da vam kažem da u tom Kragujevcu se sada proizvode šinska vozila za Minhen i ostale nemačke, ali bogami i švajcarske gradove, tramvaji najmoderniji, „Simensovi“ tramvaji, tako da je to ono što smo mi uradili u Kragujevcu.

Da li je „Fijat“ mogao ovako ili onako, drugačije ili ne, to najbolje vi dugujete objašnjenje građanima Republike Srbije kakav ste ugovor potpisivali sa „Fijatom“ i koliko smo subvencija dali i kako se to završilo. Mi smo uspeli, doduše, tu zaista opet Aleksandar Vučić, da izvučemo kestenje iz vatre i da dogovorimo sada sa novom kompanijom „Pežo“, „Fijat“, dakle „Stelantis“, da od 2024. godine počne da proizvodi električna vozila u fabrici, tako da smo i to rešili.

U međuvremenu smo u tom Kragujevcu doveli „Jangfeng“, „Vaker Neuson“… Da, da. „Simens“ je isto došao, pretpostavljam, 2002. godine, samo što su prvi tramvaj proizveli 20 godina ranije, kao što ste vi uzeli prvi kredit za Klinički centar, ali ga samo niste izgradili, ali za „Vaker Neuson“ ste možda pročitali negde u nekim novinama.

Palata pravde u Kragujevca, verujem, takođe, da je ranije izgrađena, nego niko to nije video, valjda. Državni Dejta centar, najmoderniji u Kragujevcu, je izgrađen. Završamo do kraja ove godine Centar izvrsnosti. Univerzitet u Kragujevcu smo pomogli, bogami, na Šangajskoj listi prešao je Univerzitet u Beogradu. Izgradili smo stanove za službe bezbednosti, doveli nove firme i sve to ostalo.

Uskoro krećemo sa Kliničkim centrom Kragujevac. Rekla sam vam da mi je žao zato što nekad zbog evropskih procedura to dosta kasni, ali svakako sam sigurna, što je rekao i Milenko, uskoro krećemo sa stadionom, da će i izgradnja Kliničkog centra krenuti ubrzo i da u to građani Kragujevca veruju.

Što se Niša tiče, da vidim samo gde mi je podatak za Niš, u Nišu smo jednu od stvari, a na koju sam najponosnija, što smo izgradili najmoderniji naučno-tehnološki park, što ćemo sada već u mandatu ove Vlade da ga proširujemo, da gradimo još jedan novi, ali zato što je dovedeno zaista mnogo investicija, šest fabrika: „Džonson elektrik“, „Kaster tekstil“, „Leoni“, „Imi“, „Cumtobel“, „Sinju“. Mi smo samo u šest godina u Nišu, između 2016. i 2022. godine, otvorili 13.043 nova radna mesta. U Nišu je pre 10 godina nezaposlenost bila 29,7%, 30% je bila nezaposlenost u Nišu. Na kraju prošle godine je bila 10,4% i svakako još mnogo moramo da radimo, ali u poslednje četiri godine, dakle samo četiri godine, plate u Nišu su porasle 54,3%.

Evo vam jedan zanimljiv grafikon kada pričamo samo o gradovima i lokalnim samoupravama. Pogledajte, ovo je Niš i ovo je 2012. na 2021. godinu, devet godina. U Nišu je 2012. godine prosečna plata bila 316 evra, 2021, kraj godine, 607 evra, povećanje za 92% prosečnih plata u Nišu za devet godina.

Ako pričamo o Kragujevcu, prosečna plata u Kragujevcu je bila 347 evra, prosečna plata 2021. godine 603 evra, što je povećanje od 73,7%. U Novom Sadu, povećanje u devet godina prosečnih plata od 83,6%, sa 420 evra prosečne plate na 771 evro.

Ali, ono što je zapanjujuće jeste Bor, istok Srbije. Prosečna plata u Boru za one koji su imali posao 2012. godine je bila 261 evro, na kraju 2021. godine prosečna plata u Boru 757 evra, što je povećanje prosečnih plata od 190% za devet godina. Tako da smo, da, stigli u svaki kraj Srbije.

Kada mi ovaj narodni poslanik priča o tome kako smo mi sve rasprodali i kako to nije prosrpska Vlada, teško da je nama ostalo da bilo šta rasprodamo, posebno što se tiče prirodnih bogatstava. U vaše vreme, recimo, rasprodati su svi izvori vode u Republici Srbiji, ni jedan nije ostao u srpskom vlasništvu.

Pogledajte ovu mapu. Vidite sve ove tačkice? Samo da vam objasnim kakva je to mapa. Zanimljivo je, jer je trebalo stići u sve krajeve Srbije. Ovo ovde, gospodo, izvolite i vi da pogledate, ipak je ovo vaših ruku delo i vaše pameti rezultat, ovo je mapa raskinutih privatizacionih ugovora od 2002. do 2013. godine. Ovo su sve bile privatizacije, raskinute privatizacije, zato što su bile pljačkaške, neuspele, gde su fabrike zakatančene. To je 682 privatizacije. Ovo, poštovana gospodo, ne ljutite se…

(Predsedavajući: Ako možete da ne vičete svi u glas.)

Ovo, gospodo draga, je mapa uništavanja srpske privrede između 2008. i 2013. godine. Da možete da se dohvatite ovog papira, ali vam ga ne dam, vi bi i od njega napravili aviončić. Hvala mnogo.

PREDSEDNIK: Gospodine Eriću, izvolite.

NINOSLAV ERIĆ: Poštovani predsedniče Narodne skupštine, budući ministri, buduća predsednice Vlade, drage kolege, dolazim iz jednog grada, iz Ćuprije, gde sam u prethodnom periodu obavljao funkciju predsednika opštine, od 2013. do 2020. godine. Iz mog ličnog iskustva, Ćuprija je uvek imala partnera u Vladi Republike Srbije. Ćuprija je uvek bila poštovana i ispoštovana. Za svaki problem i svaki projekat koji smo pokrenuli, vrata predsednice Vlade Republike Srbije, vrata svih ministara su nam bila otvorena.

Ali, moram da podsetim da to nije bilo uvek tako. U vreme današnje razjedinjene opozicije i u vreme Tadića, Jeremića, Đilasa, Koštunice, Ćupriju su zvali tunelom između Jagodine i Paraćina. U Ćupriji bukvalno nije radila javna rasveta. Svaka mesna zajednica je bila blokirana. U Ćupriji ste ostavili dom zdravlja sa dugom od tri miliona evra, naravno, sa računom u blokadi. Jedan dobavljač lekova je imao potraživanja od 180 miliona dinara, da nije bilo predsednice Vlade, da nije bilo ministra finansija, bilo bi izvršenje na budžetu opštine Ćuprija.

Ćuprija je imala zabranu zapošljavanja još iz 2009. godine, zato što ste vodili takvu kakvu ste vodili kadrovsku politiku. U ustanovi kulture zapošljavali ste auto-limare, frizerke, traktoriste, a ta ista ustanova kulture je bila blokirana.

Sportski centar je registrovan kao javno preduzeće, a možete da zamislite, pretežna delatnost – distributer naftnih derivata. Takvu ste Ćupriju ostavili 2013. godine.

Ostavili ste i budžet koji je do tada bio 450 miliona. Prošle godine izvršenje budžeta opštine Ćuprije je bila milijarda i 200 miliona. Ove godine biće tri puta više, ne za tri miliona, ne za 30 miliona, ne za 300 miliona, nego za 900 miliona dinara.

Ali, ono što je najbitnije je to da ste ostavili Ćupriju bez industrijske zone. Ćuprija nije imala jedan ar industrijske zone. Vlada Republike Srbije je donela odluku i prebacila pravo javne svojine sa Republike na opštinu Ćuprija i dobili smo industrijsku zonu od 16 hektara. Sada imamo dve industrijske zone. Imamo najveću industrijsku zonu južno od Beograda, 500 hektara. U toj industrijskoj zoni smo otvorili nove fabrike. Predsednica Vlade je bila na otvaranju jedne fabrike.

Sve to je uticalo da je izvoz koji je ostvarila opština Ćuprija u prethodnih sedam meseci iznosio oko 15 miliona evra, što je nekih 60% u odnosu na isti period prošle godine.

Nove fabrike, koje su Ćupriji donele nekoliko stotina radnih mesta najviše su uticali na rast prosečnih zarada i na ukupnu privrednu aktivnost, tako da je i Ćuprija učestvovala na broj zaposlenih lica. U odnosu na 2012. godinu taj broj u Srbiji je porastao na 470 zaposlenih više nego do 2012. godine, 470.000.

Nadam se da ćemo da ostvarimo i dalju saradnju sa Vladom Republike Srbije. Drago mi je što imamo neke bivše gradonačelnike koji će biti ministri, jer oni znaju kako je raditi na lokalu, kako je raditi direktno sa narodom i koje su potrebe građana.

Za potrebe građana opštine Ćuprije mi smo uradili projektno – tehničku dokumentaciju za stotinu projekata. Ćuprija je grad medicine, Ćuprija je grad atletike i Ćuprija je grad talenta.

Što se tiče medicine, završili smo projektno – tehničku dokumentaciju za rekonstrukciju opšte bolnice u Ćupriji.

Što se tiče sporta i atletike, opština Ćuprija je izgradila atletski stadion. Očekuje nas izgradnja atletske dvorane, koja je ušla u program Vlade Republike Srbije 2020/2025. Ono što je bitno, kao što ste i vi rekli u vašem Ekspozeu, da su biti naučno – tehnološki parkovi. Mi radimo na jednom projektu koji se zove „Centar za mlade talente“. Pošto imamo talente u muzici, želimo da napravimo mlade talente i u fizici i u matematici.

Pored toga, najvažniji projekti za Ćupriju su izgradnja novog mosta na Velikoj Moravi, sistem za prečišćavanje otpadnih voda, ali mnogo je bitnije, mi smo pokrenuli projekat sa Kancelarijom za javna ulaganja vezano za rekonstrukciju vodovodne mreže i izgradnju vodovodne mreže u seoskim mesnim zajednicama. Moramo da napustimo koncept azbestnih cevi i da utičemo da voda bude čista i da utičemo na zdravlje nacije. Na kraju, veliki državnik je bio kralj Aleksandar koga su zvali „Ujedinitelj Srba, Hrvata i Slovenaca“. Mi danas imamo jednog ujedinitelja Srba i svih nacionalnih manjina u Srbiji, a to je Aleksandar Vučić. On je prvenstveno ujedinio nas u stranci. On nas je ujedinio sa koalicionim partnerima i napravio je jedinstvenu Vladu Republike Srbije.

Ujedno on je ujedinio i sve glasače koji su glasali dva miliona i 200 hiljada glasača su glasali za Aleksandra Vučića za predsednika Republike Srbije.

Pored toga što je ujedinio celokupan srpski narod i nacionalne manjine u Srbiji, on je ujedinio sve Srbe van Srbije i u Bosni i u Crnoj Gori. Za razliku od vas, pošto je kod vas najbitnija razjedinjenost, pošto je kod vas najbitnije da se bavite politikanstvom, da se svađate ko će gde da sedne, da pokušate da napravite da ova Skupština liči na farmu, to ste juče pokazali, tu postoji razlika između nas i vas, mi se ozbiljno bavimo državom i dajem punu podršku novoj Vladi Republike Srbije na čelu sa predsednicom Vlade Anom Brnabić. Hvala.

PREDSEDAVAJUĆA (Elvira Kovač): Zahvaljujem.

(Jelena Milošević: Povreda Poslovnika.)

Ali, citirajte tačan član, stav i obrazložite.

Reč ima Jelena Milošević.

JELENA MILOŠEVIĆ: Član 107. stav 1. govornik na sednici Narodne skupštine je dužan da poštuje dostojanstvo Narodne skupštine.

Prethodno izlaganje mandatarke, uvredila je dostojanstvo svih ljudi koji žive južno od Beograda. Niš ima najmanje …

PREDSEDAVAJUĆA: Koleginice, vi ste svesni toga da ne možete odgovoriti mandatarki.

(Jelena Milošević dobacije.)

Koleginice, vi upravo replicirate. Mikrofon vam je isključen. Molim vas da ne dižete tenziju i svoj ton. Nema smisla to što radite. Mikrofon vam je isključen. Zahvaljujem.

Možete ukazati na povredu Poslovnika koji je učinjena na neposredno pre ovoga. Kolega je govorio smireno o temi dnevnog reda. Ne možete ukazati sad i ne možete replicirati. Zahvaljujem. Idemo dalje.

Sa liste narodni poslanik Vojislav Mihailović.

Molim vas prijavite se.

On nije u sali. Dobro.

Sa liste narodni poslanik Miloš Jovanović.

Izvolite.

MILOŠ JOVANOVIĆ: Hvala predsedavajuća.

Uvažena mandatarko, uvaženi kandidati za članove nove Vlade Republike Srbije, dame i gospodo narodni poslanici, ja bih da se vratim na ekspoze vaš jučerašnji, na program Vlade Republike Srbije i da se vratim na jednu važnu stvar i obećao sam da ću to ostaviti za danas, dakle, to je spoljna politička orjentacija naše zemlje, to je taj čuveni evropski put i ja priznajem, neko od vas iz vladajuće većine je rekao ili ste vi gospođo Brnabić rekli da niste od onih koji su govorili da EU nema alternativu, samo bi još to falilo, jer sve ima alternativu, a kamoli EU, ali skoro da ste rekli slično i pročitali juče u svom programu rada nešto slično.

Dakle, citiram – bez obzira na sve probleme i mnoga neslaganja oko značajnih pitanja nastavićemo da radimo na evropskim integracijama Srbije, pa se dalje pominje da je EU naša strateška i krajnja destinacija, strana 11. u ovom našem formatu koji smo dobili, pa da ćemo mnogo raditi na našem evropskom putu itd, itd.

Tu ima dva problema o kojima sam ja ovde već dovoljno pričao, o kojima nažalost nikada nismo poveli ozbiljniju raspravu, dakle, mi i dan danas kao zemlja kandidat nismo u ovoj državi i ovom parlamentu imali iole ozbiljnu raspravu o toj našoj važnoj spoljnopolitičkoj orjentaciji koja nije samo spoljnopolitička, koja kao što dobro znate ima direktne posledice po unutrašnje pravni i ustavno pravni poredak naše zemlje.

Ali, hajde da krenemo od ovog drugo problema, možda će kandidatkinju za člana Vlade na mestu ministra za evropske integracije to zanimati i verujem da hoće. To je pitanje širenja, odnosno ne širenja u dogledno vreme EU. Ja sam rekao i prošli put da zvaničnici EU deklarativno govore da postoji nekakva evropska perspektiva ne samo za Srbiju nego i za neke druge zemlje, govore deklarativno da će biti možda nekog širenja, ali skoro podjednako eksplicitno kažu da neće biti nikakvog novog širenja dok ne dođe do institucionalne reforme u okviru same EU. To je ono čuvena procedura odlučivanja malo više većinskog odlučivanja, manje jednoglasnosti, ne ulazim sad u te detalje, pa onda pomenu da će verovatno biti Evrope u više krugova, dublja integracija, to je čuvena teorija koncentričnih krugova Evrope i više brzina i da ne nabrajam dalje, a onda izađe jedna velika evropska zemlja, osnivač, jedna od šest država osnivača EU sa idejom ove čuvene, kad kažem čuvene, nije uopšte čuvena, ali evropske političke zajednice koja treba da služi, mada oni to ne kažu potpuno jasno, ali treba da služi kao neka vrsta predvorja i za zemlje kandidate i za one koje to nisu i koje to nikad neće biti.

Dakle, objektivna je stvar da širenja neće biti, biću fin, barem u dogledno vreme. Odmah da vam kažem, gospodo budući ministri, pošto ćete naravno dobiti poverenje ovog visokog doma, to nije smak sveta da Srbija ne bude članica EU, neće biti nikakav smak sveta, ni prva ni poslednja zemlja na evropskom kontinentu. Ima različitih modela. Imate model Švajcarske. Imate model Norveške. Jedni su bilateralni, drugi su evropski ekonomski prostor. Ne ulazim sada ni u te detalje. Može se sarađivati sa EU i mora se sarađivati sa EU, gospođo Brnabić, a ne mora se nužno biti član.

Potpuno ste u pravu, ovde se pričali o tome, veći deo naše spoljne trgovine i uopšte robne razmene ide u pravcu i sa zemljama EU. To je otprilike dve trećine plus minus koji procenat iz godine u godinu i to će se nastaviti. To je bilo ranije. To će biti i u budućnosti nezavisno od našeg formalnog članstva ili odsustva istog.

Dakle, neće biti smak sveta, neće padati sekire, neće bit najezde skakavaca. To je valjda svima jasno.

Pored svega toga, sve kada bi se širila EU pred nama stoji taj jedan uslov, meni postaje iskreno zaista i dosadno da to ponavljam iz emisije u emisiju, iz skupštinske sednice u skupštinsku sednicu, to jeste priznanje ne nezavisnosti nego secesije naše južne pokrajine i to vrlo dobro znate i gospođo Brnabić taj argument o pet država članica EU koje nisu, Bogu hvala, priznale secesiju je zapravo potpuno irelevantan. Nije Briselu važno da ne zna Madrid, Nikozija, Bratislava, Atina, Bukurešt, priznaju secesiju Kosova. Njima je samo važno da mi ovde priznamo secesiju naše južne pokrajine. To reguliše stvari pravno – kada matična država se saglasi sa secesijom to više nije protivpravna radnja. To je legalna stvar i onda će i te države mnogo lakše priznati, a i one koje neće poput Španije biće im svejedno. Potpuno je irelevantan argument da li pet država nije priznalo ili jeste. Dobro je što nije, a za naš taj evropski put apsolutno ništa ne znači, kao što ne znači ništa i time završavam onaj deo, kao što ne znači ništa za postojanje tog uslova koji je uspostavljen prema nama.

Gospođo Brnabić, poštovani članovi Vlade, budući ministri, sada još uvek kandidati, za proceduru ulaska u EU da bi jedna država ušla sve postojeće članice moraju da daju svoju saglasnost i mi vrlo dobro znamo da je jedna Nemačka, jedna Francuska, jedna Italija, jedna Hrvatska neće pustiti Srbiju i sve te 22 zemlje nijedna od njih neće prihvatiti da Srbija postane članica, a da mi ne uradimo isto ono što od njih 22 države članice nisu uradile i tu nema nikakve dileme i to znamo i u tom smislu ove rečenice su prosto suvišne u jednom važnom segmentu, dakle, spoljno-političke orijentacije, od rođenja bacaju jednu ozbiljnu nedorečenost ili jednu konfuziju na ono što treba da bude put Srbije.

Neću se vama direktno obraćati, gospođo Miščević, ali vaš resor može biti takav ako je ovo ovako kako sam rekao, a jeste, možete se ovako pretvoriti u ministra bez portfelja, ali možete biti i ministarka koja će raditi posao dalje na integracijama, ali to podrazumeva kod nas, tj. kod vas jer vi imate odgovornost i izbor, sutra prihvatimo nekakav dogovor za KiM koji je njima zadovoljavajuće, a to je prihvatanje secesije i mi otvaramo put za to članstvo za 10, 15 ili 20 godina i to kod mene budi sumnju, moram da priznam, gospođo Brnabić.

Uvažena mandatarko, ja ne znam zašto ste vi mene, odnosno poslaničku grupa NADA koju čine POKS i novi DSS, a Bogami neke kolege iz opozicije toliko kritikovali zbog proglasa koji je iniciran od strane pedesetak javnih ličnosti i to ne baš beznačajnih. Za mene Matija Bećković nije beznačajna ličnost, kolega akademik Basta nije beznačajna ličnost, Emir Kusturica, ne mislim da je beznačajna ličnost i da ne nabrajam još 47 ljudi, gospodina Kovrića istoričara, pa nadalje.

To što piše u proglasu za odbranu Kosova i Metohije ništa nije drugo od Ustava Republike Srbije i međunarodnog prava važeće kako povelje tako i Rezolucije 1244 ništa drugo ne piše u tom proglasu. Ja ne znam zašto je taj proglas izazvao tako histerične reakcije u režimskim medijima ako mogu tako da ih nazovem, a da odmah ne izazovem replike na tu temu i kod vas juče. Jel vi hoćete da kažete građanima koji nas danas gledaju da Ustav ne važi, da Rezolucija 1244 ne važi i da imate neku drugu opciju onda recite ljudima koja je to opcija, pa možemo odmah na izbore što se mene tiče, jer onda gubite legitimitet politički i vi. Ne da mi se nešto preterano ide, ali ako treba ići ćemo i na izbore. Hoću da vam kažem recite onda jasno šta vas žulja u tom proglasu koji kaže samo jednu stvar Kosovo i Metohija su sastavni deo Srbije, isto što piše u preambuli i članu 182. Ustava Republike Srbije i treba se i valja se boriti za to kolikog god dugo ta borba bude trajala. Ja ne znam šta vam tu smeta. Ako vam smeta onda to jasno i glasno kažite.

I, za kraj pošto će Vojislav Mihailović da govori, govorili ste juče o lakoći, pa čak i neodgovornosti naše argumentacije, čak i o licemerju, pa su se neki naši članovi malo poneli. Ja ne mislim da sam ikada bio licemer imam jednu stranku u životu, svoje stavove nisam menjao, možda je to greh u Srbiji danas biti član samo jedne stranke, nosim nasleđe te stranke i ono manje dobro i ono dobro, ali samo jedna stvar i time završavam. Rado bih uzeo svo ovo vreme, ali sam obećao da neću.

Argument 2008. godine koji dajete neretko svi vi iz vladajuće većine da u naše vreme, nek bude to i moje vreme, izvršena secesija KiM i formalizovana. Jeste, u pravu ste. Februara 2008. godine jednostrana deklaracija nezavisnosti privremenih institucija samouprave u Prištini. Da li je to moglo da se spreči? Moglo je, tako da se raketira Priština, pokrenu tenkovi, helikopteri kojih je bilo jako malo, mnogo manje nego danas, to sam uvek priznavao i da ratom to rešimo. Da ste vi tada pozivali na rat imali biste pravo da me danas kritikujete. Mi smo organizovali između ostalog i miting, ja sam bio na tom mitingu kao građanin običan, slušao sam tada i Vojislava Koštunicu, ali sam slušao i Tomislava Nikolića koji je održao sjajan govor, sećate se – dok sam živ tako mi Boga neću se smiriti dok ne vratimo Kosovo kao sastavni deo Srbije. Malo su posle dela bila različita od tih reči, ali je bio sjajan govor, ja ću se uvek sećati tog govora više nego dela. Šta je onda kritika prema nama? Da li je moglo bolje? Niko nije predlagao ništa drugo, bili smo tad svi zajedno. Tako da sa tim kritikama prosto budete malo obazriviji, ja se ovde zaustavljam.

Izvinjavam se Vojo sa ova dva minuta. Hvala vam na pažnji i srećan rad.

PREDSEDNIK: Reč ima mandatarka.

ANA BRNABIĆ: Moram zaista jako kratko.

Šta mene žulja u tom proglasu? Pa, znate šta me žulja? Žulja me što ga potpisuju ljudi koji su bili tu i 2001. godine i pustili 1870 terorista na slobodu uključujući još jednom vam kažem braću Mazreku koji su ubijali i silovali srpsku decu na KiM, ali i Aljbina Kurtija što ga potpisuju ljudi koji su bili tu i na vlasti 2004. godine kada se desio pogrom ni prostom nisu mrdnuli da pomognu srpskom narodu na KiM. Žulja me to što su ga potpisivali ljudi i busaju se u junačke grudi sada sa tim proglasom i koji su bili na vlasti 2008. godine uključujući vas lično koji su tada od sve hrabrosti izdali saopštenje za medije i organizovali moleban, miting u sred Beograda, umesto da krenu valjda na to Kosovo, pa da pokušaju da ga vrate, ti isti ljudi koji su između te dve 2008. godine i 2013. godine dopustili da većina članica Ujedinjenih nacija prizna nezavisnost Kosova, ni prstom nisu mrdnuli da se bore protiv toga. Žulja me to što su to isti ljudi koji su 2010. godine prebacili pitanje Kosova i Metohije iz UN na EU koju su takođe 2010. godine svojom beskrajnom pameću izdejstvovali ono mišljenje međunarodnog suda pravde, ti isti ljudi koji su potpisivali taj proglas koji su 2011. godine uveli formalno granicu između Srba i Srba i tu ljudi se danas potpisuju proglas o reintegraciji Kosova to je licemerje, to je strašno, to je skandal. Ja ne kažem ništa za Emira Kusturicu, on nije bio tada na vlasti. Vi koji ste bili na vlasti to je skandal i vi poštovani narodni poslaniče ste bili savetnik u toj Vladi.

Upravo savetnik ministra za KiM. Vi ste bili 2008. godine koordinator za pravna pitanja Vlade Republike Srbije i šta ste uradili? Izdali saopštenje za medije. Predsednik pobegao u Bukurešt.

Onda danas nama mašete proglasom za reintegraciju. Što ste dozvolili, što ste pustili? Mi smo ti koji su izdejstvovali da danas imamo više članica UN koje ne priznaju nego priznaju Kosovo. A vi potpisujete neki proglas. Sve ste vi uradili. A potpisujete proglas za reintgraciju, pa kakvo je to licemerje? Još pričate i sve to lepo zvuči i sve je to onako prijemčivo valjda za kvazi patriotizam i na to ćete da dobijete glasove i na to ste dobijali glasove, ali ljudi treba to da znaju. Vi ste bili tu i prve, i četvrte, i osme, i desete i jedanaeste godine i ništa niste učinil. Ništa niste učinili da Kosovo nekako sačuvamo kako-tako, a sada reintegracija.

Sa tim, molim vas, nemojte na evropski put i ne treba nam Evropa. Čekajte, izvinite, vi ste bili u toj Vladi koja je ispregovarala Sporazum o stabilizaciji i pridruživanju. Vi ste bili u Vladi koja je bila na evropskom putu, 2008. godine je potpisan Sporazum o stabilizaciji i pridruživanju sa EU. I šta sada? Godine 2008. EU i SSP i može Kosovo nezavisno, a odgovor naš na to je saopštenje za medije, a 2011. godine nemojte u EU i reintegracija Kosova. I kažete mi da ništa ne menjate u vašim stavovima i vašoj borbi, a eto to je dovoljno što sam vam rekla. Hvala vam i drugi put za reintegraciju, molim vas uradite nešto konkretno.

(Miloš Jovanović: Replika.)

PREDSEDNIK: Niste pomenuti. Postavili pitanje, dobili odgovor, postavili pitanje, dobili odgovor. Koliko vidim imate još jednu prijavu za reč, ako želite da iskoristite. Na listi je Nenad Tomašević.

Iskoristile ste, ne želite.

Ako ne želite, to je to. Nemate više prijava za reč.

Poslednji prijavljeni je Milovan Drecun.

MILOVAN DRECUN: Poštovani predsedniče, koleginice i kolege narodni poslanici, gospođo Brnabić, kandidati za ministre, želim da iskoristim ovo malo vremena da vam sa skoro četrdesetogodišnjim iskustvom bavljenja geopolitičkim i bezbednosnim temama ukažem na neke procese i dam nekoliko predloga za koje smatram da će biti od izuzetne važnosti u narednom periodu za odbranu interesa ne samo naše države, nego i interesa celokupnog srpskog naroda.

Kada ste izneli program Vlade Republike Srbije, u poglavlju „Očuvanje nezavisnosti samostalnog odlučivanja Srbije“ rekli ste, citiram: „Naša politika je bila i ostaće da budemo na evropskom putu, da čuvamo svoja tradicionalna prijateljstva i da vodimo samostalnu i nezavisnu politiku“. Slažem se, ali ono što je bitno, gospođo Brnabić, je da u narednom periodu, kao država, apsolutno ispravno, sa vizijom, bez stereotipa i bez predrasuda definišemo u kom pravcu ide svet, šta se dešava oko nas, da bismo mogli efikasno da sprovedemo politiku koju ste definisali, odnosno njene principe. Dešavaju se tektonske geopolitičke promene na međunarodnom planu i one će uveliko, ako ne i presudno determinisati i politiku Vlade Republike Srbije.

Umesto unipolarnog međunarodnog poretka koji je bio po dominacijom SAD, stvara se policentrični međunarodni poredak. Rusi u svojim strateškim aktima definišu to kao podelu na dva pola moći, jedan je evroatlantik, a drugi je velika Evroazija. Gde se mi nalazimo? I to je pitanje za sve nas, za sve naše građane, da dobro promislimo. Stvara se jedan međunarodni poredak koji predvode Rusija i Kina, ali se stvara na prostorima na kojima mi nismo. Mi smo na prostoru evroatlantskog savezništva i u okviru toga moramo da definišemo našu politiku, da bismo zaštitili efikasno naše interese. Naravno, složenost našeg položaja najbolje ilustruje par, rekao bih, možda i ne toliko bitnih pitanja.

Pogledajte situaciju sa naftovodom „Janaf“, pogledajte situaciju sa dolaskom ruskog ministra spoljnih poslova. Da li to zavisi od nas ili od nekog drugog? Što se tiče opredeljenja koje se od nas traži od strane Zapada, da li ćemo na jednu ili drugu stranu gvozdene zavese. Treba imati u vidu da je sama Rusija redefinisala svoju politiku. Ministar Lavrov pre nekoliko dana kaže: „Moskva ne vidi smisao održavanju svog prisustva u zapadnim zemljama na ranijem nivou“. „Tražićemo saradnju“, kaže Lavrov, „sa drugim državama u Aziji, Africi, Latinskoj Americi“.

Kada očekujemo i gradimo naše strateško partnerstvo sa Ruskom Federacijom, moramo da imamo u vidu da je za rusku spoljnu politiku ovaj geografski pravac sporedan, nije presudan. Drugo, nedavno je šef BIA, sadašnji kandidat za ministra, rekao da su sve izraženije hibridne pretnje kojima je naša zemlja izložena i da poprimaju obeležje hibridnog rata. Složiću se, ali uz ocenu da se već vodi hibridni rat uveliko. Na to sam i ovoj Skupštini ukazivao minulih 10 godina.

Želim da vam predložim, poštovana gospođo Brnabić, da neizostavno, hitno, formiramo kao država, i to nadilazi bilo kakve stranačke interese, uopšte se ne odnosi na to ko se nalazi trenutno ili ko će biti na vlasti, radi se o interesu države, da formiramo centar za istraživanje i prevenciju hibridnih pretnji.

Hoću da vam to obrazložim. Da biste shvatili težinu ovog predloga, inače izraz hibridna pretnja odnosni se na akcije koje sprovode državni ili nedržavni akteri, čiji je cilj nanošenje štete subjektu koji je predmet hibridnog napada, uticaje na njegovo odlučivanje na lokalnom, državnom ili institucionalnom nivou. Iako ne isključuje u potpunosti konvencionalne metode borbe, hibridni rat akcenat stavlja pre svega na informacioni prostor. Radi sprovođenja kampanje dezinformisanja na strategiju tzv. nenasilnih promena režima, upotrebom neregularnih jedinica, onlajn prostor i razne vrste subverzivnog delovanja, špijunaža, ekonomsko, kulturološko i političko devastiranje. Posebno je intenzivan uticaj hibridnih operacija na mlade ljudi koji pretežno komuniciraju preko onlajn prostora i na koje se može uticati destruktivnim fejk vestima, propagandom i raznim dezinformacijama.

Protiv naše zemlje, ali i celokupnog srpskog naroda, Republike Srpske se sprovodi niz složenih oblika hibridnih operacija sa više strana, na političkom, ekonomskom, medijskom, bezbednosnom planu, sa ciljem da državni i nedržavni nosioci tih operacija presudno utiču na unutrašnje procese i spoljnu politiku Republike Srbije, da potkopaju politički, ekonomski i socijalni sistem i ostvare uticaj na našu mladu populaciju, zarad destabilizacije društva i države.

Kritično je pojačano delovanje stranih obaveštajnih subjekata prema građanima i institucijama Republike Srbije, radi stvaranja saradničkih mreža, pri čemu su posebno na udaru pripadnici vojske i policije. Formirani su i deluju i ad hok centri za obaveštajno hibridno delovanje prema Republici Srbiji u našoj okolini, naročito izražen medijsko propagandni pravac hibridnog delovanja. Sprega spoljnih nosilaca hibridnog delovanja sa njihovim unutrašnjim osloncima, akterima, je mrežasto formirana, finansirana, medijski podržana, dobro povezana za profilisanim udarnim grupama za posebno osetljive operacije nasilnog karaktera, što možemo da vidimo posebno na severu Kosova.

Sve velike sile, NATO, Evropska unija, mnoge zemlje imaju formirane centre za hibridno, kako oni kažu, odnosno za antihibridno delovanje. Nadležni državni organi Republike Srbije odbranu od hibridnog delovanja sprovode, rekao bih, prilično konzervativno, značajno pasivno i u pojedinim trenucima inertno. Tekuće hibridne operacije će, s obzirom na to da su deo šireg geopolitičkog sučeljavanja, biti intenzivirane u narednom periodu po obimu i pravcima, sve raznolikije, dugoročnog su karaktera i kontinuirano će se izvoditi, zbog čega je neophodno identifikovati nosioce, način i metodologiju delovanja nosilaca hibridnih pretnji, detaljno ih proučiti i hitno formirati dodatni državni mehanizam za odbranu od tog kompleksnog destabilizujućeg delovanja. Potrebni su značajni napori na izgradnji društvenog, državnog okruženja, otpornog na razarajuće hibridno delovanje. Nacionalna bezbednost sve će se više oslanjati na otporno informaciono okruženje i populaciju koja se neprekidno edukuje protiv tehnika društvene manipulacije.

Sve velike sile, NATO, EU, imaju formirane centre za antihibridno delovanje. Primer su Hibrid COE u Helsinkiju i NATO StratKom COE u Rigi. Za rešavanje tih zadataka angažuju se multidisciplinarni timovi, specijalisti u oblasti matematike, informacione bezbednosti, antropologije, etnologije, socijalne psihologije i psiholingvistike, teorije sistema. Centar treba da bude platforma koja će okupiti stručnjake različitih profila i praktičare kako bi izgradili model, testirali novi dejej, vežbali i realizovali strategiju preventivnog suprotstavljanja i odbranu od hibridnih pretnji koje su prisutne ili će se pojaviti na unutrašnjem planu i koje dolaze spolja. Centar treba da definiše modele odbrane od hibridnih pretnji i može da pripremi predlog zakona za suprotstavljanje hibridnim pretnjama.

Još samo jednu stvar hoću da vam kažem. Znate, Priština je nedavno donela odluku o formiranju instituta za proučavanje ratnih zločina, sve sa namerom da pronađu nekakve navodne dokaze za izmišljenu tezu o genocidu nad Albancima. Država Srbija mora da se aktivno suprotstavi tome. Ja vas podsećam, gospođo Brnabić, da je Odbor za Kosovo i Metohiju šest godina radio na objedinjavanju kompletne dokumentacije kojima naši nadležni organi raspolažu o zločinima koje je počinila teroristička OVK. Slobodno mogu da kažem, uz napomenu da nismo imali dinara budžeta, nismo potrošili nijedan jedini dinar budžeta građana, da nije bilo te radne grupe ne bismo danas imali optužnicu protiv Tačija i ostalih i ne bismo imali onu kvalifikaciju, što najviše iritira Prištinu, udruženi zločinački poduhvat koji su sprovodili svi pripadnici OVK.

Zato tražim od vas da u narednom periodu država Srbija, na osnovu informacija koje se nalaze u bazi podataka koju smo formirali, pripremi jednu prezentaciju zločina koje je počinila teroristička OVK, sa izuzetno značajnom dokumentacijom kojom raspolažemo i video zapisima i da sa tom prezentacijom krenemo da upoznajemo sve subjekte, i političke subjekte, i nevladin sektor, i ugledne pojedince i medije, da bismo se istinom suprotstavili lažima koje Priština plasira.

Poslednje što želim da vam kažem je da vas zamolim da u godišnjicu obeležavanja bitke na Košarama 1999. godine, dodate da to bude godišnjica bitke na Košarama i na Paštriku 1999. godine.

Bio sam prisutan kao novinar i na Košarama i na Paštriku, to je sastavni deo jedne zajedničke neprijateljske operacije pod nazivom „Stela 1“ i „Strela 2“ i mislim da učesnici tih bitaka ne treba da se odvajaju.

Na Paštriku su bile još masovnije borbe od onih koje su bile na Košarama i zato predlažem da se taj dan preimenuje obavezno godišnjica bitke na Košarama i Paštriku 1999. godine. Hvala.

PREDSEDNIK: Hvala i vama.

Ko hoće po Poslovniku?

MIODRAG GAVRILOVIĆ: Molim vas član 103. stav 1, molim vas da mi date pravo u čemu je povreda Poslovnika, ako ja nisam u pravu, kaznite me, ali se trudim da zaista govorim o proceduralnim stvarima koje su važne.

Mislim da ste pogrešili, u članu 103. stav 1, piše da treba odmah da mi date kada je učinjena povreda, po mom mišljenju niste mi dali, a u pitanju je bio član 104. stav 1. ja smatram i ako se ne slažem sa Milošem Jovanovićem, zbog čega postoji ovaj član, je demokratsko načelo da se borimo da kažete vaše mišljenje i ako se ja sa vama ne slažem i mislim da ste pogrešili što kolegi Milošu Jovanoviću niste dali reč. Molim vas da se izjasnimo o tome.

PREDSEDNIK: Dobro. Izjasniće se Skupština.

Ako vas ne zanima moje obrazloženje, nemamo nikakav problem sa tim.

Pošto na listama poslaničkih grupa više nema prijavljenih za reč, pre zaključivanja pretresa pitam da li žele reč predsednici, odnosno, predstavnici poslaničkih grupa ili još neko ko nije iskoristio svoje pravo iz člana 96. Poslovnika.

Vi znate koliko je kome ostalo vremena od ovlašćenih predstavnika, nalazi vam se u elektronskom sistemu. Znači, ovako, prema redosledu, Biljana Đorđević.

BILjANA ĐORĐEVIĆ: Poštovani predsedavajući, poštovane koleginice i kolege, građani i građanke Srbije, poštovani gosti, u trenutku kada je građanima neophodna vizionarska i socijalno i ekonomski odgovorna politika njima se nudi vlada ograničenog mandata.

Vlada čiji je glavni zadatak da prezimi, jednu zimu, možda dve. Takva vlada ne može imati odgovore za izazove sa kojima se suočavaju građani Srbije.

U trenucima kada građani jedva sklapaju kraj sa krajem njima se nudi vlada sa rekordnim brojem članova vlade, rasipnička vlada, čiji cilj nije rešavanje problema građana, već rešavanje rastućih napetosti unutar vladajuće partije. U toj vladi vodi se računa kako da SNS klanovi budu u ravnoteži.

Sistem proveravanja ravnoteže ili kočnice ravnoteže, koje smo uveli u Ustav, u članu 4. nakon ovih promena, on bi zapravo trebalo da se tiče podele vlasti, vlasti zakonodavne, sudske, izvršne, ali zapravo to izgleda funkcioniše samo unutar vladajuće stranke, gde predsednik Republike i predsednik stranke vodi računa da je jedan SNS kalan uravnotežen i zakočen delovanjem drugog.

Mandat stare nove premijerke je po drugi put oročen. Ova vlada je ograničena upravo u tom perventirarnom sistemu uravnotežavanja u kome onaj ko je odgovoran, nikada nije i formalno odgovoran. Sada ću vam dati primer kako to izgleda.

U ovom produženom tehničkom mandatu, imali smo prilike da vidimo situaciju gde vlada sklapa tajni ugovor sa konsultantskom kućom ..Enerdži iz Norveške, bez znanja Ministarstva energetike.

Znači, sadržaj je hitna preporuka o tome šta treba da se radi sa našim energetskim sistemom, inače mi imamo neke strategije, neka strateška dokumenta, i valjda bi tu trebalo da piše šta treba da se radi, ali ne.

Ministar finansija, poznatiji kao ekspert za „eritrejski pamuk“ i glavni konsilireza privatizacije i koncesije, se dodatno zadužio u vrednosti od 50 miliona evra, da ispuni tu preporuku šta treba da se radi sa energetskim sektorom, putem nabavke koja je kao ugovor strogo poverljiva, i sprovedena bez javnog tendera, pod izgovorom da bi u suprotnom država bila u obavezi da da informacije čije bi otkrivanje štetilo državnom interesu.

Znači nije samo tajno od građana, i od nas narodnih poslanika, već i od resornog ministarstva. Ono nije bilo konsultovano. U odgovoru na pitanja o vezi Ministarstva energetike sa potpisivanjem ovog tajnog ugovora, saznali smo da je cilj rudarstva, energetike, da se EPS, kao i kompletan energetski sektor razvijaju, a ne da se najvažnije preduzeće za energetsku stabilnost zemlje prodaje.

I sada ko je ovde za privatizaciju, a ko bi da zaštiti EPS, od privatizacije, koji klan, ko kome pripada, to vi vidite među sobom, međutim, ono što ja znam, da mi nemamo nikakvo poverenja u ministra plagijatora, stručnjaka za privatizaciju i po rečima predsednika odgovornog za rušenje Savamale, da će zaštititi naš energetski sistem od privatizacije.

Takođe nemamo nikakvo poverenje ni u novu ministarku energetike, koja dolazi u trenucima kada se energetska kriza nameće kao glavno pitanje a da nema potrebnog iskustva u ovom sektoru.

Njena najveća referenca kao kandidatkinja za čuvanje nacionalnog bogatstva, to je rudarstvo i energetika, iskustvo bavljenja projektima javnog privatnog partnerstva, što me samo još više uverava da se pripremamo za rasprodaju EPS i drugih prirodnih bogatstava.

Laž, koja toliko laže, da se zanese, da se zaboravi, pa prevari i sebe, postaje vrhovna istina, niko to nije lepše rekao od pesnika Miroslava Antića, na žalost to je vaša osnovna deviza – tome služe zamene teza kojim se služite u ovoj iznuđenoj debati od koje toliko bežite.

Evo jednog primera takve zamene teza, mandatarka priča o otvaranju novih naučnih instituta, a zaboravlja na privatizaciju postojećih. U izveštaju na 38 strana, vaš vladin savet za borbu protiv korupcije, uz objašnjenje šta za Srbiju i građane znači Institut za vodoprivredu Jaroslav Černi, navodi da njegovu prodaju milenijum timu treba poništiti, jer je neosnovana, neargumentovana, protivzakonita i suprotna opštem interesu.

Nema dobrih primera privatizacije, stoji u ovom izveštaju, vodnih instituta u svetu, a da ne idu protiv interesa zaštite zdravlja, života ljudi i bezbednosti države.

Ja se nadam da ste taj izveštaj pročitali, ali ako niste, evo jedan pasus – jedan od vrlo ubedljivih razloga za neprihvatljivost privatizacije vodoprivrednih preduzeća bazira se na nacionalnoj bezbednosti i ukazujući na vrlo opasna krizna stanja koja se mogu izazvati, ukoliko bi se upravljački punktovi vitalnih sistema, poverili subjektima sa strane, čiji nalogodavci mogu biti i neki drugi, često sasvim skriveni centri moći, koji bi na taj način stvarajući krizne situacije, uticali na ostvarivanje nekih svojih dalekosežnih interesa.

Očuvanje nacionalne bezbednosti trebalo bi biti prioritet, te pitanje privatizacije, vodoprivrednih preduzeća instituta je neprihvatljivo iz razloga što raspolažu sa podacima o državnim i vojnim tajnama, te bi prelazak u privatne ruke putem privatizacije putem subjekata ugrozilo nacionalne interese država. To je citat iz vladinog Saveta za borbu protiv korupcije.

Sada za kraj, hoću da kažem još nešto mi iz Zeleno – Levog kluba, Ne davimo Beograd – Moramo, nismo deo nikakve bivše vlasti i vi to vrlo dobro znate i vaš šef poslaničke grupe, najveće stranke, to je priznao pre neki dan kada je rekao da se on ne stidi svoje prošlosti, a da mi ni nemamo prošlost pa onda nemamo ni čega da se stidimo. To što mi tražimo da vi kao narodni poslanici, čija je funkcija i kontrolna, da vi nama polažete neki račun, vi to ne možete da izbegnete, jer način kojim ste se vi koristili prethodnih dana da kažete, da nepoverenje u sudije, znači nepoverenje u vlast ove zemlje, važi i za nas, i mi smo ovde neka vlast.

PREDSEDNIK: Reč ima Aleksandar Jovanović, izvolite.

ALEKSANDAR JOVANOVIĆ: Dobro veče svima.

Da li se čujemo? Vidim da ste se skupili. Izgleda da dolazi on. Priča se da dolazi vrhovno božanstvo.

Da pređemo na stvar. Gospođo Brnabić, hajte, molim vas, pitajte Irenu Vujović zašto dve godine ne želi da razgovara sa svojim građanima?

Evo, mogu ja vas odmah da pitam, gospođo Vujović, zašto vi nas nećete da primite? Ko ste vi da ne primate svoje građane?

Dakle, nećete da nas primite kao građane, nećete da nas primite ni kao funkcionere. Ja, kao predsednik Odbora za zaštitu životne sredine zovem vašu šeficu kabineta, kaže - ima preča posla. Pa, primićete nas kao bele lale.

Pitanje za novu…

(Poslanici dobacuju iz klupa.)

Hajde malo da vas čuje cela Srbija. Hajde malo glasnije to.

Gospođo Đedović, pitam novu ministarku za rudarstvo i energetiku, da li ste vi za „Rio Tinto“ ili ne? Vidim da Đuka kuka, roni suze za „Rio Tintom“.

Da vas obavestim samo sve zajedno ovde, a ujedno da vas pozovem 8. novembra biće naredna sednica Odbora za zaštitu životne sredine u Loznici. Tema će biti „Rio Tinto“.

(Poslanici dobacuju iz klupa.)

Hajde malo urlajte! Urlajte! Hajde da vas čujem? Hajde!

Dakle, pozivam sve narodne poslanike, narodne poslanice, posebno Milimira, potpredsednika i vas iz većine, da dođete tamo pred narod. Tu će biti prof. Dragana, tu će biti akademik Stevanović, naučna savetnica u Institutu za hemiju Dragana Đorđević i biće prodekan, prorektor Univerziteta prof. Ratko Ristić. Pa, dovedite vi svoje ljude da objasnite tamo šta se to tamo dešava sa „Rio Tintom“. Otkud dopis „Rio Tinta“ i dalje u Gornjim Nedeljicama i šta rade one srušene kuće?

Druga stvar, pitanje za vas, gospođo Brnabić, da li vi stvarno mislite da narod više zanima ko je ovde koga pljačkao, ko je ovde koga ubijao, to što se prepucavate sa opozicijom i ona sa vama 30 godina? Dok se vi prepucavate, narod se bori da preživi, jer ljudi nemaju hleba da jedu. Svaki dan nikne po jedan novi buvljak.

Juče gledam ovde, naređali ste se. Ne može da se prođe od službenih vozila. Kada se sve ovo završi, ovo govorim građanima, vi ćete ponovo sesti u svoja skupocena kola, otvoriće vam vrata vozači i onda ćete otići u svoje vile i skupocene stanove, a sutra će u Srbiji nići još jedan novi buvljak. Ljudi se bukvalno bore za život. To je Srbija koju vi nama predstavljate.

Ja vas molim, evo, više puta, predsednika i predsedavajućeg da nam pokažete svoj račun za struju i grejanje. Dajte, recite nam koliko to mi plaćamo vaše grejanje i vašu struju u Jovankinoj vili?

A vas, predsedavajući, da podsetim da sam od vas tražio da mi kažete kada će na dnevni red neke od narednih sednica doći Zakon o trajnoj eksploataciji litijuma i bora. Kreni – promeni je uputilo, podnelo je ovde inicijativu, 40 hiljada građana je potpisalo i vi, po zakonu, to morate da stavite na dnevni red.

Dakle, još jednom za vas, gospođo Đedović, „Rio Tinto“, da ili ne?

Gospođo Vujović, kada se vidimo sledeći put? Bilo bi red da nas primite. Ja vas pozivam da dođete u Loznicu 8. novembra, pa da tamo objasnite narodu šta će tamo da bude dalje sa „Rio Tintom“ jer „Rio Tinto“ i dalje ovde vidim Đuka i dalje kuka, predsednik se udara u glavu. Imamo mi još mnogo tema, ali nemam više vremena.

Vidimo se na terenu, drugari. Srbija je jedna tempirana ekološka bomba.

Vi ste Rusima dali naš gas.

Imam još dva minuta. Hvala, kolega Miketiću.

Vi ste Rusima dali naš gas i naftu. Kinezima ste dali naš bakar i zlato i sada treba namiriti i dalje još jednog predatora, a on se zove „Rio Tinto“. U novom prostornom planu ima više od 50 rudnika. Vi ste dali trenutno 531.000 kvadratnih kilometara. Predmet istražnih radnji oko 70 rudnika zlata, više od 60 rudnika litijuma. To je 15% naše teritorije. Da li vi stvarno mislite da ćemo mi mirno gledati kako vaši strani pajtosi ovde pljačkaju naše zlato, naš litijum i naše prirodne resurse? A seljacima ste namenili sudbinu ekoloških izbeglica.

Ja pozivam sve ekološke organizacije, sve građane, postoji ključna reč za 2022. godinu i ona glasi pobuna. Mi to mirno nećemo gledati. Bude li se ponovo pojavio „Rio Tinto“, imaćete „Gazelu“ i blokadu cele Srbije. To vam ja obećavam.

Hvala lepo.

PREDSEDNIK: Vreme ovlašćenog.

Toliko ste vikali da su ovi iz vaše grupe morali da vas zamole da utišate malo.

Reč ima Dragan Nikolić.

DRAGAN NIKOLIĆ: Gospođo Brnabić, juče sam bio među najkorektnijim predstavnicima stranke. Bio sam veoma korektan i pošten prema vama. Čak sam iz domaćeg vaspitanja, imajući u vidu da sam dete prosvetnih radnika, vam poželeo svima sreću i uspeh u životu, što bih uvek učinio i onda sam naišao nakon toga na kanonadu, domaći zadatak koji ste dobili, da krenete na nas, na Srpsku stranku Zavetnici iz sve snage, govoreći da smo rekli nešto što u kampanji nismo rekli, da ćete vi nakon 3. aprila uvesti sankcije Rusiji. To nikada, gospođo Brnabić, nismo rekli. Tražili ste od nas da se izvinimo zbog toga.

Ja sada tražim od vas da se izvinite Zavetnicima od kojih ste tražili da se izvine za ono što ste vi izmislili na samoj sednici ove Skupštine.

Mi smo jedna od retkih stranaka koja je samostalno imala hrabrosti da samostalno izađe na izbore, a jedina koja je ušla u ovaj parlament kao samostalna i formirala poslaničku grupu.

Tokom kampanje smo se veoma korektno ponašali prema svima, i prema strankama na vlasti i prema strankama koje su tada bile opozicija. Nikoga nismo prozivali. Nikome zlu reč nismo rekli. Hteli smo da se poštujemo, da uvedemo jedan red i sabornost u ovu Srbiju, jer mi nismo neprijatelji, mi smo politički protivnici.

Nakon toga ste nam spočitavali koaliciju sa strankama koje hoće da priznaju Kosovo i Metohiju još sutra, koje hoće da Rusiji uvedu sankcije koliko sutra i to je dokaz vašeg licemerja.

Vi ste u koaliciji sa SPO-om. Imate dva poslanika ovde u ovom parlamentu, imate Vuka Draškovića koji svakoga dana traži da se uvedu sankcije Rusiji. Trebalo je još juče da ih uvedemo. Prošle godine smo još trebali Kosovo i Metohiju da priznamo, po njemu, napada Srpsku pravoslavnu crkvu, naziva ih pukovnicima, a vi nas upoređujete i uvezujete za neke druge. To je vrhunac vašeg licemerja.

Kada smo kod glasanja, u mestu gde ja glasam Srpska stranka Zavetnici je dobila 23%, gospođo. To samo pokazuje da ja imam kredibilitet i da sam u stranci koji ljudi u ovoj zemlji poštuju.

(Predsednik: Vreme ovlašćenog predstavnika.)

Za nas je narod glasao, a ne NALED i zbog toga tražim od vas da nam se izvinete ovde javno, jer ste 18 puta juče ponovili… (Isključen mikrofon.)

PREDSEDNIK: Hvala.

Reč ima Dragana Rakić.

DRAGANA RAKIĆ: Poštovani predsedniče Narodne skupštine, koleginice i kolege narodni poslanici, kandidati i kandidatkinje za članove Vlade, gospođo Ana Brnabić, danas kada vam sastavljaju i treću Vladu postoji potreba da vam ukažem na jedan bolji ekspoze od vašeg jučerašnjeg praznoslovlja.

Naime, najbolje o desetogodišnjoj vladavini vas i Aleksandra Vučića govori popis stanovništva koji je u toku. Molim vas, probajte da ovog puta ne fingirate rezultate. Znam da će vam biti teško, jer vi lažirate sve rezultate, od ekonomskih, u čemu se najbolje snalazite, do medicinskih, gde ste lažirali broj umrlih od kovida.

Sigurna sam da će popis pokazati da je preko 700.000 ljudi napustilo zemlju u proteklih deset godina.

Gospođo Brnabić, pričali ste o cirkularnim migracijama, a nenameravano su vam se desile potpuno različite migracije. U Srbiji se javljaju emigranti koji beže od ekonomskog prosperiteta, blagostanja i sreće. U Srbiji, od koje ste napravili ekonomskog tigra, svi beže glavom bez obzira. Ovde ste stvorili novu vrstu emigranata, oni se zovu – begunci od prinudne sreće.

Kada objašnjavate kako treba da izgleda sreća i blagostanje, treba da kažete – hvala, dragi penzioneri, što smo vam uzeli od vaših malih penzija i stavili u naš džep. Na silu ljudima objašnjavate koliko im je ovde zapravo dobro, a ja vam predlažem drugačiju metodologiju za merenje sreće i blagostanja – uzmite broj od tridesetak vaših ministara, pomnožite ga sa 10 članova njihovih porodica i bliskih prijatelja i to vam je količina sretnih i zbrinutih u ovoj zemlji.

Gospodo ministri, vi koji ste pristali da budete ukras, da budete broš na reveru ovoj Vladi sa svojim biografijama, moram da vam kažem da ćete se za dve godine stideti, poželećete da izbrišete iz svojih biografija da ste bili članovi ove tehničke vlade u despotiji Srbiji, pod vlašću Aleksandra Vučića.

Kada govorite o prosperitetu mladih ljudi koji u ovom momentu završavaju studije, naporno učeći, kakvu im poruku vi, gospođo Brnabić, šaljete, preko tog koji sedi pored vas, koji je uhvaćen u krivičnom delu krađe intelektualne svojine i koji se sprema da krivično delo ponovi?

I taman kada ste napravili sve preduslove da Srbija bude jedna orijentalna despotija, gde se jedan čovek za sve pita, ostajete bez naroda, gospođo Brnabić.

Gospođo Brnabić, moram da vas upozorim, kada ste u parlamentu, niste na „Pinku“. Ovde nema nameštenih voditelja i naručenih pitanja. Na svaki sat i po vašeg neometanog gostovanja na „Pinku“, hiljadu i po ljudi odluči da napusti ovu zemlju, a Srbija se zaduži za milion evra.

Slušajući vašu jučerašnju diskusiju, gospođo Brnabić, moram da iznesem jednu svoju ličnu impresiju. Juče ste kroz jedan primitivan i prizeman humor, koji ste sigurno učili od Aleksandra Vučića, pokušali da insinuirate i u govore određenih poslanika učitate sadržinu koja ne postoji, a to je da oni imaju određene gej aspiracije na osnovu toga što su spominjali LGBT populaciju. A ja moram da primetim da ste vi juče najviše spominjali Demokratsku stranku i kada bih se rukovodila tom logikom, to bi moglo da znači da tu postoji neka neostvarena veza između vas i Demokratske stranke, pa sam se malo raspitivala. Juče ste grubo optužili Demokratsku stranku da je za vreme njene vlasti onaj ko je hteo da se zaposli, morao da donese kovertu. Ja sam se raspitala kako ste se vi zaposlili. Istina je da ste se zaposlili za vreme naše vlasti i istina je da nikakvu kovertu niste morali da donesete.

Priznajem, snosimo deo odgovornosti zato što smo vas kao jednu nekompetentnu osobu, sa sumnjivim fakultetom, zaposlili. Ali, svakako nas niko ne može optužiti za partokratiju, jer ste se vi tada kao mlada žena zaposlili i dobili posao bez partijske knjižice, što danas nije moguće. Vi član Demokratske stranke niste bili nikada, a u periodu od 2008. do 2012. godine samo ste za nas glasali, prema sopstvenim rečima.

Ali, nama partijska knjižica nije bila kriterijum po kome neko treba da bude zaposlen. Mi smo samo tad pogrešno verovali da ste vi…

(Predsednik: Vreme ovlašćenog predstavnika.)

… jedna mlada, obrazovana osoba, prozapadne orijentacije.

Gospođo Brnabić, da ne ispadne da… (Isključen mikrofon.)

PREDSEDNIK: Hvala vam.

Reč ima Stefan Jovanović.

STEFAN JOVANOVIĆ: Gospodine predsedniče Narodne skupštine, gospodo i gospođe narodni poslanici, poštovani građani Srbije, gospođo Brnabić, Narodna stranka neće glasati za vašu Vladu i neće glasati zbog toga što ste juče čuli od šefa poslaničke grupe Miroslava Aleksića kakvu ste Vladu sastavili. Danas ste čuli od naših poslanika kakvu ste Vladu sastavili, a vi ste zapravo sastavili, ili vam je sastavljena, najglomaznija Vlada u Evropi.

U trenutku kada je naš narod sateran u ćošak zbog inflacije, ekonomskog kolapsa pred koji ste doveli Srbiju zato što se zadužujete kao kod zelenaša trenutno na svetskom tržištu, vi predlažete najglomazniju Vladu u Evropi od 28 ministara. Kao što vidite, nemaju svi mesto ni da sednu ovde ispred vas.

Nemam dovoljno vremena da govorim o svim stvarima koje ste vi u ova dva dana govorili ovde u Skupštini, ali govoriću o jednom prioritetu koji ste vi stavili, a to je zdravstvo, predložili ste novu ministarku zdravlja, oterali prethodnog ministra iz Vlade, što je dobro. Vi to, gospođo Brnabić, možda ne vidite, jer se verovatno lečite u privatnim klinikama, ali naš zdravstveni sistem je pred raspadom i to vide svi naši građani Srbije koji odlaze u te kliničke centre.

Spominjete Klinički centar u Nišu. Gospođo Brnabić, ljudi su dok je trajala ova sednica, bolesnici koji se nalaze u tom novom Kliničkom centru, slali slike iz samog Kliničkog centra koji se unutra u sobama raspada.

Samo da vam kažem da je aktuelna vlast, vaša vlast, u poslednjih 10 godina iz budžeta isplatila oko milijardu evra za kazne i penale. To je skoro dva i po puta više para dovoljnih za izgradnju četiri klinička centra, gospođo Brnabić. Građani to vide, vi to možda ne vidite, jer bogata i povlašćena elita koja je stvorena u ovoj državi se leči u privatnim klinikama, u privatnim klinikama, a običan narod ne može da dođe i da mu bude dostupno zdravstvo.

Vi govorite o modernom zdravstvu. Da, potrebno je moderno zdravstvo, ali je potrebno, pre svega, dostupno zdravstvo. Zbog toga Narodna stranka neće glasati za vašu Vladu.

PREDSEDNIK: Reč ima Pavle Grbović.

PAVLE GRBOVIĆ: Slušajući jučerašnji ekspoze mandatarke Brnabić, stekao sam jedan utisak da je verovatno i Noje neposredno nakon potopa sa manje drame govorio o prethodnom periodu nego što ste vi govorili o periodu pre nego što je SNS došla na vlast. Ispada da ništa u zemlji nismo imali, da smo umesto automobila jahali konje i magarce, da smo se lečili kod vračeva, a da smo učili u manastirima. A neće biti da je bilo baš tako. Ali, dobro, da ostavimo po strani tu jednu dozu neozbiljnosti koju ste juče pokazali.

Vi ste istakli jednu veoma važnu rečenicu. Ovo govorim bez imalo ironije. Rekli ste – sve na svetu, a pogotovo u Evropi, se promenilo. To je tačno. Ali, ima jedna stvar koja mene zabrinjava. Ukoliko su se svi promenili i sve se promenilo, a pogotovo se promenilo u Evropi gde mi živimo, a samo mi ostajemo isti, da li možda postoji opasnost da u nečemu grešimo? Da li možda postoji opasnost da ostanemo sami, da možda nismo samo mi ti koji su u pravu u odnosu na sve druge koji se menjaju? Da li ste razmišljali o tome, gospođo Brnabić? Vi znate, uveren sam, da inteligencija predstavlja sposobnost brzog prilagođavanja promenjenim okolnostima. Odlaganje prilagođavanju promenjenim okolnostima, to nije inteligencija, gospođo Brnabić, nije ni doslednost. To je nedostatak političke hrabrosti i to je nedostatak političke vizije.

Znate, ostati dosledan ignorisanju stvarnosti nije kvalitet, kao što ste vi pokušali da nas ubedite juče. Znate, to je kao da ostajete dosledni u štrajku glađu, pa mislite da ćete ostati na kraju dostojanstveni, a u stvari završavate mrtvi. Ja ne želim da takva bude perspektiva i budućnost Srbije.

To što ste vi juče nama predstavili ovde meni iskreno više liči na alibi nego na ekspoze, nego na plan neko rada. Vi nama govorite da je svet nepravedno mesto, jeste, da su velike sile nekada licemerne, jesu, da nemaju razumevanja za naše pozicije, i to je takođe tačno. Šta da radimo sada sa tim? Koja je naša strategija? Koji je plan da izazovemo sažaljenje, samilost? Hoće li neko doći da nas pomazi zbog toga? Neće. Neće se ništa od toga desiti.

Hajde to na stranu, ali vi idete čak i korak dalje i vi kažete - EU nije ispunila neke svoje zadatke. Znate, ja vas kada slušam stičem utisak da jedino što je perfektno i jasno iz vašeg ekspozea jeste da EU nikada neće postati član Srbije i dobro ste čuli, nisam napravio lapsus, da EU neće postati član Srbije, jer se vi postavljate kao moralni supervizor, kao politička vertikala koja deli drugima lekciju, kao da EU treba da se integriše u Srbiju, a ne da je obrnuto.

Govorite o, citiram, sumanutim zahtevima koji se pred nas stavljaju, pa jel vi mislite da su sumanitu zahtevi da imamo slobodne medije, da imamo zdravu i čistu životnu sredinu, da imamo institucije koje funkcionišu nezavisno, da ne postoji politička i stranačka veza između vlasti i organizovanog kriminala, da nemamo ministre i visoke funkcionere vladajuće stranke koji se međusobno optužuju za to ko je više povezan sa kriminalnim klanovima, već da imamo neke institucije ko će na to da odgovori i koji će reći ko je kriv, ko je odgovoran i da neko snosi odgovornost? To nisu sumaniti zahtevi, gospođo Brnabić, to je interes građana Srbije. To je vitalni interes građana Srbije. To je nasušna potreba građana Srbije da žive u jednom sistemu u kom postoji odgovornost, u kom neko na kraju snosi političku i svaku drugu odgovornost zato što je energetski sektor Srbije danas skoro uništen, zato što je neko u Srbiji „Elektroprivredu Srbije“ pretvorio u drugorazredni prislušni centar koji je na ivici ekonomskog kolapsa.

Interes Srbije je da ministarka zdravlja ne misli i ne izgovara javno da kvalitetna, obrazovana, stručna mlada osoba ne može da napreduje bez političkog uticaja, ukoliko nije politički aktivna ili ukoliko nema jak politički uticaj. To je interes građana Srbije.

Interes građana Srbije je da žive u društvu u kom se neguju vrednosti tolerancije, ljubavi i mira, da mogu da budu, da misle, da osećaju, da govore šta god žele bez straha i bez stid me, i bez da zbog toga sutra budu diskriminisani. To su interesi Republike Srbije i građana Srbije i vi znate gde te vrednosti danas stanuju. Stanuju u EU, ne stanuju ni u Rusiji, ni u Kini, ni u Emiratima. Naravno, treba sarađivati i razgovarati sa tim entitetima, može se i tamo nešto dobiti, dobije se jeftinije gas, dobije se možda i neki jeftiniji kredit, dobije se neki projekat, nije ništa sporno, ali ono što je suština i što naši životi i životi svih živih bića čini kvalitetnijim, stanuje u EU, a ne na tim mestima.

Vi, gospođo Brnabić, zbog vašeg nedostatka političke hrabrosti ste spremni sve to da žrtvujete i ko je zašta ne možemo…

PREDSEDNIK: Hvala.

Još dve grupe imaju preostalo vreme.

Reč ima Snežana Paunović.

SNEŽANA PAUNOVIĆ: Hvala, predsedniče.

Neću iskoristiti svo preostalo vreme, iskoristiću svega minut i po ili dva.

Uvažena mandatarko, izabrali ste svoj tim, zacrtali ste svoje ciljeve, čuli ste sve moguće kritike, čuli ste sve moguće prozivke, neka vas one ne ometaju na putu koji ste sebi i svom timu zacrtali, a koji je isključivo zarad dobrobiti građanki i građana Srbije.

U ime SPS vam želim uspeh u radu i očekujemo ministre sa novim zakonskim rešenjima, sa kvalitetnijim predlozima i sa svim onim što treba da unapredi i ulepša i poboljša našu dragu Srbiju. Hvala vam.

PREDSEDNIK: Recite.

SRĐAN MILIVOJEVIĆ: Gospodine predsedniče, pošto se bliži kraj sednice, zamolio bih da primenimo član 124. Poslovnika i da za izbor Vlade glasamo prozivkom. Važno je da ostane upisano u istoriji ko je kako glasao i prihvatam da je ta politička praksa postojala ranije i da ćemo to primeniti i ovaj put. Zahvaljujem se.

PREDSEDNIK: Zna se kako se glasa, ništa tu novo nema. Da li treba Skupština prvo da se izjasni ili ćete da sačekate da vidite?

Reč ima Marina Raguš.

MARINA RAGUŠ: Gospodine predsedniče, hvala vam.

Da li možete da mi kažete koliko imam vremena na raspolaganju?

Ovo je drugi po redu ekspoze gospođe Ane Brnabić koji ja slušam u ovom Domu. Prethodni je bio 2020. godine kada se svet na neverovatne načine susreo sa virusom nezapamćenim u naše vreme. Nije se znalo da li ćemo uspeti da se izborimo sa sve većim redovima ispred bolnica. Nije bilo jasno da li će dobar deo populacije preteći. Nismo znali sa kakvim virusom se suočavamo. Tada je gospođa Ana Brnabić rekla da mandat te Vlade biće mandat koji će prioritetno morati da deluje u zdravstvu.

Konkretni rezultati tog prioritetnog delovanja jesu sledeći: uspeli smo da izgradimo u najkraćem mogućem roku najmodernije bolnice u Batajnici, Kruševcu i Novom Sadu. Koliko je to važno, ovde su cenjeni doktori, pa će moći da vam odgovore kada bude prilika za to, pogotovo bolnica u Batajnici za sve oni koji su bili inficirani ovim strašnim virusom.

Zašto ovo mora da bude Vlada kontinuiteta? Zato što smo tada pokazali koliko je i vakcinalna suverenost jako važna. Ono što je predviđeno bilo nekim prethodnim decenijama, a tiče se našeg Instituta „Torlak“, mi smo uspeli da oživimo, pravovremeno smo nabavili sve vakcine potrebne da vakcinišemo na vreme naše stanovništvo.

Ovo pričam zbog građana Republike Srbije. Do februara ove godine mi beležimo prosečnu zaradu koja je porasla za oko 77%, penzije koje su uvećane za oko 30%. Godine 2020, a tada sam imala priliku, takođe, da slušam ekspoze gospođe Ane Brnabić, direktne strane investicije bile su tri milijarde evra. Godinu dana kasnije 3,9 milijardi evra.

Evo zašto ovo, takođe, mora da bude Vlada kontinuiteta? Zato što „Džonson elektrik“, dame i gospodo, dragi građani, zapošljava 3.400 ljudi, „Robert Boš“ 2.237 ljudi, „Leoni“ 14.000, NCR 7.500, „Kromberg Šubert“ 4.000, „Magna siting“ 2.250, „Kontinental“ 3.000, „Ikea“ 416, „Lidl“ 1.680, „Mind park“ 4.000, „Meita“ 3.243, „Teklas“ 2.100, „Jazaki“ 3.203, „Simens“ 2.000 zaposlenih, „Aptiv“ 8.680 zaposlenih, „Nidek“ 480 zaposlenih, i to sve u vreme kada su mnoge velike kompanije u svetu, upravo zbog kovid krize, jednostavno odlazile u bankrot.

O infrastrukturi je danas puno rečeno, ali ono što je za svaku zemlju jako važno, a posebno za ministra finansija kojeg neretko kritikujete je i sledeće: upravo taj ministar finansija zajedno sa gospođom Brnabić i predsednikom Vučićem uspeo je da napravi finansijsku konsolidaciju ove države, uspeo je da održi likvidnost našeg budžeta, a sve se zapravo zasniva na budžetu od koga mi treba da prehranimo građane, da plaćamo i dajemo sva ona budžetska davanja, i to u vremenu kada to nije bilo nimalo lako.

Makar jedno malo „izvini“ za tim koji je sa uspehom prošao jednu od najtežih kriza koju pamti naša generacija, bilo bi makar malo politički korektno jer ticalo se i vas i vaših porodica i građana Srbije.

Nemamo mi potrebe da ubeđujemo na silu građane Srbije šta je to što je ova država uradila za njih. Oni to svaki put na izborima kažu, ali je vrlo arogantno kada toliko vidljiva i ogromna manjina ogromnoj većini govori sve ovo što ste vi govorili prethodnih nekoliko dana.

Ono što smo mi očekivali da čujemo upravo zbog te političke korektnosti o kojoj pričate sve vreme jeste da slušamo o razorenoj životnoj sredini tokom NATO agresije. Pazite, mi sad to možemo da nazovemo agresijom, vi niste smeli. Vi ste se izvinjavali za bombardovanje. Nismo čuli.

Naša životna sredina u površinskim slojevima, tu imate takođe i doktore i naučnike koji su kandidati za ministra objasniće vam to kad za to dođe vreme, treba da ozdravi u narednih nekoliko hiljada godina. Kod nas se dešava epidemija retkih bolesti, genetskih poremećaja, kancerogenih oboljenja na način kako nismo mogli da zamislimo. Ne verujete nama? Pitajte italijanske vojnike. Oni su dobili tužbe koje su podneli, ali mi danas upravo zbog građana Srbije i upravo zbog krize koja se sada nadvila nad nas možemo da se izdignemo na načine i to zahvaljujući diplomatskoj ofanzivi predsednika Aleksandra Vučića i da kažemo da je ova zemlja konačno posle pet decenija istok zapadu i zapad istoku.

I na kraju da ne dužim puno, mislim da ni moj glas više ne može da izdrži, podsetiću vas na čoveka koji je vas doveo na vlast, a koji danas kaže, citiram: „Mogao bih da dodam da je ironično da je Kosovo oduzeto silom i protiv Rezolucije 1244 Saveta bezbednosti UN, a uz podršku Zapada, ali mi branimo Ukrajinu jer Rusija to isto pokušava da uradi Ukrajini. Zapad je opravdao kampanju bombardovanja Srbije zbog maltretiranja kosovskih Albanaca. Rusi opravdavaju svoju akciju zbog maltretiranja tamošnjih etničkih Rusa. Dakle, ironično. Rusi koriste naše sopstvene akcije protiv nas“. Ovo je rekao Vilijam Montgomeri, nekadašnji američki ambasador koji je učestvovao u vašem dovođenju na vlast.

Nastavak ovog citata je da Srbija takva kakva jeste, zamislite danas, posle desetak godina od 2012. godine sa dokazanim privrednim rastom, sa dokazanom likvidnošću, sa javnim dugom, ne u apsolutnim brojevima, nego onim ko je ispod nivoa mastrikta u odnosu na BDP kaže - onaj koji vas je doveo na vlast ne treba da se povinuje ničijim interesima do svojim.

Drage moje kolege, građani Srbije, to vam je trijumf vladavine SNS sa njenim koalicionim partnerima, to vam je trijumf politike predsednika Republike, Aleksandra Vučića.

PREDSEDNIK: Hvala, poslaničkoj grupi.

Reč ima mandatarka. Izvolite.

ANA BRNABIĆ: Hvala vam.

Još jednom za završnu reč, poštovani narodni poslanici, poštovane građanke i građani Republike Srbije, postoje za mene dve ključne stvari oko ove Vlade, dve ključne reči. Prva je naravno ona o kojoj smo toliko pričali i prethodnih nekoliko dana i prethodnih nekoliko nedelja i prethodnih nekoliko meseci, a to je da Srbija posebno u ovako teškim izazovnim vremenima mora da ima samo i isključivo prosrpsku Vladu. Vladu, koja će svakoga dana u svakom trenutku raditi samo i isključivo na interesima Srbije i samo i isključivo u interesu svih građana Republike Srbije u kojoj neće biti disonantnih tonova, već će svaki od ministara raditi kao član tima koji će svakoga minuta dati sve od sebe, ne da preživimo ova teška vremena koja su pred nama, nego da nastavimo naš rast i razvoj.

Zato nam je to bilo toliko važno, ta reč „srpska Vlada“, „prosrpska Vlada“ svi zajedno na jednom važnom zadatku, u nacionalnom interesu, u interesu svih građana Republike Srbije.

Druga, izuzetno važna vest, to je da ovo mora biti Vlada kontinuiteta. Mi smo videli kontinuitet u svim Vladama od 2000. do 2012. godine, jasan kontinuitet i videli smo takođe jasan kontinuitet u svim Vladama 2012. godine, odnosno od 2013. godine do ove 2022. godine. Taj kontinuitet se vidi najbolje u ovom grafikonu. To je taj kontinuitet. Kontinuitet u opadanju broja zaposlenih u Republici Srbiji od 2000. godine do 2012. godine, jasan kontinuitet, onda posle teških mera fiskalne konsolidacije koje je sprovela Vlada Aleksandra Vučića 2014. godine kontinuitet u rastu broja radnih mesta u Republici Srbiji.

Zbog toga ovo mora biti Vlada kontinuiteta. Ovaj kontinuitet mora da se nastavi, on mora da ide dalje. Mi moramo da zadržimo kontinuitet takođe i u rastu plata i penzija. To je kontinuitet koji smo teškom mukom pokrenuli nakon mera fiskalne konsolidacije, na stabilnim osnovama, jakim osnovama jedne drugačije, jake Srbije, gde mi danas možemo da podvučemo crtu u poslednjih deset godina i da kažemo – ljudi, Srbija je pre deset godina bila zemlja u kojoj je prosečna nezaposlenost bila 25,9%. Srbija je danas zemlja u kojoj je nezaposlenost 8,9%. To je, ljudi, taj kontinuitet.

Srbija je zemlja u kojoj je prosečna plata pre deset godina bila 330 evra, u kojoj će prosečna plata deset godina kasnije na kraju ove 2022. godine biti nešto iznad 700 evra. Više smo nego duplirali prosečne plate u Republici Srbiji.

Takođe, ako pogledate koliki je bio naš BDP u evrima, ne u dolarima i ne u japanskim jenima, u evrima, da uporedimo koliki je bio naš BDP, a šta je to? Sve što smo mi stvorili, svi zajedno, a to da nešto stvorite mora da postoji neka Vlada koja vam napravi uslove da stvorite, Vlada koja napravi uslove da se izrazi, ispuni, pokaže potencijal svih naših građana koji onda stvaraju tu dodatnu vrednost.

Naš BDP je bio nešto ispod 33 milijarde evra pre deset godina i on će biti nešto iznad 60 milijardi evra na kraju ove godine. Tu smo duplirali za samo deset godina i to ne lakih i jednostavnih deset godina, nego deset godina kriza i fiskalne konsolidacije da se izvuče zemlja iz bankrota i migratorne krize dve godine koja i dalje nije prestala, pandemije korona virusa, sada svetskog sukoba u Ukrajini i sveta koji klizi u Treći svetski rat.

Mi smo duplirali sve što smo stvorili, sve što su naši ljudi stvorili, duplirali tu vrednost. To je kontinuitet, to moramo da nastavimo da radimo. Moramo da čuvamo Srbiju i to je takođe kontinuitet, Srbiju koja samostalno odlučuje o svojim pitanjima, nezavisnost u odlučivanju o svim pitanjima unutrašnje i spoljne politike, Srbiju koja se ne plaši da ima i da kaže i da brani svoje principijelne stavove u skladu sa interesima naših građana, ali takođe i u skladu sa međunarodnim pravom, Srbiju koja tako gradi svoja partnerstva, da, Srbiju koja je na evropskom putu, ali Srbiju koja gradi partnerstva i sa ostalim zemljama, sa svima onima koji mogu da učestvuju i učestvovali su prethodnih 10 godina u našem rasu i razvoju. To je ono što je važno i to je takođe kontinuitet.

Konačno, mi moramo da nađemo način i prostor, da ispunimo ono osnovno i glavno obećanje koje smo i u predizbornoj kampanji dali našim građanima, a to je da do kraja mandata ove Vlade, to je 2026. godina, prosečna plata u Republici Srbiji bude hiljadu evra, a da prosečna penzija bude 500 evra i mi od toga nećemo odustati i ovaj tim će se za to boriti svakoga trenutka svakoga dana.

Želim na kraju da se zahvalim svima onima koji su ovde prisutni u Narodnoj skupštini Republike Srbije, a koji su jasno rekli da neće dati podršku tom kontinuitetu i ovoj Vladi. Hvala vam. Hvala vam mnogo zato što bih ja bila zabrinuta kada bi nam vi dali podršku. Vlade vašeg kontinuiteta su bile ove vlade. Vi ste davali podršku u ovom kontinuitetu. Meni to dovoljno govori da sam kao bivša predsednica Vlade, mandatarka, i nadam se, buduća predsednica Vlade na dobrom putu sa svojim timom i u timu sa predsednikom Aleksandrom Vučićem, zato što sam čula stvari ovde, kao na primer, u jednom od poslednjih izlaganja da nam je Vlada preglomazna, da nema dovoljno stolica, Vlada od 28 članova, a znate ko nam spočitava to - oni koji su imali Vladu od 36 članova, pa spočitavaju nama što imamo 28, čija poslednja Vlada imala 27 članova. Tada vam nije bilo potrebno dodatnih stolica, jel?

To je ta vrsta licemerja, vrsta licemerja nekih zelenih pokreta koji su pre dva minuta ušli u ovu skupštinsku salu sa cigaretom u rukama, ekološki pokreti koji su protiv malih hidroelektrana, ali su i protiv solarnih elektrana i protiv vetro-parkova, ali i protiv termoelektrana, pa onda odakle nam struja? Oni koji su protiv malih hidroelektrana, ali ih finansiraju austrijske nevladine organizacije, a u Austriji imate preko 4.100 malih hidroelektrana i dobre su za Austriju ali nisu dobre za Srbiju.

Onda imamo i te kvazi patriotske stranke koje kažu – reintegracija Kosova. Odlično, nego svi ste bili na vlasti i 2001. kada ste pustili teroriste i 2004. kada je bio pogrom i niko nije zaštitio naš narod i 2008. kada je proglašena nezavisnosti i kada ste izdali saopštenje za medije i 2010. i 2011. godine i 2012. godine i odjednom – reintegracija iz udobnosti opozicije, ali kada ste bili na vlasti onda ste pustili da ubijaju Srbe na KiM, pustili da spaljuju crkve i manastire, ali danas reintegracija.

Prilično velika neodgovornost, ali da li građani sve to vide? Da, ja se slažem u tome sa vama, građani sve ovo vide i ko koliko radi i ko se koliko trudi i ko šta radi i kakvi su rezultati. Građani sve vide. Zbog toga je bilo potrebno da Aleksandar Vučić koga zovete najvećim diktatorom da inicijativu da se spusti cenzus sa pet na 3% da bi vi ušli u Narodnu skupštinu Republike Srbije zato što građani sve vide, zato je spušten cenzus da bi imali ovde i predstavnike nekih drugih građana koji bi danas da se vrate na vlast da nastave sa onim kontinuitetom. Kada su Srbi na KiM da izdaju saopštenje za medije. Da, ne daj Bože, neko napadne Srbe na KiM a da njihov predsednik pobegne u susednu zemlju.

Kada pričamo o privredi, da uspeju u devet godina da zatvore sva ova preduzeća. Otprilike ovako, kada pričamo o razlikama i kontinuitetu, izgleda i mapa naših otvorenih preduzeća. U poslednjih 10 godina, poštovane građanke i građani Republike Srbije, mi smo uspeli da stvorimo 440 hiljada radnih mesta. Ovo je Vlada kontinuiteta da nastavimo onako kako je Srbija krenula da raste i da se razvija od 2013. godine.

Konačno, hvala vama koji ćete podržati ovu Vladu. Hvala vam beskrajno za svu podršku i za svu pomoć. Hvala vam za svu borbu zato što ovde razlike nema. Mi smo jedan tim, jedan tim koji svaki dan daje sve od sebe za našu zemlju i za sve naše građane i da nastavimo da Srbija pobeđuje i da nam živi Srbija i da se ponosimo Srbijom i da budemo za četiri godine neki Luksemburg po kvalitetu života građana Republike Srbije. Hvala vam mnogo i živela Srbija.

PREDSEDNIK: Zahvaljujem.

Zaključujem pretres i zahvaljujem mandatarki, kandidatima za članove Vlade na učešću u ovoj raspravi.

Mi ćemo sada preći na glasanje i možete da sačekate. Pozvaće vas protokol Skupštine kada bude bio trenutak da nam se ponovo pridružite u sali.

Pošto je Narodna skupština obavila pretres o jedinoj tački dnevnog reda ove sednice, saglasno članu 270. stav 1. Poslovnika Narodne skupštine, zakazujem 26. oktobar 2022. godine kao Dan za glasanje o programu Vlade i izboru predsednika i članova Vlade.

Glasanju ćemo pristupiti odmah u 18.35 časova.

Poštovani narodni poslanici, pre nego što pređemo na odlučivanje, potrebno je da utvrdimo kvorum.

Podsećam da je članom 88. stav 5. Poslovnika Narodne skupštine predviđeno da kvorum za rad Narodne skupštine u danu za glasanje postoji ako je na sednici prisutna većina od ukupnog broja narodnih poslanika.

Molim narodne poslanike da ubace svoje identifikacione kartice u jedinice elektronskog sistema.

Konstatujem da je primenom elektronskog sistema za glasanje utvrđeno da je u sali prisutno 208 narodnih poslanika, odnosno da je prisutna većina od ukupnog broja narodnih poslanika i da prema tome postoje uslovi za odlučivanje.

Pošto je Narodna skupština obavila pretres o kandidatu za predsednika Vlade, programu Vlade i kandidatima za članove Vlade, a pre prelaska na odlučivanje, podsećam da prema članu 270. stav 2. Poslovnika Narodna skupština o programu Vlade, izboru predsednika i članova Vlade odlučuje u celini tajnim glasanjem, osim ako ne odluči da se glasa javno. Ako Narodna skupština odluči da se glasa javno, glasa se prozivkom.

Predlažem da Narodna skupština o programu Vlade, izboru predsednika i članova Vlade glasa javno prozivkom narodnih poslanika.

Stavljam na glasanje ovaj predlog.

Zaključujem glasanje i saopštavam: za – 203, protiv – pet, nije glasalo – 13 od ukupno 221 narodnog poslanika.

Konstatujem da je Narodna skupština odlučila da se o programu Vlade, izboru predsednika i članova Vlade glasa javno prozivkom.

Pošto je Narodna skupština odlučila da se o programu Vlade i izboru predsednika i članova Vlade glasa javno i prozivkom, podsećam da Narodna skupština istovremeno glasa o programu Vlade, izboru predsednika i članova Vlade, zatim da Narodna skupština odlučuje o izboru Vlade, u celini i to većinom glasova svih narodnih poslanika.

Takođe, podsećam da je članom 131. Poslovnika uređen postupak sprovođenja javnog glasanja prozivkom i da shodno toj odredbi generalni sekretar Narodne skupštine proziva narodne poslanike po azbučnom redu prezimena. Narodni poslanik koji pristupa glasanju izgovara reč za, protiv ili uzdržan, što se evidentira na definisan način.

Stavljam na glasanje program Vlade i predlog za predsednika i članove Vlade, u celini. Pristupamo glasanju prozivkom narodnih poslanika.

Molim generalnog sekretara Narodne skupštine da obavi prozivanje narodnih poslanika po azbučnom redu prezimena i evidentira njihovo izjašnjavanje.

SRĐAN SMILjANIĆ: Hvala.

Avramov Andrijana – za;

Albahari Natan – protiv;

Aleksić Zagorka – za;

Aleksić Miroslav – nije tu;

Antić Ivan – za;

Arežina Radovan – za;

Arsić Veroljub – za;

Atlagić prof. dr Marko – za;

Acković dr Dragoljub – za;

Adžić Stefan – za,

Bajatović dr Dušan – za;

Bajić dr Živan – za;

Bakarec Nebojša – za;

Bačevac dr Muamer – za;

Beloica Ana – za;

Bečić mr Igor – za;

Bogdanović dr Marko – za;

Bogunović Nataša – za;

Božić Sandra – za;

Bojović Milorad – za;

Bojović Miloratka – protiv;

Bokan Nikola – za;

Braunović Igor – za;

Bujkulić dr Žika – za;

Bukumirović Bojana – protiv;

Bulatović Dejan – protiv;

Bulatović Slaviša – za;

Vasić Andrijana – za;

Vasić Dejana – za;

Vasić Radmila – protiv;

Veljković Jelisaveta – nije tu;

Veselinović Željko – protiv;

Veselinović Janko – protiv;

Vlk Draginja – za;

Vojinović Marija – protiv;

Vujadinović Milimir – za;

Vujačić Svetozar – za;

Vujić Vojislav – za;

Vujičić mr Danijela – za;

Vukailović Branko – protiv;

Vuksanović Momčilo – za;

Vulić Dragan – za;

Gavrilović Miodrag – protiv;

Gajić Vladimir – nije tu;

Gajić Gorica – protiv;

Glušac Milan – za;

Gojković Žika – za;

Grbović Pavle – protiv;

Grujić dr Danijela – protiv;

Davidovac Tijana – za;

Dani Zoltan – za;

Dragić Biljana – za;

Dragićević Nikola – protiv;

Dragišić prof. dr Zoran – za;

Drecun mr Milovan – za;

Durgutović Edis – za;

Đorđević dr Biljana – protiv;

Đorđić Đorđo – protiv;

Đukanović Vladimir – za;

Đukić prof. dr Vladimir – za;

Đurđević Stamenkovski Milica – nije tu;

Đurić Nevena – za;

Đurković Ljubinko – protiv;

Ekres Rozalija – za;

Erac Strahinja – protiv;

Erić mr Ninoslav – za;

Žarić Kovačević Jelena – za;

Zagrađanin Vladan – za;

Zelenović Nebojša – odsutan;

Zečević Zoran – protiv;

Zukorlić Usame – za;

Ivanović Nataša – za;

Ivković Vesna – za;

Ivković Lepomir – za;

Ignjatović Dejan – za;

Ilić Dejan – za;

Ilić Stošić Biljana – za;

Imamović Enis – protiv;

Jakovljević Milovan – odsutan;

Janković Vladeta – odsutan;

Janković Tomislav – za;

Janošević Stanislava – za;

Janjušević Krsto – za;

Jevđić Marija – za;

Jekić Dalibor – protiv;

Jelić Antonela – za;

Jerinić Jelena – protiv;

Jerković Aleksandar – odsutan;

Jefić Branković Sanja – za;

Jovanov Milenko – za;

Jovanović Aleksandar – protiv;

Jovanović Branimir – za;

Jovanović Darko – za;

Jovanović Dragan – za;

Jovanović Jadranka – za;

Jovanović Marija – za;

Jovanović Miloš – protiv;

Jovanović Nataša – za;

Jovanović Stefan – protiv;

Jovanović Tatjana – za;

Jovančićević Branimir – odsutan;

Jolković Sandra – za;

Joksimović Nemanja – za;

Jugović Aleksandar – za;

Kalajdžić Jelena – protiv;

Kamberi Šaip – odsutan;

Karanac Jasmina – za;

Karić Dragomir – odsutan;

Karić Ivan – za;

Kešelj Marko – za;

Kovačević Borisav – odsutan;

Kovačević Siniša – odsutan;

Kovač Elvira – za;

Kozma Robert – protiv;

Kolundžija Jovan – za;

Komlenski Đorđe – za;

Kondić Miroslav – za;

Kosanić Đorđe – za;

Kostić Ivan – protiv;

Kralj Dubravka – za;

Krkobabić Stefan – za;

Kučević Selma – protiv;

Lazović Radomir – protiv;

Laketić Darko – za;

Lakić Sanja – za;

Linta Miodrag – za;

Lipovac Tanasković Marina – protiv;

Lukić Dragana – za;

Lukić Marija – odsutna;

Lukić Šarkanović Mirka – za;

Lutovac Zoran – protiv;

Manojlović Tatjana – protiv;

Marić Dušan – za;

Marić Sanja – protiv;

Marković Aleksandar – za;

Marković D. Dragan – za;

Marković Ksenija – protiv;

Marković M. Dragan – za;

Marković Uglješa – za;

Marsenić Predrag – protiv;

Matejović Jana – za;

Matić Veroljub – za;

Macura Nada – za;

Mačužić Puzić Maja – za;

Medved Tatjana – za;

Miketić Đorđe – protiv;

Miladinović Sanja – protiv;

Milenković Kerković Tamara – protiv;

Miletić Milija – za;

Milivojević Srđan – protiv;

Milijić Svetlana – za;

Milinković Dragovan – za;

Milić Goran – za;

Milošević Jelena – protiv;

Miljanić Ana – za;

Miljanić Dragana – protiv;

Mirković Aleksandar – za;

Mitrović A. Nenad – za;

Mitrović S. Nenad – odsutan;

Mihailović Vojislav – protiv;

Mladenović Marko – za;

Mrdić Uglješa – za;

Nedović Vesna – za;

Nestorović Danijela – odsutna;

Nešić Nikola – protiv;

Nikolić Dragan – protiv;

Nikolić Ivana – za;

Nikolić Milinka – protiv;

Nikolić Milica – za;

Nikolić Ratko – za;

Novaković Borisav – protiv;

Novaković Nebojša – odsutan;

Obradović Boško – protiv;

Obradović Vladimir – protiv;

Obradović Jasmina – za;

Obradović Jelena – za;

Obradović Milica – za;

Olenik Aleksandar – protiv;

Oreg Ana – protiv;

Orlić Vladimir – za;

Ostrogonac Mirko – odsutan;

Pavićević Đorđe – protiv;

Pajkić Lav-Grigorije – za;

Palalić Jovan – za;

Pantić Pilja Biljana – za;

Parandilović Miloš – odsutan;

Parlić Ivana – protiv;

Pastor Balint – za;

Paunović Snežana – za;

Pašić Tatjana – protiv;

Perić Ranković Borislava – odsutna;

Petrović Olja – za;

Pilipović Tamara – za;

Popović dr Nenad – odsutan;

Popović Ivana – za;

Puškić Borko – protiv;

Raguš Marina – za;

Radenković mr Dejan – za;

Radenović Stojan – za;

Radin Milan – za;

Radovanović Slavica – protiv;

Radović Dijana – za;

Radojević Dušan – za;

Radojčić prof. dr Zoran – za;

Radosavljević Dušan – protiv;

Radosavljević Nikola – za;

Rakić Dragana – protiv;

Rašković Ivić Sanda – odsutna;

Redžepović Zaim – za;

Ristić Slaviša – protiv;

Rističević Marijan – za;

Ristović Nenad – za;

Savić prof. dr Andrea – za;

Savović Petković Vesna – za;

Sandić Zoran – protiv;

Simić Srđan – za;

Simonović Bratić Dunja – za;

Srbulović Ivana – za;

Stanimirović Rodoljub – za;

Stanković Đorđe – protiv;

Starčević Života – za;

Stevanović Veroljub – protiv;

Stević Zvonimir – za;

Stefanović Borko – protiv;

Stojanović Dragan – odsutan;

Stojanović Zoran – protiv;

Stojanović Staša – za;

Stojilković Momir – za;

Stojiljković Dušan – odsutan;

Stošić Hadži Milorad – za;

Tasić Knežević Nataša – za;

Tvrdišić Radovan – za;

Tepić Marinika – protiv;

Todorović Đorđe – za;

Todorović Marija – za;

Tomašević Branislav – odsutan;

Tomašević mr Nenad – protiv;

Tomić dr Aleksandra – za;

Tomić Zoran – za;

Torbica Bojan – za;

Ćalović Sanja – za

Ujvari Žombor – za;

Fehratović prof. dr Jahja – za;

Filipovski Dubravka – za;

Fremond Arpad – za;

Hodžić Jasmin – za;

Cakić Nebojša – protiv;

Čotrić Aleksandar – za;

Šćekić Dalibor – za;

Šulkić Dejan – protiv.

PREDSEDNIK: Hvala.

Pošto smo obavili glasanje prozivkom narodnih poslanika, zaključujem glasanje.

Dame i gospodo narodni poslanici, dozvolite mi da saopštim rezultate glasanja.

Od 225 narodnih poslanika koji su pristupili glasanju za predlog je glasalo 157 narodnih poslanika, protiv predloga glasalo je 68 narodnih poslanika, uzdržanih nije bilo, odsutno je 25 narodnih poslanika i onih koji nisu želeli da glasaju nije bilo.

Pošto je za Program Vlade i predlog za predsednika i članove Vlade glasalo 157 narodnih poslanika, što predstavlja većinu od ukupnog broja narodnih poslanika, konstatujem da je Narodna skupština usvojila Program Vlade i izabrala Vladu u predloženom sastavu.

Dozvolite da, u vaše i svoje ime, čestitam predsedniku, potpredsednicima i ministrima u Vladi na izboru.

Nastavljamo sa odlučivanjem.

Neophodno je da se izjasnimo o povredama Poslovnika.

Povodom ukazivanja narodnih poslanika na povrede Poslovnika Narodne skupštine, podsećam na odredbu člana 103. stav 6. Poslovnika, prema kojoj ako i posle objašnjenja predsednika Narodne skupštine, odnosno predsedavajućeg, narodni poslanik smatra da je povreda učinjena, može zahtevati, bez prava na obrazlaganje, da se Narodna skupština, bez pretresa, o tome izjasni u danu za glasanje.

Saglasno navedenim odredbama Poslovnika, prelazimo na odlučivanje.

Narodna poslanik Tatjana Manojlović, na sednici 25. oktobra, u 15 časova i 35 minuta, ukazala je na povredu člana 27. stav 2. Poslovnika Narodne skupštine.

Molim da Narodna skupština odluči da li je povređen navedeni član Poslovnika.

Zaključujem glasanje: za – 29, protiv – jedan, nije glasalo 176 od ukupno 206.

Konstatujem da je Narodna skupština odlučila da nije povređen navedeni član Poslovnika.

Narodna poslanik Borislav Novaković, na sednici 25. oktobra, u 16 časova i devet minuta, ukazao je na povredu člana 107. Poslovnika Narodne skupštine.

Molim da se Narodna skupština izjasni.

Zaključujem glasanje: za – 32, protiv nije bilo, uzdržanih nije bilo, nije glasalo 177 od ukupno 209.

Konstatujem da je Narodna skupština odlučila da nije povređen navedeni član Poslovnika.

Narodna poslanik Aleksandar Jovanović, na sednici 25. oktobra, u 17 časova i 14 minuta, ukazao je na povredu člana 106. Poslovnika Narodne skupštine. Molim da se Narodna skupština izjasni.

Zaključujem glasanje: za – 32, nije glasalo 177 od ukupno 209.

Konstatujem da je Narodna skupština odlučila da nije povređen navedeni član Poslovnika.

Narodna poslanik Ivana Parlić, na sednici 25. oktobra, u 18 časova i 25 minuta, ukazala je na povredu člana 107. Poslovnika Narodne skupštine.

Molim da se Narodna skupština izjasni.

Zaključujem glasanje: za – 37, nije glasalo 172 od ukupno 209.

Konstatujem da je Narodna skupština odlučila da nije povređen navedeni član Poslovnika.

Narodni poslanik Srđan Milivojević, na sednici 25. oktobra, u 18 časova i 27 minuta, ukazao je na povredu člana 104. Poslovnika Narodne skupštine.

Molim da se Narodna skupština izjasni.

Zaključujem glasanje: za – 34, nije glasalo 175 od ukupno 209.

Konstatujem da je Narodna skupština odlučila da nije povređen navedeni član Poslovnika.

Narodni poslanik Stefan Jovanović, na sednici 25. oktobra, u 20 časova i 30 minuta, ukazala je na povredu članova 103. i 104. Poslovnika Narodne skupštine.

Molim da se Narodna skupština izjasni.

Zaključujem glasanje: za – 33, nije glasalo 176 od ukupno 209.

Konstatujem da je Narodna skupština odlučila da nisu povređeni navedeni članovi Poslovnika.

Narodni poslanik Marinika Tepić, na sednici 26. oktobra, u 10 časova i 40 minuta, ukazala je na povredu članova 27. stav 2, 108. stav 1. i 104. Poslovnika Narodne skupštine.

Molim da se Narodna skupština izjasni.

Zaključujem glasanje: za – 37, prtiv – tri, nije glasalo 169 od ukupno 209.

Konstatujem da je Narodna skupština odlučila da nisu povređeni navedeni članovi Poslovnika.

Narodni poslanik Jelena Jerinić, na sednici 26. oktobra, u 12 časova i 55 minuta, ukazala je na povrede članova 27. stav 2, 105. i 96. Poslovnika Narodne skupštine.

Molim da se Narodna skupština izjasni.

Zaključujem glasanje: za – 33, nije glasalo 176 od ukupno 209.

Konstatujem da je Narodna skupština odlučila da nisu povređeni navedeni članovi Poslovnika.

Narodni poslanik Tatjana Manojlović, na sednici 26. oktobra, u 12 časova i 58 minuta, ukazala je na povredu člana 109. Poslovnika Narodne skupštine.

Molim da se Narodna skupština izjasni.

Zaključujem glasanje: za – 27, nije glasalo 182 od ukupno 209.

Konstatujem da je Narodna skupština odlučila da nije povređen navedeni član Poslovnika.

Narodni poslanik Biljana Đorđević, na sednici 26. oktobra, u 13.00 časova, ukazala je na povredu člana 100. Poslovnika Narodne skupštine.

Molim da se Narodna skupština izjasni.

Zaključujem glasanje: za – 28, nije glasao 181 od ukupno 209.

Konstatujem da je Narodna skupština odlučila da nije povređen navedeni član Poslovnika.

Narodni poslanik Borko Puškić, na sednici 26. oktobra, u 13 časova i 26 minuta, ukazao je na povredu člana 107. Poslovnika Narodne skupštine.

Molim da se Narodna skupština izjasni.

Zaključujem glasanje: za – 29, nije glasalo 179 od ukupno 208.

Konstatujem da je Narodna skupština odlučila da nije povređen navedeni član Poslovnika.

Narodni poslanik Borko Puškić, na sednici 26. oktobra, u 14 časova i 30 minuta, ukazao je na povredu člana 109. Poslovnika Narodne skupštine.

Molim da se Narodna skupština izjasni.

Zaključujem glasanje: za – 28, nije glasalo 180 od ukupno 208.

Konstatujem da je Narodna skupština odlučila da nije povređen navedeni član Poslovnika.

Narodni poslanik Slavica Radovanović, na sednici 26. oktobra, u 16 časova i 25 minuta, ukazala je na povredu člana 107. Poslovnika Narodne skupštine.

Molim da se Narodna skupština izjasni.

Zaključujem glasanje: za – 30, nije glasalo 178 od ukupno 208.

Konstatujem da je Narodna skupština odlučila da nije povređen navedeni član Poslovnika.

Narodni poslanik Miodrag Gavrilović, na sednici 26. oktobra, u 17 časova i 35 minuta, ukazao je na povredu člana 103. stav 1. Poslovnika Narodne skupštine.

Molim da se Narodna skupština izjasni.

Zaključujem glasanje: za – 26, nije glasalo 182 od ukupno 208.

Konstatujem da je Narodna skupština odlučila da nije povređen navedeni član Poslovnika.

Sada određujem pauzu u trajanju od 20 minuta kako bi se izabrani članovi Vlade pripremili za polaganje zakletve.

Molim narodne poslanike da ustanu sad u sali.

(Posle pauze.)

PREDSEDNIK: Poštovane dame i gospodo, poštovani narodni poslanici, obaveštavam vas da su pozvani da današnjoj sednici Narodne skupštine, pored narodnih poslanika i kandidata za članove Vlade, prisustvuju i predsednik Republike Srbije, gospodin Aleksandar Vučić, predstavnici tradicionalnih crkava i verskih zajednica, predsednik Skupštine grada Beograda, predstavnici organa Republike Srbije i nezavisnih regulatornih tela.

Takođe, današnjoj sednici prisustvuju i šefovi diplomatsko-konzularnih misija i međunarodnih organizacija u Republici Srbiji.

Dozvolite da u ime Narodne skupštine i u svoje ime pozdravim cenjene goste.

Molim predsednika, potpredsednike i ministre u Vladi da, u skladu sa članom 271. Poslovnika i članom 16. stav 2. Zakona o Vladi, pristupe radi polaganja zakletve.

(Predsednik čita, a članovi Vlade ponavljaju tekst zakletve.)

„ZAKLINjEM SE NA ODANOST REPUBLICI SRBIJI I SVOJOM ČAŠĆU OBAVEZUJEM DA ĆU POŠTOVATI USTAV I ZAKON, DA ĆU DUŽNOST ČLANA VLADE VRŠITI SAVESNO, ODGOVORNO I PREDANO I BITI POSVEĆEN OČUVANjU KOSOVA I METOHIJE UNUTAR REPUBLIKE SRBIJE“

Molim predsednika, potpredsednika i ministre u Vladi da potpišu i predaju tekst zakletve.

Molim vas da saslušamo Himnu Republike Srbije.

Pošto je Narodna skupština obavila razmatranje jedine tačke dnevnog reda ove sednice i odlučivanje o njoj, saglasno članu 102. Poslovnika Narodne skupštine, zaključujem Drugu posebnu sednicu Narodne skupštine Republike Srbije u Trinaestom sazivu.

Čestitam još jednom izabranoj Vladi Srbije i želim im dobar posao, uspešan, na ponos cele Srbije.

Organizovali smo i adekvatno posluženje, tako da čestitke narodnih poslanika i ostalih gostiju novoizabrana Vlada Srbije prima i u sali, ali i u centralnom holu Narodne skupštine.

Hvala vam puno. Čestitam.

(Sednica je završena u 19.55 časova.)